﻿ GR. NICOLA ISTORIA PSIHOLOGIEI Ediţia a II-a Descrierea CIP a Bibliotecii Naţionale a României NICOLA, GR. Istoria psihologiei / Gr. Nicola. – Ed. a 2-a – Bucureşti: Editura Fundaţiei România de Mâine, 2004. 212 p.; 20,5 cm. Bibliogr. ISBN 973-725-116-4 159.9(100)(091)(075.8) © Editura Fundaţiei România de Mâine, 2004 Redactor: Octavian CHEŢAN Tehnoredactor: Brînduşa DINESCU Coperta: Marilena BĂLAN-GURLUI Bun de tipar: 05.11.2004. Coli de tipar: 13,25 Format: 16/61x86 Editura şi Tipografia Fundaţiei România de Mâine Splaiul Independenţei nr. 313, Bucureşti, sector 6, O.P. 83 Tel / Fax: 410.43.80; www.SpiruHaret.ro e-mail: contact@edituraromaniademaine.ro UNIVERSITATEA SPIRU HARET FACULTATEA DE SOCIOLOGIE – PSIHOLOGIE GR. NICOLA ISTORIA PSIHOLOGIEI Ediţia a II-a EDITURA FUNDAŢIEI ROMÂNIA DE MÂINE Bucureşti, 2004 CUPRINS Introducere …………………………………………………………… 9 1. Conceptele şi obiectivele istoriei psihologiei ……………………... 9 2. Paradigma – un reper în analiza istoricǎ …………………………... 15 I. ELEMENTE DE PSIHOLOGIE ÎN ANTICHITATEA ORIENTULUI ÎNDEPĂRTAT: Psihofiziologie. Interpretarea eticǎ a psihicului. Psihocogniţia ………………………………... 21 II. IDEAŢIA PSIHOLOGICĂ ÎN ANTICHITATEA GREACĂ PREARISTOTELICĂ (Şcoala din Milet, Heraclit din Efes, Şcoala eleată, Anaxagora, Empedocle, Democrit, Protagoras, Socrate, Platon) ………………………………………………… 27 III. CONCEPŢIA ARISTOTELICĂ DESPRE SUFLET ………….. 39 Contextul social-istoric ………………………………………… 41 Viaţa şi opera …………………………………………………… 41 Construcţia şi ideaţia primului tratat despre suflet: De anima …. 42 Consideraţii finale ……………………………………………… 46 IV. IDEI PSIHOLOGICE LA MEDICII ANTICHITĂŢII ………… 48 Conotaţii psihologice ale operei lui Hipocrate …………………. 49 V. EMPIRISMUL ANTICHITĂŢII ………………………………. 51 VI. DE LA ANTICHITATE LA PARADIGMELE GÂNDIRII PSIHOLOGICE MODERNE (Plotin, Aurelius Augustinus, Thoma d’Aquino, Roger Bacon, Francis Bacon) ………………. 56 VII. RENÉ DESCARTES …………………………………………… 62 VIII. SPINOZA ………………………………………………………. 70 IX. SCURTĂ REFERIRE LA MATERIALISMUL ŞI ILUMI-NISMUL FRANCEZ DIN SECOLUL AL XVIII-LEA ……….. 73 X. PARADIGMELE PSIHOLOGICE MODERNE. ASOCIA-ŢIONISMUL ………………………………………………….... 77 a) Înainte de reflexologie (Thomas Hobbes, John Locke, George Berkeley, David Hume, David Hartley, J.St. Mill, Alexander Bain, Herbert Spencer) ……………………………………………….. 77 5 b) Asociaţionismul centrat pe reflexul condiţionat (Hermann Ebbinghaus, I.M. Secenov, I.P. Pavlov, I.M. Bechterev, Ed.L. Thorndike, Clark Hull, B.F. Skinner) ……………………. 87 Replici la adresa asociaţionismului …………………………….. 100 XI. STRUCTURALISMUL (Franz Brentano, Gustav Fechner, Hermann Helmholtz, W. Wundt, Ed.B. Titchener. Structuralismul ca paradigmǎ) …………………………………………………... 102 Critica structuralismului ………………………………………... 108 XII. FUNCŢIONALISMUL (William James, John Dewey) ……….. 109 Funcţionalismul ca sistem ……………………………………… 112 Critica funcţionalismului ……………………………………….. 113 Contribuţiile funcţionalismului ………………………………… 114 XIII. BEHAVIORISMUL ………………………………………….… 115 Fondatorul behaviorismului ……………………………………. 116 Behaviorismul ca paradigmǎ …………………………………… 117 Behaviorismul în dezvoltare ……………………………………. 119 Critica behaviorismului ………………………………………… 120 Contribuţiile behaviorismului…………………………………... 121 XIV. GESTALTISMUL ……………………………………………… 122 Precursori ai gestaltismului …………………………………….. 124 Fondatorii gestaltismului ……………………………………….. 125 Principiile gestaltismului ……………………………………….. 125 Problematica învǎţǎrii ………………………………………….. 130 Paradigma gestaltistǎ …………………………………………… 131 Critici la adresa gestaltismului …………………………………. 132 Contribuţiile gestaltismului …………………………………….. 133 O direcţie productivǎ în dezvoltarea gestaltismului (C. Tolman) … 134 Design experimental tip Tolman ……………………………….. 135 Învǎţarea cognitivǎ ……………………………………………... 136 XV. PSIHANALIZA ………………………………………………... 138 Sigmund Freud …………………………………………………. 139 Edificiul faptic şi teoretic al psihanalizei ………………………. 140 Psihanaliza ca paradigmǎ ………………………………………. 141 Critici la adresa psihanalizei …………………………………… 145 Contribuţiile psihanalizei la dezvoltarea psihologiei …………... 148 Patru psihanalişti care şi-au afirmat „dreptul la diferenţǎ” faţǎ de Freud: Alfred Adler, Carl Jung, Otto Rank, S. Ferenczi ……….. 149 XVI. PSIHOLOGIA UMANISTĂ …………………………………… 153 Carl R. Rogers ………………………………………………….. 154 6 Terapia centratǎ pe client ………………………………………. 160 Grupurile de întâlnire …………………………………………... 161 Relaţiile intime …………………………………………………. 162 Problematica umanistǎ a educaţiei şi pǎcii …………………….. 162 Alţi promotori ai psihologiei umaniste (Abraham Maslow, Erich Fromm) …………………………………………………………. 163 Replici critice la adresa psihologiei umaniste ………………….. 165 XVII. TRECUT ŞI ISTORIE ÎN PSIHOLOGIA ROMÂNEASCĂ …….. 167 Psihologia în opera lui Dimitrie Cantemir ……………………... 167 Elemente de psihologie în învǎţǎmântul superior (1860-1890) ….. 168 Psihologia experimentalǎ în România ………………………….. 169 Nicolae Vaschide ……………………………………………….. 171 Constantin Rǎdulescu – Motru …………………………………. 172 Trei domenii conexe în sprijinul dezvoltǎrii psihologiei româ- neşti: fiziologia, neurologia şi endocrinologia (Ion Atanasiu, Gh. Marinescu, C.I. Parhon) …………………………………… 175 Începuturile psihologiei sociale ………………………………… 178 Psihologia româneascǎ dupǎ anii ’20 …………………………... 179 Primul institut de cercetǎri psihologice în România …………… 181 Institutul de Psihologie al Academiei Române …………….….. 184 ANEXE: A. Criza psihologiei ………………………………………………… 186 B. Un exerciţiu de „perspectivă istorică” …………………………. 189 C. Tematica unei conferinţe internaţionale de istoria psihologiei … 190 D. Elemente de cronologie universală ……………………………... 192 Bibliografie ………………………………………………………….. 207 7 8 INTRODUCERE 1. Conceptele şi obiectivele istoriei psihologiei Orice sistem de cunoştinţe, fie ele empirice sau ştiinţifice, îşi are propria istorie; latura anecdotică a progresului unei arii de cunoştinţe incită în mod natural curiozitatea celui care se pregăteşte pentru domeniul respectiv de competenţă. Evoluţia edificării identităţii ştiinţei psihologice merită însă studiată din mai multe raţiuni specifice: – Cunoscând logica internă a dezvoltării principalelor concepte, legităţi şi interpretări psihologice, te orientezi mai bine în mulţimea conotaţiilor diferiţilor termeni, adesea folosiţi în limbajul comun şi încărcaţi de conţinuturi protopsihologice. – Situaţiile memorabile, acele „ţesături de fapte şi idei” (Şt. Odobleja) care au generat paradigmele ştiinţei psihologice repre-zintă pentru student o şcoală de gândire productivă, cu elementele ei critice, investigative şi novatoare. – Cunoaşterea momentelor critice în reformularea obiectului PSIHOLOGIEI, a metodelor şi conceptelor-cheie, ne oferă tabloul dinamic al instituirii identităţii psihologiei ca ştiinţă ce se „auto-cunoaşte”, la care se face apel de către alte ştiinţe şi practici şi care are o imagine a viitoarei evoluţii. Aceasta dă studentului o măsură a maturităţii în demersul investigativ şi o atenţionare deopotrivă asupra risipei de efort şi a relevanţei în punerea şi abordarea problemelor. – Dincolo de informaţie, ISTORIA PSIHOLOGIEI oferă cultură şi educaţie, contribuie la formarea spiritului profesional-comunitar: tânărul student cunoaşte personalităţi, „accentele” puse de ele în evo-luţia cunoaşterii vieţii psihice, descoperirile cu efect emergent asupra mentalităţilor, resorturilor sociale, calităţii vieţii. – În nici o altă ştiinţă realitatea gândită nu este atât de direct accesibilă celui care gândeşte ca în cazul psihologiei. Dar din cauza impresiei situaţionale, se poate spune că în istoria umanităţii au fost mai multe „psihologii” dacât „suflete”: acelaşi om, în situaţii diferite, a gândit „mai altfel” asupra trăirilor sale sufleteşti, combinând mai mult sau mai puţin explicit idei de cauzalitate, alcătuire, funcţionare, 9 valoare, frumuseţe etc. De aceea, H.Ebbinghaus a afirmat maliţios la început de veac XX: „Psihologia are un lung trecut şi o scurtă istorie”. Un asemenea specific al ştiinţelor psihologice, de a fi în continuu „asistate” şi presate de fondul experienţial personal, impune un efort special pentru stăpânirea complexităţii obiectului de studiu prin definirea corectă a conceptelor în perspectiva bine-precizată a obiectului psihologiei. Psihologul însuşi are nevoie de un echilibru intern pentru a rezista „primei impresii” şi a nu rătăci în speculaţii convenabile sau „de efect”. În „scurta sa istorie” (calificată astfel de Ebbinghaus, evident, pe criteriul metodei experimentale) psihologia a cunoscut regretabile denaturări prin impactul cu ideologia, deşi de-a lungul secolelor s-a aflat în fruntea ştiinţelor care au vizat demnitatea, puterea şi frumu-seţea umană. Frământată de acest ideal, psihologia şi-a reformulat problemele, obiectivele, conceptele, aceasta fiind şi efect al schim-bărilor intervenite în raportul omului cu lumea şi cu istoria socială. În jurul conceptului de „identitate” şi a definiţiei lui P.Janet („personalitatea este un individ care-şi alcătuieşte povestea mentală a propriei vieţi”) s-a înfiripat treptat reprezentarea despre un paralelism între istoria psihologiei şi istoria psihologică a personalităţii. În ambele cazuri, analiza operează cu concepte ca: evenimente şi structură experienţială, proiecte şi programe, ţeluri, teme centrale ale vieţii, puncte cardinale, crize etc. În cazul unei ştiinţe, evenimentele marcante sunt forumurile (conferinţe, simpozioane, congrese), dar şi editările de cărţi şi reviste, descoperirea unui fenomen sau regularităţi (prin observare, experiment sau procesare intelectivă de diferite tipuri). Şi într-un caz şi în celălalt, relevanţă similară au fondul motivaţional, imaginea viitorului, câmpuri problematice, tactici şi stra-tegii de problem solving, cunoştinţe centrale sau explicite şi cunoştinţe periferice sau implicite, potenţial receptiv de stocare, creaţie şi interpretare a trecutului. Un criteriu major al similitudinii este însuşi indicatorul maturi-zării: valorificarea trecutului în noi contexte problematice, acţionale şi conceptual-interpretative. O ştiinţă matură apelează frecvent la acest potenţial benefic. De obicei, când se vorbeşte despre trecutul psihologiei se încear-că o jenă în legătură cu naşterea ei greoaie şi prea târzie în sânul gândirii filosofice. Secolul „nostru”, ce doar s-a încheiat, a spulberat însă asocierea tinereţii unei ştiinţe cu imaturitatea şi a imprimat o valoare emergentă interdisciplinarităţii. În această nouă perspectivă, 10 apelul la perioade vechi ale gândirii integraliste, intuitive, image-rial-metaforice nu ne apare decât ca o veritabilă şcoală de gândire pro-ductivă. De altfel, nu-şi exprima Claude Bernard, părintele medicinii experimentale, convingerea că va veni ziua în care fiziologul, poetul şi filozoful vor vorbi aceeaşi limbă şi se vor înţelege între ei? În perioadele de început, asemenea unitate a existat, iar dacă demersul era preponderent intuitiv şi globalist, acesta era, spre avan-tajul nostru, un izvor de inspiraţie mereu proaspăt, ieşit din adâncuri. Fondul conceptual pare, evident, redus ca elaborare ştiinţifică, dar patosul său provocativ-productiv a fost dovedit de-a lungul veacurilor. Întorcându-se la aceleaşi izvoare, gânditori din epoci diferite, cu modelele conceptuale respective, au redescoperit alte semnificaţii. „Tablourile” sunt altele, precum surprizele întâlnite de aceeaşi per-soană într-o zonă de vegetaţie, dacă revine în momente succesive – ca elev, student, cercetător şi savant în botanică. Deşi nu este deloc un specific al domeniului nostru, faţă de alte ştiinţe şi nici chiar în raport cu artele, trebuie consemnat, mai ales cu titlu de „introducere”, că psihologia nu întotdeauna va fi, este şi a fost ştiinţifică. Aşa cum arhitecţii zic că domeniul lor a trecut prin trei faze, fiind, succesiv, practic-utilitar, artistic şi estetic, aşa şi concep-tualizarea psihologică poate fi întâlnită în diverse momente sub trei ipostaze: practic-rezolutivă, ca exegeză-comentariu şi ca ştiinţific-para-digmatic-explicativă. Dacă păstrăm inspirata distincţie a lui Ebbinghaus de la începutul acestui veac, am putea spune că primele două stadii ţin de ceea ce el numea un „lung trecut”, iar al treilea, de „scurta istorie” a psihologiei. Scepticii în privinţa statutului psihologiei ca ştiinţă, de la oamenii de bună credinţă la tiranii strâmtoraţi de vitalitatea sufletelor supuşilor, nu reuşesc să distingă cele trei ipostaze ca atare şi nici raporturile dinamice dintre ele. Relativ la al doilea aspect, subes-timarea psihologiei ţine mai mult de sărăcie sufletească, în speţă de necunoaştere sau slabă receptivitate faţă de aspectele „combustiei psihice” în istoria omenirii şi în viaţa curentă. Pe măsură ce te familiarizezi cu obiectul psihologiei, dar mai ales cu tendinţele ei majore de a prinde în ţesătura ştiinţei fapte şi idei, îţi este greu să concepi un om, oricare ar fi profesia sa, în afara acestui gen de problematică şi meditaţie; cei cu o mai mare înclinaţie spre exactitatea măsurării şi judecăţii ar putea întreba: „În ce măsură psihologia a contribuit la formarea omului modern?” Ştiinţele sunt recunoscute drept forţe intelectuale, iar inventivitatea tehnică a înnoit 11 într-atât faţa lumii, încât i-a conferit o nouă identitate. Pe măsură ce conceptul ştiinţific impunea o nouă interfaţă om-lume materială, s-a format şi părerea că abstracţia şi obiectivitatea ar sărăci implicarea afectivă a omului în tranzacţia sa cu realitatea din afara sau din interiorul sufletului său. Gândirea psihologică a reflectat schimbările poziţiei omului în univers, le-a asistat şi ameliorat, a extrapolat şi a propus spre experi-mentare noi expresii ale potenţialului vital. Una din cuceririle „strate-gice” a fost chiar definirea raportului sufletului cu viaţa, prin concep-tele perechi funcţie-structură, potenţial-actual, suflet-spirit, stare-acti-vitate, intern-extern: – O viziune genetică, respectiv determinarea criteriului psihis-mului şi precizarea momentului apariţiei reglajului psihic în istoria lumii vii; delimitarea reglajului psihic de alte reglaje ale comporta-mentelor vieţuitoarelor; identificarea unei dimensiuni a psihismului la om şi animale. – Identificarea atributelor „faptului psihic” ca o realitate distinc-tă de trăirea sufletească sau „ecoul” afectiv-imagerial al „tranzacţiei” fiinţei cu realitatea. – Demarcarea între lumea externă şi lumea internă, respectiv conceptualizarea unei instanţe distincte numită Subiect, cu capacitate triplu-modulară de cunoaştere, autocunoaştere şi aşteptare-anticipare, cu un mod de existenţă definit ca interacţiune, sau raport activ cu cele două lumi, internă şi externă. – Precizări metodologice: rolul pe care îl are „iluminarea” (des-coperirea prin revelaţie, sau insight-ul) în înţelegerea vieţii sufleteşti nu este unul deosebit prin putere şi frecvenţă, în comparaţie cu alte domenii ale cunoaşterii; distincţia rezidă însă în efectul miraculos-transformator pe care-l are gândirea psihologică asupra „obiectului”, a faptului psihic, atunci când este vorba de introspecţie. Aceasta este, într-adevăr, o remarcabilă diferenţă dintre psihologie şi alte ştiinţe, o preocupare mai mult sau mai puţin explicită în evoluţia gândirii despre suflet; conştientizată ca o problemă de metodologie, operaţionalizarea în această sferă constituie o dimensiune majoră ce poate şi trebuie urmărită în decursul dezvoltării psihologiei. În fapt, saltul în plan metodologic a însemnat, în 1879, trecerea de la „trecut” la „istorie”, respectiv cucerirea unui loc între ştiinţele experimentale. Dar şi aşa-zisul „trecut” are evoluţia sa. În urmă cu cca. 100.000 de ani, când umanul începe să se facă prezent prin folosirea focului la pregătirea hranei, îngroparea morţilor şi folosirea uneltelor, oamenii 12 peşterilor aveau reprezentări şi concepţii asupra emoţiilor, trebuinţelor, dorinţelor şi comportamentelor paradoxale, inclusiv a viselor şi halu-cinaţiilor. Explicaţiile lor ajung până la vechii filosofi greci, în termenii de demoni sau spirite ce stăpâneau trupul individual. Dacă timp de 25 de secole (până la zborul primului avion), filosofii greci au fost consideraţi părinţi ai conceptelor ştiinţifice ale psihologiei, aceasta se datorează faptului că ei au făcut primul efort de a înlătura demonii din viaţa curentă şi destinul omului. Au avut un exces de zel, explicând global universul şi sufletul prin elemente naturale omniprezente (apa, focul, infinitul, mişcarea), dar s-au pliat destul de operativ pe determinismul fiziologic şi epistemologic, redând omului demnitatea („Virtutea se învaţă”, ziceau Protagoras şi Socrate) şi patosul dramatic al unităţii dialectice dintre structură şi funcţie, materie şi conştiinţă, suflet şi spirit (începând cu Aristotel). În faţa istoriei psihologiei, studentul de astăzi are revelaţia unui relief, deci a unui peisaj cu trei dimensiuni: oameni, idei, context social. Se află în faţa unei moşteniri; cum orice moştenire are menirea de a fi folosită, aventura parcurgerii mai multor secole de gândire generează ideea presantă „La ce foloseşte?”. Înainte de toate, în istorie identificăm baza pe care ştiinţa psihologică de astăzi a cumulat treptat cinci principii de determinism în funcţionarea psihicului uman: 1) principiul determinării biologice, în dublu sens: a) psihicul este o funcţie a sistemului nervos ce constă în „orien-tarea” „pe bază de imagini” în cadrul lumii obiective (interne şi externe); b) psihicul este forma superioară de reglaj a relaţiei individului cu mediul, îndeplinind astfel o funcţie de adaptare, deci de problem solving pentru supravieţuire; 2) principiul determinării sociale: homo sapiens este diferit de restul lumii vii prin faptul că „înmagazinează” şi „împrumută” expe-rienţă de specie. Uneltele, limbajul, conceptele, algoritmii, valenţele obiectelor, chiar expresiile emoţionale, mecanismele de decentrare şi empatie, tot ce a putut acumula omenirea în suta-milenara ei existenţă sunt însuşite, folosite şi dezvoltate de fiinţa umană. Acest pressing nu diminuează status-ul personalităţii umane în raport cu „animalul suveran şi independent”. Experienţa împrumutată dă conţi-nut individuaţiei, construcţiei sufleteşti a fiecărei persoane, astfel că tot cea ce „împrumută” serveşte tot la construcţia identităţii personale; însuşind „fondul comun”, omul îşi alimentează potenţialul de „a fi”, de „a acţiona” şi „a avea”, câştigându-şi „dreptul la diferenţă” şi la originalitate; 13 3) principiul dezvoltării: orice funcţie psihică este supusă princi-piului învăţării şi dezvoltării, nici un fenomen, stare sau competenţă nu poate căpăta o explicaţie suficientă fără aportul experienţei căpătate prin interacţiunea Subiect-mediu. Psihicul este nu numai un service al acestei interacţiuni, ci şi un beneficiar. Cunoscutul psiholog Hebb, la răspântia de veacuri XIX şi XX se pronunţa printr-un model geometric asupra raportului dintre „ereditar” şi „dobândit”: a aprecia aportul unuia sau altuia este ca şi când te-ai întreba care este contribuţia lungimii sau lăţimii în determinarea suprafeţei unui dreptunghi. Orice funcţie psihică se dezvoltă în timpul vieţii, fiind în fapt un produs al dezvoltării. Factorii de progres ai acestui proces ţin de particularităţi neuro-funcţionale, mediul de viaţă, conţinuturile şi ritmurile activităţii. În istoria gândirii psihologice, locul demonilor a fost revendicat de „factorii ereditari” sau „formele native ale psihismului”. În psihologia modernă, problematica genezei funcţiilor psihice reprezintă o „schelă” pentru construcţia unei noi metodologii: studiile genetice, excelând în şcoala piagetiană de la Geneva, au deschis o magistrală spre natura imaginii, gândirii, personalităţii. Recunoaşterea tacită sau declarată a acestui principiu a generat domenii noi în aplicaţiile psihologiei, cum este creatologia, psihoterapia şi formarea mentorală a carierei; de asemenea, a impus criterii noi învăţământului şi psihodiagnozei. 4) principiul acţiunii: orice organism se află într-un raport activ cu mediul în care trăieşte, psihicul deserveşte acest proces, dar este şi influenţat prin conţinut şi procesualitate de această interacţiune. La diferite niveluri de psihism, în filogenie şi ontogenie, potenţialul de activitate este diferit, fiind indicator şi condiţie a „orientării în situaţie”, deci a reglajului psihic. Avem cu lumea animală o dimen-siune comună: activitatea pentru supravieţuire; diferenţa constă în structurare, aşa cum ţesutul cerebral este diferit de cel hepatic. La om numai sporadic şi specific se mai întâlnesc „arce simple” între obiectul activităţii şi trebuinţă; activitatea umană este o unitate molară com-pusă din acţiuni, „celule” relativ autonome operaţional, instrumental şi dinamic; deşi ca desfăşurare reactivă se pot identifica multe elemente comune în activităţile animale şi umane, orientarea (cognitivă şi motivaţională) este calitativ diferită. Subiectul uman învaţă să raporteze scopurile parţiale ale acţiunilor (dispuse în serii continue sau paralele) la scopul ultim al activităţii. Tocmai acest gen de procesare a elementelor activităţii – raportarea ţelului la motiv, a scopului la mijloace, a obiectului la substitutul lui etc. – imprimă trăirii omului caracterul conştient. Conştiinţa ca act supervizează raportul activ al omului cu lumea externă şi internă, precum şi procesul conex al asimilării de cunoştinţe, deprinderi şi valori; 14 5) principiul funcţionării sistemice. Încă de la delimitarea de către Aristotel a celor trei funcţii ale sufletului, – hrănirea, simţirea şi raţiunea, problema unităţii structural funcţionale a psihicului a fost o preocupare în planurile teoretic şi aplicativ. Modulele cognitiv, afectiv-motivaţional şi volitiv, definite tot în De anima, apoi nivelurile definite de psihanaliză şi componentele personaliţăţii – toate au atributul funcţionării în sistem. Demonstraţiile vin în principal din două direcţii: cea a tratării genetice şi cea a compensării în caz de disfuncţii. Secolul XX a fost marcat, printre altele, de naşterea unor ştiinţe despre sisteme: consonantismul, sinergetica, cibernetica; instructiv este faptul că toate s-au inspirat din comportamentul ghidat psihic, oferindu-i psihologiei un loc central între celelalte domenii de cunoaştere. 2. Paradigma – un reper în analiza istorică După 1962, anul apariţiei cărţii Structura revoluţiilor ştiinţifice, de Thomas Kuhn (apărută şi la noi în 1976, la Editura Ştiinţifică şi Enciclopedică), dezbaterile despre natura şi istoria ştiinţelor apelează la conceptul de paradigmă; complementarul său, „sintagmă”, s-a dovedit înalt productiv în dezvoltarea gramaticilor transformaţionale; în general, astăzi, orice analiză de conţinut a unui text, design-urile de instruire şi analizele istorice în materie de evoluţie a ştiinţelor recurg la termenii „paradigmă” şi „sintagmă”. În ciuda impreciziei definirii paradigmei, alternativa folosirii conceptului mult mai concret de „program de cercetare” nu a reuşit să i se substituie, diferenţele fiind semnificative. Însuşi autorul arhicunoscutei cărţi încearcă peste zece definiţii pentru a ajuta conceptualizarea. Fiind o „cunoaştere tacită”, fără for-mulări generale şi fără autor (o teorie sau un program de cercetare are întotdeauna un autor), expresia din varianta românească „model de practică ştiinţifică” ne apare nefericită şi aceasta din cauza ambigui-tăţii termenului „model”. Mai adecvat este neologismul „pattern”, foarte apropiat de „schemă” („ceea ce este transferabil şi transpozabil de la o acţiune la alta”, J.Piaget, la al 18lea Congres Internaţional de Psihologie). Ideea de „ceva aşezat în ştiinţă” (probleme, soluţii, matrice a disciplinei pentru o anumită perioadă) este întărită de afirmaţia că paradigma stă la baza instrucţiei profesionale, deoarece ea dă domeniului ştiinţific caracterul de normalitate: fără a se mai duce 15 discuţii asupra fundamentelor, orientării metodologice şi abordării problemelor concrete, comunicarea la nivelul comunităţii ştiinţifice decurge uşor şi eficient. Psihologia modernă este o ştiinţă prin excelenţă experimentală, iar Thomas Kuhn este o personalitate proeminentă a fizicii experi-mentale. În acest caz, enumerarea „unor probleme şi soluţii concrete” proprii paradigmei este instructivă pentru noi: – Care sunt entităţile fundamentale în obiectul investigaţiei? – Cum interacţionează între ele şi cu simţurile noastre? – Ce întrebări se pun şi prin ce tehnici se caută răspunsurile? – Ce condiţii trebuie să satisfacă un asemenea răspuns? Lista nu este completă, dar exemplele date sunt edificatoare pentru ce înseamnă paradigmă, ştiinţă normală, criză şi revoluţie ştiinţifică. În această perspectivă, deşi suntem tentaţi să considerăm că a existat şi o paradigmă hilozoistă („fizicienii” greci, începând cu Thales din Milet: întreaga natură, inclusiv cea anorganică, are viaţă şi atribute psihice), altele, clericală, empiristă, raţionalistă, în derularea istoriei psihologiei, paradigmele încep să fie recunoscute o dată cu apelul la cercetarea experimentală. Aşa va fi organizat şi conţinutul cursului de faţă. La paradigme (la „ştiinţa normală”) s-a ajuns totuşi printr-o evo-luţie îndelungată, iar aceasta poate fi înţeleasă dacă se consemnează mai întâi „dimensiunile” sau parametrii activităţii ştiinţifice, ca „iniţia-tivă socială” şi alternativă sistemică de cunoaştere. Unii analişti grupează aceşti parametrii într-o triadă: „atitudine”, „metodă” şi „cunoştinţe”. Mai detaliat, evoluţia psihologiei poate fi urmărită sub mai multe aspecte, nici unul dintre acestea, singur, nefiind suficient pentru constituirea identităţii unei ştiinţe. 1. Terminologie. În general, ştiinţele umaniste folosesc termeni din vocabularul obişnuit, ceea ce le face şi dificile ca obiect de studiu. Aristotel, considerat părintele psihologiei, ca naturalist nu s-a preocu-pat de un termen specific pentru această ştiinţă, folosind doar un termen ce indică „obiectul” de cercetare: de anima. Până şi în epoca Renaşterii, în foile matricole ale studenţilor, nota se dădea la De anima. Se crede însă că, pentru definire, maestrul construcţiilor logice a fost nevoit să inventeze un termen esoteric, – entelehia – pentru a exprima funcţia sufletului şi relaţia sa cu corpul: „potenţa în act” a unui corp cu organe, capabil să se hrănească, să simtă şi să raţioneze. Istoricii au căutat să definească data şi autorul care a folosit prima dată termenul psihologie: unii cred că prioritatea o are 16 Marco Marulik, umanist croat, care l-a folosit în 1506; în 1524 tot el a publi-cat o carte (Iul volum) Psihologia gândirii umane; alţii recunosc pe Christian von Wolff, care în 1732 a publicat un tratat de psihologie empirică şi, în 1734, altul de psihologie raţională. Conceptul „psihologie”, aşa cum l-a conceput Aristotel, a purtat prin veacuri umbra servituţii faţă de corpul muritor, parte a naturii, şi lumina spiritualităţii, sfidătoare faţă de toate limitele existenţei. Nu este de mirare că savanţi precum Pavlov, cu emfaza naturalistului ce primise premiul Nobel pentru studiul digestiei, trece după 1904 la studiul reflexelor cerebrale şi sancţionează colaboratorii de fiecare dată când folosesc termenul „psihic”. În solul roditor al psihologiei moderne s-a cultivat o ştiinţă a personalităţii şi umanismului, ce recunoaşte vocaţia omului pentru identitate, diferenţă, originalitate, autoîmplinire; de aceea ideologiile regimurilor totalitare, la fel ca şi reflexologii şi behavioriştii de înce-put au marginalizat termenul psihologie. Terminologia psihologică a cunoscut schimbări în planurile lexical şi semantic, atât sub efectul metodologiei experimentale şi a tehnicilor de prelucrare statistică a datelor, cât şi prin extinderea câm-purilor de aplicaţie a cunoştinţelor de psihologie în industrie, medi-cină, transporturi, învăţământ, artă, comerţ, politică etc. În ultima jumătate de veac, psihologii s-au familiarizat cu termeni ca set, învă-ţare, latenţă, insight, gândire divergentă, model cognitiv, creatologie, reluctanţă, disonanţă cognitivă, construct, actualizare etc. 2. Obiectul de studiu: atât pentru profesionişti, cât şi pentru dile-tanţi, obiectul meditaţiei psihologice ar părea că este acelaşi, – stările, actele, interacţiunile, modificările, dezvoltarea şi alienările vieţii sufle-teşti. Ştiinţa lucrează însă productiv-sistemic: ea îşi propune scopuri, formulează probleme, acumulează fapte, ipoteze, idei şi acceptări, face sinteze, şi reconsiderări. În acest proces, preocupări ale practicii proto-şi para-psihologice devin treptat obiect al ştiinţei; munca, jocul, învăţarea – au fost activităţi dintotdeauna fundamentale pentru raportul omului cu lumea, dar s-au desfăşurat spontan; cu timpul, omul a vrut să le practice mai eficient, cu mai multe beneficii pentru autorealizarea sa, iar pentru aceasta a fost nevoie de gândire, investigaţie, sistematizare a datelor şi concluzii. Dată fiind multitu-dinea de forme în care se manifestă psihicul, precum şi diversitatea funcţiilor sale, obiectul psihologiei a fost redefinit adesea, aceasta fiind chiar un element diferenţiator al paradigmelor şi şcolilor: 17 – „ştiinţa vieţii mentale, a condiţiilor şi manifestărilor ei” (W. James, 1890); – „ştiinţa faptelor de experienţă” (O. Külpe, 1893); – „experienţa cognitivă, reactivă şi volitivă manifestă în introspecţie” (W. Wundt); – „ştiinţa proceselor mentale” (E.B. Titchener); – „ştiinţa comportamentului manifest sau ascuns” (J.B. Watson); – „mecanismele de orientare în sarcină” (P.J. Galperin). Definirea obiectului psihologiei nu este doar o problemă teore-tică, de filosofie a ştiinţei. Orice investigaţie psihologică, şi cu precă-dere cea experimentală, presupune o concepţie mai mult sau mai puţin explicită a „faptului psihic”, în contextul amplu al celorlalte aspecte ale situaţiei: etice, estetice, biologice, fiziologice, sociale, etc. 3. Scopul gândirii psihologice: la începuturi, în antichitatea Orientului depărtat şi în cea grecească era evident filosofic, căutându-se argumente pentru definirea ontologică şi epistemică a sufletului în sistemul universului; ca într-o evoluţie filogenetică, în care se dife-renţiază în timp tot mai multe funcţii şi organe,o dată cu înmulţirea ramurilor psihologiei scopurile se multiplică, devenind tot mai speci-fice „domeniilor de activitate” sau „de competenţă”. Se urmăresc, deci, legităţile reglajului psihic în domenii desemnate de titulaturi ca: psihologia animală, ecologică, medicală, a muncii, a sportului, a jocului, cognitivă, socială, a artei etc. 4. Metodologia: spre deosebire de cunoaşterea empirică, situa-ţională şi nesistemică, gândirea ştiinţifică recurge la metode pentru provocarea, colectarea, prelucrarea şi validarea datelor. Investigaţie înseamnă identificarea şi controlul variabilelor; o linie a evoluţiei psihologiei este multiplicarea şi perfecţionarea metodelor: la început dominantă a fost introspecţia; combătută pentru subiectivism şi inadecvare, autoobservaţia a cedat locul observaţiei directe şi instru-mentale şi investigaţiei experimentale; ulterior, succese deosebite au înregistrat investigaţia clinică şi analiza factorială; alte metode: ana-liza cibernetică-sistemică, analiza de caz, chestionarul şi testul, pentru colectarea de date relative la un eşantion, experimentul formativ, investigarea genetică, metoda gemenilor univitelini etc. De metodologie depind şi alte caracteristici ale cunoştinţelor ştiinţifice: exactitatea, predicţia, aplicabilitatea, generalitatea. Locul 18 psihologiei între ştiinţe este revendicat de douăzeci şi trei de veacuri, dar este câştigat definitiv de la Wundt încoace. * Pentru a surprinde un moment de cotitură a gândirii psihologice, de la tipul metafizic la cel naturalist, apelăm la cuvântul introductiv al lui D’Alembert la Enciclopedie: John Locke a redus metafizica la o „Fizică” experimentală a spiritului. O conturare a domeniului ştiinţei despre psihic este operată de scoţianul David Hume, când foloseşte sintagma „filosofie a spiritului” şi de francezul Condillac, în al său tratat despre senzaţii. După M. Ralea şi C.I. Botez, termenul de psihologie apare pentru prima dată într-o lucrare despre morală a lui Rudolf Goclenius, în 1590 (Psycologia, de hominis perfectione, Marpurgi, 1590). Con-ceptul este consacrat de Chr. Wolf, în Psycologia empirica (1732) şi Psychologie rationalis (1734). Acceptarea termenului a fost facilitată de cultul genialităţii lui Aristotel, care, în De anima, a tratat funcţional, structural, conexionist, naturalist şi antropologic atât sufletul, cât şi spiritul. Progresele în studiul fiziologiei sistemului nervos (Magendie, Flourens, Müller) şi al psihopatologiei, deci al formelor în care psihi-cul se poate descompune şi deteriora (Th. Ribot), au contribuit la conturarea domeniului psihologiei experimentale, adică a unei ştiinţe ce măsoară, pune în interacţiune şi controlează variabilele definitorii pentru viaţa de relaţie. * În evoluţia ei, psihologia, ca orice ştiinţă, a stabilit sisteme de relaţii dintre evenimente ale vieţii sufleteşti şi expresii verbale. Procedeele majore în această iniţiativă au fost analiza, testarea ipotezelor, controlul, definirile operaţionale, structurale, funcţionale şi genetice; la fiecare etapă, concluziile au avut o validitate relativă, chiar dacă, în ultimul veac, au fost formulate în termeni cantitativi. Scrutarea adevărului despre sisteme fuzzy, în cazul nostru, despre viaţa sufletească atât de complexă şi dinamică, este un tărâm al chemărilor, surprizelor şi făgăduinţelor. Cunoscând izvoarele acestui fluviu tumultos şi grăbit, pe care Cerul îl rabdă şi Pământul îl sprijină, vom putea „înota” în vadurile lui mai adânci şi-i vom putea folosi energia. 19 * „Istoria psihologiei” a devenit un domeniu ştiinţific distinct, cu drept la „imagine proprie”. Din 1964 se publică revista de profil „The Journal of History of the Behavioral Sciences”, iar în 1969 s-a înfiinţat „International Society for History of Psychology”. Asociaţiile naţionale de psihologie din multe ţări au secţii de istorie (în A.P.A este „diviziunea” 26); în institutele de cercetări sunt sectoare speciale ce elaborează lucrări de istorie şi pregătesc reuniuni ştiinţifice. 20 I. ELEMENTE DE PSIHOLOGIE ÎN ANTICHITATEA ORIENTULUI ÎNDEPĂRTAT Cele mai vechi izvoare de gândire psihologică au fost identi-ficate în cărţi apărute cu mii de ani î.e.n. în zonele de civilizaţie ale Indiei, Chinei, Japoniei şi Egiptului. Deşi ideologia dominantă în statele sclavagiste respective era cea religioasă, axată pe mitul nemuririi şi transmigraţiei sufletului, au ajuns până la noi şi idei ştiinţifice mai elaborate, relative la trei arii problematice. a) Psihofiziologie În Memorialul teologiei memfiste, papirus elaborat în Egipt la sfârşitul mileniului al IV-lea î.e.n., mecanismul fiziologic mediază acţiunea divinităţii asupra sufletului; organele de simţ (enumerate, cinci) sunt mijloace de a transmite forţa zeului Itah către inimă, organul central al sufletului. Cuvântul, o „dublură magică a obiectului”, posibilă datorită unificării organelor periferice cu centrul, face ca prin vorbire să se repete ce „gândeşte inima”. Prejudecăţile religioase ale timpului inter-ziceau studiile viscerale, de aceea reprezentările despre fluidul sanguin şi despre „suflare” (circuitul aerului) erau produse ale imaginaţiei sau ale analogiei anatomice cu organismele animale. Mult mai târziu, în sec. al VIII-lea î.e.n., într-un tratat chinezesc de medicină (Tratat despre lumea interioară), organul principal, „guvernatorul corpului” este considerat tot inima, iar ca mecanism de funcţionare era considerat „principiul respirator”, denumit Tzi. Printre altele, interacţionând cu mecanismele fiziologice, acesta realizează şi funcţii sufleteşti: mobilizează gândurile localizate în inimă, nu însă şi simţămintele, localizate în ficat. Medicii din vechea Indie promovau, la fel, o concepţie cordio-centristă şi doar treptat s-a dezvoltat, în paralel, schema cortico-centristă. Dintre manifestarile psihice, trăsăturile temperamentale erau, fireşte, cele mai relevante şi provocatoare. Medicii chinezi şi indieni le 21 explicau prin predominarea unuia sau altuia dintre elementele compo-nente ale organismului: – dominanţa limfei: încetineală, tip cu mobilitate redusă; – dominanţa elementelor Tzi: persoana este neechilibrată, foarte mobilă, trecând frecvent de la râs la plâns, în stilul comportamental antropoid. – dominanţa sângelui (în unele teorii, a bilei): dârzenie, cute-zanţă, comportament de tigru. Se observă o deschidere spre explicarea raţională de factură psihologică: aerul, condiţie esenţială a vieţii de relaţie, ideea depen-denţei sufletului de viaţa organismului, corelarea trăsăturilor corpului cu elementele naturale componente. Linia explicării cauzale a psihicului înaintează, deci, mult înainte de gândirea greacă; omul este văzut ca o fiinţă înrădăcinată deopotrivă în lumea însufleţită şi în angrenajul relaţiilor sociale, supus legilor naturii şi legilor convieţuirii. b) Interpretarea etică a psihicului Este o abordare logică, raţională a existenţei umane, pe fondul unei problematici presante, generate de luptele social-politice de la mijlocul mileniului I î.e.n., în India şi China. Probleme ideologice şi morale, într-un limbaj metaforic accesibil, fuseseră amplu dezbătute în celebrele Vede, elaborate în mileniul al II-lea î.e.n., şi Upanişade (cca.1000 î.e.n.). Comportamentul moral, perfecţionarea personalităţii, smerenia – erau căile izbăvirii. Pe acest suport dogmatic se vor im-pune, în secolul al VI-lea, învăţăturile religioase, jainismul şi budis-mul. De reţinut este formularea problemei raportului suflet-corp: prima dintre religiile menţionate condamna corpul ca obstacol al libertăţii sufletului, în timp ce a doua nega sufletul ca real aparte, des-criindu-l ca un flux de clipe irepetabile sau stări succesive. Şcolile filosofice care au apărut mai târziu, – Vedanta, Yoga, Mimamsa etc. – la fel, au promovat o ideaţie psihologică subordonată problemelor etico-metafizice. Vedanta s-a impus ca dezvoltare a concepţiei idealismului obiec-tiv din Upanişade: Eul autentic, numit Atman, este o conştiinţă intui-tivă specială, o unitate subiect-obiect, identică cu acea bază a lumii, conştiinţă cosmică infinită, numită Brahman. Această identitate nu se realizează de la sine; numai prin efort de cunoaştere şi disciplină morală riguroasă, sufletul individual îşi eliberează natura divină de impulsurile senzoriale şi tendinţele corporale. 22 Pentru Yoga, activitatea psihică de tot felul şi funcţiile organice (poziţia, respiraţia etc.) întunecă ceea ce se numeşte „cunoaştere autentică”; printr-o serie de procedee se poate obţine o despresurare sau purificare. Şcolile filosofice din China de la jumătatea mileniului I î.e.n. fondate de Lao-tzi, Confucius şi Mo-tzi, prin problematica lor etică, abordează starile psihice şi modificarea lor. Primul, autor al capo-doperei Dao dă-tzin (sec.VI î.e.n.) se preocupă de calea de la pământ la cer, a mântuirii sau unităţii cu ordinea divină. Dacă daoismul orienta morala după coordonatele unei ordini cosmice, confucianismul construia spiritul religios din obiceiuri, norme morale sau alte tradiţii; aici calea („Dao”) era forţa dată de comunicarea morală a oamenilor, deci de comportamentul social-istoric al aparatului social-statal. Confucius (551-479 î.e.n.) a fondat principiile sale pe o concepţie despre raportul înnăscut-dobândit, atribuind primului termen funcţiile psihice şi epistemice. Derivând din sfera divinităţii, acestea sunt la început bune, morale, frumoase; sufletul devine erodat şi alienat sub efectul împrejurărilor ce îl găsesc nedesăvârşit în viaţa interioară, superficial. Peste doua sute şi ceva de ani, Siun-tzi (298-238) a impus o altă variantă a confucianismului; opusă sub raportul balanţei înnăs-cut-dobândit: omul se naşte rău, iar modestia, compasiunea, celelalte calităţi morale sunt produsul educaţiei. Precum olarul plămădeşte din lut un vas prin arta sa, aşa şi sufletul omului, din starea sa primitivă, „fără formă”, devine util, moral, frumos. Atitudinea activă faţă de viaţă este o alternativă umanistă cu efecte majore asupra condiţiei omului în lume şi societate, a imaginii de sine, aspiraţiilor, patosului autoreglarii prin iniţiativă şi efort. Mo-tzi (479-381) a adus memorabile contribuţii în acest sens. c) Psihocogniţia Activitatea mentală are drept obiect produsele contactelor sau interacţiunilor organelor de simţ cu lucrurile reale din mediul de viaţă. O atenţie deosebită în epistemologia indiană a fost acordată celor trei forme genetice de contact Subiect-Obiect: 1) „contemplarea” sau cunoaşterea generalului („comunicarea cu toate obiectele individuale dintr-o clasă dată”); 2) asociaţia sau „comunicarea” cu obiectul prin intermediul imaginii sale actualizate în memorie; 3) perceperea yoghină, „comunicarea” cu obiectele cele mai fine, prin raţionament aprofundat. 23 Actul cognitiv apare ca o expresie a unităţii Subiect-Obiect. Astfel, receptarea realităţii se realizează în două forme: – senzorială, nemijlocită şi, prin aceasta, „nedeterminată” (nirvikalna); masă haotică de impresii, în care individualul şi generalul nu sunt diferenţiate; – verbală, diferenţiată sau „determinată” (savikalna); este o cunoaştere conceptuală, arhetipală, ce ofereă cadre sau modele după care este „copiată” lumea senzorială (după comentariile la Vedanta). În accepţiunea budistă, „perceperea definită” nu mai este în fapt percepţie; intelectul intervine cu scheme categoriale, cum sunt „subs-tanţă”, „gen”, „cauză” etc. Prin natura sa arbitrară, generalizatoare, modelatoare, cuvântul denaturează imaginea şi identitatea absolută a lucrului receptat. Şcoala Mimansa contrazice epistemologia vedantistă şi budistă, afirmând prezenţa simultană în percepţia nedeterminată a celor doua aspecte – general şi specific, evident, primul fiind comun unei întregi clase de obiecte; cuvântul are rolul de a generaliza şi de a delimita orice calitate intrinsecă obiectului receptat. Atenţia acordată de tradiţia filosofică indiană imaginilor trăite nemijlocit explică interesul precumpănitor pentru vise, iluzii, haluci-naţii şi percepţia extrasenzorială (studiată cu predilecţie de şcolile yoghine). Afirmându-se că diferenţa dintre ilozoriu şi real îşi pierde sensul, într-o accepţiune psihologică a „actualului”, interesul pentru reprezentări şi imagerie (temă majoră în psihologia de azi) este estompat. Este însă de reţinut tendinţa spre explicaţia cauzală a acestui „real psihic”, complementar planului ontologic: iluziile apar datorită tulburării, denaturării (periferice sau centrale) a raportului dintre organul de simţ şi obiectul fizic. Halucinaţiile, de exemplu, apar atunci când urmele, imaginile din memorie sunt proiectate în afară; în vis sunt reactivate impresii subconştiente, depozitate în memorie. Conceptul sinelui epistemic şi spiritual-metafizic (diferit de Eul social) a fost o temă centrală pentru gânditorii indieni, anticipând cu două milenii şi jumătate psihanaliza ce a debutat în 1900 prin Interpretarea viselor, a lui S.Freud. Numai în contextul acestei ideaţii asupra vieţii interioare se putea pune o asemenea problemă tranşantă ca cea a comparaţiei dintre „conştiinţa obiectului” şi „conştiinţa de sine” şi a posibilităţii cunoaşterii gândirii nu numai prin conţinut, ci şi ca activitate de procesare a datelor despre realitatea obiectivă. 24 * Tabloul mişcării de idei în cadrul filosofiei Orientului Îndepărtat, de-a lungul multor secole, este, fireşte, mozaicat şi contradictoriu. De exemplu, Eul a fost şi contestat ca existenţă reală, cu argumentul că pentru perceperea sa nu avem nici un organ specializat (este cunoscut, în acest sens, sistemul Lokayata). În unele şcoli conştiinţa a fost identificată pe rând cu organismul, forţa vitală, activitatea organelor de simţ, gândirea. Deşi în ultimele două secole dinaintea erei noastre şi în următoarele două în China pătrunde budismul, un puternic filon de ştiinţe naturaliste şi de filosofie materialistă accelerează procesul constituirii psihologiei ştiinţifice. Este cunoscută o veritabilă lucrare polemică: Raţionamente critice, de Van-ciun (27-97 e.n.). Era o epocă de transformări sociale în detrimentul sclavagismului conservator şi slab productiv. Se dezvoltau ştiinţele naturii şi medicina, noi idei despre om şi societate. Autorul constata atunci că tradiţia filosofică promovase principiul explicării cerului după modelul comporta-mentului uman intenţional; afirma că a sosit timpul ca procedeul invers să fie aplicat: legităţile naturale folosite ca mijloc de înţelegere a sufletului uman. O sugestivă analogie pentru relevarea naturii psihicului ca funcţie a materiei o întâlnim la Fan-tzene (adevărat, mult mai târziu, în sec. V-VI, când Occidentul medieval era dominat de filosofia eclezistică şi nu accepta opera lui Aristotel). Într-un tratat despre caracterul efemer al sufletului, acesta se definea ca funcţie a corpului: „spiritul pentru materie este ca ascuţişul pentru cuţit; una nu este identică cu cealaltă, dar nici una nu poate exista fără cealaltă”. Tot aşa, în cazul obiectului discuţiei despre cum se poate admite ca trupul să moară şi sufletul să rămână ? Consideraţii finale Psihologia orientală apare analiştilor contemporani drept una prin excelenţă practică, de tipul maieuticii lui Socrate. Obiectul urmărit era de-condiţionarea omului, scoaterea de sub efectul pressing-ului vieţii cotidiene. Se poate afirma că, în îndelungatul proces al devenirii psihologiei ca ştiinţă, obiectul ei a avut cel mai înalt statut în teozofia din Orient şi Grecia. „Pentru ei sufletul era unica realitate divină, cheia universului” (Eduard Schuré, Marii iniţiaţi, Bucureşti, Lotus, 25 1994, p. 9). Confucianismul prezintă un şi mai mare interes pentru psihologii de astăzi (preocupaţi de individuaţia şi autoîmplinirea demnă a omului), deoarece în această dogmă nu numai partea meditativă, dar şi cea rituală este pusă în slujba oamenilor. În studiul său Confucianismul, Léon Vandermeersch remarcă: „…Confucianis-mul dezrădăcinează cultul din teologie pentru a-l înrădăcina în ceea ce se poate numi o antropologie”. (Jean Delumeau (coord.), Religiile lumii, Bucureşti, Humanitas, 1993, p.551). Dar şi budismul a dat importanţă experienţelor personale şi înţelegerii întemeiate pe fapte empirice, respingând învăţăturile brahmanilor despre un suflet universal (Brahma) cu care individul ar intra în uniune; accentul pus pe calitatea personologică a propriilor fapte (kamma) este atât de categoric, încât acestea îşi continuă efectul în viitorul persoanei, ca o matrice a destinului. 26 II. IDEAŢIA PSIHOLOGICĂ ÎN ANTICHITATEA GREACĂ PREARISTOTELICĂ Ideile despre suflet în Grecia antică sunt conţinute în corpul unitar de cunoştinţe ştiinţifice şi filosofice. Fie că era înţeles ca mate-rie subtilă (Democrit), fie ca idee sau formă (Platon), sufletul era esenţa şi principiul vieţii. Istoricii sistematizează gândirea greacă dinaintea erei noastre în trei perioade: – secolele VIII – VI perioada primitivă; – secolele VI – III perioada clasică; – secolele III – I perioada elenistă. Şcoala din Milet marchează în sec. al VI-lea trecerea de la ideaţia cosmogonică, antropomorfică şi mistică la reprezentări natu-ralist–logice despre cauzalitate şi cunoaştere. În una din coloniile greceşti populate de ionieni în Asia Mică, pe ţărmul Mării Egee, era oraşul înfloritor Milet. Aşa-zişii fizicieni, Thales (624 – 547), Anaximandru (610 – 545) şi Anaximene (585 – 525) au formulat o concepţie a unităţii naturii, derivată dintr-un element fundamental, imperisabil şi veşnic, respectiv apa, infinitul, aerul. Gândirea lor a fost remarcabilă în matematică, inginerie, astronomie. Deşi nu se referă la texte originale, Aristotel reproduce definirea sufletului dată de către Thales: similar forţei magnetice, sufletul este de natură materială, dar incorporală şi înzestrat cu mişcare; fiind principiul unei mişcări spontane şi eterne, are atributul imortalităţii. Anaximandru, prieten şi urmaş al lui Thales la conducerea Şcolii din Milet, a formulat teorii privind cosmosul, originea speciilor, sufletul şi dialectica. Din tradiţia filosofică antică se ştie că definea sufletul ca o materie aeriformă, iar fiinţele vii ca o unitate intimă suflet-materie. Cel de-al treilea „fizician” remarcabil, Anaximene, considera sufletul drept principiu de unitate, existenţă şi funcţionare a vieţii şi naturii în general, definindu-l ca aer, infinit şi în continuă mişcare. 27 Ideile „psihologiei naturale”, ce explică viaţa sufletească printr-un principiu material, s-au păstrat până în timpul lui Socrate, deşi Şcoala a încetat să mai existe o dată cu distrugerea oraşului de către Perşi (479 î.e.n.); ionienii au migrat spre coloniile din Italia (Grecia mare). Celebrul filosof şi matematician Pitagora este tot ionian sosit în sudul Italiei, la Crotona; se născuse în insula Samos, în anul 584; figura sa a devenit legendară chiar în timpul vieţii, ca şef al unei secte de sorginte ezoterică şi politică. Continuator al cosmologiei „fizicienilor” din Milet, Pitagora substituie principiul lui Thales, apa, cu numărul, originea tuturor lucrurilor. Sufletul uman este o parcelă din sufletul universal şi mişca-rea universală, sensibilitatea fiind comună tuturor fiinţelor, apare ca o emanaţie universală. Tocmai pentru că lucrurile sunt numere, sufletul cunoscător este tot un număr (asemănarea dintre Subiect şi Obiect fiind condiţie a cunoaşterii). Numărul vine în viaţa omului din afară, ca o individuaţie a raţiunii. Animalele, oamenii şi zeii posedă o singură viaţă, un suflet de aceeaşi natură. „Momentul Pitagora” în istoria gândirii filosofice este considerat cardinal: pentru prima dată se exprimă ideea de lege naturală abstractă ce guvernează viaţa şi universul. Un exemplu de expresie cantitativă a relaţiei dintre fenomene este chiar în domeniul denumit în veacul al XIX-lea Psihofizică: dependenţa înalţimii unui sunet de lungimea corzii vibratoare ce-l produce. Heraclit din Efes s-a născut, după unele date, în anul morţii lui Pitagora (504), în oraşul rămas nedistrus de furia lui Darius (al lui Histaspe) împotriva ionienilor revoltaţi. În Muzele (intitulată şi Despre natură, din care s-au păstrat peste 100 de fragmente) se îmbină cunoscutul materialism ionian (la el „regula” fundamentală este focul) cu principiul contrariilor sau metoda dialectică. La originea tuturor lucrurilor se află lupta contrariilor; naşterea şi conservarea, viaţa şi dezvoltarea se datoresc echilibrului contrariilor (invocă modelele arcului întins, ziua cu noaptea, vara cu iarna, moar-tea cu viaţa). Alte trei teme ale dialecticii lui Heraclit sunt unitatea tuturor lucrurilor, veşnica schimbare şi relativitatea epistemică (acelaşi lucru poate apărea altfel, chiar contrariul său dacă se schimbă punctul de vedere). Sufletul este un gen de suflare caldă, uşoară şi uscată, fiind focul sau principiul vieţii. Pentru cunoaştere, omul are două facultăţi: simţurile 28 şi raţiunea (care dă şi criteriul adevărului, măsura înţelepciunii). Datorită celei de-a doua facultăţi, omul poate „descoperi” adevăratele nume ale lucrurilor. În sudul Italiei, la Elea, pe la mijlocul sec. al VI-lea î.e.n. a apărut o şcoală cu doctrină opusă dialecticii lui Heraclit. Xenofon, tot imigrant din Asia Mică, autor de Elegii şi Parodii, fondează Şcoala eleată ce promovează, excelând cu Parmenide, un panteism de factură spiritualistă. Obiectul cunoaşterii este un „invariant” încremenit, neschimbat; ceea ce se schimbă nu poate fi cunoscut decât imperfect, conjectural. Între gândirea logică şi cunoaşterea empirică, Parmenide vede o opoziţie în problema adevărului. Numai cunoaşterea raţională poate sesiza existenţa distinctă de orice schimbare calitativă, de mişcare şi deve-nire. Ontologic, încremenirea, imuabilitatea, pare absurdă, dar tocmai ideea acestei aspiraţii la surprinderea invarianţei a sugerat lui Socrate, Platon şi Aristotel posibilitatea formulării principiilor gândirii raţionale. Contribuţii importante în sprijinul doctrinei eleate au adus Zenon şi Anaxagora. Cel din urmă (500 – 428 î.e.n.), înţelept venerat, îşi argumentează doctrina eleată cu exemplul „homeomerelor”, lucruri ce se divizează la nesfârşit, dar partea rămâne identică cu întregul („o picătură de sânge este sânge”). Superioritatea gândirii în cunoaşterea adevărului este demonstrată prin referire la (ceea ce numim azi) praguri subliminale absolute şi diferenţiale. O conciliere între Heraclit şi Parmenide încearcă Empedocle (490 – 430), renumit orator şi poet (Despre natură şi Purificările), consemnat în istorie şi ca victimă a vulcanului Etna. Este original printre ionienii fizicieni prin formularea ipotezei „mulţimii infinite de combinaţii a unor elemente primare”, un generativism timpuriu ce a dăinuit două milenii şi s-a valori-ficat în ultima jumătate de veac. Focul, aerul, pământul şi apa, – „rădăcinile lucrurilor”, cum le numea el, sunt supuse acţiunii a două „principii motorii”: iubirea (forţă unificatoare a lucrurilor materiale) şi discordia (forţă separatoare). Sunt două forţe subtile, imanente lucrurilor, ce pot fi identificate şi definite doar raţional, ele schimbând doar realul, căci distrugerea şi naşterea spontană nu sunt posibile. Deşi nu foloseşte termenul ca atare de „suflet”, defineşte senza-ţiile şi gândirea („tot o senzaţie”) în unitate cu fiziologicul, fiind chiar funcţiuni ale elementelor materiale, reunite şi divizate de cele două forţe primordiale; astfel, senzaţiile sunt rezultatul interacţiunilor dintre emanaţii ale obiectelor şi porii organismelor; mişcarea sângelui realizează gândirea şi cunoaşterea în general. 29 Democrit din Abdera (460 – 370 î.e.n.) – determinism materia-list în raportul suflet – corp şi cogniţie. Tot ionian de origine, dar iniţiat la Atena şi în numeroase călă-torii, erudit şi autor în multe domenii: geometrie, cosmologie, psiholo-gie, medicină, botanică, zoologie, muzică. Cum să nu fie interesantă o viziune psihologică a unui asemenea erudit, dintr-o epocă a sofiştilor, deci şi a lui Socrate! Scrierile sale sunt numeroase, iar două cu titluri majestuoase s-au păstrat aproape în întregime: Marea orânduire a lumii şi Despre natura lumii; spiritul sofist al timpului s-a reflectat în cele aproape 1000 de scrisori. „Materia este una şi e constituită din atomi în mişcare spre varietate infinită” – ideea fundamentală a teoriei lui Democrit, aceasta însemnând în acelaşi timp combaterea dualismului lui Anaxagora şi a unităţii absolute şi inerte a eleaţilor. Atomii şi vidul sunt cele două realuri certe, nepieritoare (căci nici nu au fost create). „Momentul Democrit” în istoria gândirii este marcat de renun-ţarea la factori calitativi (cald, rece) sau la cauze motrice exterioare (iubire, discordie, raţiune), pentru instituirea fizicului controlabil, – întin-derea şi impenetrabilitatea. La categoriile „necesitate”, „legitate”, „ordine”, Democrit, în susţinerea lui Leucip, dascălul său, adaugă „cauzalitatea” (indiferent de termenii folosiţi: „motiv”, „raţiune”, „necesitate”). Datorită vidului, atomii se pot mişca veşnic, producând în acest proces toată diversitatea legăturilor, formelor şi selecţiilor. Varia-bilitatea este privită simplist: deplasare, asociere şi disociere de atomi. Sufletul este de natură materială, compus din atomi sferici foarte subtili şi mobili (un fel de foc, ceva cald şi mobil, ce antrenează întreg corpul). Avem astfel, la Democrit, o primă viziune monistă a iden-tităţii între trup şi suflet. În consecinţă, sufletul este muritor, dispărând o dată cu corpul, „locuitorul” dispare o dată cu „cortul” ce l-a găzduit. În privinţa senzorialităţii, Democrit împărtăşeşte ideea lui Heraclit şi Empedocle a emanaţiilor atomilor de la lucruri spre orga-nism şi invers (aerul interpus facilitează transmisia). Forma atomilor emanaţi determină modalitatea senzaţiilor. Cum o diferenţă calitativă între senzaţie şi gândire nu a fost remar-cată, din confruntarea mai multor texte se presupune că Democrit a dat întâietate gândirii în privinţa adevărului şi autenticităţii. Privind cunoaşterea ca unitate sensibilitate-raţiune, limbajul ca un demers convenţional important pentru formarea omului şi a grupului social, Democrit concepe educaţia, mult înainte de gânditorii 30 Renaşterii, ca un proces formativ, factor de progres pentru viaţa omului şi a societăţii. Este o orientare antropologică pe care Democrit o inspiră filoso-fiei greceşti, tradiţional preocupată de natură, un filon materialist valorificat în continuare ca alternativă la idealismul lui Platon. Secolul al V-lea î.e.n. a rămas în istorie cu valori de referinţă: statul atenian unificat şi întărit după victoria asupra perşilor, cu 12 – 15 milioane de locuitori, unificase aproape 200 de state-cetăţi greceşti, instaurase şi exersase democraţia, viaţa publică, remuneraţia juraţilor, asigurarea pecuniară a funcţionarilor şi dascălilor; o democraţie scla-vagistă cu de zece ori mai mulţi sclavi decât oameni liberi cunoaşte „veacul de aur” al lui Pericle şi cea mai luminoasă epocă a meditaţiei filosofico-psihologice, în care omul şi gândirea au căpătat prestanţa unei piramide sacre. Conceptele de viaţă, cetăţean, succes, individualitate şi stat, marginalizează pe cele despre natură şi capătă un conţinut distinct şi controlabil; cunoaşterea, resorturile, competenţele şi, în general, con-duita omului, virtutea învăţată, conferă veacului respectiv o dimensiune umanistă, etalând pentru veacurile următoare o imagine nouă, provocatoare, a umanului: omul este „măsura tuturor lucrurilor” (Protagoras). Această luminoasă sintagmă a strălucit prin veacuri ca Steaua polară, ghidând căi spre necunoscut, dar neobligând dogmatic pe nimeni la împăcare sau la mustrare. Numai creştinismul, Renaşterea, psihologia umanistă şi mişcarea creatologică de după anii ’50 ai veacului ce s-a încheiat au putut avea racorduri semnificativ-pozitive cu imaginea omului din „Veacul lui Pericle”. „Căderile” nenumărate de la această înălţime, provocate de războaie şi împilări politice, au reprezentat de-a lungul istoriei o „mare de întuneric” din care, cei scufundaţi fără voia lor, au văzut o şi mai mare strălucire a gândirii lui Protagoras şi Socrate. Arta, sănătatea, prudenţa, eroismul, virtutea, raţiunea exersată în libertatea de cugetare a individului au făcut să se pună accent pe tehnică şi în general pe metode, pe specialităţi desprinse de filosofie (agricultură, muzică, astronomie, medicină, istorie, dramaturgie). Statul şi religia devin doar un fond pe care se conturează destine, virtuţi, iniţiative private, oameni liberi cu drept la fericire proprie, apţi de cunoaştere veritabilă şi de conduite morale. Se redactează cons-tituţii pentru cetăţi nou-înfiinţate, se scriu tratate despre adevăr, con-cordie, consolare, prudenţă, ignoranţă, înţelepciune, se promovează un gen de discuţie între dascăl şi elev pe care astăzi îl numim mentorat şi brainstorming („asaltul de idei”). 31 Sofiştii erau dovada unei noi profesii, constând în discutarea, promovarea, selectarea, argumentarea ideilor; Protagoras a fost primul care şi-a atribuit asemenea titulatură şi şi-a meritat-o pe deplin, ca „negustor de înţelepciune”. Contemporan cu materialiştii (Leucip şi Democrit), prieten cu Pericle, călător în Grecia Mare şi Sicilia, Protagoras a rămas celebru prin opera filosofică Despre fiinţă (cunoscută şi sub titlurile Despre adevăr şi Discursuri zdrobitoare), orientată împotriva eleaţilor. Identificând sufletul cu senzaţiile, iar pe acestea calificându-le ca exacte, Protagoras ajunge la un fel de solipsism: „nu există decât ceea ce este simţit”. Această teză pare idealistă relativ la datele per-ceptive, dar devine productivă când se aplică la axiomele şi definiţiile geometrice: acestea sunt deduse din experimente asupra corpurilor solide. De altfel, rolul general al experienţei în cunoaşterea lumii şi utilitatea dau sens cunoscutei formule „omul e măsura tuturor lucru-rilor”. Aristotel se referă însă critic la acest enunţ, care ar nega princi-piul logic al contradicţiei; Diogene Laerţiu califică metoda argumen-taţiei perfecţionată de Protagoras drept „artă ruinătoare pentru morală şi pentru inteligenţă”. Sofiştii teoretizează o morală empirică, dar nu a liberului arbitru, căci introduc criterii de valoare de ordin social. Un sofist celebru, ca filosof, orator şi teoretician al limbajului a fost Gorgias. În psihologia cunoaşterii el a formulat problema valorii simbolului în cunoaştere şi comunicare: atunci când cunoştinţele sunt trnsmise prin limbaj, deci prin „simboluri auzite”, conţinuturile senzo-riale ale altor organe de simţ rămân în afara mesajului; cât de virtuos şi impresionant ar fi discursul, valoarea sa de adevăr stă sub semnul formalismului excesiv; gândirea şi realitatea sunt lucruri distincte, intraductibile unul în altul, dar provocatoare, generatoare de idei în aceeaşi măsură. Acutizând astfel problematica epistemologică, pe fon-dul unui nominalism forţat, sofiştii au contribuit semnificativ la constituirea identităţii inteligenţei verbale şi a gramaticii. Socrate (469 – 399 î.e.n.) a marcat o reorientare hotărâtoare a gândirii psihologice, de la explicare în termeni de elemente ale me-diului, – aer, foc, mişcare a atomilor, – la calităţi interne ale omului, cum sunt intelectul, conceptul, aspiraţia, simţul şi reprezentarea feri-cirii. Noua viziune este sintetic exprimată în imperativul „Cunoaşte-te pe tine însuţi!” şi larg elaborată în problematica eticii raţionale. Pornind de la o educaţie aleasă în familie, cu preocupări artistice şi filosofice timpurii, Socrate a excelat prin simplitatea vieţii, deve-nind şi rămânând în istorie ca un dascăl-model de înţelepciune şi 32 comportare civică. Cum un mentor este mare prin discipolii săi, Socrate, cel modest şi smerit, a fost pe deplin recompensat prin aceea că a rămas pentru posteritate prin imaginea delicat redată de cel mai ilustru discipol al său, Platon. Ideile sale, ca dialoguri sau discursuri, dar şi chipul şi viaţa sa , au fost cu iubire păstrate şi reproduse: a fost cetăţean, soldat, senator, liber-cugetător, apărător al poporului împo-triva oprimării, moralist integru; sfârşitul vieţii i-a fost dictat de autorităţile blamate, dar primit de el ca un înţelept al veacurilor. Aşa a şi rămas: toate samavolniciile la adresa intelectualului umanist, nenumărate de-a lungul veacurilor, au rămas în conul de umbră al făcliei socratice. Aristotel consideră că Socrate a pus bazele ştiinţei şi aceasta prin discursurile inductive şi definiţia prin general. Generalizarea apare pentru prima dată ca activitate umană, de reducere a incertitudinii, confuziilor, contradicţiilor, pentru a pune capăt stângăciei şi a institui claritatea, siguranţa, stabilitatea. Astăzi, ştiind ce înseamnă celula pentru biologie şi atomul pentru fizică, înţelegem ceea ce a realizat atunci Socrate: categorizarea sau invariantul, elementul constitutiv al cogniţiei conceptuale, esenţial atât în activitatea individuală de orientare şi problem solving, cât şi în transmiterea zestrei intelective a homo sapiens-ului. Deşi nu a lăsat opere scrise, Socrate a fost convingător în a centra gândirea filosofică pe problematica umană a experienţei, cogniţiei, moralei, raportului cu sine, virtuţii morale. Autorităţile timpului l-au condamnat la moarte pentru că a sfidat zeii; istoria l-a recuperat pentru vecie datorită elanului şi argumentării cu care a „şlefuit” imaginea omului, a „moşit” sufletul uman. Peste veacuri, după atâtea descoperiri, invenţii şi mentorate, în urmă cu cinci decenii psihologii au înţeles că ideile pot fi provocate, capacitatea de a le produce poate fi stimulată printr-o tehnică a „asaltului de idei” (brainstorming); este vorba de o atmosferă de per-misivitate a ideilor, a întrebărilor şi aprecierilor, izofuncţional identică celei socratice. Zicând „virtutea se învaţă”, Socrate a detronat atotpu-ternicia zeilor şi pe tronul credinţei în fericire a statuat omul (oricum ar fi el: desculţ, în haine ponosite, fericit sau nefericit în căsnicie, urât de autorităţi şi iubit de tineret). Socrate a devenit din ce în ce mai respectat prin veacuri, deoa-rece el a proiectat asupra omului o lumină a credinţei în esenţa sa pozitivă: „Nimeni nu greşeşte cu voinţă, ci din ignoranţă… Scopul vieţii este a cunoaşte şi anume a cunoaşte virtutea”. Opera binelui, 33 simţul fericirii şi ideea divinităţii sunt trei piloni ai vieţii demne, pe care orice fiinţă umană se înalţă ca un templu al continuităţii şi nezădărniciei. Viziunea psihologică a lui Socrate este într-un înalt grad provocatoare: după Xenofon, Socrate afirma că sufletul este nemuritor şi că starea sa de nondependenţă (când nu are nici o trebuinţă) este de ordin divin. De acum, pentru două milenii, forţa specific umană este conceptul; în pragul Renaşterii, Galileo Galilei descoperă a doua forţă umană, legile cauzale, baza ştiinţelor moderne. Este imposibil să ne imaginăm mintea umană fără concepte, principii şi legi, precum şi să ne reprezentăm procesul devenirii civilizaţiei fără „fizicienii” din Milet, fără Socrate, Aristotel şi Galileo Galilei. Gândirea psihologică a lui Platon. Înainte de toate, pentru psihologul timpurilor noastre care se îngrijeşte de respectarea unui cod deontologic, Platon reprezintă un model al discipolului onest care îşi exercită genialitatea cinstindu-şi mentorul; Socrate este redat poste-rităţii în adevărata sa grandoare de către Platon, creând astfel în istorie un model al genezei „lumină din lumină”. Dincolo şi mai presus de relaţia mentor – discipol, gândirea lui Platon este centrată pe problematica psihologică, pe autocunoaştere şi „adâncuri ale spiritului”. Epoca naşterii, formării şi manifestării originalităţii lui Platon este marcată de frământări sociale majore, survenite după înfloritoarea perioadă a lui Pericle, accentuarea conflictelor de clasă şi războiul peloponeziac. S-a născut într-o familie aristocratică de rang regal, în anul 428 î.e.n., la Atena (după unele surse, 427 la Egina). De foarte tânăr a început studii de filosofie, ca la 20 de ani să fie, nu numai elev, dar chiar discipol elevat al lui Socrate. După condamnarea lui Socrate, tânărul de 29 – 30 de ani călăto-reşte spre vest, în Grecia Mare şi Africa, pe urmele filosofilor şi matematicienilor celebri. Trecuse de 40 de ani când este invitat de Dionisos cel Bătrân, tiranul Siracusei (Siciliei) să-l consilieze în treburile statului. Se depărtează însă de un asemenea câmp de aplicaţie (a unor idei ce vor fi larg dezbătute în Republica) şi, revenind la Atena fondează Academia, o şcoală de filosofie în frumoasa grădină dedicată zeului Akademos. 34 Din fericire, opera scrisă a lui Platon s-a păstrat în mare parte, iar aura de genialitate este întregită majestuos de lumina onestităţii: reia, redă şi se sprijină cu respect pe opera mentorului. Concepţia despre suflet a lui Platon, discipol eminent al lui Socrate, este interesantă sub mai multe aspecte: – a trăit într-o perioadă de acutizare excesivă a problematicii social-umane (conflicte sociale, războaie devastatoare, decădere morală, disoluţii ale instituţiilor statale); raţionalizările propuse de el au un caracter conservator, utopic şi psihologizant; – postulează o identitate între cunoaştere şi existenţă, tratând ideile ca un real primordial; pentru această cutezanţă, împărtăşită de altfel sub alte forme de „cognitiviştii” umanişti de astăzi, Platon a fost etichetat drept deschizător al traiectului idealist în filosofie; – fără a recunoaşte psihologia ca un domeniu distinct de cunoaştere, Platon concepe un model funcţionalist al sufletului pe care îl şi transferă cu deplină convingere la macrosistemul social: 1) ape-titul sau motivaţiile organice; 2) raţiunea sau funcţia înţelegerii inteli-gente şi a stabilirii adevărului; 3) energia sau voinţa rezultate din sinteza primelor două funcţii. Statul raţional este conceput de Platon stratificat, corespunzător celor trei funcţii: clasa agricultorilor, a guvernanţilor filosofi şi a militarilor. – Gândirea lui Platon este un caz remarcabil de psihoistorie: dacă pentru guvernanţii-înţelepţi şi pentru militari concepea un mod de viaţă purificat de motivaţii pecuniare şi familiale, sclavilor, o masă umană de cca. zece ori mai numeroasă decât cetăţenii liberi, le rezerva un statut de maşini truditoare în favoarea unui stat „raţional orga-nizat”. Cum poate fi identificată o concepţie unitară despre sufletul uman în acest caz? Platon a extins sfera gândirii umane într-o măsură comparabilă cu ceea ce, în domeniul psihologiei au însemnat paradigmele clasice; problemele formulate de el au incitat gândirea filosofică şi religioasă de-a lungul veacurilor şi au sugerat noi criterii de abordare şi înţele-gere a sufletului uman. A fost catalogat drept reacţionar! Dar, se ştie că mari umanişti ai Renaşterii, ca Morus şi Campanella şi socialiştii- utopici ai secolului al XIXlea (Saint-Simon, Fourier, Owen etc.) au găsit la Platon modele ideale. Deşi gândirea psihologică a lui Platon, dispersată în numeroase lucrări, se prezintă în termeni metafizici, prin cadrele problematice formulate avem elementele unui sistem: în privinţa raportului suflet – corp, în Fedon se afirmă întâietatea primului, în Timen şi Republica 35 sunt definite trei suflete, cu funcţii distincte la nivelurile capului, pieptului şi abdomenului; o viziune asupra afectivităţii o găsim în Fileb şi Banchetul, distingând dimensiunile divină şi organică; în Republica (IV, V, VII) găsim abordări ale cogniţiei. În senzaţii şi percepţii, efecte directe ale raportului Subiect– Obiect, nu putem avea decât semne ale realităţii, nu realitatea ca atare. Acţiunile externe asupra organelor de simţ transmit sufletului date şi impresii prin intermediul corpului. Vederea are specificul transmiterii confluente a luminii de la obiect la ochi şi de la ochi la obiect; noaptea, această întâlnire este blocată. Platon remarcă şi posibilitatea senzaţiilor subliminale, explicate printr-o mai redusă intensitate a influxurilor exterioare ce nu reuşesc să treacă din corp în suflet. Referitor la valoarea de adevăr a datelor despre lumea exte-rioară, Platon ne-a lăsat cea mai convingătoare şi originală metaforă a idealismului obiectiv, „mitul peşterii”: obiectele ce se perindă prin faţa peşterii sunt sesizate de noi, cei dinăuntru, ca nişte umbre pe peretele opus intrării; înţelegem ceva din natura lucrurilor originale prin rapor-tarea senzaţiilor la noţiuni primitive sau pattern-uri ideative existente aprioric în spiritul nostru. De aici, principala teză a lui Platon: ideile (şi nu lucrurile) au o existenţă reală şi primordială, reprezentând „cauza exemplară a ceea ce este constant în natură” (Aristotel, Metafizica, XII, 242). O asemenea generalizare metafizică extremă a conceptului (entitate cognitivă descoperită de Socrate, numită astăzi într-un mod apropiat de Platon, invariant) a excelat adesea în istoria gândirii: similar, Spinoza şi Descartes au generalizat geometria şi mecanica, Imm.Kant – fizica lui Newton, Spencer – biologia şi selecţia naturală etc. Caracterul sistemic al orientării omului în diversitatea lumii este asigurat de ierarhia ideilor. Cea mai generală este „existenţa”, manifestată în planul cunoaşterii ca „adevăr” (obiectul cel mai general în cogniţie); subordonate „existenţei” sunt ideile de distincţie (acelaşi – altul, asemănător – deosebit, egal – inegal în materie de spaţiu, timp, mişcare, repaus, etc.); fenomenele psihice ocupă planul următor al derivărilor. Continuând abordarea etică a lui Socrate, „existenţa” este identificată cu Unitatea şi Binele, iar acestea împreună generează Frumosul. Aristotel, părintele logicii şi al psihologiei, a respins teoria ideilor ca existenţă plenară şi primordială, ca nedemonstrabilă prin explica-ţiile logice ale lui Platon. 36 Cu toate că Aristotel este de acord cu Platon că între corp şi suflet este un raport similar celui dintre instrument şi funcţionarea sa, iar sufletul are un nivel superior, indestructibil, spiritul, el nu acceptă prioritatea (cosmică) a sufletului faţă de corp şi nici că acesta este exclusiv uman şi responsabil pentru transmiterea zestrei experienţiale şi potenţiale de la părinţi la copii. Enunţurile lui Platon despre cunoaştere sunt deosebit de intere-sante, deoarece se consideră că filosofia lui este cu precădere o psihologie cognitivă. Problema centrală a acestei filosofii este cum oamenii intră în posesia conceptelor, opiniilor şi credinţelor. Cele trei obiective sunt atinse prin câteva tipuri de activităţi: intuiţia directă a ideilor, raţiunea discursivă, intuiţia sensibilă şi imaginaţie. Concep-telor matematice li se rezervă un loc special între intuiţiile sensibile şi idei. În psihologia contemporană s-a încetăţenit sintagma „concepte figurale” (E.Fischbein). Gândirea este un discurs, o înlănţuire de concepte folosită pentru a întreba şi răspunde, a afirma şi nega, în funcţie de compatibilitatea dintre ele şi de adecvarea lor la invariantele şi relaţiile din lumea reală. Limbajul este un produs al inteligenţei, cerut de nevoile dis-cursului (intern şi cu voce tare). Onomatopeia este un argument al genezei limbajului: de la denumiri primitive, prin simpla imitaţie, la nume derivate pe calea exerciţiului inteligibil ce se ridică deasupra sensibilului (definit ca contradictoriu, divers, nedialectic, particular, concret, negeneralizat). Teza centrală a idealismului obiectiv: ideile sunt cunoscute în mod virtual spiritului nostru din existenţe anterioare; cunoaşterea nu este decât o revelaţie a restituirii spirituale, o reintrare în posesia ideilor, proces doar facilitat de contactul cu lumea sensibilă şi de receptarea discursurilor. Metafora folosită în Fileb (39 a) este edificatoare pentru viziunea lui Platon asupra memoriei empirice: sufletul este o carte în care memoria, ca un scrib, consemnează ceea ce dictează simţurile şi chiar ilustrează conţinuturile cu imagini. La memoria empirică rapor-tează şi asociaţia ideilor; o numeşte reminiscenţă şi o explică prin contiguitate şi asemănare. Comparativ cu perceperea şi reminiscenţa, într-o accepţiune a alterării, este tratată imaginaţia: o transformare a ideilor în reprezen-tări sensibile, deci o degradare a cunoaşterii în stări de vis, halucinaţie, delir, entuziasm, beţie, erotism, iubire, inspiraţie poetică. Sediul aces-tui gen de metamorfoză este ficatul. 37 Elanul creativ este raportat nu la imaginaţie, ci la aptitudini şi talent, o înzestrare divină a omului şi chiar demonică. Harul poetic este descris tot ca un delir, dar de o altă natură: poetul trăieşte simultan şi total (cu pierderea memoriei, gândirii şi raţiunii) iubirea de adevăr şi de frumos. Filosoful, ca şi poetul, realizează sinteza dintre Adevăr şi Frumos, iar prin aceasta sufletul său ascultă de „principiul pornirilor generoase”, morale şi neviolente. Apetiturile organice sunt tratate în contrast cu acest principiu, parte irascibilă a sufletului, orientată spre beligeranţă, glorie, pofte corporale, avere. Plăcerea, durerea şi indiferenţa sunt stări sufleteşti ce ţin de organizarea sufletului ca sistem, de armonia şi dezarmonia componentelor sale. Nu tratează însă abstract această „realitate primă a vieţii”, ci sesizează caracterul relativ, condiţionarea afectivităţii de obiectul ei şi de „distanţa de privire a faptului”. După ce ne atrage atenţia asupra iluziilor şi disfuncţiilor în această sferă, ca un „discipol mare” al dascălului de înţelepciune şi morală care a fost Socrate, Platon, discipolul, înalţă persoana pe edificiul majestuos al moralităţii, devenind rudă cu divinitatea: omul este capabil de plăceri pure (rezultate din senzaţiile de sunete, culori, mirosuri), dar şi de cea mai pură, care este bucuria cunoaşterii Adevărului. Excesul de plăcere înseamnă corupere şi alienare. Aura virtuţii stă în puterea fiecăruia: căutând Adevărul şi Binele, omul devine virtuos, liber, fericit. Ideea de greşeală mărturisită pentru diminuarea păcatului, de supunere faţă de legi şi de resemnare în faţa sancţiunii judecătoreşti – sunt cristalizări ale unei mentalităţi pe cât de idealiste, pe atât de productive şi benefice progresului civilizaţiei. Creştinismul le-a preluat cu vene-raţie, iertând lui Platon justificarea conceptuală şi ardoarea susţinerii ordinii sociale bazate pe sclavie. Ştiinţele moderne s-au dezvoltat sprijinindu-se pe experiment, pe care l-au perfecţionat continuu prin instrumentare şi procesare matematică; n-au ignorat însă „Monumentul Platon”, atât de înalt încât trimite peste veacuri lumina nestinsă a Ideii. 38 III. CONCEPŢIA ARISTOTELICĂ DESPRE SUFLET Când Aristotel a conceput De anima şi lucrǎrile ulterioare, cunoscute sub titlul generic Parva naturalia, teoria despre suflet avea deja o istorie. Cu neajunsul bine-conştientizat în următoarele douǎ milenii de ignorare a subiectivitǎţii umane, sufletul era cunoscut de elevii lui Platon, deci şi de Aristotel, fie ca ansamblu de atribute generale ale materiei în mişcare, fie ca o naturǎ divinǎ, nemuritoare, înlǎnţuitǎ în trupul vremelnic. Opera aristotelicǎ marcheazǎ o depǎrtare majorǎ de aceste tradi-ţii etico-religioase, începând chiar cu formularea obiectului psiholo-giei: statusul ontologic al individului uman ca entitate psiho-fizicǎ vie, activǎ şi cugetǎtoare (entelehia trupului = suflet individual, „formǎ a trupului natural”). Plasând psyche-ul omenesc în cadrul larg al naturii, cercetându-i principiile şi cauzele (scopul suprem al cunoaşterii), Aristotel ne apare astǎzi ca pionier al paradigmei funcţionaliste (opus deci dualismului suflet – viaţǎ biologică, promovat de Platon). Valoarea istoricǎ, înde-lung validatǎ, a ştiinţei aristotelice despre suflet, rezidǎ în afirmarea unitǎţii funcţiilor spirituale şi vitale: sufletul este acea formǎ (calitate, însuşire, proprietate) a substanţei (corpului) care îndeplineşte trei funcţii necesare vieţii: nutritivǎ, senzitivǎ si raţionalǎ. Pentru gânditorul de astǎzi, termenul „formǎ” pare vag, cu referiri la aspectele statice ale unui lucru. La Aristotel însǎ, sensul acestui cuvânt este bine precizat, purtând notele necesare si suficiente ce asigurǎ realizarea unui anumit efect: – autonomie lăuntricǎ în raport cu materia-corp; – capacităţi active (vitale şi raţionale); – imuabilitate, însuşiri invariabile relative la trecerea potenţei în act pe tot segmentul dintre naştere şi moarte (o dată cu moartea sub-stanţei se distruge şi sufletul). 39 Sufletul şi corpul, zice Aristotel, sunt într-o relaţie funcţională de tipul ochi-vedere. Conceptul „entelehie” a fost o invenţie a lui Aristotel utilizatǎ în definirea concisǎ a principiului activitǎţii, adicǎ al generǎrii diferenţelor calitative (sau, cum se zice astǎzi în psihologia umanistǎ, principiul actualizǎrii, al dezvoltǎrii în trepte); sintagmele „potenţa în act” şi „entitate individualǎ umană” se înţeleg astǎzi ca funcţionalitate, calitate de a realiza ceva. Aristotel însuşi defineşte principala funcţie sau facultate a psihicului: discernǎmântul prin simţire şi gândire. Axând cogniţia, contrar lui Platon, pe coordonate ontologice (nu există cunoaştere fǎrǎ referire la corpuri), simţirea are preemţiune, formele sensibile sunt la originea obiectelor inteligibile. Peste secole, empirismul englez declara cǎ „nimic nu existǎ în intelect care sǎ nu fi fost mai înainte în simţuri”, iar dupǎ alte secole, o pleiadǎ de psihologi, de la P.Janet la P.I.Galperin, definesc modelul psihologic al sufletului prin conceptul de orientare, procesare a datelor în vederea stǎpânirii raportului activ dintre organism şi mediu. Filosofii moderni ni-l prezintǎ pe Aristotel ca „o emblemǎ a certitudinii” în perspectivǎ istoricǎ, iar opera sa ca „primul act minuţios de experimentare a capacitǎţii spiritului filosofic de a rǎzbate către straturile cele mai profunde ale existentului natural şi poetic” (Ion Banu, 1996, p. 9-10). Precedesorii lui Aristotel, începând cu Thales, cutezaserǎ sǎ scruteze Universul vast, construind sisteme conceptuale subordonate unui principiu unic (apa, focul, aerul, infinitul), potrivit unei înţelegeri simplificatoare; Socrate şi Platon au descoperit bidimensionalitatea în gândire: subiect-obiect, eu-lume, gândire-simţire, socios-cosmos. Respectul faţǎ de enciclopedismul aristotelic, ca orice atitudine umanǎ, s-a dovedit, totuşi, relativ: după moartea sa, survenitǎ la un an de frământǎri dramatice dupǎ prǎbuşirea gloriei macedonene, perso-nalitatea şi opera lui Aristotel au intrat în umbra uitǎrii pentru douǎ secole şi jumǎtate. Doar în anul 60 î.e.n., Andronicos din Rhodos editeazǎ opera esotericǎ (destinatǎ uzului intern al Lyceului). Mai ales dupǎ secolul al nouǎlea, peste 1000 de manuscrise au fost copiate şi recopiate, chiar dacǎ au fost doar notiţe de curs. Lucrările exoterice, pentru marele public, au fost pierdute aproape în întregime. Sursele sigure au fost sistematizate de analişti, grupându-le în şase categorii. A cincea, sub titlul Psihologie şi gnoseologie, cuprinde lucrǎrile De anima şi un ciclu de lucrǎri ulterioare grupate sub titlul Parva naturalia. 40 Contextul social-istoric Secolul al IV-lea se remarca prin efectele intensei activitǎţi sociale din cetǎţile greceşti, specifice vieţii democratice şi intelectuale a epocii lui Pericle: complicarea tensiunilor sociale atât în cadrul populaţiei libere, cât şi în planul raporturilor dintre clasa celor liberi şi cea a sclavilor, care devenise de zece ori mai numeroasǎ. Preocupat de reducerea diferenţelor economice şi a adversitǎţilor dintre bogaţi şi pǎtura mijlocie, Aristotel apare drept susţinǎtor al menţinerii, chiar cu mari compromisuri, a sistemului sclavagist, în favoarea celor avantajaţi. În Politica, Aristotel pledeazǎ ca apǎrator al ordinii în relaţia „fireascǎ” dintre stăpân şi sclav; organizarea econo-micǎ nu avea atunci o altă perspectivǎ dincolo de munca sclavilor. Viaţa şi opera Aristotel s-a nǎscut în anul 384 î.e.n., în oraşul Stagira din sudul Traciei, într-o familie elevatǎ, cu preocupări pentru cercetarea empi-ricǎ a fiinţelor; tatǎl sǎu fusese medic la curtea regelui Macedoniei, Amintas al II-lea. La câţiva ani după decesul tatǎlui sǎu, când avea 17 ani, Aristotel apare la Atena ca elev al Academiei lui Platon, unde va ramâne 20 de ani, de fapt pânǎ la moartea maestrului, în 347 î.e.n. Se remarcǎ drept un elev eminent şi ascultǎtor, cu unele producţii dominate de platonism, remarcate elogios de cǎtre mentor. Elaborǎrile originale încep însǎ dupǎ moartea lui Platon, purtând o puternică amprentǎ a cercetǎrii directe a naturii, farǎ însǎ a slǎbi respectul pentru filosoful-dascǎl („Îmi este prieten Platon, dar şi mai prieten îmi este adevărul” – celebra formulǎ reţinutǎ de auditorii lui Aristotel). Peste cinci ani, Aristotel este angajat la curtea regelui Filip al Macedoniei, ca educator al tânǎrului Alexandru. Între timp, se cǎsǎ-torise în oraşul Assos, de pe coasta de apus a Asiei Mici, unde se retrǎsese dupǎ dispariţia mentorului sǎu. Deşi şi-a petrecut tinereţea în marea capitalǎ Atena, acum trăieşte şi studiazǎ într-un cadru natural mistic, în apropiere de vechea capitalǎ a Macedoniei, Pella. În anul 336 î.e.n., prin decesul regelui Filip, tronul este ocupat de Alexandru, astfel cǎ Aristotel–dascǎlul se întoarce la Atena ca favorit, iar peste doi ani deschide aici o şcoalǎ proprie, numitǎ Lyceu (după numele templului din apropiere dedicat lui Apollon Lykeios). Este un fel de universitate cu institut de cercetare, astfel cǎ pregǎtirea cursanţilor are elemente de studiu, cercetare şi creaţie. În acest cadru mentoral se elaboreazǎ treptat opera uriaşǎ a lui Aristotel. 41 Dedicându-se creaţiei ştiinţifice, în condiţii excelent asigurate în anii ascensiunii lui Alexandru Macedon, Aristotel devine şi perso-nalitate publicǎ, susţinǎtor al mişcării politice promacedoniene, de unificare a micilor state greceşti sub forţa ofensivǎ a lui Alexandru. Aceastǎ laturǎ a vieţii marelui enciclopedist avea sǎ-i aducǎ amǎrǎciunea sfârşitului în exil, în oraşul Malcis din Eubeea, la numai un an după moartea lui Alexandru Macedon, deci în 322 î.e.n. Opera scrisǎ a lui Aristotel conţine douǎ genuri de lucrǎri: exoterice, destinate publicului (unele, zise acroamatice, erau adresate auditoriului selectat) şi esoterice, pentru uzul intern din Lyceu. Numai cele din urmǎ au ajuns pânǎ la noi, cu intermitenţe de secole, modifi-cǎri (intenţionate sau nu), suprapuneri, necizelǎri. Prin numeroase eforturi de analizǎ, în mulţimea de peste 1000 de manuscrise, s-a stabilit o ordine. Dupǎ operele de tinereţe, cu puternica tentǎ a magis-trului Platon, identitatea aristotelicǎ începe sǎ se remarce prin lucrǎrile de Logicǎ, Metafizicǎ, Ştiinţele naturii, Psihologie şi Gnoseologie, Politicǎ, Eticǎ şi Esteticǎ. Cu un adevărat cult pentru „evidenţa mereu suveranǎ a percepţiei sensibile (Despre cer, 306a16), Aristotel nu a fost un empi-rist (Ion Banu, 1996, pg. 19). În critica la adresa pitagoricilor, filosoful enunţa imperativul: „Sǎ construim teorii şi cauze în scopul de-a reda semnificaţia faptelor observate”, fǎrǎ însǎ a „pretinde faptelor sǎ se conformeze teoriilor şi opiniilor noastre” (Despre cer, 293a). Adevărat, odatǎ stabilite principii teoretice plecând de la fapte observate, acestea înlesnesc interpretarea corectǎ a unor fapte noi. Când invocǎ principiul divinitǎţii, criteriul observaţiei este exclus; de altfel, justificarea principiilor unei ştiinţe (cercetare prin observare atentǎ) are loc în afara acesteia, în zona meditaţiei (deşi obârşia lor rǎmâne intuitivǎ). Însuşindu-şi în Academia lui Platon metoda dialecticǎ (avea abia 17 ani când mentorul avea 60), a exersat-o timp de 20 de ani ca discipol, confruntându-se cu „teoria ideilor” şi, sesizând teze platoni-ciene nondialectice, slabe conexiuni între multe filosofeme ale acestora, recursul la mit ca argument, dar şi nuanţe în spiritul critic al lui Platon când se referǎ la sine şi la alţii. Construcţia şi ideaţia primului tratat despre suflet: De anima De la repunerea lui Aristotel în circuitul civilizaţiei lumii şi pânǎ la epoca modernǎ, cursul de psihologie la universitǎţi se numea De anima. 42 Lucrarea lui Aristotel are o elaborare arhitecturalǎ, cu trei module, intitulate „cǎrţi”. Cartea I – Ca într-un tratat ştiinţific contemporan, ba chiar ca într-un proiect sau program de cercetare, Aristotel începe cu un mess, deci cu o „atmosferă de confuzii” relative la importanţa unei ştiinţe despre suflet, obiectul şi metodologia sa. Realizeazǎ aceasta prin referiri la aportul predecesorilor. Pe un asemenea fond încearcǎ definirea principalelor probleme, fapte, idei şi acceptǎri ce urmeazǎ sǎ fie tratate în cǎrţile a II-a şi a III-a. Este de bun augur cǎ primul pas remarcabil spre o psihologie ştiinţificǎ se face sub aura atributelor exactitǎţii, frumuseţii, elevaţiei, respectului, a misiunii de observare atentǎ a fenomenelor şi analizǎ a componentelor. Ca cercetător genial al naturii, Aristotel întelege cǎ fiecare domeniu de cercetare îşi are principii deosebite şi formuleazǎ o serie de ipoteze alternative asupra naturii, diversitǎţii componentelor, afecţiunilor şi interpretǎrilor posibile ale sufletului; sunt de fapt delimitate modelele psihologic, ontologic, filosofic şi fiziologic ale acestui real complex. De la iniţiativa ştiinţificǎ a lui Aristotel au trecut peste 2300 de ani; opera sa rezistǎ timpului, ba este chiar confirmatǎ de analiştii creatologi de astǎzi, având în faţǎ experienţa atâtor secole de demer-suri creative, ce au clǎdit edificiul civilizaţiei mondiale. Modelul gândirii productive definit în ultima jumǎtate de veac (începând cu K. Duncker şi M. Wertheimer) se regăseşte în toate componentele sale în De anima. De aceea, putem afirma cǎ apropierea de opera lui Aristotel este, pentru studentul de azi, vecinǎtatea unui obelisc al binelui, frumuseţii şi revelaţiei spirituale, dǎtǎtoare de simţire înaltǎ şi înţelepciune. Cunoaşterea ca modelare (matematicǎ, logicǎ, tehnicǎ, natura-listǎ), dar şi relaţiile formǎ – substanţǎ – materie, parte – întreg, structurǎ – funcţie sunt intuiţiile aristotelice abandonate pentru secole de cǎtre umanitate, dar preluate pentru milenii ca necesare şi validate de ştiinţele contemporane. În maniera fireascǎ a unui dascǎl conştiincios, Aristotel preia concepţia predecesorilor despre „însufleţit”, cu atributele mişcǎrii, simţirii şi necorporalitǎţii. Se referǎ cu respect academic la Democrit („sufletul este un fel de foc şi caldurǎ”), la Leucip („figurile sferice sunt suflet, având capacitatea de a se mişca pe sine”), la consensul filosofilor antici asupra faptului cǎ sufletul este „factorul cel mai capa-bil de mişcare”. Dupǎ ce defineşte patru tipuri de mişcare (deplasare, 43 alterare, micşorare şi creştere), susţine unitatea suflet-corp şi în 407a20 se dǎ o conotaţie metafizicǎ a mişcǎrii: „Cugetarea este mişcarea intelectului, precum rotirea e mişcarea cercului”. Ideea este dezvoltatǎ cu secvenţa 408b10-25, despre prioritatea subiectului pentru ştiinţǎ, despre raportul suflet-intelect-corp: „Ar fi mai corect să spunem, nu cǎ sufletul se înduioşeazǎ, învaţǎ sau discerne, ci cǎ omul le face prin suflet”; „…batrâneţea ne vine nu prin faptul cǎ sufletul a suferit ceva, ci numai corpul purtǎtor, ca în caz de îmbǎtare sau îmbol-nǎvire”; „…discernerea, ca şi iubirea sau ura, nu sunt afecte ale intelectului, ci ale corpului care-l posedă, în măsura în care le posedă”; „de bunǎ seamǎ, intelectul e ceva mai aproape de divin şi nesupus afecţiunii”. Cu o pondere de 4/5, Cartea I este dedicatǎ analizei critice a doctrinelor înaintaşilor. O atitudine ştiinţificǎ demnǎ de invidiat şi dupǎ douǎ milenii: se prezintǎ idei, argumente, contrarietǎţi, nume de gânditori remarcabili şi opere. Cartea a II-a – Dupǎ laborioasa problematizare şi preluare criticǎ din Cartea I, se revine acum cu o altǎ forţǎ intelectivǎ la definirea sufletului. Dintre multiplele analogii invocate pentru trecerea la o definire a sufletului, douǎ ne clarifică distincţia dintre substanţǎ şi formǎ: a) o unealtǎ, cum ar fi securea, este un corp natural, cu calitatea (forma) de a tăia; aşa şi corpul alcǎtuit din organe are suflet, deci funcţii de hrǎnire, simţire mişcare (412b10); b) dacǎ ochiul ar fi o vietate, vǎzul propriu-zis ar fi sufletul lui (412b10). Identificǎm aici o viziune funcţionalistă clarǎ şi aceasta nu întâmplǎtoare, deoarece va fi întregitǎ cu explicaţii cauzale, structural-compoziţionale, atributive şi genetice. Preocupat de definirea psihicului ca naturǎ psihofizicǎ, Aristotel releva funcţiile de hrănire, simţire, gândire şi mişcare; prima dintre acestea este o condiţie elementarǎ, astfel cǎ şi plantele intrǎ în sfera însufleţitului. În 413b20, cu precauţie, se pune problema intelectului şi a facultǎţii teoretice (N.I.Ştefănescu specifica în nota 28 la volumul De anima cǎ cele douǎ sintagme reprezintǎ aceeaşi noţiune), expri-mându-se cǎ „nu este nimic clar”, dar „se pare cǎ este vorba de un alt gen de suflet şi numai acesta poate fi despǎrţit, ca eternul de pieritor”. Abordând „puterile sufleteşti” sau „facultǎţile sufletului”, Aristotel face de fapt un gen de psihologie comparatǎ şi diferenţială la trei niveluri: plantǎ, vietate şi om. Ordinea este dictatǎ de înţelegerea 44 cauzalǎ şi sistemicǎ: simţirea nu poate exista fǎrǎ hrǎnire, simţirea presupune plǎcere şi durere, şi pe baza lor, năzuinţǎ spre un scop. De mare utilitate pentru viitorul psihologiei este distincţia potenţial-actual, învǎţare-dezvoltare, învǎţare-instruire. Tratarea simţurilor începe cu definirea obiectului (practicǎ uzualǎ în psihologia modernǎ), de aici trecând la particularitǎţi, tipuri, moduri de funcţionare şi praguri senzoriale. Dintre toate simţurile, pipǎitul are mai multe note calitative, în special o mai mare arie de cunoaştere şi de implicare în aşa-zisele „obiecte comune” (cald-rece, uscat-umed, neted-aspru, greu-uşor etc.); este singurul simţ care asi-gurǎ o receptare directǎ, celelalte având nevoie de medii: aer, apǎ etc. Pentru evitarea unor confuzii semantice în definirea aristotelicǎ a sufletului, alcǎtuim schema formulǎrilor originale (pe baza paragra-fului 413b10): „substanţa e spusǎ în trei feluri” (substanţa: esenţa, sensibilul, concretizarea formei în substratul material): 1) forma (entelehie: potenţa în act: actualizare) (forma supremǎ „purǎ”, imaterialǎ, este Dumnezeu, acesta însemnând binele, mişcarea şi ordinea); 2) materia (potenţa; corp compus din organe); 3) rezultanta celor două: însufleţitul, cu funcţii de hrǎnire, simţire, mişcare a corpului. Cartea a III-a – Respingând o idee a lui Democrit, Aristotel nu admite un al şaselea simţ: pentru o percepere comunǎ, în care se realizeazǎ o asociaţie de senzaţii, nu este nevoie de un simţ special; simultan cu receptarea obiectelor specifice, are loc o operaţie psihicǎ de unire a senzaţiilor într-o percepţie. „Simţul comun” este în fapt o operaţie de sintezǎ care, producându-se simultan cu acţiunea obiectelor asupra organelor de simţ, actualizeazǎ omul ca Subiect. Acest din urmǎ concept este definit prin distingerea a trei paliere cognitive: simţire (ca întâlnire cu individualele, întotdeauna este adevăratǎ şi este proprie tuturor vieţuitoarelor (427b5-25)); cugetare; reprezentare (între primele douǎ, ca „proces generat de o senzaţie care este în act”). Prima notǎ distinctivǎ a intelectului este „operarea în timp”, opusă simţurilor care au cu obiectul lor un contact exclusiv direct şi concret. Distincţia merge mai departe, pe douǎ trepte: intelectul se raporteazǎ la suflet ca partea la întreg, iar în cadrul intelectului se disting componentele activǎ şi pasivǎ. Intelectul nu e amestecat, <nu se confundǎ> cu corpul, ci reprezintǎ un potenţial al sufletului de a gândi şi concepe; nu este un 45 organ corporal, comparabil cu organul senzitiv; datoritǎ corporalitǎţii, simţirea are praguri. În actul de cugetare, intelectul se identificǎ cu obiectul inteligibil, dar discerne între esenţa unui fapt şi faptul ca atare, între ceea ce ţine de sine şi de conţinutul cogniţiei. În Metafizica, Aristotel zicea cǎ putem contempla direct inteligibilul (fǎrǎ intermedierea senzorialului), dar numai din când în când, trǎind astfel o „fericire divinǎ”. O secvenţǎ memorabilǎ a operei lui Aristotel este respingerea ideii orfico-platoniciene a imortalitǎţii sufletului; a definit ca nemuri-toare doar o parte a sufletului, superioarǎ, „cea mai demnǎ”, intelectul activ; el conferă tuturor lucrurilor o formǎ (s-a specificat mai sus conotaţia acestui termen). Acest atribut este precizat de teza cǎ intelectul activ nu posedǎ cunoştinţe date, ci le obţine în procesul cunoaşterii; definindu-l în spiritul mentorului sǎu, Platon, ca o năzu-inţǎ a omenirii spre cunoaştere absolutǎ, nemurire sau divinitate, se trece la operaţionalizare când se afirmǎ cǎ „intelectul activ” determinǎ pe cel pasiv sǎ treacǎ la acte. Cel care a redescoperit şi valorificat opera lui Aristotel pentru creştinism, Thoma d’Aquino, dǎ o interpretare „salvatoare” pentru sufletul uman: în lucrarea Unitatea intelectului şi împotriva avero-iştilor parizieni, el afirmǎ cǎ, la Aristotel, nu existǎ o diviziune a nous-ului, ci doar douǎ „virtuţi” ale uneia şi aceleiaşi facultǎţi, singurǎ şi unitarǎ; muritor este doar ceea ce subzistǎ ca suflet intuitiv sau sensitiv, în timp ce sufletul uman este nemuritor. Prin aceastǎ interpretare, opera stagiritului a devenit un patri-moniu al creştinǎtǎţii şi interdicţia asupra accesului la De anima, men-ţinutǎ câteva secole cu atâta dramatism (vezi Numele trandafirului, de Umberto Eco) a încetat. Observǎm, în istoria civilizaţiei, o obsesie pentru sensul divin al existenţei umane, al frământǎrilor ce se întind pe un diapazon practic nelimitat, definit totuşi de extremele extazului şi agoniei. Aceastǎ stǎruinţǎ pentru „câştigarea” nezǎdǎrniciei vieţii a preocupat mintea omului din toate timpurile. Într-un text filosofic de acum trei decenii se afirmǎ cǎ omul este în acelaşi timp „plantǎ, animal, logos şi spirit; …prin spirit se ridicǎ deasupra lumii naturale şi ajunge la Dumnezeu”(Leisegang H., 1971, La gnose, Paris, Payot, pg.17). Consideraţii finale Faţǎ de Platon, mentorul, care a promovat dualismul dintre suflet şi viaţa biologicǎ a corpului, Aristotel a unit în suflet funcţii spirituale 46 şi vitale: prin definirea sufletului ca „formǎ a trupului natural”, Aristotel ridicǎ o barieră de netrecut spre psihologia pitagorico-platonicianǎ. În privinţa instrumentǎrii cogniţiei, opoziţia Platon-Aristotel a creat un invariant al divizǎrii ce dǎinuie şi în zilele noastre: în timp ce primul recunoaşte forţa intuitivǎ a sufletului şi respinge observaţia şi experienţa, ca determinante, al doilea afirmǎ observaţia, respectiv cercetarea ca observare atentǎ a realului. Pentru Aristotel, existenţa obiectivǎ a lumii corporale este o certitudine, nu mai trebuie demonstratǎ; de aici, a conchis cǎ gândirea, referindu-se la corpuri, trebuie sǎ se sprijine pe senzaţii şi reprezentǎri. Studiul mişcǎrii (în Cartea a III-a) este o instructivǎ aplicaţie în acest sens: mişcǎrile în spaţiu sunt cauzate de nǎzuinţa şi intelectul practic; baza dinamicǎ a acestora este constituitǎ de obiectul nǎzuit şi de reprezentarea sensi-bilǎ şi reflexivǎ. 47 IV. IDEI PSIHOLOGICE LA MEDICII ANTICHITĂŢII Medicina a fost una dintre ştiinţele naturii dezvoltate pe solul liberei cugetări elene, ce a profitat atât de apogeul dezvoltării demo-craţiei sclavagiste, cât şi de decăderea societăţii sclavagiste şi a obe-dienţei religioase. „Vindecătorul” a fost la mare respect în Grecia antică şi profesia medicală, despărţită treptat de cea filosofică, a fost aureolată de principii etice („Jurământul lui Hipocrate” este o dovadă certă a diferenţei faţă de medicina saturată de practici magice şi religioase ce se practicau în acel timp pe alte tărâmuri ale antichităţii, cum erau Persia şi Chaldeea). Pivotul medicinii „naturiste” era concepţia despre boală: în tradiţia mistică, aceasta era opera demonilor ostili, atraşi printre altele de vrăjile umane. În consecinţă, remediul era ambalat în formule magice, proceduri simbolice, chiar dacă se foloseau extrase vegetale şi animale. Unul din principiile tratamentelor era analogia: lucrurile ce se aseamănă se şi atrag. În acest spirit, pentru tratarea unor organe se foloseau plante asemănătoare. Altul era contrarietatea: arsurile, de exemplu, se tratau cu rece. Logica, filosofia, religia şi medicina făceau un corp comun (Pitagora era şi şeful unei şcoli de medicină la Crotona); filosofia era expansivă, vroia să conceapă toată existenţa într-un sistem conceptual unitar, iar boala şi vindecarea nu erau ceva de neglijat. Istoria psihologiei este tributară lui Hipocrate înainte de toate pentru faptul că el este primul care operează distincţia dintre trata-mentul medical (şi fiziologie) şi conceptualizarea filosofică, apelând la raţionament şi observaţie. Hipocrate din Cos, născut în 460 î.e.n., unde era un sanatoriu celebru, pe coasta occidentală a Asiei Mici, a fost contemporan cu Democrit, Socrate, Platon şi Aristotel; ei l-au venerat ca „mare medic”, „părintele medicinii”. În legătură cu biografia lui au apărut confuzii datorită faptului că mulţi medici şi-au dat numele lui. Marele număr de scrieri ale lui Hipocrate sunt cuprinse în Corpus hippocraticus. În 1839 – 1853, la Paris, au fost publicate 48 10 volume ale lui Hipocrate. Însoţită de comentariile lui Galen, con-cepţia medicală a lui Hipocrate a constituit baza învăţământului medi-cal până în epoca modernă. Conotaţiile psihologice ale operei lui Hipocrate – Noţiunea de mediu: anotimpurile, temperatura, apele şi dispu-nerea localităţilor sunt cauze ale maladiilor. Hipocrate are o lucrare specială pe această temă: Despre aer, ape şi locuri. Poziţia geografică predispune la maladii specifice; de exemplu, localităţile expuse spre Nord, cu aer uscat şi rece, favorizează o viaţă lungă, apetituri dezvol-tate, pubertate târzie, rezistenţă la boli, vigurozitate, dar predispun la pneumonii. Climatul şi solul condiţionează temperamentele şi caracterele oamenilor: ţările muntoase, cu păduri şi umiditate determină un temperament diferit de cel al ţinuturilor uscate şi uşoare. Climatul uniform generează indolenţa. – Umorismul – cauză a comportamentului. Erau cunoscute patru umori: sângele, limfa, bila galbena şi bila neagră. Ele pot fi în echili-bru (proporţional), ceea ce corespunde stării de sănătate, sau de dezechilibru, ceea ce înseamnă boală, îndepărtare de la legile naturale. De exemplu, amestecul sângelui cu limfa produce frigurile, excesul de bilă este cauza febrei. La rândul lor, dezechilibrele sunt produse şi restabilite de natură, fie ea internă, proprie organismului, fie externă. Nu există boli divine, sau cauzate de zei. Simptomatologia clinică a devenit o ştiinţă şi Hipocrate i-a dedicat un tratat, în care promovează cunoscutul principiu „nu există boli, ci bolnavi”. Această formulă a avut o mai mare rezonanţă prin trimitere la temperamente care, în mod natural, sunt expresia comportamentală a predominării uneia dintre cele patru umori: o anumită medicamentaţie poate fi eficientă pentru un temperament şi nu pentru altul. Concepţia temperamentelor cu bază umorală a fost preluată de continuatorii lui Hipocrate, chiar când centre ale ştiinţei şi practicii medicale au devenit Alexandria şi Roma. După Hipocrate, cel mai celebru medic al antichităţii este Galen (născut în 131 e.n. la Pergam, Asia Mică). De remarcat este faptul că deşi a căpătat în familie o elevată instruire filosofică, în admiraţie pentru Platon şi Epicur, spre medicină s-a orientat sub influenţa operei lui Aristotel. Excelând în medicină, chirurgie şi farmacie, a scris aproape 500 de tratate. În definirea temperamentelor a rămas tributar interpretării vechi-lor filosofi din Milet, ce identificau în corpuri elemente primare şi 49 raporturi antagoniste. Şi corpul omenesc, după Galen, este compus din patru elemente: foc, apă, pământ şi aer. Raporturile antagoniste se instituie între calităţile acestora, dintre care una fiind principală, respectiv căldura, umezeala, uscăciunea şi răceala. Sângele reprezintă umoarea cea mai nobilă şi poate datorită faptului că are toate cele patru elemente în proporţii egale; în celelalte este o dominantă: focul în bila galbenă, pământul în bila neagră şi apa în limfă. Tempe-ramentul, latura personalităţii cea mai pregnant manifestă în planul comportamental extern, a fost explicat prin referire la balanţa calită-ţilor şi umorilor, inerentă organismului fiecărui om. A stabilit patru temperamente simple, patru mixte, unul perfect normal şi mai multe atipice, cu predispoziţie la anumite tulburări de sănătate. Cele mixte au fost mai apreciate în timp, în veacul al XX-lea căpătând şi o fundamentare neurocerebrală: sangvinic (cu dominaţia sângelui şi a calităţilor cald şi umed); coleric (bila galbenă, cald şi uscat); melancolic (bila neagră, rece şi uscat); flegmatic (limfa, rece şi umed). Preluând de la Aristotel distincţia suflet – spirit, precum şi cele trei facultăţi ale vieţii sufleteşti, cu experienţa sa de chirurg şi farmacist, Galen abandonează cordiocentrismul, argumentând că senzaţiile, limbajul şi comanda volitivă îşi au sediul în creier. Întrucât admitea totuşi că inima este sediul pasiunilor şi al mişcărilor involuntare, a definit un nivel inferior al sufletului, legat de viscere, de aceeaşi natură la om şi animale. Ca gânditor al cauzalităţii, dar şi logician şi filosof, Galen îşi pune probleme asupra fiziologiei vârstelor şi a mecanismului prin care, în timpul somnului, atât sensibilitatea cât şi conştiinţa dispar. Circulaţia sângelui va fi descoperită abia în 1608 (de către Harvey), iar celula nervoasă şi procesele nervoase superioare la începutul secolului al XX-lea. 50 V. EMPIRISMUL ANTICHITĂŢII S-a impus mişcării de idei filosofice şi psihologice prin trei teze: a) orice idee provine din simţuri; b) lumea este de natură materială şi este compusă din atomi; c) raţiunea trăirii este plăcerea (binele suprem). Cu o operă vastă de peste 300 de volume şi cu pretenţii declarate de autodidact şi novator, Epicur este gânditorul promotor al acestei concepţii, provocatoare în decursul a peste 22 de secole. S-a născut în Samos, din familie ateniană (tată – învăţător, mamă – magiciană), în anul 341 î.e.n. (a venit la Atena la 18 ani pentru serviciul militar, în anul morţii lui Aristotel). Potrivit tradiţiei cunoscute a sofiştilor, a profesat ca „dascăl de filosofie” în mai multe centre din Asia Mică. A fost atras de opera lui Democrit şi ideile Academiei, deşi îşi arogă originalitate absolută. Dintre numeroasele sale lucrări, Diogene Laertios (în sec. III e.n.) consemnează titluri, evident, multe de metafizică, dar şi pe tematică psihologică: Despre văz, Despre pipăit, Despre imagini, Despre per-cepţie, Păreri despre pasiuni, Despre scop. În anul 307 î.e.n., la Atena, Epicur deschide o şcoală de filosofie (mai funcţionau încă Liceul şi Academia) – într-o grădină, pe frontis-piciul căreia scria: „Oaspete, aici te vei simţi bine, aici rezidă plăce-rea, binele suprem”. Opera lui Epicur a avut un destin fericit: operele s-au păstrat şi transmis în diferite forme, inclusiv câteva scrisori şi sinteze elaborate de magistrul însuşi („opinii principale”), învăţătura sa a fost citată frecvent cu acurateţe, însuşită şi practicată în şcoli speciale. Două secole mai târziu, poetul roman Lucreţiu (Titus Lucretius Carus) expune concepţia lui Epicur în poemul De rerum natura (compus din şase cărţi). Europa Occidentală, începând cu Renaşterea, a cunoscut şi împărtăşit epicureismul mai ales apelând la această operă. Istoricii remarcă în epoca elenistică, de după triumful şi căderea lui Alexandru Macedon, influenţa religiilor orientale, pătrunderea în meditaţia 51 filosofică a modelelor morale şi religioase, a ritualurilor sacre pentru extaz şi purificare. Viaţa spirituală nu se reduce la discuţia „acade-mică”; practica socială este puternic frământată şi orientată spre libertate (eliberarea sclavilor devine un fenomen de masă). Aria generatoare de competenţe culturale este Asia Mică, centrele sunt mai spre Orient: Antiohia, Alexandria, Pergam. Se dezvoltă tehnica productivă şi a construcţiilor, ştiinţele pozi-tive (geometrie, mecanică, fizică, astronomie, trigonometrie); sclava-gismul se destramă, liberalizând habitatul, călătoria şi individualitatea. După îndelungată incubaţie în solul apăsător al sclavagismului, în lumina soarelui speranţelor se ridică sufletul omului, izvorul minţii, iubirii şi voinţei. La ordinea zilei, – sensul vieţii. Accepţiunea raţionalist-finalistă a stoicilor (Zenon din Cittium) conduce spre metafizica spiritualistă (ulterior, – sisteme panteiste şi idealiste); cea materialistă, suport ulterior pentru empirism şi senzualism, este promovată de Epicur. Pentru epicurieni, ştiinţa şi prietenia sunt lucrurile cele mai de preţ, pentru că ne eliberează de teama zeilor, a morţii şi durerii. Medi-taţia şi practica relative la aceste două valori stau în puterea oricui, indiferent de gradul de cultură şi gen. Este explicabil, deci, de ce această „gândire despre viaţă” a căpătat largă răspândire în popor (opus stoicismului, concepţie elitistă, care ignoră individul în favoarea „unităţii” şi „universului”, a „sufletului universal”). Epistemologia lui Epicur este axată pe observaţie şi pe interac-ţiunea unor atomi, ce produce senzaţia şi gândirea. Dincolo şi înainte de raţiune, chiar de la naştere, sufletul uman, ca şi cel animal, cunoaşte plăcerea şi durerea şi spontan începe s-o caute pe prima. Pe această bază, în fapt, viscerală, apar stările emoti-ve, izvorul continuu al vieţii psihice, trăirea binelui şi virtuţii. Acest determinism reprezintă superioritatea epicureismului în evoluţia gândirii psihologice: unitatea psihic–organism. (Adversarii din toate timpurile au distorsionat această teză, luând plăcerea organică drept criteriu al moralităţii). Toate formele şi produsele cunoaşterii derivă din senzaţii şi percepţii, iar acestea au caracter reflectoriu, redând realitatea auten-tică. De fapt, obiectele emană nişte particule invizibile (cum este fumul sau mirosul) ce ating şi pătrund în cele cinci organe de simţ; pipăitul şi văzul excelează în certitudine. Anumite denaturări ale datelor simţurilor se datoresc amestecului judecăţilor noastre relative la obiectele redate de ele. Nimeni n-a făcut elogiul forţei cognitive a 52 senzaţiei ca Epicur: datele senzaţiilor au o evidenţă de nezdruncinat; o senzaţie nu poate fi dezminţită de nici o forţă din lume. Excepţia de la caracterul obiectiv al datelor senzoriale o constituie gustul – acesta nu există în lucruri, fiind o impresie subiec-tivă, deoarece un aliment poate fi plăcut pentru cineva şi dizgraţios pentru altcineva. Persistenţa unor senzaţii dă anticipaţia sau prenoţiunea (astăzi această cogniţie este numită reprezentare). Funcţia anticipaţiei este formularea de judecăţi care depăşesc experienţa prezentă. Corectitu-dinea acestora poate fi dată tot de senzaţii. Combinarea datelor senzoriale persistente se face prin asemă-nare şi analogie. Sunt şi prenoţiuni generale, utile în procedeele raţionale: noţiunea de existenţă, de fiinţă ca totalitate, cauză şi efect, devenire, hazard, necesitate şi libertate, determinism, infinit, scop. Toate acestea sunt la baza opiniilor, ce pot fi adevărate sau false, fără a avea deci evidenţa senzaţiilor (de aceea le punem la îndoială şi încercăm să le verificăm prin experienţă). Memoria este păstrarea şi organizarea datelor senzoriale şi ale experienţei. Scopul cunoaşterii de orice fel este realizarea liniştei sufleteşti şi a fericirii. Despre suflet, Epicur crede că nu poate exista în afara corpului, fiind ca un fel de organ al acestuia. Despre om, a imaginat o întreagă antropogeneză: natura a făcut nenumărate experienţe până ce a ajuns să aşeze atomii într-o formă perfectă. Atributul esenţial al sufletului este scopul. Dar, pentru că simte şi acţionează, înseamnă că este o materie, parte a corpului. Natura materială a sufletului este acceptată ca alternativă a vidului: nu exista nimic altceva decât materie şi vid. Totuşi, atomii sufletului, asemănători cu ai focului, sunt uşori, deosebit de mobili, şi răspândiţi în tot corpul. În somn, atomii îşi reduc mişcarea şi se regrupează; la moarte, atomii „psihici” părăsesc corpul. Personalitatea este o sinteză suflet-corp, de aceea ideea metempsihozei pare absurdă. Faptul că la moarte corpul nu pierde din greutate dovedeşte cât de subtili sunt atomii sufletului. Ca şi Aristotel, dar fără să recunoască împrumutul ideativ, Epicur face o distincţie între sufletul vegetativ (anima) şi cel superior, raţional (animus, consilium, ratio), cu atomi diferiţi. Comportamentul este explicat prin acţiunea externă asupra condiţiilor interne (o viziune foarte apropiată de concepţia reflexologică a veacului al XX-lea). 53 Concepţia asupra afectivităţii se regăseşte în etica lui Epicur. Plăcerea, tendinţa înnăscută a oricărei vieţuitoare, este de ordin senzorial şi intelectual (procurate de ştiinţă şi prietenie). Funcţia plăcerii (lipsa suferinţei şi seninătatea sufletului) este aceea de a menţine şi restabili sănătatea trupească şi liniştea sufletului. Dorinţa, teama, speranţa, grija sunt explicate prin raportare la trăirea (impresia) durerii şi a plăcerii. Pentru viaţa afectivă în stil epicurean, sobru, este nevoie de ştiinţă, respectiv de „profesor de voluptate”. Astfel, omul află că dorinţele sunt de o diversitate controlabilă: necesare naturale duc la: – stare de fericire – sănătate – conservarea vieţii superflue Dorinţe (nu provoacă durerea atunci când sunt nesatisfăcute, de aceea la ele se poate renunţa) deşarte (fără obiect) Plăcerea poate fi un efect al circumstanţelor favorabile (şi atunci este trecătoare, instantanee, instabilă), dar poate fi şi un scop în sine. În acest sens, morala lui Epicur vede viaţa ca o activitate şi chiar filosofia, ca arta de a trăi bine. În general, activitatea spirituală procură plăceri mai mari şi mai diverse, deoarece, în timp ce trupul reac-ţionează doar la prezent, sufletul vizează şi trecutul şi viitorul (reprezentarea unei plăceri este ea însăşi plăcere). Întrucât omul poate opri cursul reprezentărilor pentru a le supune unor criterii, urmărirea binelui şi îndepărtarea opiniilor greşite este sub controlul voinţei noastre. Lucreţiu şi, ulterior, gânditorii Renaşterii au relevat însemnăta-tea concepţiei lui Epicur pentru ştiinţa despre om şi suflet: a eliberat fiinţa umană, ca individ şi colectivitate, din „nodurile strânse” ale mentalităţii religioase, axate pe superstiţie şi pe frica de moarte. A învăţat omenirea să trăiască înţelept şi senin, să sfideze pieirea natu-rală, fără să creadă, ca Socrate, în nemurire. 54 În Despre vieţile şi doctrinele filosofilor, Diogenes Laerţios îi rezervă lui Epicur cel mai mare capitol (43 de pagini); se crede că a avut o afinitate pentru concepţia lui, din moment ce a ţinut să-i redea, în trei paragrafe succesive, opiniile despre zei şi moarte: În X, 123, 124, 125, Epicur se pronunţă: „Zeii există cu adevărat şi cunoaşterea lor este evidentă, dar nu sunt aşa cum crede mulţimea, care nu rămâne la noţiunile pe care şi le face despre zei… Cele ce spun oamenii despre zei nu sunt anticipaţii, ci presupuneri false”. (Aici Epicur este consecvent tezei sale că, apărând în vedenii şi vise, zeii, ca toate obiectele percepţiilor noastre, există cu adevărat). „Obişnuieşte-te să crezi că moartea nu are nici o legătură cu noi, că orice bine şi rău se află în senzaţie, iar moartea este privarea de senzaţie; de aceea, o justă înţelegere a faptului că moartea nu are nici o legătură cu noi face să fie plăcută ideea că viaţa are un sfârşit. Aceasta se face dând vieţii nu un timp nelimitat, ci suprimând năzuinţa către nemurire”. În nota 351 (X), autorul comentariilor la cartea citată, A.M. Frenkian, apreciază că acest ultim pasaj „este unul dintre cele mai splendide lucruri pe care le-a scris Epicur”, fiind în fapt replică la ideea lui Platon, din dialogul Fedon, ce defineşte viaţa „ca o pregătire pentru moarte”. Au trecut atâtea secole de istorie, cu evenimente ce au marcat tragic viaţa şi mintea umană; altele, şi ele memorabile, de tipul des-coperirilor ştiinţifice şi invenţiilor tehnice, au adus linişte şi dragoste de viaţă; Epicur ne-a învăţat că teama de moarte nu numai că ne tulbură, dar generează toate pasiunile rele: vanitatea, invidia, lăcomia, josnicia etc. În sufletul şi spiritul uman, ideile luminoase ale lui Epicur au găsit o receptivitate pe măsură: a fost venerat ca un zeu, i s-a închinat un cult, i s-au făcut efigii şi statui; primul tratat de filosofie scris în latină, în Italia, a fost dedicat lui. În sec.I î.e.n., poetul latin Titus Lucretius Carus susţine, dezvoltă şi răspândeşte doctrina lui Epicur, mai ales poemul în 6 cărţi, Despre natura lucrurilor. Era o misiune socio-morală majoră cu larg impact popular, deoarece la Roma stoicis-mul grec, ideologia sobrietăţii şi dezangajării, a conservatorismului sclavagist, era doctrina claselor dominante. 55 VI. DE LA ANTICHITATE LA PARADIGMELE GÂNDIRII PSIHOLOGICE MODERNE Creştinismul apare pe un sol de eclectism, erudiţie şi conciliere a raţionalismului grec cu religiile orientale. Creatorii dogmaticii creştine valorifică în „mărturisirile” lor ideile lui Platon, Aristotel şi ale stoi-cilor. O conciliere între stoici, epicurieni, Platon şi Aristotel, încearcă Plotin (născut în 205 e.n. la Licopolis, în sudul Egiptului). De foarte tânăr, după participarea la o expediţie în Persia, la 19 ani deschide la Roma o şcoală de filosofie ce capătă repede o mare faimă, frecventată de însuşi împăratul Gallien. Mobilul conceptual la Plotin a fost interpretarea mistică a teoriei platoniciene a ideilor. În peste 50 de tratate ale sale, se preocupă de cunoaşterea Absolutului, ajungând la definirea extazului ca singura cale lipsită de limitări şi blocaje. După descoperirea conceptului de către Socrate şi elaborarea Logicii de către Aristotel (cu dezvoltările ulterioare), filosofia greacă asociase perfecţiunea cu „forma” şi „limitarea”; Plotin are acest insight al potenţei supreme sufleteşti prin ruperea limitărilor, aban-donarea imperfecţiunilor şi zborul spre infinit. Acesta este un contrast memorabil pentru evoluţia mentalităţilor: „infinitul” care la Aristotel era un non-real, apare pentru Plotin criteriul existenţei plenare. Se poate spune că niciodată omul nu s-a simţit şi conceput mai sigur în centrul lumii şi mai stăpân asupra timpului ca în exerciţiul extatic de tip Plotin. Căile spre divinitate, spre adevăr şi absolut şi-au găsit originea în capacitatea reflectorie a sufletului de a se elibera de corp, intrând în starea contemplării fără criterii şi condiţii, starea de extaz. Sufletul capătă astfel creditul unei activităţi proprii, al unei existenţe independente de corpul material. Extazul era tocmai procedeul de a suprima senzorialitatea, ca operă a impactului dintre corp şi lumea reală. Realitatea nu era dispreţuită, ba chiar i se recunoaşte natura divină, dar sufletul capătă statutul de „a doua lume”. Acesta este începutul dualismului, care va culmina cu Descartes şi nu va înceta să dea de gândit filosofilor până azi şi mai departe. De 56 acum, omul are şansa de a trăi în lumea creată de el însuşi, aceasta însemnând resemnare şi comuniunea cu sfinţenia concretizată în viaţa, patimile şi mesajul lui Iisus Hristos; se instituie alte criterii ale ade-vărului, alt ideal în viaţa conştientă, mărturisirea devine un comple-ment al logicii, ridicat la rangul de „mod de existenţă” şi valoare spirituală. Aurelius Augustinus, născut la Numidia, Africa, în 354 e.n., într-o familie de europeni creştini; după o tinereţe în rătăciri mirene până la vârsta de 33 de ani, primeşte botezul creştin şi dezvoltă un sistem filosofic axat pe teologie şi psihologie (cunoaşterea lui Dumnezeu şi cunoaşterea omului fiind probleme fundamentale); este de reţinut faptul că opera fundamentală a patristicii (ştiinţa dogmaticii şi cultului creştin) oferă învăţăturii despre suflet un asemenea loc central. Gânditor profund în faţa operei lui Platon, Aristotel şi Plotin, Augustinus concepe sufletul ca o substanţă necorporală (neavând dimensiuni spaţiale, ci doar temporale); dacă este incorporal, înseam-nă că este superior corpului, deci este spiritual şi apropiat de esenţa divină. Funcţia sa este receptarea lumii, dirijarea mişcărilor corpului, inclusiv a simţurilor şi controlul funcţiilor vitale. Viaţa (animală şi umană) este efectul fuziunii dintre suflet şi corp. Astfel, patristica debutează cu teza dualismului spirit–corp, idee ce se menţine până astăzi în meditaţia teologică, prioritatea cauzalităţii comportamentului (mai ales a celui uman, conştient) având-o sufletul, mai ales prin natura sa divină şi atributul imortalităţii. „Distanţa” conceptuală dintre Augustinus şi Descartes rezidă în relaţia instrumentală dintre suflet şi corp, afirmată de primul într-un cadru larg al intervenţiei divine asupra corporalului, respinsă de al doilea, care a instituit ştiinţa pozitivă (explicarea efectelor materiale prin cauze materiale). Specificul sufletului a fost definit de Augustinus şi prin metoda de cunoaştere: introspecţia (observaţia interioară), memoria (conş-tiinţa trecutului) şi aşteptarea (conştiinţa viitorului); aceasta din urmă este o calitate a sufletului care-l uimeşte pe Augustinus, atât prin vehicularea cu trecutul şi viitorul, cât şi prin facilitarea imaginaţiei (de la normal-productiv, la halucinaţii şi extaz). Care este imaginea omului în această viziune creştin-psiholo-gică? – Omul are atributul voinţei şi deci al libertăţii, bază a întregii vieţi spirituale; omul este responsabil pentru actele sale, este un actor însufleţit de divinitate şi cu responsabilitatea pe măsură. 57 „Ultimul gânditor al lumii vechi” este un autor de psihologie de talia lui Aristotel. Sanctificat de biserica catolică, Augustinus rămâne nu numai pentru feudalismul de 1000 de ani, dar şi pentru Renaştere şi epoca modernă un cadru de referinţă. Omul a continuat să-şi manifeste uimirea în faţa lumii, şi continuă să fie uimit de potenţele spiritului său. * Patosul investigativ-umanist al Renaşterii a etichetat şi denigrat un mileniu de istorie care a urmat descompunerii imperiului roman şi prăbuşirii sclavagismului (476) până la căderea Constantinopolului (1453); l-a numit mileniul scolasticii, al învăţăturilor din mănăstiri şi catedrale, al fuziunii dintre filosofie şi teologie. Adevărul a pălit pen-tru zece secole, găsindu-şi lăcaş în dogme. Aristotel se afla în scrieri arabe, iar Augustinus era o „cultură vie”. O imagine a acestui ev o avem dacă aflăm că la Bagdad, în 1060, lucrările medicului şi filosofului Avicena (numit şi Ibn-Sina) au fost arse în piaţa publică, pentru vina de a fi promovat naturalismul, logica şi psihologia lui Aristotel, deşi într-o conciliere cu Platon. * Pentru studiul evoluţiei gândirii psihologice, un moment remar-cabil este acceptarea de către Biserică, cu ezitare de secole, a lucrărilor lui Aristotel. Astfel, dogma creştină îşi schimbă înfăţişarea, se consolidează pe o bază raţională şi-şi arogă drept de autoritate în filosofie. Este veacul instituirii Inchiziţiei şi a ordinelor Dominican şi Franciscan. Doi mari gânditori au un rol hotărâtor în această evoluţie. a) Thoma d’Aquino (1227 – 1274), teolog remarcabil (Summa Theologie) valorifică în folosul teologiei distincţia aristotelică dintre suflet şi spirit (sau suflet vital şi suflet raţional), unul deservind corpul, celălalt pe Dumnezeu. Extinde însă sfera spiritualului şi la senzaţii, pe care Aristotel le lua drept bază a funcţiei simţirii, şi le explica prin transferul de corpusculi materiali de la obiecte la organele de simţ. Este, evident, o „experienţă internă” fundamentală şi, venerându-l pe Augustin, nu putea s-o lase în afara comuniunii cu divinitatea, mai ales că lumina conştiinţei se extindea asupra tuturor trăirilor omeneşti. Ca naturalist (şi funcţionalist), Aristotel avea în vedere în De anima relaţia organism–obiect; Thomas d’Aquino o înlocuieşte cu 58 cea dintre „conştiinţă (subiect) şi obiect”. Sintagma „organism care gân-deşte” a fost înlocuită cu „subiect care gândeşte”. Conştiinţa de sine a fost absolutizată, intenţia instrumentând întreaga viaţă interioară; psihicul nu mai deservea viaţa de relaţie cu lumea obiectivă, ci cu divinitatea; dacă a delimitat niveluri sau module ale psihismului, acestea n-au rămas în schema evolutivă a lui Aristotel, ci ca în ierarhia feudală, sufletele vegetal, animal şi raţional există din raţiuni teologice: cel inferior este necesar celui superior. b) Roger Bacon (1210 – 1294 sau 1214 – 1292), profesor la Oxford, urmăreşte să reformeze ştiinţa, orientând-o spre observarea naturii. Lucrarea Opus majus (1267) este dedicată acestui proiect, anticipare fericită a ceea ce va înfăptui filosoful şi omul de stat cu acelaşi nume, Francis Bacon, trei secole mai târziu. Împotriva scolasticii ce valorifica introspecţionismul liniei Plotin – Augustin – Thoma d’Aquino, Bacon reia teza aristotelică a unităţii formă – materie (suflet – corp) în cunoaşterea lumii externe. Capitolul despre „perspectivă” (optică) este piatră de încercare a determinismului în viaţa psihică, demonstrând cum, deja la nivelul senzaţiilor, calităţi fizice bine determinate (inclusiv matematic) sunt adecvat receptate (mişcarea razei de lumină preexistă în raport cu – şi determină – efectul senzorial); imaginea nu „provine”, ci se construieşte de către organul senzorial prin combinarea de efecte optice. Evident, este o replică dură la modelul thomist al „imaginilor intenţionale”. * Cultura feudală are un caracter religios şi prin aceasta oarecum sfidător faţă de persoana umană. Renaşterea înseamnă o viziune laică asupra existenţei şi a umanului; ascetismul clerical din epoca feudală este depăşit de prestanţa omului, raţional şi îndreptăţit la fericire în existenţa sa peremptorie. Nota cea mai generală a civilizaţiei Renaşterii este caracterul laic: omul cu nevoile şi aspiraţiile sale apare ca o valoare fundamentală, cu drept natural la fericire, înzestrat cu raţiune de putere nelimitată. Sursa tuturor forţelor sociale este individul: nu ascet şi abstinent, trândav, obedient şi pedant; o emanaţie de forţe şi talent va da omului liber statutul de făurar al existenţei. Individualismul, concurenţa, descoperirile geografice şi ştiinţifice, inventica multiplicatoare a forţei de producţie sunt factorii ce imprimă omului Renaşterii acea nouă identitate pe care am numi-o astăzi Subiectul virtuos (ce practică forţa şi talentul). 59 Cutezanţa merge până la sfidarea geocentrismului şi admiterea universului infinit. Geniile ştiinţelor Renaşterii sunt maeştrii experi-mentului şi matematizării: Copernic, Kepler, Leonardo da Vinci, Galilei; acum se dezvoltă formalizarea algebrică şi se fundamentează calculul logaritmilor. Profilul psihologic al timpului, dominat de spiritul critic, gândi-rea liberă ca negare a scolasticii şi dogmatismului este excelent redat în celebrele Eseuri ale lui Montaigne (1533 – 1592); tratatul lui L.Vives (1492 – 1540) De anima et vita, o abordare naturalistă, corticocentristă a sufletului a influenţat gândirea psihologică din secolul următor, al XVII-lea, în care Francis Bacon şi René Descartes dau contur psihologiei ca ştiinţă nouă, axată pe legi cauzale şi metodă experimentală. De la Socrate, Platon şi Aristotel, ştiinţa a evoluat ca exerciţiu asupra conceptelor şi ideilor generale. Începând cu Renaşterea, ştiinţa operează generativ: identifică unităţi elementare şi descoperă legi cauzale ce explică geneza, alcătuirea şi funcţionarea sistemelor com-plexe; demonstraţia logică a scolasticii devine slab productivă faţă de metoda ştiinţifică a provocării experimentale, generării de fenomene şi măsurării parametrilor. Primul teoretician al noii ştiinţe a fost Francis Bacon (1561 – 1626). Metoda inducţiei fusese folosită şi de Galilei, dar Bacon o tratează drept un Novum Organum şi îi stabileşte regulile. Gândirea filosofică antică este respinsă organic, ca speculaţie deşartă, îndepărtată de natură, falsificatoare, frenatoare a dezvoltării ştiinţei. Prin mijloacele logicii formale nu se descoperă adevăruri, ci doar se expune ceva cunoscut. Experienţa este cartea deschisă a ştiinţelor, ce poate fi „lecturată” direct dacă învingem prejudecăţi şi neajunsuri specifice minţii noastre. Deformările generatoare de erori ţin de individ şi de socius; Bacon le defineşte şi sistematizează în patru clase: – idola tribus: tendinţa de generalizare pripită şi comodă, de extindere fără control a ceea ce ştim şi vrem la ceea ce nu ştim (superstiţii, magia, alchimia, antropomorfismul etc.); – idola specus: fixitatea propriilor deprinderi şi obiceiuri ne îngustează posibilitatea de receptare şi abordare a noului; – idola fori sau „fantomele pieţii”: desemnarea prin cuvinte convenţionale a unor realităţi doar presupuse (exemplu: „destinul”, „sfera cerească”); 60 – idola theatri: prestigiul istoric al unor teorii; cazul unor filo-sofi antici greci este edificator, teoriile lor sunt preluate ca bază în explicarea naturii, deşi sunt saturate de teologie şi superstiţii. Jurist şi filosof, înalt demnitar (inclusiv cancelar), Fr.Bacon a stăruit în pledoaria sa pentru noua metodă apelând la negări vehe-mente, etichetări sarcastice şi analogii fermecătoare. Astfel, filosoful ştiinţelor noi este ca albina care culege material de peste tot şi-l transformă în miere; scolasticul este ca păianjenul care-şi ţese pânza din propria secreţie şi empiristul ca furnica strângătoare de provizii pe care nu le consumă. „Idolii” sunt un gen de malformaţii ale sufletului ce împiedică fuziunea dintre experienţă şi raţiune. Din proiectul unei ample lucrări, Marea restaurare, a finalizat doar prima parte referitoare la clasificarea ştiinţelor (Despre demni-tatea şi progresele ştiinţelor). Este un moment de excelenţă pentru istoria psihologiei că această clasificare porneşte de la criterii psiho-logice, trei facultăţi ale spiritului omenesc: memoria, imaginaţia şi raţiunea. Corespunzător, vor fi: istoria (naturală) ca inventar al naturii, poezia şi celelalte arte, filosofia (însemnând şi ştiinţele naturii). Tot în această lucrare întâlnim o încercare de inventică; sub semnul alegoric al zeului naturii şi vânătorii (Pan), Bacon descrie o seamă de procedee pentru crearea unui produs nou, valoros şi original: extinderea, transferul şi inversarea experienţei. Culegerea de fapte de observaţie se continuă în sistematizarea lor în matrici de grade, de absenţă şi de prezenţă, pentru a vedea regularităţi în privinţa coincidenţelor, succesiunilor şi variaţiilor de intensitate. Aceasta este o inducţie adecvată productivă (opusă celei enumerative, din logica lui Aristotel). Evul mediu a însemnat o îndelungată lecţie de imixtiune a teologiei în domeniul ştiinţific, înăbuşindu-i aspiraţia spre metodă şi independenţă; acum reformatorul Bacon le delimitează prin obiect şi metodă: teologia se ocupă de divinitate şi se sprijină pe credinţă, ştiinţa are ca obiect natura şi pentru cunoaşterea ei apelează la observaţie şi experiment. Concesia faţă de teologie continuă cu extinderea obiectului ei şi asupra sufletului raţional (spiritul, în expresia lui Aristotel), sufletul sensibil fiind parte a naturii şi ca entitate şi ca funcţionare (senzaţiile sunt rezultatul acţiunii lumii obiective asupra organelor de simţ). De altfel, dintre clasicii greci, numai pe Democrit l-a respectat şi preluat. Fr.Bacon rămâne părintele reformei ştiinţelor în zorii lumii noi, când omul aştepta fericirea ca operă autentic pământească de invenţie şi descoperire. 61 VII. RENÉ DESCARTES (1596 – 1650) (Doctrina unei ştiinţe universale, în serviciul activităţii practice a oamenilor productivi) Când începea secolul al XVII-lea şi Descartes avea 4 ani, Mihai Viteazul reaprindea făclia unităţii naţionale a românilor, iar la Roma, Giordano Bruno era ars pe rug în urma unui proces de 8 ani cu Inchiziţia. În viaţa sa frământată de căutare a marilor potenţe ale minţii, Descartes va mai cunoaşte fulgere ale cruzimii luptei dintre adevăr şi dogmă: în 1619 va fi schingiuit şi ars pe rug, la Toulouse, filosoful italian Lucilio Vanini, iar în 1632 este condamnat Galilei. Familia (de medici şi înalţi funcţionari) i-a dat o educaţie de vârf: colegiul iezuit La Flèche, liceul la Rennes şi licenţa în filosofie la Poitiers. Deşi prin Edictul de la Nantes (1598), Enric al IV-lea decretase libertatea religioasă, tânărul Descartes a dorit şi s-a preocupat intens de libertate. Primul pas a fost chiar hotărâtor pentru cariera sa de excepţie, ca întemeietor al raţionalismului: terminarea studiilor, ieşirea de sub ascultarea faţă de dascălii săi şi abandonarea studiului cărţilor. Şi acum încotro ? – Căutarea liberă a unei alte ştiinţe în sine însuşi sau în marea Carte a lumii. O altă dimensiune a libertăţii: călătoria prin ţări, oraşe, medii culturale; a început ca soldat în Olanda (unită atunci cu Franţa împo-triva Spaniei). I-a plăcut această ţară cu burghezie prosperă şi religie protestantă, petrecându-şi aici 20 de ani de viaţă, întreţinând relaţii cu cei mai mari savanţi şi filosofi europeni. Deşi gândea cu obsesie o cale a adevărului în toate ştiinţele, studia animale şi plante, fizică, medicină şi matematică. Avea 23 de ani, când are viziunea „ştiinţei minunate”, bazate pe reguli ale evidenţei raţionale, operabile în toate domeniile. Regulile pentru conducerea spiritului au fost gândite înainte de stabilirea în Olanda (1629), dar n-au fost publicate decât postum, în 1701. Este vorba de algoritmi euristici, cum zicem astăzi, şi autorul le-a probat personal în propriul demers ştiinţific. Începe lucrul la un Tratat despre lume, care, surprinzătoare contingenţă, viza în prima parte studiul luminii, iar în a doua studiul omului. Condamnarea lui 62 Galilei l-a uluit pe Descartes şi n-a mai cutezat să tipărească tratatul, decât parţial. În 1637 a apărut Discursul despre metodă, iar în 1641 Medita-tiones de prima philosophia, în care, cu ezitare, dar şi mare măiestrie acceptă şi explicaţia teologică în metafizică şi gnoseologie: intervenţia divină este acceptată ca „primul mobil” şi garant al corectitudinii sensibilităţii şi raţiunii. În unele analize de psihoistorie se apreciază că „îndoiala carte-ziană” ca izvor al certitudinii a fost o reacţie generalizată a tânărului Descartes faţă de cunoştinţele dogmatice ce le-a asimilat forţat la colegiul iezuit. Autorul studiului introductiv la Reguli… (1964), Gh. Enescu, afirmă că „îndoiala nu este o simplă stare psihologică, deci o stare de nehotărâre…ea are în primul rând un înţeles logic, a te îndoi însemnând a nega” (p. XXII). Fr.J. Bruno (1972) crede că Descartes în mod deliberat a început prin a se îndoi de orice, inclusiv de propria-i existenţă. Criteriul certitudinii, emblematic pentru începutul secolului al XVII-lea, îi apare a fi cugetarea: Cogito ergo sum (expresie latinească, ea însăşi notă ironică la adresa scolasticii, deoarece Descartes a fost primul filosof modern care şi-a scris opera în limba franceză, a popo-rului său). Formula aceasta exprimă şi esenţa vieţii sale: şi-a cucerit şi păstrat libertatea ideologică, economică, profesională (niciodată n-a predat într-o universitate), pentru a cugeta asupra îndrumării minţii omeneşti „în orice împrejurare a vieţii” (adesea pune semnul egalităţii între „bunul simţ” şi „înţelepciunea universală”): „…Dacă cineva vrea în mod serios să cerceteze adevărul lucru-rilor, nu trebuie să aleagă o anumită ştiinţă particulară, căci toate sunt legate între ele şi depind unele de altele; ci să se gândească numai la îmbogăţirea luminii naturale a raţiunii sale, nu pentru a rezolva cutare sau cutare problemă de şcoală, ci pentru ca, în orice împrejurare a vieţii, intelectul să arate voinţei ce trebuie să aleagă”. (p. 8-9). Dacă Thoma d’Aquino a făcut un mare serviciu Bisericii conciliind pe Platon cu Aristotel şi cu Biblia, supraîncărcând fiinţa umană cu responsabilitatea propriului act de voinţă, René Descartes a rămas un catolic mai puţin smerit, dar a reuşit, mai mult decât secole de lărgire a cunoaşterii, să dea omului marea putere a gândirii în spiritul voinţei libere. Logicienii remarcă îndeosebi trei laturi spirituale ale raţionalis-mului modern fondat de Descartes: a) un moment de scepticism metodologic (în fapt, provizoriu, ca de exemplu raţionamentul prin absurd); prin aceasta Subiectul uman 63 capătă nota distinctă de fiinţă cugetătoare începând cu forma bazală a raportului cu existenţa, intuiţia primară; acest ultim accent se vede din stăruinţa cu care Descartes respinge conotaţia silogistică a termenului „ergo” (deci) din „Cogito, ergo sum”. Evident, marxismul a preferat definiţiei carteziene „omul este un animal raţional” pe cea a lui Franklin „omul este un producător de unelte”, ca fiind „determinist-materialistă”. b) accentul pe intuiţie, pe constatările imediate ale raţiunii; s-a văzut în paragraful anterior cum Descartes insista ca „ergo” să nu fie interpretat deductiv, ci ca expresia legăturii necesare dintre act şi existenţa actului, între existenţa subiectului şi raţiune; ba mai mult, identitatea dintre „bunul simţ” şi „regulile eficiente ale raţiunii”, vădeşte o înţelegere a unităţii funcţionale între act şi gândire, contem-plare şi acţiune, analog unităţii ştiinţelor, modelelor comune ale alge-brei şi geometriei, similitudinii dintre reflex şi mecanică etc. Intuiţia apare, ca şi azi în studiile de creatologie, drept condiţie a producti-vităţii gândirii. Un citat zeflemitor din Discurs asupra metodei este ilustrativ: „Susţinătorii lui Aristotel – de-ar avea atâtea cunoştinţe câte avea el – sunt ca iedera care nu năzuieşte câtuşi de puţin să se urce mai sus decât copacii care o susţin şi care adesea chiar din nou coboară, după ce a ajuns la vârful lor” (p. 92). c) gândirea metodică, după modelul intuitiv-demonstrativ al geometriei. Actele fundamentale în cunoaştere sunt două: intuiţia (vederea clară) şi deducţia (intuiţii succesive în memorie); în primul caz este vorba de înţelegerea pură, atentă, uşoară şi distinctă, încât se spulberă orice îndoială. Psihologia în sistemul cartezian Nu este dificil de definit corpul de idei psihologice şi origina-litatea lor în sistemul cartezian, coerent prin excelenţă, explicit declarat ca fondat pe introspecţie şi orientat spre resorturile intime ale sufletului uman. Claritatea afirmaţiilor lui Descartes nu lasă loc la ambiguităţi. Cadrul conceptual general este dualismul: materia şi spiritul sunt cele două „substanţe”, net distincte ca natură şi metodă de cunoaştere; prima se defineşte prin întindere sau cantitate şi poate fi cunoscută prin matematică; a doua are drept notă esenţială gândirea, ce se pre-tează la cunoaştere prin introspecţie (observaţia interioară a trăirilor şi analiza elementelor conştiinţei). Dacă în ambele cazuri sunt clare 64 obiectele şi metodele cunoaşterii, cine este Subiectul (care observă, se autoobservă şi foloseşte o metodă de cunoaştere)? Răspunsul cartezian la această întrebare imprimă dualismului un caracter evident idealist: „Subiectul este substanţa spirituală pură”. Comportamentul uman ca lucrare a corpului împrumută schema func-ţionării naturii, reflexul (necondiţionat); arcul funcţional „stimul-răs-puns” şi tuburile de transmisie a presiunilor de la maşinile hidraulice este şi mecanismul mişcărilor corpului, numai că acesta are stimuli atât din afară, cât şi dinăuntru. În Pasiunile sufletului (1649) şi Tratat despre om, publicat pos-tum, Descartes face descrieri anatomice şi fiziologice, cu greşeli inerente timpului, dar cu observaţii şi intuiţii pertinente; defineşte creierul (spre care vin „tuburi” nervoase cu impresii din afară sau de la organe) drept sediu al sensibilităţii, dar unitatea gândirii, imaginaţiei şi a subiectului în general îl face să creadă că sediul principal al sufletului este într-o zonă singulară, nepereche, cum este epifiza (sau glanda pineală). Problema psihofizică, a posibilităţii interacţiunii dintre suflet şi corp este deosebit de dificilă din moment ce admiţi ca distincte cele două „substanţe”. Efectul reciproc în sistemul epifiză–spirit este constatat şi folosit ca postulat al instanţei corporale centrale. Vede unitatea funcţională dintre pasiuni (emoţii şi sentimente) şi gândire (pe care o fortifică şi stabilizează); pasiunile sunt generate atât de mişcările organice şi de obiectele sensibile, cât şi dinamica spiritelor, medierea făcând-o tot glanda amintită. Când explică acţiunea afectogenă a obiectelor prin valoarea sau însemnătatea lor pentru Subiect, Descartes pare să întrevadă natura reflectorie a trăirilor interne şi funcţia „de relaţie” a psihicului (de orientare a comporta-mentului după imaginile şi valorile de semnalizare ale elementelor de mediu). Încă în două situaţii raportul psihic – corp apare în prim plan ca: a) relaţie cauză – efect reversibilă: un obiect înspăimântător provoacă fuga (reflexul), dar şi modificări corporale (ale pupilei, pulsului, tensiunii sangvine etc.); b) ca mecanism al acţiunii (volun-tare): nefiind răspunsuri la intervenţia obiectelor din afară, se pot finaliza fie în interior (cum este cazul atenţiei intenţionate), fie în afară, când ne propunem să ne deplasăm dintr-un loc în altul. Deci, sufletul este unit cu corpul, provocându-se reciproc, „pasiunea” şi „acţiunea” fiind aspecte ale aceluiaşi fapt. Fin observator al comportamentului animal, Descartes descrie reflexe necondiţionate şi condiţionate în cadrul dresajului unui câine, 65 sesizând rolul întăririi. Peste 250 de ani, Pavlov i-a purtat deosebit respect lui Descartes (expunându-i bustul în cabinetul său), dar nu ne este greu să presupunem că savantul rus va fi avut şi nemiloasa satisfacţie de a fi renunţat la „raţionalismul idealist”, deşi atât de luminos şi umanist. Descoperirea reflexului de către Descartes este un moment major în istoria psihologiei deoarece înseamnă conturarea concepţiei despre comportament ca expresie a vieţii de relaţie, a interacţiunii organismului cu mediul; dispozitivele mecanice şi hidraulice ale timpului au servit drept modele pentru analogii; principalul argument a fost însă mecanismul circulaţiei sângelui, descoperit de Harvey (1608; o lucrare în latină a fost publicată la Frankfurt, în 1628). Prezen-tarea fiziologică a reflexului a legat-o chiar de mecanismul medicului englez: după ce umple arterele şi venele, sângele ajuns în inimă se supune unor schimbări, astfel că părţile sale cele mai fine se ridică la creier, influenţând gândirea şi pasiunile. (Mult mai târziu, la sfârşitul secolului al XIX-lea, „teoria periferică a emoţiilor” formulată simultan de James şi Lange promovează aceeaşi idee a medierii viscerale). În lipsa conceptului de influx nervos, Descartes foloseşte termenii antici „suflu vital” şi „spirit animal”. Demonstrarea substratului fiziologic al afectivităţii şi regulile metodei sunt exersate în cartea a doua a Tratatului despre pasiuni, când abordează taxonomia pasiunilor. Defineşte şi descrie, atât prin obiect, cât şi fiziologic, şase pasiuni simple (admiraţia, dragostea, ura, dorinţa, bucuria şi tristeţea), pe cele compuse şi variante (sau specii). Este prima tratare consistentă a acestei mari problematici psihologice, în fapt o depăşire pentru totdeauna a reducţionismului scolastic: polarizarea sufletului în dorinţă şi mânie. Exemple de modele explicative: „admiraţia este surprinderea sufletului de apariţia unor obiecte ce-i par rare şi cu calităţi deosebite; intensitatea admiraţiei rezidă în noutatea obiectului admirat; în aparenţă admiraţia nu schimbă circulaţia sângelui şi ritmurile inimii ca în cazul altor pasiuni”. „Iubirea este o emoţie a sufletului determinată de mişcarea sufletelor animale care-l provoacă să se unească deliberat cu obiectele ce-i par preferate”; poate fi de mai multe forme, în funcţie de obiect: una este iubirea pentru glorie la un ambiţios, alta pentru bani a unui lacom, pentru băutură a unui beţiv, a unui părinte pentru copiii săi etc.”; când iubirea vizează pe cineva inferior, este afecţiune; când vizează pe cineva egal este amiciţie; iar faţă de un superior este devotament. 66 Iată un mecanism generativ în sfera afectivă: „dorinţa agită inima mai mult decât orice altă pasiune, trimite creierului multe impresii („spirite animale”) care se transmit muşchilor şi mobilizează întreg corpul; speranţa şi teama, gelozia, seninătatea, disperarea, curajul, îndrăzneala, spaima, laşitatea, regretul, – derivă din dorinţă”. Avem la Descartes o fiziologie a râsului şi plânsului, conside-raţii asupra efectelor vârstei, o teorie asupra moralei (în esenţă, raţionalistă). Metoda îl conduce la generalizări: utilitatea biologică a afectelor; criteriile libertăţii de gândire şi voinţă, ale generozităţii, onestităţii ţin de forţa cu care intelectul controlează pasiunile, voinţa, orientarea spre om a intenţiilor şi faptelor. Concepţia carteziană despre reflex şi pasiuni conduce în principal la clarificări hotărâtoare pentru evoluţia psihologiei: – distincţia comportament–cunoştinţe; de acum, cunoştinţa (informaţia, reprezentarea despre însuşirile şi raporturile obiectelor) a devenit criteriu al psihismului; actele reflexe nu presupun asemenea cunoştinţe sau reprezentări; – funcţia cognitivă a conştiinţei devine singura esenţă dată nemijlocit Subiectului în introspecţie; cunoştinţa despre obiect există numai în măsura în care este receptată şi trăită subiectiv; prin aceasta ea devine şi transcendentă, adică nesupusă organizării obiective a unui act real; trăirea umană are două „începuturi substanţiale” (existen-ţiale): corpul (cu atributul mişcării) şi conştiinţa (cu atributul gân-dirii); acesta este dualism, dar diferit de cel scolastic; – dualismul „corp – suflet” are, începând cu Descartes, un nou conţinut: corp înseamnă un sistem automat organizat structural şi funcţional după legile mecanicii; comportamentul corpului poate fi explicat şi fără intervenţia sufletului: impulsurile externe şi construcţia materială sunt suficiente. Raportul corp – suflet se discută de acum în termeni fiziologici. (vechii materialişti supuneau sufletul legilor corpului, iar idealiştii, invers, puneau corpul la dispoziţia sufletului); cu Descartes, fiecare „substanţă” îşi are legile sale, iar interacţiunea lor (dovedită empiric) a devenit problemă aparte; – sufletul în concepţia lui Descartes este definit după un singur criteriu: conştientizarea nemijlocită a manifestărilor sale (gândire, dar şi senzaţii, afecte, reprezentări); de acum, delimitarea unui suflet raţional şi a altuia senzitiv nu mai are sens, unitatea s-a realizat pe seama conştiinţei de sine sau autoconştiinţei, faţă de care toate fenomenele sunt egale; pentru prima dată Subiectul apare în rolul său plenar de „administrator-observator”, care-şi stăpâneşte lumea interioară pentru a răspunde eficient 67 la solicitările vieţii; dacă la Plotin şi Augustinus obiectul introspecţiei persoanei era comunicarea cu divinitatea, la Descartes obiectul este „tehnic”, „practic”, concret”: chiar propria gândire; obiectul acesta fiind cert, şi corelatul său, gânditorul, este „Subiectul” cert. Numai după stabilirea acestor „identităţi”, Descartes se ocupă de existenţa lui Dumnezeu, pe care o recunoaşte alături sau complementar cu natura şi cu gânditorul. Introspecţia a căpătat de acum statutul unei metode serioase, compatibile cu…matematica. Dublul raport cu lumea obiectivă şi cu subiectul fiziologic conferă lui Descartes statutul de metodolog al ştiinţei moderne. – Ideea analogiei dintre comportamentul fiinţelor vii şi dispo-ziţiile mecanice este considerată genială în comentariile istoricilor. Să vedem la Descartes locul sufletului în cadrul sistemului comporta-mental. Senzaţiile provocate de obiectele lumii externe sunt deter-minate fizic, prin structuri şi mecanisme fiziologice. Dar trăirile afective? Acestea sunt determinate de schimbările interne, organice. Descartes a trecut emoţiile şi sentimentele din sfera consideraţiilor morale într-un capitol de ştiinţă a naturii. Gândirea însă, contemplare a ideilor şi voinţei (neprovenite din prefaceri fizice sau fiziologice) este atribuită „substanţei independente” care are şi ea legătură cu organis-mul prin intermediul glandei epifizare, singurul substrat care este influenţat de sufletul nematerial. Este specifică şi aproape emble-matică pentru secolul al XVII-lea admiterea unor idei apriorice în mintea individuală, care fac posibile şi validează experienţele cognitive personale; geometria şi alte ştiinţe matematizate au con-tribuit la această opinie. Un alt postulat vizează o condiţie apriorică: predispoziţia organismului de a se supune comenzilor de orice fel ale gândirii. * René Descartes ne-a învăţat, prin a treia maximă a vieţii sale, că „nu există nimic care să fie în întregime în puterea noastră, în afară de gândurile noastre” (Discurs…, p. 55); pentru ca această putere să fie deplină ne-a dat cele patru reguli. La el ştiinţa era şi morală, iar pasiunilor le-a dat chip ştiinţific. De aceea, le spunea la prieteni că respectă atâtea reguli de viaţă raţională, încât va trăi peste 100 de ani. Dar, poate din prea mare încredere în perfecţionarea minţii şi vieţii a acceptat să se deplaseze la Stockholm în iarna 1649 – 1650 68 pentru a preda lecţii de filosofie tinerei regine a Suediei; din prea marele zel al vârstei de 20 de ani, şi trezită la 5 dimineaţa de dorul fericirii spirituale, ea obliga pe distinsul dascăl să ia în piept frigul aspru între Ambasada franceză şi palat. A contractat o pneumonie de neînvins şi a decedat la 11 februarie 1650. Revoluţia franceză din 1789, biruitoare sub steagul „Raţiunii”, respectiv, Convenţiunea, i-a oferit un loc binemeritat în Panthéon, dar, ca multe promisiuni ale revoluţiilor, aceasta nu s-a îndeplinit niciodată. 69 VIII. SPINOZA (negarea paralelismului psihofizic sau a dublei determinări, – volitive şi reflectorii) Stranie contingenţă: de obicei tratatele de istoria psihologiei încep capitolul despre Spinoza (1632-1677) arătând cât de bogată era Olanda burgheză la mijlocul veacului al XVII-lea; comerţul, navigaţia, industria şi exploatarea coloniilor creaseră un potenţial economic mai mare decât al întregii Europe. Acesta era contextul prosperităţii în care celebrul gânditor olandez a vrut să trăiască atât de modest! Operele de referinţă ale lui Spinoza sunt: Etica după metoda geometriei (publicată postum); Tratatul teologico – politic (1670). S-a născut la Amsterdam, într-o familie de negustori bogaţi, evrei refugiaţi din Spania catolică. A primit educaţie pentru o carieră ecleziastică, dar a învăţat şi medicină, fizică, geometrie şi filosofie. La 24 de ani avea deja o gândire formată, prin excelenţă antiscolastică şi antireligioasă (critica Biblia ca lipsită de adevăruri ştiinţifice, saturată de precepte morale); concepţia liber exprimată i-a adus excomunicarea şi exilul. Se stabileşte la Haga, unde trăieşte din meseria de şlefuitor de lentile, ascet şi înţelept, cu mare operă şi ample relaţii cu remarcabili gânditori europeni ai epocii. Ca şi Descartes, nu renunţă la libertate pentru vreo carieră universitară, preferând amiciţia şi speculaţia. După cum s-a văzut, Descartes însuşi a sesizat dificultatea definirii interacţiunii dintre cele două „substanţe” opuse în esenţa lor (apelul la glanda epifizară ca instanţă de contact a rămas o ipoteză hazardată). Spinoza preia această problemă cardinală pentru înţelegerea omului, respinge dualismul cartezian şi admite existenţa substanţei unice „existentă în sine”, deci absolută (nu are nevoie de definire printr-un alt concept). Fiind un real, substanţa are o infinitate de atribute, existente cu necesitate. Din infinitatea de atribute, omul poate cunoaşte doar două, întinderea (şi în sensul de cantitate) şi gândirea, iar acestea în diferite „moduri” (modificări temporare). Substanţa unică este denumită de Spinoza „Natură” sau „Dumnezeu”. În cadrul ei determinismul este 70 universal (miracolul este doar expresia neputinţei sesizării cauzelor). Determinismul spinozist va fi continuat şi dezvoltat de materialiştii francezi, fiind şi un reper în gândirea socială republicană şi ateistă. Spinoza a fost considerat ateu, duşman al religiei: identificând pe Dumnezeu cu natura, n-a mai lăsat loc forţei divine în determinarea lucrurilor, fenomenelor, regimurilor politice şi destinelor individuale. Ideea de „om natural” înseamnă cel mai solid argument pentru libertatea persoanei; raţionalitatea naturii este accesibilă minţii şi, mai mult, libertatea devine un potenţial ce se dezvoltă prin lărgirea şi aprofundarea cunoaşterii. Evident, raportul suflet–corp este definit în limbajul celor două atribute (cugetare şi întindere) inerente aceluiaşi lucru, ca sistem cauzal închis. Atât despre corp („obiectul sufletului”), cât şi despre suflet („ideea corpului”) putem, avea cunoştinţe de patru grade de adec-vare: I – cunoaştere din „experienţă vagă” (opinii simple, confuzii); II – cunoaştere pe bază de semne, asociaţii sau imaginaţie, încă neverificată de raţiune (se dă o formulare a legii asociaţiilor); III – cunoaşterea prin raţiune; IV – intuirea ideilor clare şi distincte (după modelul matematicilor). Teoria afectelor Principala temă a psihologiei lui Spinoza este cea a afectelor (cărţile III – V din Etica). Aşa cum ideile fuseseră considerate lucruri, şi afectele (pasiunile) apar la fel: „…Voi privi acţiunile şi poftele omeneşti ca şi cum ar fi vorba de linii, suprafeţe şi corpuri” (Prefaţă la cartea a III-a). Le defineşte ca stări ale corpului, care amplifică sau diminuează capacitatea de acţiune a organismului, o favorizează sau limitează; tot afecte sunt şi ideile despre aceste stări. Această viziune este complementară reprezentării despre corp ca sistem dinamic, supus schimbărilor de progres sau regres. Cursul stărilor nu numai că reflectă schimbările în acest sistem, dar la rândul lor acestea măresc disponibilităţile de acţiune. La Spinoza, voinţa ca forţă autonomă dispare, ea confundându-se cu intelectul. Numai necunoaşterea cauzelor unei acţiuni ne crează iluzia că ea este voluntară. Esenţa omului este pasiunea şi aceasta deoarece este fenomen psihofiziologic. Dorinţa este atracţie conştientizată, dar derivată din conştiinţă. Satisfacţia (bucuria) şi insatisfacţia (tristeţea), formează cu prima grupul celor trei afecte fundamentale, din care derivă celelalte. 71 Dar şi aceste trei afecte au o bază generică: „puterea sufletului”, constând în fermitate (năzuinţa spre menţinerea existenţei conform normelor raţiunii) şi generozitate (năzuinţa de a ajuta pe alţii şi de a se unii prin prietenie). Diversitatea porneşte de aici: prezenţa de spirit, curajul, cumpătarea, sobrietatea etc. sunt alternative ale fermităţii; clemenţa, modestia, cardinalitatea etc. sunt moduri ale generozităţii. Bucuria ce ţine şi de suflet şi de corp se numeşte voluptate; aceasta poate fi bună, dar şi rea, când este exagerată. Ca şi ideile, afectele se asociază. Analiza afectivităţii la Spinoza este meticuloasă, naturalistă, după regulile matematice ale descompunerii, derivării şi compunerii; demonstraţia sa urmăreşte relevarea determinismului universal şi în această sferă a vieţii sufleteşti. Abordarea generală a afectelor şi voinţei este intelectualistă: pasiunile se datoresc unor idei inadecvate şi confuze; neputinţa de control este „sclavia pasiunilor”. În ce constă controlul când de fapt pasiunile se înscriu într-un lanţ al determinărilor cauzale, în special biologice ? În cunoaşterea necesităţii şi onorarea poruncilor raţiunii. Atunci corpul va fi capabil de o mai intensă activitate. 72 IX. SCURTĂ REFERIRE LA MATERIALISMUL ŞI ILUMINISMUL FRANCEZ DIN SECOLUL AL XVIII-LEA În toate lucrările de istoria psihologiei elaborate în ultima jumătate de veac în ţările de ideologie marxistă s-a pus un mare accent pe mate-rialismul francez, sursă ideativă de referinţă pentru Marx şi Engels. În contextul bazei de producţie capitaliste şi al progreselor ştiin-ţelor naturale, gândirea psihologică materialistă apare ca fenomen de suprastructură abordat de medici (Lamettrie şi Cabanis), chimişti (ca d’Holbach) şi alţi savanţi din domeniile biologiei şi fiziologiei (cum este enciclopedistul Diderot). „Secolul luminilor” a favorizat deschi-deri spre o psihologie monist-materialistă. Teza centrală în gândirea umanistă din acest veac al XVIII-lea defineşte sufletul ca dimensiune a materiei superior organizate, simi-lară energiei. Teoria Kant – Laplace a însemnat explicarea materialistă a origi-nii Universului şi o confirmare a unităţii materie–mişcare din fizica lui Descartes. Se traduc în franceză lucrările lui Newton, Franklin, Spinoza. Chimia este un front al ştiintei cu remarcabile descoperiri ce demonstrau că schimbările caracteristicilor materiei se datoresc unor combinaţii dictate de legi ale naturii. Lumea naturală se lărgea enorm prin descoperirea de noi elemente chimice şi a microorganismelor (o dată cu inventarea microscopului). Materia se dovedea unitară, dar diversificată (Spinoza şi Leibniz au largă recunoaştere). Convingerea că natura determină atât senzaţiile, cât şi gândirea vizează şi spre extinderea legii atracţiei universale la nivel celular. Cu toate împru-muturile de la materialiştii antici, filosofii secolului al XVIII-lea i-au depăşit prin afirmarea principiului unităţii dintre materie şi mişcare; aceasta devenind un atribut, deci nu mai este o influenţă exterioară materiei. În psihologia cunoaşterii, materialismul francez a însemnat o puternică reacţie atât împotriva idealismului (Berkeley – „lumea exterioară există numai în măsura în care o percepem”), cât şi a empirismului englez (ce reducea cunoaşterea la senzaţii, excluzând 73 funcţia de abstractizare şi generalizare a raţiunii, de surprindere a relaţiilor şi legilor); tot raţiunea asistă şi un al treilea mijloc de cunoaştere – verificarea experimentală. În Cugetarea a XV-a din Pensée sur l’interpretation de la nature, Diderot conchide: „Avem trei mijloace principale de cunoaştere: observaţia naturii, reflecţia şi experienţa. Observaţia culege faptele, reflecţia le combină, experienţa verifică rezultatul”. Sunt prezente şi excese de interpretare, ca aceea a medicilor, care au definit gândirea drept o secreţie a creierului, la fel cum fierea este o secreţie a ficatului. În general însă au fost anticipate psihologia experimentală, psihofizica (şi fiziologia organelor de simţ), psihologia genetică. O lucrare de referinţă în istoria psihologiei este Traité des sensations publicată de Etienne Bonnot de Condillac (1715 – 1780), în 1754. Inspirat de modelul newtonian de gândire (explicarea multitu-dinii de fenomene fizice prin principiul general al gravitaţiei), Condillac respinge metoda deductivă pe care o considera întemeiată pe teze arbitrare (numai pentru că sunt clare şi evidente), dar şi conexionismul lui John Locke, deoarece abstracţia şi judecata nu sunt reductibile la asociaţii; foloseşte un model genetic pentru a argumenta că orice fapt psihic este o senzaţie transformată. „Clar şi distinct” pentru el este numai „o primă experienţă” acceptată fără îndoială de toţi, din care se dezvoltă toate fenomenele intelectului. Demonstraţia acestei ipoteze o face pe modelul ipotetic al unei statui. Dacă presupunem că la început statuia nu are decât o simplă capacitate de a recunoaşte stimulaţiile, putem începe cu olfacţia: – un miros schimbă pe altul, iar aceasta este suficient pentru ca statuia receptoare să capete ceea ce Descartes atribuia actelor sufleteşti şi ideilor înnăscute, iar Locke atribuia reflecţiei; o senzaţie puternică şi neaşteptată provoacă atenţie; când senzaţia revine, avem de-a face cu memoria; două senzaţii conduc la comparaţie, diferenţiere, judecată ş.a.m.d. până la cele mai complexe operaţii ale intelectului; fiecare senzaţie are ton afectiv, fiind plăcută sau neplăcută, ceea ce duce la impulsul volitiv de orientare pozitivă sau negativă. Senzaţia permite distincţia subiectiv–obiectiv. „Statuia lui Condillac” se deosebeşte de maşina animală a lui Descartes, deoarece corpul ei nu are nici o importanţă pentru dezvol-tarea psihicului. Contribuţii importante a avut Condillac şi în dome-niul limbajului (istoria limbajului este o istorie a gândirii). 74 Medicului La Mettrie (1709 – 1751) i s-a părut mai avantajos să unifice sensualismul fenomenalist cu modelul maşinistic al comporta-mentului corpului viu. Ideea sa argumentată în Istoria naturală a sufletului (1745), era că materia este capabilă de gândire în virtutea organizării ei. S-a deschis astfel o nouă pistă a abordării determinis-mului, cu considerarea factorului evoluţie. Buffon emite ipoteza evoluţiei animalelor şi vegetalelor din molecule organice vii, deci o filiaţie a speciilor (Istoria naturală, lucrarea sa monumentală începe să fie editată din 1749). Dacă omul este „copilul naturii”, ordinea socială trebuie să-i respecte trebuinţele şi drepturile naturale. J.G. Cabanis (1756 – 1808), tot medic, continuator novator al lui La Mettrie, cu o extinsă formaţie şi cultură umanistă, prieten cu enciclo-pediştii, la sfatul lui Voltaire se consacră studiilor medicale şi mai ales fiziologice. Concepţia sa se sprijină pe învăţătura lui Hipocrate şi sensua-lismul lui Locke. Complexitatea vieţii psihice şi conceptul de lume exterioară se explică prin diversitatea senzaţiilor şi efectele rezisten-ţelor acesteia faţă de actul volitiv. Opera de referinţă este tratatul din 1802, Traité sur les rapports du physique et du morale de l’homme, ce cuprinde 12 memorii despre: istoria fiziologică a senzaţiilor, influenţa vârstelor, sexelor, tempera-mentelor, maladiilor, regimului de viaţă şi climei; despre instinct, simpatie şi somn; despre influenţa moralului asupra fizicului; despre influenţa temperamentelor dobândite. Numai din enumerarea acestor teme se vede cât de extinsă a devenit intercondiţionarea dintre fizic (fiziologic), psihic şi mediu (se argumentează, de exemplu, că stilul de viaţă influenţează temperamentul). Cu o viziune materialist-naivă, el afirmă frecvent că în urma „digerării impresiilor”, „creierul secretă în chip organic gândirea”. Psihopatologia (Cabanis are prioritate absolută în folosirea acestei metode) oferă argumente că boala influenţează puternic ideile, afecti-vitatea şi morala, iar organul cerebral deserveşte atât organismul în ansamblu, cât şi gândirea şi voinţa. O „linie de progres” a materialismului francez o constituie ideea practică a rolului hotărâtor în viaţa oamenilor a educaţiei şi legilor; în perfecţionarea societăţii, rolul hotărâtor îl au educatorii şi legiuitorii. Personalităţile marcante ale acestei ideaţii au fost J.J. Rousseau (1712 – 1778) şi C.A. Helvetius (1715 – 1771). 75 Primul afirmă efectul negativ al civilizaţiei asupra omului, care, prin natura sa este bun şi perfect. Helvetius a susţinut teza genezei calităţilor intelectual-morale sub efectul împrejurărilor de viaţă, (deci, opus lui Rousseau) şi duce chiar la exagerare rolul modelator al educaţiei (Despre om, 1773). Şi D’Holbach, în Sistemul naturii (numită Biblia materialis-mului), vede fericirea omului (în fapt, fiinţă fizică) în reorganizarea cunoştinţelor, educarea respectului pentru raţiune şi a curajului. Pentru a căpăta cunoştinţe adecvate despre suflet, este necesar să experimen-tăm asupra lui cu mijloacele fizicii, anatomiei, medicinii, pentru că psihicul, în toată fenomenologia sa, nu este decât manifestare a unor forme de mişcare. O operă ce „pregăteşte” darwinismul este a marelui iluminist Diderot; în anii 1774 – 1779 a elaborat Elemente de fiziologie, în care promovează ideea selecţiei naturale şi a influenţei mediului asupra organismului. Diderot consideră simplist modelul lui La Mettrie, concretizat în Omul-maşină: creierul şi nervii formează un întreg care depinde simultan de corp şi de lumea înconjurătoare. Ideile psiho-logice din tratatul citat cuprind o arie largă de teme, depăşind sensua-lismul tradiţional (tocmai insuficienţele simţurilor au făcut ca gândirea să se dezvolte; în acest sens redă numeroase exemple de deficit senzorial şi compensări). Spiritul vremii era unul polemic, experimental, academic. La apariţia cărţii lui Helvetius, De l’Esprit (1776), Diderot identifică paradoxuri şi formulează critici memorabile (deşi erau coautori la Enciclopedie). Într-o anumită măsură, moraliştii abordează probleme psiho-logice, în special de afectivitate şi personologie. În decursul secolelor XVII – XVIII o pleiadă de moralişti francezi, prin opere literare, eseuri, memorii şi maxime, a provocat şi întreţinut o mişcare de idei care au favorizat o bună imagine şi respect pentru cariera de psiholog din secolul al XIX-lea. Afinitatea pentru cultura franceză a lui Mihai Ralea şi C.I. Botez a făcut ca, în tratatul lor de Istoria psihologiei, capitolul respectiv să aibă o elaborare minuţioasă. 76 X. PARADIGMELE PSIHOLOGIEI MODERNE ASOCIAŢIONISMUL a) Înainte de reflexologie Termenul de „paradigmă” atenuează distincţia dintre şcoală şi „principiu”, astfel că asociaţionismul, prin originile sale filosofice şi îndelungata-i devenire, nu poate şi nu are nevoie să fie riguros etichetat. De când a devenit însă reflexologie (sau, în accepţiune americană, conexionism) nimeni nu mai ezită să vorbească de şcoală (pavlovistă, skinneriană), respectiv, de paradigmă (respondentă sau clasică şi operantă sau instrumentală). Istoria consemnează, chiar cu precizia pe care şi-o revendică de câteva decenii psihologii cognitivişti, că principiul conexiunii este răspunsul cel mai persistent la întrebarea epistemologică apărută odată cu filosofia: „Dacă informaţiile primare le obţinem prin simţuri, din ce rezultă ideile complexe?” Încă Aristotel dă un răspuns la această întrebare, stabilind şi trei mecanisme: contiguitatea în timp şi spaţiu, asemănarea şi contrastul dintre elementele asociate. Deşi, formal, prima şcoală de psihologie este structuralismul, asociaţionismul merită tratat ca primă paradigmă datorită vechimii sale sub raportul formulării şi al utilizării (de către alte orientări psiho-logice, în practica instruirii şi, în general, în orice exerciţiu mental). Astăzi, orice psiholog îşi dă seama că asociaţia este un fapt bazal în geneza, dezvoltarea şi funcţionarea psihicului; reinterpretată în ultima jumătate de veac ca mecanism al semnalizării, orientării şi productivităţii psihice, conexiunea (în forma cea mai simplă fiind numită „legătură nervoasă temporară”) devine criteriu al apariţiei psihismului, al trecerii de la reglajele biologice şi fiziologice la cele anticipative, psihice. Deoarece asociaţionismul a fost creat de problematica episte-mologică, reprezentanţii empirismului englez, care au excelat în tratarea filosofică a cogniţiei, pot fi consideraţi promotorii unei psihologii a învăţării conexioniste: Thomas Hobbes (1588 – 1679), John Locke (1632 – 1704), George Berkeley (1685 – 1753) şi David 77 Hume (1711 – 1776). În general, ei au apreciat rolul contiguităţii şi similarităţii, nu au dat atenţie opoziţiei sau contrastului, iar ultimul a mai definit genul de asociativitate cauzală. Contribuţia empiriştilor englezi este remarcabilă în istoria psiho-logiei prin accentul pus pe determinismul riguros (aproape mecanic, newtonian) în funcţionarea planului raţional al comportamentului. Th.Hobbes considera că gândirea şi acţiunea sunt efect al asocierii prin contiguitate a ideilor. El însuşi o personalitate a marilor contingenţe ale timpului său, pe insulă şi pe continent, cunoscând pe Descartes la Paris şi pe Galilei la Florenţa, Hobbes a suportat exilul şi blamul, ca urmare a lucrării sale Leviathan, or the Matter, Form and Power of a Commonwealth Eclesiastical and Civil, în care a tratat probleme de filosofie politică deosebit de provocatoare pentru clasa politică. Termenul „hobbist” s-a născut din această „contingenţă”, fiind mult timp după aceea atribuit (peiorativ) celui care sfida dogmele bisericii oficiale. Atât de mult au contat scrierile lui Hobbes în timpul său, încât au determinat hotărâri ale Parlamentului britanic şi superstiţia că incendiul devastator din Londra, în 1666, ar fi o pedeapsă divină pentru ateismul lui Hobbes. La vârsta senectuţii, Hobbes se delectează traducând în limba engleză Iliada şi Odiseea, elaborând un tratat de matematici. Se desparte de cele lumeşti la 91 de ani cu satisfacţia faimei europene, dar şi cu convingerea că în viaţa socială tronează principiul confrun-tării feroce, fricii şi orgoliului (homo homini lupus). În epistemologie, Hobbes este empirist subiectiv, în sensul că recunoaşte prioritatea senzaţiilor, dar calităţile sensibile nu sunt atribuite lucrurilor care le-au produs, ci specificului organelor de simţ. La fel, spaţiul şi timpul nu sunt atribute ale realităţii, ci construcţii subiective. Discursul mental sau gândirea constă din înlănţuiri de idei potrivit relaţiilor cauzale dintre ele. Instrumentarea acestui proces este asigurată de limbaj: cuvintele denumesc, notează şi înregistrează (cataloghează) ideile; de asemenea, prin cuvinte se realizează trans-ferul interpersonal de experienţă şi afectivitate, inclusiv emoţii estetice şi mesaje persuasive. În concluzie, nominalismul şi teoria senzaţiilor la Hobbes exprima patosul său materialist, dar limitează psihismul la un fel de fantomă a realului. John Locke (1632 – 1704), contemporan cu Hobbes şi cu un des-tin la fel de zbuciumat, asimilând cu ardoare empirismul baconian şi raţionalismul cartezian, a avut răgazul elaborărilor filosofice numai în 78 ultima parte a vieţii. Pentru gândirea sa psihologică două lucrări sunt remarcabile: An Essay Concerning Human Understanding (1690) şi Some Thoughts Concerning Education (1693). Istoricii consemnează orientarea originală a lui Locke spre o ştiinţă psihologică distinctă de metafizică, autonomă ca principii de cauzalitate, tematică, exactitate şi utilitate. Aceasta a conferit o identitate clară conceptului de experienţă ca unică sursă a cunoştinţelor. Începând cu John Locke, în ştiinţele cognitive se instituie două interpretări ale originii şi dezvoltării cunoaşterii: curentul nativist al ideilor înnăscute (susţinut şi de Descartes) şi cel care derivă „tot materialul raţiunii şi al cunoaşterii din experienţă şi senzaţie”. Lucrurile au însuşiri primare, inerente şi permanente (soliditate, întindere, mişcare, etc.); în procesul cunoaşterii apar şi calităţi secundare, ce ţin de interacţiunea primelor cu organele de simţ (culori, sunete, gusturi etc.). Şi unele şi altele pot fi cunoscute chiar la nivel raţional numai dacă apar direct în experienţa noastră: „Nimic nu este în raţionament care să nu fi fost transmis mai înainte prin simţuri”. Împotriva ineismului, Locke aduce pentru întâia dată argumente psihologice, psihogenetice şi psihopatologice. Exemplifică prin noţiunile de spaţiu, timp, cauzalitate, necesitate, finalitate (copiii mici percep luna ca pe un obiect din jur şi întind mâna s-o apuce). Evident, complementar lumii exterioare, lumea internă a propriilor idei, imagini şi simţuri este obiect al experienţei şi avem astfel un al doilea izvor de cunoştinţe, numite reflecţie. În Cartea a II-a, cap. I din An Essay, califică această facultate ca foarte asemănătoare simţurilor şi de aceea o numeşte provizoriu „simţ intern”. Principala sa lucrare constă în dezvoltarea, prin combinare, compunere şi abstracţie, a ideilor simple (provenite din unul sau mai multe simţuri). Este o fundamentare consistentă a asociaţionismului, întărită încă şi printr-o teorie a limbajului. Modurile de combinare a ideilor-elemente sunt dictate de multe calităţi ale acestora, dar şi de condiţii socio-culturale; viziunea asupra limbajului este nominalistă, dar Locke atribuie şi ideilor complexe şi universale valoare reprezentativă; ele se referă deci la ceva real, deşi pot coexista cu idei fanteziste. În stabilitatea asociaţiilor de idei, afectivitatea are un rol important, din momentul în care un sentiment a fost prezent în actul cunoaşterii (fie ea senzorială sau reflexivă). Tot prin asociere se obţine şi diversitatea sentimentelor din două bazale: plăcerea şi durerea. De fapt, sentimentul (termenul generic la Locke) nici nu este o facultate independentă, pentru că, prin conţinutul său, ţine atât de senzaţii, cât şi de reflecţii. 79 John Locke a rămas în istorie ca „fondator al asociaţionismului englez” şi datorită aplicaţiilor pe care le-a întreprins în domeniul edu-caţiei. Lucrarea Some Thoughts Concerning Education a rezultat dintr-o serie de scrisori pe această temă, reflecţii „din inimă” de elev şi student chimist în sistemul tradiţional de învăţământ, trimise din exil unui prieten din Anglia. Ideile sale, amplu şi afectuos argumentate au avut un mare impact asupra mentalităţii vremii, deoarece nemulţu-mirea faţă de învăţământul formal, scolastic era generală: cartea a apărut în cinci ediţii în cei zece ani pe care i-a mai trăit autorul întors în patrie. O nouă calitate a educaţiei este definită pe baza organizării experienţei, a asociaţiilor de idei şi sentimente, a modelului omului practic, util, independent şi virtuos. În limba română opera pedagogică a lui John Locke a apărut cu titlul Câteva idei asupra educaţiunii, în 1909 – 1910, în traducerea lui George Coşbuc. În capitolul LXIV din partea I, el defineşte astfel misiunea dascălului noii societăţi eficiente şi luminoase: „…A pune în bună orânduială purtarea elevului, a-i forma spiritul, a sădi în el obişnuinţe bune şi principiile virtuţii şi ale înţelepciunii…”. Cu Locke (şi paradigma conexionistă) psihologia devine o bază ştiinţifică a educaţiei, schimbându-şi accentul de la metode punitive şi conţinuturi formale, la cunoaşterea sufletului copilului, formarea personalităţii, în special a gândirii, sentimentelor pozitive şi voinţei. Prin secole şi peste toate continentele, mesajul psihoeducaţional formulat de John Locke a trecut ca o lumină sacră, aprinsă de o minte de excepţie şi un suflet de elev orfan: „Este imposibil ca copiii să înveţe ceva cât timp gândurile lor sunt robite şi tulburate de vreo patimă – şi în special de frică – ce lasă cea mai puternică impresie în sufletul lor gingaş şi slab. Întreţineţi-i deci într-o stare de spirit plăcută şi calmă, dacă vreţi să vă primească învăţăturile, sau orice alt spor de cunoştinţe. Este tot atât de imposibil să imprimi un caracter frumos şi armonios într-un suflet care tremură pe cât este de greu să tragi linii frumoase şi drepte pe o hârtie care se mişcă” (Texte pedagogice alese, Bucureşti, Editura didactică şi pedagogică, 1962, p.125). Grija lui Locke pentru o educaţie fundamentată pe psihologie derivă din teama sa faţă de forţa spontană a asociaţiei necontrolate, dictate de obişnuinţă. Avertizând asupra nevoii extinderii controlului raţiunii, gândirea psihologică din următoarele două veacuri n-a împăr-tăşit asemenea temeri, acceptând asociaţia–paradigmă şi dezvoltând 80 studiul condiţiilor conexiunilor (de altfel, minunat intuite de John Locke în opera sa pedagogică). George Berkeley (1685 – 1753), episcop, filosof şi teoretician în domeniul educaţiei, continuator empirist-conexionist al lui John Locke. La doar 25 de ani a publicat două lucrări reprezentative: New Theory of Vision (1709) şi Principles of Human Knowledge (1710). „A fi înseamnă a fi perceput” (celebrul dicton latin: esse est percipi) – rezumă concepţia subiectiv-idealistă a lui Berkeley. Dacă Descartes s-a întrebat despre relaţia spirit-corp, iar Locke despre modul în care materia generează spirit, Berkeley a considerat esenţială întrebarea „Cum spiritul generează materie?” În sprijinul concepţiei sale filosofice, a abordat „calităţile pri-mare” pentru a demonstra că depind tot de experienţa personală, ca şi cele secundare. De exemplu, perceperea vizuală a adâncimii depinde tot de experienţă: obiectele apropiate şi cele depărtate sunt receptate prin senzaţiile tactile şi kinestezice în asociere cu mişcările oculare. Datele experienţei conştiente le-a luat drept realitate primordială. Locke şi Descartes n-au negat realitatea lumii externe, ci legă-tura directă dintre conştiinţă şi ea: lumea se răsfrânge prin prisma sufletului, iar conştiinţa are acces numai la acest rezultat. Berkeley a tras din introspecţionism concluzia subiectivist-idealistă că fenome-nele expuse conştiinţei reprezintă singura realitate. David Hume (1711 – 1776) a devenit celebru la tinereţe (29 de ani) când a publicat lucrarea în trei volume Treatise on Human Nature. Raportându-se sceptic faţă de valoarea cognitivă a reflecţiei, declară drept unic obiect al cunoaşterii propria experienţă. Conceptul de experienţă apare aici mai elaborat, operându-se o distincţie între „impresii mai vii” (senzaţii şi percepţii) şi „idei mai puţin vii” (imagini sau amintiri). Hume defineşte relaţia cauză–efect ca un gen nou de asociaţie prin contiguitate, purtând nota invariabilităţii succesiunii. Analiştii de mai târziu contrazic raportarea acestui tip de asociaţie la clasa conti-guităţilor şi identifică la Hume trei modalităţi de asociere: asemănare, contiguitate şi cauză-efect. Dă relevanţă cauzalităţii ca mecanism intrapsihic al generării datelor conştiinţei de impresii, deci tot fapte ale conştiinţei. Formulând faţă de ştiinţe exigenţele experimentării şi exprimării cantitativ-numerice a fenomenelor şi lucrurilor studiate, Hume a fost un precursor al psihologiei desprinse de metafizică, care să studieze experienţa şi personalitatea (dar fără referire la realitatea obiectivă). 81 David Hartley (1705 – 1757), medic, cu o viaţă nemarcată de agitaţia celorlalţi filosofi-empirişti-asociaţionişti englezi; sub influenţa lui Newton şi Locke, în singura sa carte publicată, Observations of Man (1749) postulează un mecanism vibratoriu în sistemul nervos, corespunzător senzaţiilor, ideilor şi imaginilor; este o interpretare fiziologică a distincţiei operate de Hume între impresii şi idei, în cazul al doilea, vibraţiile fiind mai slabe. Pentru această contribuţie la abor-darea fiziologică a conexiunilor, cu extrapolări la mecanismul emoţiilor, unii istorici îi conferă rolul de precursor al reflexologiei respondente. Un continuator al ideilor lui Hartley a fost scoţianul Thomas Brown (1778–1820). El şi-a pus problema selecţiei unei asociaţii anume dintre mai multe posibile, ce factori intervin în acest proces, pentru ca, pe baza lor să se facă predicţii. În ultimii zece ani ai vieţii a fost profesor de filosofie la Edinburgh şi a elaborat o serie de lucrări de epistemologie şi psiho-logie. În Lectures on the Philosophy of the Human Mind, apărută postum, în 1882, critică scepticismul lui Hume şi, în general, pulve-rizarea intelectului într-o multitudine de idei, afirmând că gândirea şi sentimentul sunt indivizibili, precum spiritul ca atare; pot fi identificate părţi componente ale unei formaţiuni complexe, dar între-gul nu poate fi explicat prin proprietăţile părţilor. Această viziune este importantă deoarece mecanismele asociaţiilor explică nu numai procesul reproducerii, ci şi al realizării producţiilor noi. De altfel, Brown, format la şcoala filosofică scoţiană a „instinc-tului mental” (intuirea imediată a datelor conştiinţei) nu este mulţumit de termenul „asociaţie”: ideile se leagă atunci când au elemente comune, pe această bază între ele intervenind un proces de „sugestie”. Credem că aceeaşi esenţă a surprins-o Şt.Odobleja, folosind termenii mult mai potriviţi de rezonanţă, consonanţă şi combustie pentru ana-liza psihicului ca sistem cibernetic prototip (Psihologia consonantistă, vol. I, II, 1938, 1939). Dacă Brown se referea doar la o apropiere analogică de proce-sele şi formulele chimice, James Mill (1773 – 1836) vede în asociaţii o „mecanică mentală”. În şapte vacanţe de vară elaborează celebrul tratat Analysis of the Phenomena of the Human Mind (1829), prin care devine, după Hartley, pe care-l continuă, al doilea părinte al asocia-ţionismului. Psihicul constă din stări (cele primare sunt senzaţiile şi ideile) şi procese de asociere (combinaţii şi înlănţuiri, în general după criteriul contingenţei). Ordinea sincronă sau succesivă a senzaţiilor şi a ideilor 82 este determinată de ordinea factorilor de mediu determinanţi. Memo-ria, imaginaţia gândirea sunt argumentul procesului spontan şi conti-nuu de coalescenţă, îmbinare şi „creştere împreună”. Cuvântul „face chemare”, convoacă nenumărate imagini ale lucru-rilor asemănătoare şi constituie clasa, conceptul. Afectivitatea şi voinţa, sub toate formele, se dezvoltă tot prin coalescenţa trăirilor şi ideilor generate, la rândul lor, de tonalitatea agreabil-dezagreabil a senzaţiilor. Exemplificările lui James Mill sunt tratări interesante prin modul productiv în care valorifică faptul coalescenţei: prin asociaţia ideilor, acestea devin una. De aceea sentimentul patern are specific local, cel estetic are unul naţional, iar motivele şi comportamentul volitiv, cultural. John Stuart Mill (1806 – 1873) a împărtăşit şi dezvoltat concep-ţia tatălui său, văzând în coalescenţă un gen de „chimie mentală”; astăzi am putea desemna fenomenul prin termenul de emergenţă, deoarece produsul asocierii a două sau mai multe idei poate fi necunoscut sau de neanticipat la nivelul fiecărei componente. Eruditul filosof recurge şi la anlogie cu „discul culorilor”, cu care Newton a demonstrat compoziţia luminii albe (din cele şapte culori). O mai mare precizie în termeni a favorizat acceptarea noilor explicaţii: „Ideile simple mai curând generează decât le compun pe cele complexe”. Alături de „generare”, conceptul de „expectanţă” au dat psiholo-giei un impuls care s-a resimţit benefic până în secolul XX, când au fost valorificate mai mult ca oricând. Ele erau răspunsuri la problema pusă de Berkeley: cum mintea crează lucruri ale realităţii. Contribuţiile lui J.Stuart Mill au „avut un asemenea impact asupra spiritului englez încât a fost calificat drept autorul transformării asocia-ţionismului dintr-o teorie psihologică într-un mare sistem filosofic. A realizat aceasta argumentând posibilitatea explicaţiei ştiinţi-fice în psihologie, combătându-l pe Auguste Comte care rezerva această putinţă numai fiziologiei, argumentându-i că psihologia este în esenţă ştiinţifică, deoarece practică explicaţia fondată pe cele două principii: cel al „sintezei de elemente până la contopire” şi al „aso-ciaţie ca lege a sintezei”. „Vocaţia” psihologică a lui J.St. Mill a fost atât de pregnantă, încât a început o gnoseologie centrată pe subiect într-o măsură care-l califică drept idealist-subiectivist: plecând de la distincţia mai veche dintre calităţile prime şi calităţile secunde ale corpurilor materiale, clasifică senzaţiile în „subiective” şi „obiective”, ultimele fiind, la nivelul corpurilor exterioare „posibilităţi permanente de senzaţii”. Astfel, calităţile prime, rezistenţă, întindere şi formă sunt efecte ale 83 senzaţiilor musculare şi tactile, de aceea ne şi dau reprezentarea despre materie şi substanţă. În cazul unei senzaţi musculare libere, fără obstacole, avem noţiunea de spaţiu gol; senzaţia mişcării musculare îngreunate, dificile ne dă noţiunea de spaţiu plin, corporal, cu dimensiuni corporale. În consecinţă, ceea ce ne apare drept un corp nu este în realitate decât un grup de senzaţii coordonate; ideea de lume externă este doar efectul imediat al unei intuiţii. La J.St.Mill asociaţionismul capătă dezvoltarea maximă, atât ca putere a argumentării, cât şi ca extensiune. Chiar morala, persona-litatea în ansamblu şi conştiinţa sunt forme elevate ale unor multiple senzaţii şi „arhitecturi” asociative. Ideile sale psihologice sunt disper-sate în mai multe lucrări, dintre care două sunt de reţinut: Dissertations and Discussions (1859) şi Examination of Sir William Hamilton’s Philosophy (1865). Alexander Bain (1818 – 1903), scoţian de origine şi tradiţie filosofică, cu puternice interese încă din studenţie pentru o psihologie „naturală”, a devenit discipol al lui J.St.Mill (fiindu-i şi coleg la uni-versitatea londoneză). Dintre lucrările sale, două au fost recunoscute ca cea mai elaborată gândire psihologică a secolului al XIX-lea: The Senses and the Intellect (1855) şi The Emotions and the Will (1859). Concepţia lui Bain, mult apreciată chiar de J.ST.Mill, dar şi de psihologi ai secolului XX, printre care Mihai Ralea şi C.I.Botez, se remarcă prin orientarea asociaţionismului spre biologie, fiziologie şi aportul activ al instanţei cerebrale; făcând din arcul reflex unitatea elementară a psihismului, el remarcă momentul activ al organismului în procesul adaptării şi dezvoltării (o diferenţă majoră faţă de asociaţionismul pasiv), ce explica doar ideile şi imaginile întâmplă-toare, respectiv visele şi reveriile. Fără a fi experimentator, Bain a făcut operă prin analiză, intuiţie, credinţă în posibilitatea psihologiei în rândul ştiinţelor naturii. Alături de principiile contiguităţii şi similarităţii, a mai formulat pe cel al creativităţii (forţa minţii de a elabora noi agregate de asociaţii, total diferite de ceea ce s-a întâlnit în cursul propriei experienţe precedente – acceptă deci principiul lui Brown că forţa asociativă creşte când ideile asociate continuă să funcţioneze împreună, dar, în plus, delimitează un gen distinct, numit „asociaţie constructivă”). O dezvoltare a asociaţionismului britanic o constituie lucrarea lui Bain despre emoţii şi voinţă, temă dificilă şi pentru acesta margi-nalizată în raport cu senzaţiile şi gândirea. 84 Punând problema parte-întreg relativ la afectivitate, Bain defi-neşte 9 „sentimente simple” sau ireductibile, ce constituie substanţa sentimentelor umane complexe. În enumerarea respectivă distincţia dintre „emoţie” şi „sentiment” nu este clară. (Pentru edificare, vezi Mihai Ralea şi C.I.Botez, Istoria psihologiei, 1958, p. 414). Voinţa este explicată ca asociaţie dintre mişcările spontane (efecte ale unor descărcări de energie nervoasă) şi dorinţe sau sentimente. Nu este o abordare simplistă, autorul vorbind de un „vast ansamblu de asociaţii, a căror istorie a fost pierdută din vedere sau uitată” (cap. III din Emotions and Will). Prestanţa lui Al.Bain în istoria psihologiei este dată şi de fondarea primei reviste de psihologie, „Mind”, în 1876 (pe care a şi susţinut-o financiar până în 1892). Herbert Spencer (1820 – 1903), englezul hobbist care şi-a căutat confortul gândind la ceea ce i s-a părut mai util şi frumos: cu formaţie de inginer, la doar 22 de ani a început să publice studii economice şi politice, dar şi Principii de psihologie, în secvenţe, înainte de apariţia lucrării majore a lui Ch.Darwin, Originea speciilor (1859). Tânăr, cu planuri ambiţioase, trece la elaborarea principiilor biologiei, psihologiei, eticii, sociologiei, publicându-le în volume distincte. În confluenţă cu darwinismul, ideile lui Spencer au marcat o epocă de mentalitate în Anglia şi întreaga Europă pe tot parcursul veacului al XIX-lea. În lucrarea Primele principii el formulează legea evoluţiei, ca generală pentru explicarea schimbărilor din natură. Spencer nu apare ca un scolastic, sau metafizician, ci ca un inductivist de mentalitate engleză: supune observaţiei, analizei şi comparaţiei ştiinţele naturii (botanica, geologia, fiziologia) şi cele sociale (psihologie, estetică, morală, lingvistică, istorie etc.). Principiul evoluţiei este formulat ca ipoteză şi nu ca o dogmă. Domeniile religiei şi al metafizicii sunt scoase din sfera ştiinţei, a cunoaşterii raţionale, dominată de legea evoluţiei. Foloseşte pentru aceasta chiar un termen special, – „incog-noscibilul”. Cu afinitatea englezească bine-cunoscută pentru natură, Spencer se ocupă de transferarea modelului biologic de evoluţie (trecerea de la omogen la eterogen în devenirea oricărui organism) la progresul în alte sfere ale existenţei, inclusiv în cea socială (societate, instituţii, limbaj, literatură, ştiinţă, artă). Diferenţieri succesive, trecerea de la omogen la eterogen – sunt efecte ale unor forţe multiple. Schimbările, determinate de o forţă persistentă, au două sensuri: evoluţia (în special prin integrare) şi involuţia sau disoluţia (prin dezintegrare). 85 Nu ne propunem aici să expunem legile evoluţiei, ci doar să specificăm că acest remarcabil gânditor al secolului al XIX-lea vedea o unitate între cosmos, paleontologie, botanică, zoologie, biologie, fiziologie, psihologie şi sociologie. Important este patosul lui Spencer de a fonda o psihologie ştiin-ţific-experimentală, replică severă la cea subiectivă (a analizei vieţii interioare). În cap.VII al părţii I din Principles of Psychology defineşte specificul obiectului psihologiei: conexiunile dintre faptele interne şi externe, geneza, dezvoltarea şi transformarea lor în cursul evoluţiei. „Ideea” a fost definită ca unitate a cunoaşterii, constând din: impresii (senzaţiile lumii din afară) şi emoţii (senzaţiile stărilor interioare). „Ideile” de primul tip sunt o integrare de şocuri nervoase asemănătoare, al doilea, – o integrare de senzaţii asemănătoare (fuziu-ne a urmelor acestor senzaţii lăsate în conştiinţă). Instinctul, percepţia, raţiunea, sentimentul, voinţa sunt moduri particulare de ajustare a raporturilor externe la cele interne. Toate sunt supuse evoluţiei, păstrând principala funcţie a psihicului: „reacţia dinăuntru la o acţiune dinafară”. Viaţa, în toate formele sale, este o corespondenţă între individ şi mediu, iar această relaţie conduce la integrarea lor. Modurile particulare de ajustare a raporturilor externe cu cele interne sunt percepţia, instinctul, raţiunea, sentimentul, voinţa. Asociaţiile au o bază fiziologică şi se transmit ereditar (tocmai acesta este mecanismul transformării experienţei acumulate în instinct, din care derivă cogniţia, memoria, inteligenţa, afectivitatea). Iată încă o probă de cutezanţă la Spencer: inteligenţa şi instinctul nu sunt diferite ca gen, ci doar ca grad: ambele sunt adaptări, doar că în primul caz raporturile sunt mult mai abstracte şi complexe, iar în al doilea „potrivirea”este simplă şi generală. Acumulările de experienţă au loc atât în plan ontogenetic, cât şi filogenetic. Înainte de Pierre Janet şi Jean Piaget, Spencer a identificat în funcţionarea inteligenţei procese complementare şi cupluri reversibile de operaţii: unificare şi diferenţiere, asimilare şi dezasimilare, inte-grare şi dezintegrare. Psihicul este descris ca un sistem evolutiv, după legea trecerii de la omogen la eterogen în direcţia unei mai bune adaptări. Cartea lui Spencer Principles of Psychology n-a fost receptată ca originală la prima ediţie, în 1855; numai după ce darwinismul a căpătat recunoaştere generală, la ediţia a II-a (1870 – 1872) Spencer a fost înţeles drept creator al psihologiei evoluţioniste (fondată pe principiul trecerii sistemului psihic de la omogenitate incoerentă, la 86 eterogenitate definită şi coerentă). Atenţia cercetătorilor se mută de la fenomenele de conştiinţă, la procesele de adaptare. Vechea tradiţie asociaţionistă viza procesele ce se petrec în organism cu marea grijă de a nu se rupe unitatea psihic–corp; Spencer este primul asociaţionist care a analizat forţele experienţei interne într-un raport cauzal cu factori din mediul extern. El defineşte obiectul psihologiei într-un mod nou şi tranşant: relaţiile dintre fenomenele interne constituie obiectul fiziologiei, dintre cele externe – al altor ştiinţe; relaţiile dintre cele două categorii de fenomene reprezintă obiectul psihologiei (Psihologia obiectivă). Pare o formulă sigură, însă curând s-a dovedit inconsecventă: s-a admis că, sub un alt unghi de vedere, de exemplu când se consideră coordonările neuromusculare şi intenţiile folosirii acestora în raport cu mediul, avem de-a face şi cu o psihologie subiectivă. Totuşi, păstrân-du-se atenţia concentrată pe funcţia generală a adaptării (rostul ori-cărei reacţii, a intelectului şi cogniţiei), asociaţia însăşi capătă un nou conţinut. b) Asociaţionismul centrat pe reflexul condiţionat În tratatele de istoria psihologiei sunt conturate două moduri de a trata această „recentrare” a asociaţionismului de la „idee – idee” la „stimul – răspuns”: ambele dau prioritate „psihologiei evoluţioniste” (Spencer, Darwin), dar, în timp ce occidentalii atribuie începuturile acestui proces lui Ebbinghaus, psihologii ruşi pun în prim plan reflexologia lui Secenov. Hermann Ebbinghaus (1850 – 1909), experimentator inovator german, profesor la Breslau şi apoi la Berlin, a publicat în 1885 prima investigaţie de laborator asupra memoriei. Rezultatele sale sunt reven-dicate de asociaţionişti pentru inovaţia de a studia învăţarea unui material ce exclude experienţa precedentă. Este vorba de silabe fără sens, compuse din două consoane şi o vocală (wop, xam, cir etc.). Intenţionând să obţină o curbă a evoluţiei în timp a retenţiei, a evitat cuvintele vocabularului obişnuit care, în trecutul experienţial, ar fi avut conexiuni deja reţinute. A obţinut într-adevăr o curbă de tip „acceleraţie negativă” pentru intervalul imediat de timp, fenomen ce a fost reconfirmat ulterior, indiferent de complexitatea tehnicii de labo-rator folosite. Inovaţia metodică a lui Ebbinghaus a deschis calea abordării funcţiilor psihice superioare pe baza principiului simplu al asociaţiei, ajungându-se chiar la exprimări exacte. Medicul rus, I.M.Secenov (1829 – 1905), cu studii la Moscova, Berlin şi Viena, profesor de fiziologie la Academia medico-chirurgicală 87 din Petersburg. Studiind cu succes de răsunet funcţia inhibitorie a unor centri cerebrali, Secenov ajunge la concluzia că sistemul nervos este un regulator automat al organismului (analog reglajului maşinii lui Watt, cu aburi). Sistemul nervos asigură integritatea anatomo-fiziologică a organismului, receptând excitaţiile externe şi semnale despre starea funcţională a organelor, declanşând reacţii motorii şi glandulare de răspuns. În 1863 publică Reflexele creierului, titlu impus de cenzură la o lucrare ce avea în titlu „provenienţa fenomenelor psihice pe bază fiziologică”. Pentru prima dată activitatea cerebrală şi activitatea psihică aveau aceeaşi unitate elementară constitutivă, – actul reflex. Actele conştiente şi cele voluntare sunt „în sens strict, reflexe”. Lucrarea a apărut secvenţial într-o revistă medicală; în 1866, când a apărut în volum, vânzarea cărţii a fost blocată de cenzura ţaristă, pe motiv de „corupţie morală” şi „primejdioasă”, iar autorul judecat de Înalta Curte de Justiţie. Secenov a mai scris şi alte lucrări de psihologie, mai ales asupra gândirii, promovând un determinism fiziologic (de altfel, a scris şi o lucrare intitulată De către cine şi cum trebuie elaborată psihologia?, republicată de mai multe ori, în care respinge introspecţia şi argumentează evoluţia ontogenetică a funcţiilor psihice). „Motorul” dezvoltării este experienţa, „întâlnirea biologică cu realitatea”. Descoperirea reflexului condiţionat de către Pavlov În istoria psihologiei, căutarea bazei organice, naturale, a psihicului este o dimensiune permanentă. Şi în faza mitologiei antice, acţiunea zeilor era mediată de realitatea corporală. După cum s-a văzut în capitolul respectiv, Aristotel apare ca părinte al psihologiei pentru că a instituit un rol al Subiectului (care simte, gândeşte, voieşte). S-a remarcat, de asemenea, chiar în acest capitol, că asociaţia elementelor experienţei a fost considerată un fapt natural similar gravitaţiei în lumea fizică a corpurilor (ce posedă masă). Istoricii psihologiei ruse (dar, în consens, şi cei occidentali) consideră că lucrarea lui Pavlov O experienţă de 20 de ani (publicată în 1923) reprezintă prima bază naturalist-ştiinţifică, argumentată experimental, pe care s-a format psihologia modernă; de acum, acti-vitatea psihică avea o raportare (sigură) la activitatea nervoasă supe-rioară (a emisferelor cerebrale). Ivan P. Pavlov (1849 – 1936) a intrat în ştiinţă ca fiziolog al digestiei (factori glandulari şi neuronali), obţinând premiul Nobel pentru medicină în 1904; din 1890 până la finele vieţii (neclare, în 88 condiţiile dictaturii staliniste pe care, până la urmă, contestat-o) a fost director al laboratorului de fiziologie din cadrul Institutului de Medicină Experimentală, din Petersburg. Atent la controlul condiţiilor de mediu în laboratorul de fizio-logie, Pavlov a surprins un fenomen „nefiziologic”: salivarea antici-pativă. Un montaj-tehnic experimental minuţios, cu tuburi ce colectau saliva glandelor bucale la câine, le-a permis cercetătorilor să înregis-treze salivarea înainte de administrarea stimulului adecvat (pesmet, praf de carne etc.). Nefiind o excitare locală a organului de simţ respectiv, observatorii s-au aflat în faţa unui reglaj de tip anticipativ. Dacă acesta nu este de tip fiziologic, înseamnă că este de un ordin superior: zgomotul produs de laboranţi, sau vederea lor, a vaselor, a locului, sesizarea timpului, le „anunţa” Subiecţilor, apariţia excitan-ţilor întăritori şi le provoca salivaţia specifică, fără ca excitantul specific să fie prezent. În comportamentul actual, conta trecutul, coincidenţele anterioare. I.P. Pavlov a rămas în istoria ştiinţei comportamentului (înce-pând cu el, zonă de interferenţă între fiziologie şi psihologie) ca o „personalitate accentuată”: a salutat revoluţia bolşevică în speranţa unei ordini sociale care „apreciază ştiinţa şi omul”, a obţinut condiţii de lucru printr-o hotărâre din 24 ianuarie 1923 a guvernului leninist şi, ulterior, un centru impozant de cercetări ale activităţii nervoase superioare lângă Petersburg, unde, până în 1936, „turnurile tăcerii” (laboratoarele pentru reflexe condiţionate) au fost sub dictatura prestigiului şi acţiunii minuţioase a lui Pavlov; ulterior, au rămas sub privirea iertătoare a unui câine-monument în piatră – construit din respect pentru această fiinţă ce a răbdat mii de probe pentru pivotarea unei concepţii despre viaţa sufletească (pe care Pavlov se încăpăţâna să n-o recunoască!). Ca fiziolog, nefamiliarizat cu ideaţia asociaţionismului episte-mologic, Pavlov a sesizat misterul unei geneze: stimuli total indiferenţi faţă de funcţia digestiei, cum sunt o lumină, o imagine, un zgomot, capătă valoare de semnalizare sau anticipare a unei reacţii salivare, deoarece, în experienţa anterioară, animalul-subiect, avusese contingenţă (în timp sau spaţiu) cu stimulul alimentar specific. Extirparea emisferelor cerebrale exclude acest fenomen al semna-lizării, reacţia salivară producându-se numai când alimentul este introdus în cavitatea bucală şi contactează receptorii gustativi. În comunicarea ştiinţifică ţinută la Congresul internaţional de medicină (Madrid, 1903), Pavlov oferă date şi exprimă o revelaţie a 89 întâlnirii fenomenelor psihice: o „adaptare perfecţionată” pentru deser-virea funcţiilor organice, cu considerarea condiţiilor în care subiectul a mai întâlnit excitanţii respectivi. Termenul de „reflex condiţionat” exprimă excelent, ca şi cel de „legătură temporară”, natura acestui comportament învăţat numai datorită contingenţei dintre stimulul natural (necondiţionat) şi un stimul receptat, dar, iniţial, total indiferent faţă de reacţia respectivă; prin repetarea asocierii dintre stimulii indiferenţi şi cel natural, provocativ al reacţiei, se ajunge ca primii să declanşeze singuri, în absenţa celui de-al doilea, reacţia specifică acestuia din urmă; sintagma „legătură temporară” exprimă însuşirea esenţială a conexiunii de a se stinge de la sine dacă nu mai este „întărită”, adică stimulul necondiţionat, natural, nu mai însoţeşte pe cel condiţionat (fost indiferent). În mod corespunzător, reflexele înnăscute, care nu fac obiectul învăţării, se numesc necondiţionate. Pavlov a fost pasionat nu atât de reflexul condiţionat ca fapt de învăţare sau de psihologie, cât de activitatea cerebrală, domeniu cu totul nou la răspântia de veacuri XIX–XX. Condiţionarea reflexelor glandulare şi motrice era o metodologie minuţios elaborată şi, evi-dent, originală, prin care îşi verifica ipoteze despre procesele de excitaţie şi inhibiţie, iradierea şi concentrarea lor, funcţia general-mobi-lizatoare a reflexului (necondiţionat şi condiţionat) de orientare etc. După o jumătate de veac de reflexologie şi încă una de valori-ficare şi reflecţie, a devenit curentă referirea istoricilor la o „ironie a soartei” în privinţa lui Pavlov: el a avut o mai mare influenţă asupra psihologiei, pe care n-a privit-o cu simpatie, decât în domeniul fizio-logiei cerebrale, de care s-a ocupat cu prioritate absolută. Într-un curs universitar de referinţă timp de câteva decenii, Manual de psihologie expusă din punct de vedere marxist (1929), K.N.Kornilov, directorul Institutului de psihologie din Moscova, prezenta cinci principii fundamentale în funcţionarea emisferelor cerebrale: 1) principiul asociaţiei sau elaborării reflexelor condiţio-nate; 2) principiul iradierii şi concentrării excitaţiei; 3) principiul „dominanţei” sau excitabilităţii „optime”; 4) principiul „căilor ner-voase bătătorite”; 5) principiul inhibiţiei (inducţiei reciproce a proce-selor nervoase). Obsesia materialismului ideologic, mai ales după 1934 când stalinismul s-a instituit ca regim totalitar opresiv, coincidentă cu prematura plecare din viaţă a lui L.S. Vâgotski şi destrămarea grupului 90 său de excelenţă în psihologia „cultural-istorică”) a înăbuşit gândirea psihologică sub dictatura pavlovismului (vectorul agresiv a pornit chiar de la practica lui Pavlov de a amenda cercetătorii colaboratori pentru folosirea unor termeni psihologici în explicarea comporta-mentului subiecţilor). În fapt, pe fondul de frustrare, interdicţie, ideologizare şi sufe-rinţe ale psihologilor sovietici, psihologia a avansat în înţelegerea propriului obiect, în dezvoltarea metodologiei şi probarea unor câm-puri de aplicaţie. Extinderea pavlovismului spre comportamentul uman s-a făcut în materie de fiziologie cerebrală şi în delimitarea celor două sisteme de semnalizare (limbajul fiind modul de funcţionare a „semnalului semnalelor”, a cuvântului). În cadrul funcţiei generale de adaptare, semnalizarea sau anticiparea se defineşte ca funcţie psihică, deci ca reglaj al comportamentului pe baza „imaginii mediului”. În literatura de psihologie a ultimelor decenii din Rusia (când obedienţa s-a spulberat şi patosul critic a dus la multe reevaluări), se consideră că, dincolo de un set de ipoteze despre funcţionarea cerebrală, marea descoperire pavlovistă pentru psihologie o constituie reflexul de orientare şi ideea limitelor naturale în disponibilitatea unei anumite specii şi a unui anumit individ de a învăţa un anumit gen de conexiuni. S-a înţeles diferenţa dintre „reacţia fiziologică”, „reacţia psihică” şi „comportament în raport cu mediul”; s-au diferenţiat „exci-tantul fizic” şi „excitantul psihic”, pe criteriul „experienţei anterioare”; s-au definit conceptele „subiect”, „experienţă” şi „aşteptare”, „învă-ţare” şi „dezvoltare”, „nevroză”, stări „paradoxale” şi „ultrapara-doxale”, „somn”, „hipnoză”, „sugestie”, „temperament” (în raport cu forţa, echilibrul şi mobilitatea excitaţiei şi inhibiţiei), „mişcare volun-tară”, „unitatea organism-mediu” etc. Vladimir M. Bechterev (1857 – 1927), figură enciclopedică de înalt respect în Rusia prebolşevică, cu iniţiative şi cercetări hotărâtoare pe linia trecerii de la „asociaţii între idei”, la asociaţii evidente în comportamentul extern (stimul-reacţie). Într-un studiu publicat în 1904, Psihologia obiectivă şi obiectul ei („Vestnik psihologhii”, nr. 9-10) Bechterev vede psihologia ca reflexologică, având astfel prioritate faţă de Ed.Thorndike şi Pavlov. Cel din urmă însă, prin patosul absolutizării ideologizante a pus în umbră opera şi erudiţia lui Bechterev, comentatorii pavlovismului etichetând şi astăzi „reflexo-logia” ca mecanicistă. După anii ’60, când în Rusia s-au repus în cir-cuitul ştiinţific opere interzise (cum a fost şi cea a lui L.S. Vâgotski), 91 s-au publicat şi relatări despre modul, de mult intuit, în care s-a sfârşit Vl.M.Bechterev: victimă a represaliilor staliniste, în cazul său, după un consult medical acordat dictatorului, respectiv, punerea diagnosti-cului „paranoia în ultimul grad”). Psihologia occidentală însă îl plasează pe Bechterev în istorie pe un loc privilegiat, al cercetătorului atât novator, cât şi umanist (com-parativ cu Pavlov): el a studiat reflexul condiţionat motric la om şi animal, în forma asocierii unui şoc electric pe laba câinelui sau pe mâna unei persoane, cu sunetul unei sonerii. Practica lui Pavlov, fost cercetător-medic nutriţionist, de a scoate canale ale glandelor salivare în afara cavităţii bucale şi, printr-o capsulare specială, a trimite labo-rantului, prin tuburi, picăturile de salivă, n-a fost potrivită spiritului „pacifist” al lui Bechterev (şi al psihologilor care au urmat şi au înţeles că „lumea obiectivă nu trebuie răstignită pe crucea cercetării adevărului”. Deci, Pavlov a condiţionat (a pus în contingenţă tempo-rară) reacţiile glandulare – salivare, iar Bechterev, înaintea sa, reac-ţiile motrice. Bechterev, psihiatru de formaţie, studiase psihologia cu W.Wundt şi era mai abilitat să studieze comportamentul decât Pavlov. Reflexo-logia sa, ca metodologie alternativă la introspecţionism, a fost uşor asimilată de psihologia deterministă rusă, devenind dominantă. Psihologii americani au dovedit mai multă receptivitate pentru tehnica reflexelor motrice, decât pentru cea glandulară, pavloviană; totuşi, prestigiul laureatului premiului Nobel şi a coordonatorului unui „fluviu” de investigaţii experimentale, cu suportul noului guvern bolşevic, s-a impus atenţiei fiziologilor şi psihologilor din întreaga lume (la al XV-lea congres de fiziologie, desfăşurat la Moscova şi Leningrad în 1935, cei 1500 de delegaţi din întreaga lume i-au conferit lui Pavlov, la vârsta de 86 de ani, titlul maiestuos de Princeps physiologorum mundi). Bechterev părăsise lumea titlurilor cu 8 ani în urmă, pedepsit exemplar pentru probitatea-i profesională de a fi pus unui dictator comunist diagnosticul de alienare mintală. Comunitatea ştiinţifică rusească şi mondială a sesizat ostilitatea tacită şi păgubitoare dintre Pavlov şi Bechterev; statuia câinelui din piatră, construită de pavlovişti ca recunoştinţă pentru acest Subiect-martir, tronează încă, actualizând parcă expresia acuzatoare a lui Hobbes: homo homini lupus. Spiritul pravoslavnic rus, pacifist şi îngăduitor ca în preajma Sărbătorilor de Paşti, a fost cutremurat de multe asemenea trăsnete venite de la prea marea înălţime a vârfurilor 92 socio-politice; când acestea trec prin lumea ştiinţei produc efecte ce în lumea viitoare, în mod sigur, nu vor mai fi înţelese. Edward Lee Thorndike (1874 – 1949) a început să studieze învăţarea la animale ca asociaţionist, dar în curând a început să se intereseze de învăţarea umană şi de aspecte ale psihologiei educa-ţionale şi sociale. Studiile sale universitare au fost sub auspiciile unor veritabili oameni de ştiinţă, ca W.James la Universitatea Harward şi Cattell la Columbia, New York. Dacă n-a avut o şcoală ca Titchener sau Watson, a dezvoltat conexionismul până la multe aplicaţii; de altfel, primul manual şcolar elaborat de un psiholog în sfera învăţământului clasic a fost Aritmetica lui Thorndike, din 1919. Este un pas semni-ficativ, deoarece el a experimentat pe pui de găină, pisici şi câini în condiţiile puzzle box. Mediul extern pentru Subiect nu mai era un stimul, ci o problemă. Putem spune că noţiunea de Subiect a devenit alta: nu un sistem reactiv, parte a unui ambient ofensiv, ci un rezolvitor de probleme, cu trecut, opţiuni, aşteptări, dorinţe, „vectori” ai viitorului. Iată-l pe Thorndike susţinând teza de doctorat la 24 de ani, în 1898: Animal Intelligence: an Experimental Study of the Associative Processes in Animals. Continuând cercetările pe peşti şi antropoide, publică o lucrare mai completă în 1911. Istoricii îi analizează contribuţiile referindu-se la lucrarea din 1949, Selected Writings from a Connectionist’s Psy-chology. Emană această carte o concepţie asupra obiectului psiholo-giei? Da, însă mai mult în mod implicit: accentuând aspectele utilitare ale psihologiei, Thorndike apare ca funcţionalist; conexiunea sau legătura stimul-răspuns este principala preocupare a psihologiei, fie că ea este dictată de situaţia externă sau de atitudinile subiectului, că apare izolată sau ca element într-o serie. Dacă am încerca să identificăm postulatele conexionismului în varianta Thorndike, aflăm în primul rând că oricât de complex ar fi un comportament, el poate fi descifrat sau analizat ca serii de conexiuni, secvenţele comportamentale pot fi cuantificate (enunţul său aproxi-mativ este: „Orice există, trebuie să aibă o expresie cantitativă, deci poate fi măsurat”). A exemplificat această teză studiind calitatea vieţii, în 310 localităţi urbane, după trei criterii de bunăstare. Contribuţia cea mai larg comentată şi, până la urmă, recunos-cută, a lui Thorndike este legea efectului. Baza ei experimentală a fost învăţarea graduală a răspunsurilor corecte şi eliminarea graduală a celor greşite. Faţă de factorul „exerciţiu”, efectul apare ca hotărâtor în 93 a învăţa sau nu o anumită reacţie. Enunţul acestui principiu este formulat încă din 1905: „Orice act ce produce o anumită satisfacţie într-o situaţie dată, se asociază ei, astfel încât actualizarea situaţiei face posibilă reapariţia actului; dimpotrivă, orice act care, într-o situaţie dată, produce disconfort, devine disociat acesteia, astfel că, reapariţia situaţiei face puţin probabilă reactualizarea actului”. „Recompensa” şi „pedeapsa” – două concepte ce exprimă axa de rotaţie a lumii vii, au căpătat în asociaţionismul veacului al XX-lea funcţia de principiu explicativ al conexiunii, selecţiei, dezvoltării, nevrozei, eticii, educaţiei etc. „Cu pedeapsa educi numai robi” – a vrut să zică John Locke în secolul al XVII-lea, de înflorire a mentalităţii burgheze, şi a zis pedagogul marxist Nadejda Krupskaja, soţia lui Lenin, când se iveau zorile purpurii ale comunismului; curând însă a ajuns ca, de după zidurile Kremlinului stăpânite de Stalin, să scruteze cu privirea tristă patria ce încartiruia cel mai mare număr de înrobiţi ai veacului. Thorndike, ca cercetător, nu putea să nu-şi pună problema preemţiunii unuia din polii afectivităţii atunci când o fiinţă învaţă, sporindu-şi capacităţile şi fiabilitatea vieţii. La începutul anilor ’30, după îndelungate studii asupra învăţării la om, a înţeles efectul mai diferenţial şi progresiv al recompensei faţă de pedeapsă. Mai târziu a încercat să formuleze un principiu mai general, cu interpretare fizio-logică, cel al confirmării reacţiei. Similar fenomenului pavlovist al iradierii, el a identificat şi conceptualizat extinderea întăririi unui stimul sau a unui act la altele, înrudite (prin contingenţe sau semnificaţii). În cazul fiecărei paradigme luăm în consideraţie şi principiile selecţiei. Thorndike este preocupat de această problemă şi are un cuvânt sigur de spus: toată învăţarea umană şi întregul său compor-tament este selectiv. Omul nu se prezintă ca o tabula rasa pe care situaţiile externe se înscriu ca atare, sau o peliculă senzitivă ce înregistrează orice se expune, sau un galvanometru ce marchează orice forţă electrică. Cele trei legi, a stării de pregătire, a exerciţiului şi afectului, sunt considerate mecanisme bazale ale selecţiei, învăţării şi creativităţii. Precum în teoria genezei sentimentului iubirii, a lui Stendhal (Le sentiment d’amour), ce defineşte un proces de „cristalizare” a emoţiilor „pozitive” pe „obiectul iubirii”, stimulul şi răspunsul, iniţial entităţi total diferite, una aparţinând lumii fizice, cealaltă sferei de potenţă a unui Subiect concret, intră într-o unitate temporară de tip funcţional. Este o geneză care, pe cât este de semnificativă pentru supravieţuire, autorealizare şi depăşire, pe atât este de „ieftină” în economia realizării ei: nu-i trebuie decât contingenţă în timp, în 94 spaţiu, între cauză şi efect. Nu este însă un lucru derizoriu; contin-genţele pot avea importanţă hotărâtoare pentru viaţă (s-a şi apelat la un termen corespunzător, – „experienţă de vârf”, „apogetică”, peak experience), sau poate fi neînsemnată (vicarious), ce apare şi se stinge uşor, ca un exerciţiu minor de respiraţie sau de contact ludic. Autorii preocupaţi de metacogniţie sau de filosofie psihologică pun întrebări referitoare la definiţia stimulului, răspunsului, factorilor de conexiune, nivelurilor molecular şi molar. Ei „coboară” şi la asemenea probleme „punctuale”: „Este deprivarea un stimul?” sau dacă o substanţă psihedelică are această funcţie, dacă între învăţare şi comportament în general se poate face o distincţie, precum şi între competenţă şi performanţă. De după sau înainte de toate acestea se pune problema conţinutului: ce se asociază şi, asociaţiile odată for-mate, ce efect au asupra vieţii Subiectului? În formarea personalităţii sau, cum se zice de la Maslow şi Rogers încoace, în autorealizarea persoanei, ce înseamnă o contingenţă sau alta? Problema poate fi şi mai concretizată în formularea: care este rolul „întăririi”? S-ar putea ca pe acest „sol frământat” al asociaţionismului „istoric”, două teorii S – R mai recente să aducă unele clarificări. Teoria lui Clark Hull La Yale University, Clark Hull (1884 – 1952), pentru mulţi ani, a avut drept discipoli şi asociaţi pe Kenneth Spence şi Neal Miller. Născut la New York şi crescut în Michigan, Clark Hull, ambliop şi cu urmări psihomotorii însemnate ale poliomielitei, a întâmpinat mari dificultăţi de sănătate şi materiale în continuarea studiilor. În 1920 îşi susţine teza de doctorat la University of Wisconsin, pe o temă de „formare a conceptelor”. Rămânând la Wisconsin în grupul de cercetători, a început să studieze efectul tutunului asupra comporta-mentului. Căpătând o dexteritate recunoscută în controlul variabilelor experimentale, se simte abilitat în a gândi şi studia testarea aptitu-dinilor. Ataşamentul său pentru cercetare se finalizează cu lucrarea Aptitude Testing (1928). După această elaborare rămâne cu o viziune pesimistă asupra problematicii respective şi se îndreaptă spre hipnoză şi sugestie, efort finalizat în 1933 cu Hypnosis and Sugestibility. Ultima parte a vieţii a dedicat-o studiului învăţării, temă majoră în care a avut realizări remarcabile. Clark Hull a devenit interesat de învăţare după studiul recentei traduceri în engleză (1927) a Reflexelor condiţionate, a lui Pavlov. În anii ’30, Hull a publicat o serie de lucrări teoretice excelente. Cea mai 95 cunoscută dintre acestea este adresa prezidenţială către Asociaţia Psiho-logilor Americani Mind, Mechanism and Adaptative Behavior (1937), în care argumenta posibilitatea extinderii principiilor condiţio-nării la procese comportamentale complexe. Patosul teoretizării şi formalizării s-a materia-lizat în Mathematic – Deductive Theory of Rote Learning, lucrare în colaborare, apărută în 1940. Peste 3 ani, în 1943, apare Principles of Behavior, cu un efect enorm asupra problematicii învăţării. Până la sfârşitul vieţii sale, în 1952, Hull rămâne cel mai citat autor în lucrările de psihologia învăţării. Enunţurile sale ca postulate şi corolare au devenit deosebit de atractive, de aceea ultimele sale cărţi, Essentials of Behavior (1951) şi A Behavior system (1952), au avut un efect imens asupra studiului învăţării. Între stimul şi reacţie Hull a văzut variabile intermediare, con- diţii ce au intervenit anterior, cum ar fi numărul de încercări întărite, intensitatea stimulului, forţa motivaţiei exprimată în numărul de ore de deprivare (de hrană, de exemplu). Dintr-o spontană atracţie pentru supleţea formalizărilor mate-maticii şi fizicii, Hull a năzuit spre o teorie ipotetico-deductivă a comportamentului, cu formalizări, postulate şi corolare, teoreme şi demonstraţii. (Într-o formă mai elaborată sunt 18 postulate şi 20 de corolare). Un exemplu edificator pentru demersul lui Hull este principiul numit goal gradient hypothesis (1932): potenţialul de răspuns este în funcţie de distanţa şi timpul ce despart Subiectul de evenimentul-întărire. Corolarul este formulat astfel: „Cu cât este mai mare amâ-narea întăririi într-un lanţ comportamental dat, cu atât este mai slab potenţialul de reacţie la stimulul respectiv”. Acest principiu conduce la un număr de predicţii empirice enun-ţate ca teoreme, pentru învăţarea într-un labirint multidirecţional. Teoria lui Hull a avut preţiozitatea unei ştiinţe mature, orientate spre controlul raporturilor cantitative dintre variabile (latenţa, ampli-tudinea, numărul de răspunsuri până la stingere, intensitatea răspun-sului, număr de încercări, probabilitatea unei reacţii etc.). Istoricii îi recunosc lui Clark Hull meritul de a fi influenţat meta-teoria psihologică printr-o profundă şi inovatoare abordare a teoriei. Preocuparea pentru rigoarea definirii „constructelor” şi formalizarea matematică a însemnat „un nou joc” pentru psihologie, adică o provocare ce a stimulat investigaţiile experimentale şi a sugerat noi aşteptări. Analiştii au stabilit că între 1920 şi 1950 Hull avea cea mai înaltă frecvenţă de citări în revistele americane de psihologie experimentală şi nenumăraţi adepţi, fapt explicabil mai ales prin 96 ardoarea cu care se dorea ca formalismul excesiv să capete o bază de date riguroase. Unul dintre discipolii proeminenţi a fost Kenneth W.Spence (1907 – 1967), cu preocupări remarcabile în problematica învăţării şi motivaţiei (doctorat cu Yerkes). Două cărţi ale sale merită reţinute: Behavior Theory and Conditioning (1956) şi Behavior Theory and Learning (1960). Ca şi Hull, Spence a excelat în lucrările sale asupra formelor elementare de învăţare (discriminare şi transpoziţie) prin claritate şi simplitate. Complementar unei bune colaborări cu mentorul său, Spence şi-a construit o identitate bine conturată. Mai întâi, a manifestat un mai redus entuziasm faţă de sprijinul fiziologiei; astfel, nu a împărtăşit concepţia lui Hull asupra întăririi ca reducere a trebuinţei. De asemenea, nu a promovat o formalizare excesivă; deşi a acceptat multe constructe teoretice, nu a recurs la postulate fondate pe o bază de date redusă, „doar sugestivă”. În motivaţie, Spence introduce un factor de învăţare în relaţia dintre trebuinţă, stimulare şi potenţialul de reacţie. A ajuns la o distincţie a mecanismelor pentru cele două forme de învăţare: dacă în condiţionarea clasică, contingenţa este hotărâtoare, în cea instrumen-tală rolul hotărâtor îl are întărirea (recompensa). Identificând rolul „probei performante” (de succes) în învăţare, abordează (împreună cu Jane, Taylor) o problemă importantă de personalitate, – relaţia dintre anxietate şi învăţare. O dovadă de ingeniozitate este studiul compa-rativ a reflexului condiţional palpebral la om şi animale (în ultimul caz mai greu de realizat). Printre alţi elevi ai lui Hull, s-a remarcat O.H.Mowrer (teoria bifactorială a învătării) şi Neal Miller, care, împreună cu Dollard au tratat învăţarea în contextul psihanalizei (şi au publicat în 1950 cartea Personality and Psychotherapy). Miller a excelat în domeniul psihofi-ziologiei, argumentând o nouă interpretare a întăririi (cu componente cerebrale şi locale, întărirea este nu numai o reducere a trebuinţei, ci şi intensificare). B.F. Skinner: condiţionarea operantă sau instrumentală Replică pozitivistă la teoriile formale enunţate de Hull, Skinner s-a ridicat din umbra lui Tolman şi Hull în anii ’50, cu o puternică priză la tineret prin profilul său caleidoscopic; cercetările sale experimentale au avut constant un înalt credit şi interes, deoarece a identificat în „regimul de întăriri” factorul principal de dirijare a comportamentului (principala lui preocupare: dezvoltarea capacităţilor umane). 97 B.F. Skinner s-a născut în 1904 în Pennsylvania, într-un mediu familial cald, elevat (anul în care Ebbinghaus scria că „psihologia are un lung trecut şi o scurtă istorie” şi în care a apărut frumoasa cărticică a lui W.Wundt Introducere în psihologie – o floare modestă, dar cutezătoare lângă volumele marelui mentor al psihologiei experimen-tale din toată lumea). Şi-a susţinut doctoratul în 1931 la Harvard şi a continuat aproape zece ani studii postdoctorale, la Universitatea Minnesota, între 1945 – 1947, după care s-a întors la Harvard. Linia operei lui Skinner este cea a abordării descriptive, ateo-retice a comportamentului. Colectarea de date este, pentru Skinner, cea mai solidă bază pentru predicţii. „Etica” receptării, analizării şi valorificării datelor este cea a „analizei funcţionale”, evident, comună tuturor ştiinţelor naturii. Deşi am pus în ghilimele termenul „etică”, respectul lui Skinner pentru organismul singular în pofida predilecţiei crescânde a cercetătorilor pentru statistică, este într-adevăr o atitudine morală faţă de viaţă şi Subiect. Lucrul cu mase de subiecţi, zice Skinner, este expresia deficitului în controlul variabilelor experimen-tale (este o ignorare a individului, purtătorul autentic al capacităţilor psihice). Un individ bine cunoscut ne dă prilejul de a aprecia consis-tent alţi indivizi. Datele de fiziologie sunt instructive, dar nu hotărâtoare în expli-carea, dirijarea şi dezvoltarea comportamentului. Punctul de originalitate majoră a gândirii lui B.F. Skinner este conceptul de comportament operant sau emitent, alternativă la cel respondent, provocat de un stimul extern. Primul nu are un agent provocator extern, ci este, precum un act de voinţă, o manifestare a individualităţii pentru propria supravieţuire şi dezvoltare. Într-o cuşcă perfect izolată de zgomot, cu condiţii bine deter-minate de temperatură, lumină şi echipament, toate formând ansam-blul variabilelor dependente, subiecţii preferaţi ai lui Skinner erau porumbeii şi şobolanii, dar şi oamenii. Reacţiile lor simple ce erau vizate pentru a fi întărite erau simpla apăsare pe o pârghie sau o cheie. Se înregistra frecvenţa cumulativă a reacţiilor spontane în funcţie de recompensarea lor selectivă într-un anumit interval de timp. Cartea publicată cu Ferster în 1957 Schedules of Reinforcement a devenit una de referinţă. Multe aplicaţii au vizat instruirea şi educaţia, cu conside-rarea mai multor regimuri de întărire: la intervale fixe, intervale varia-bile, cu rată fixă (a numărului de răspunsuri întărite), cu rată variabilă. În dresajul animalelor a folosit aşa-zisa metodă a modelării comporta-mentului (întărirea exclusivă, selectivă, a comportamentelor dorite). 98 Cercetările s-au desfăşurat în aria cuprinsă între baza genetică sau repertoarul nativ al unui comportament şi disponibilităţile adaptative ale animalului relativ la comportamentul respectiv. Dacă la porumbel se recompensează cu hrană anumite mişcări la intervale determinate de timp se ajunge la un gen de „comportament religios”: repetarea acelor reacţii la intervale semnificative (loveşte cu ciocul, ridică piciorul etc.). Contingenţa în timp creează o izofuncţionalitate cauzală, în sensul cunoaşterii intuitive (prin repetarea contingenţei) că „pentru a obţine hrană trebuie apăsat pe bară”. Comportamentul verbal (Verbal Behavior, 1957) a fost abordat ca o explicaţie directă a întăririi imediate a contingenţelor dintre expresia sonoră (sau scrisă) şi obiectul desemnat. Învăţarea programată promitea o revoluţionare a instruirii şco-lare: obiectul de învăţământ era fărâmiţat în „porţii”, administrate pe o bandă ce se derula în ferăstruica unui aparat („maşină de învăţat”); elevul primea succesiv sarcini cu răspunsuri alternative din care numai unul era confirmat de către programă, deci întărit; când se alegea un răspuns inadecvat, elevul primea alte sarcini ajutătoare, care se abordau în acelaşi mod: căutarea contingenţei bune. Cartea Beyound Freedom and Dignity (1971) a fost pentru mult timp un best-seller, datorită mesajului său umanist, încrederea în progresul individual printr-o mai raţională instruire şi motivare. Consideraţii finale despre B.F. Skinner A fost un psiholog fericit: a crescut într-o familie strălucitoare, a avut o copilărie şi tinereţe pline de cutezanţă prin avansuri spre arte, tehnică, literatură, ziaristică; maturitatea l-a răsfăţat cu cel mai frumos titlu uman: făurar de Zeitgeist, adică de „spirit al timpului”. Istoricii de profil pun opera lui Skinner sub semnul „deter-minismului radical”: pe Watson îl consideră vinovat pentru „impresia greşită despre comportament”, cum că ar fi luat procesele interne drept cauze ale faptelor externe. Cu atât mai mult Skiner critica psihanaliza: explicaţii confuze, cu introducerea unor concepte mentaliste între trecut şi prezent; de fapt, determinarea comportamentului vine direct din lumea trecută şi din cea prezentă; realitate obiectivă a cărei parte este omul însuşi; deşi cauzele derivă din două planuri, cel ereditar şi mediu, cheia perfecţionării comportamentului rezidă în manipularea mediului. Skinner a fost o „personalitate accentuată”; nu putea să nu pună o asemenea problemă cardinală cum este cea a obiectului psihologiei: 99 – principalul obiect al psihologiei trebuie să fie nu comporta-mentul provocat (respondent), ci cel emis, prin care subiectul operează asupra mediului pentru a produce efecte utile. Astfel, cititul, scrisul, cântatul la un instrument, servirea mesei cu cuţitul şi furculiţa, condu-cerea automobilului – sunt comportamente ale unei fiinţe active, ce-şi pune în valoare disponibilităţile individuale. Mediul îi oferă în schimb Subiectului recompensă (reward) şi întărire (reinforcement). Istoria personală a întăririlor, subtile sau manifeste, ordinare sau de excepţie, este chiar personalitatea. Situaţia de întărire are trei elemente: 1) ocazia în care un răspuns are loc; 2) răspunsul propriu-zis; 3) consecinţele cu rol de întărire. Condiţia generală a eficienţei întăririi este operativitatea, contin-genţa în timp. Ideile lui Skinner nu sunt întunecate de fatalism. Dimpotrivă, el defineşte tehnici de control asupra propriului comportament pentru reducerea probabilităţii producerii comportamentelor nedorite sau sancţionabile. Vede ca realizabile, pentru fiecare, libertatea, demni-tatea, creativitatea, autorealizarea, autoobservarea ca stare şi potenţial de conştientizare, sentimentele cele mai înalte, sănătatea şi fiabilitatea. B.F. Skinner a plecat din „lumea contingenţelor” în 1982. Apăruse Raportul Clubului de la Roma, No limits to learning, tradus în 2 ani în 25 de limbi, în care nu i se rezervase nici o referire! La Bucureşti, cercetarea psihologică era interzisă prin decizie politică. Replici la adresa asociaţionismului Cea mai veche, experimentată, diversificată, aplicată şi criticată paradigmă psihologică poartă de la începuturi o aură de prospeţime, copilărie şi iertare: ea este cel mai reprezentativ eşantion de ştiinţă, se preocupă de relaţiile dintre lucruri, începând cu contingenţa în spaţiu şi timp şi terminând cu cauzalitatea şi diversitatea nelimitată a legă-turilor funcţionale. Principalele atacuri critice au vizat: a)Elementarismul. Disponibilitatea analitică a empiriştilor en-glezi a fost în spiritul progresist al timpului, cu efecte benefice asupra înţelegerii raportului om-mediu şi a factorilor de progres ai educaţiei. Teoria transferului pe seama elementelor identice, formulată de Thorndike, a fost însă o provocare pentru un veac. Gestaltismul a fost principala făclie a protestului, dar şi teoriile personologice, umaniste, creatologice şi intuiţioniste au insistat pe analiza molară a comporta-mentului şi, în general, a istoriei personale. 100 b)Hazardul (încercarea şi eroarea), ca mecanism al învăţării. Acest aspect a fost criticat pentru viciul metodologic de a pune ani-malul în situaţii problematice stupide (din punctul de vedere al com-portamentului său normal. Puzzle box nu-i permite Subiectului altceva. c)Legea efectului. Iniţial acest principiu a fost înţeles ca fiind de ordin mentalist. Thorndike a explicat însă că nu este vorba de „dorinţă”, de „plăcere” sau „vrere”, deci nu de afect, ci de efect, cu sensurile sale general-biologice, comportamentale. d)Determinism mecanic. Critica a vizat mai mult marginalizarea valorilor umane. Conexioniştii au răspuns că noţiunea de ambient şi întărire surprinde toate aspectele personologice, sociale, culturale, morale; mintea şi spiritul omului sunt părţi ale existenţei naturale, efecte şi cauze ale progresului. 101 XI. STRUCTURALISMUL (Psihologia ca ştiinţă a experienţei nemijlocite) În tratatele de istoria psihologiei, numărul cel mai mare de trimiteri vizează pe Aristotel şi Wundt. Sunt, într-adevăr, două începu-turi: al psihologiei ca ştiinţă şi al psihologiei ca ştiinţă experimentală. Probabil numai din nostalgie pentru îndelungata „moşire” filoso-fică, prolificul autor rus de istorii ale psihologiei, M.G. Jaroşevski afirmă pe un ton maliţios că „întâietatea structuralismului constă în aceea că a apărut la timp” (op.cit., p.296). Autorii americani numesc structuralismul „psihologie intros-pectivă” şi-i atribuie lui E.B. Titchener botezul celor două alternative pregnante la sfârşit de veac XIX: structuralism (german) şi funcţio-nalism (american). Când se spune despre structuralism că este un fel de „chimie mentală”, nu este o descalificare; idealul atingerii preciziei chimiei este şi astăzi mobilizator şi evident în tratatele şi practicile de inventică, psihoterapie, psihologia artei. Nevoia de identitate ajunsese acută pentru psihologie şi introspecţia, atât de blamată timp de un secol după avântul structuralismului, apărea ca un semn distinctiv major al noii ştiinţe. Important este că prin structuralism psihologia a devenit experimentală şi, într-un sens modern, provocatoare (de aceea s-a dezvoltat în atâtea direcţii!). Curios este faptul că acest „strigăt al identităţii” a apărut chiar în limba, cultura şi ţara lui Kant, cel care, nu ştim dacă din invidie sau dezamăgire, n-a înţeles deloc că psihologia va deveni ştiinţă. Structuralismul a fost pregătit de Brentano, Fechner şi Helmholtz. Franz Brentano (1838 – 1917), preot catolic şi filosof austriac, la 24 de ani a publicat cartea Psihologia lui Aristotel, iar în 1874 Psihologia din punct de vedere empiric. Gândirea lui Brentano reprezintă un punct de cotitură sau un „reper de orientare” în istoria psihologiei: el a înţeles şi a spus lumii că, în timp ce ştiinţele naturii studiază fenomene, psihologia are de-a face cu acte, acţiuni care pornesc de la Subiect, făurar care are nevoi, 102 interese, intenţii, scopuri. Psihologia este definită ca ştiinţă a actelor psihice. Orice act are un conţinut (un obiect) şi un mod de acţiune cu respectivul conţinut. „Obiectul” şi „acţiunea” sunt de nedespărţit într-un act psihic. Conştiinţa are ca obiect ceva real, independent de ea, totuşi fenomenal, în sensul că Subiectul vede obiectul din perspectiva abor-dării lui, a ceea ce face cu el. Locul lui Brentano în evoluţia psihologiei ştiinţifice este în fapt determinat de problema pe care a pus-o. Aria ei de interes este limitată la psihologia umană, dar, având o înălţime, oferă perspectiva scrutării în depărtare. Gustav Fechner (1801 – 1887), medic şi fizician, profesor de fizică în anii ’20-’30 la Leipzig, tulburat grav de probleme medicale de vedere, capătă o afinitate pentru problemele psihofizicii. Fondul său conceptual este cel al idealismului obiectiv: el afirma despre conş-tiinţă că este peste tot în Univers, corpurile cereşti fiind însufleţite, iar materia nu este decât o umbră a psihismului. Culmea cutezanţei: a vrut să demonstreze aceste idei cu ajutorul matematicii şi a experimentului. În acest timp, E.H. Weber a descoperit un fapt capital: diferen- ţierea a doi stimuli depinde nu de mărimea absolută a fiecăruia, ci de relaţia dintre excitaţia dată şi cea iniţială. Această regularitate a verificat-o pe mai multe modalităţi senzoriale: musculare, vizuale etc., ajungând la conceptul de „prag diferenţial”. Apărea un nou domeniu al cunoaşterii, – psihofizica, ştiinţa raporturilor dintre mărimile fizice ale excitanţilor şi intensităţile sezaţiilor. Una dintre primele realizări: intensitatea senzaţiei este direct proporţională cu logaritmul intensităţii excitaţiei; aceasta dovedeşte că există un plan al funcţionalităţii, mai larg decât cel al cauzalităţii. Această lege psihofizică este prezentă în lucrarea Elemente de psihofizică (1860). Herman Helmholtz (1821 – 1894) – remarcabil reconstructor al gândirii fiziologice din secolul al XIX-lea. Tehnica sa de măsurare a vitezei influxului nervos a fost o inovaţie. Deşi medic, fizician şi fiziolog, iar ca mentalitate filosofică, kantian, Helmholtz a rămas în istoria psihologiei ca o personalitate cu contribuţii deosebite. El a împărtăşit concepţia lui J.Müller despre energia specifică a organelor de simţ, recunoscând senzaţiei rolul de semn sau simbol al lumii externe, iar nu o copie sau o reflectare. Totuşi, viziunea filosofică agnostică nu l-a împiedicat să introducă măsurători ale percepţiei vizuale şi auditive, devenind astfel întemeietorul psihometriei. 103 Măsurând, Helmholtz a depăşit agnosticismul lui Müller, afir-mând rolul experienţei Subiectului în realizarea obiectualităţii percep-ţiei, inclusiv a „raţionamentelor inconştiente”. Astfel, prin opera filo-sofică contradictorie a lui Helmholtz, psihologia a câştigat în statutul ei (independent faţă de fiziologie) şi a progresat în viziunea sa siste-mică asupra relaţiei dintre planurile senzorial şi logic. Gândirea psihologică a lui Wilhelm Wundt (1832 – 1920), părintele psihologiei experimentale, fondatorul primului laborator în anul 1879, la Universitatea din Leipzig. O coincidenţă astrală de neuitat: în atelierul lui Edison, pe continentul american, în ţara lui Titchener, a luminat, în acel an, primul bec cu incandescenţă. Cele două lumini nu s-au mai stins, continuând să dea mai multă claritate vieţii pe pământ. Am tratat mai sus trei premise ideative ale structuralismului. Trebuie adăugată şi filosofia lui Kant (1724 – 1804), îndeosebi referirile sale la psihologie. Considera că această ştiinţă n-ar putea fi decât empirică, ocupându-se cu studiul fenomenelor. Două impedi-mente erau formulate: nu poate folosi matematica şi experimentul. Psihologia poate doar să descrie cunoaşterea, voinţa şi afectul (ultima clasă de fenomene raportându-se exclusiv la subiect). Fiziologia secolului al XVIII-lea, în special cea a organelor senzoriale, nu a oferit suficiente date pentru a-l clinti pe Kant din convingerea că datele despre mediu nu pot orienta viaţa omului dacă nu sunt asimilate la nişte scheme cognitive apriorice (categoriile – forme ale activităţii mentale, nedeductibile din percepţiile senzoriale). Kant a delimitat „simţul intern” (definit de John Locke drept instrument al organizării mentale) de „apercepţia transcendentală”, cu rol constructiv hotărâtor. Filosofia lui Kant a însemnat antipsiho-logism şi aceasta a însemnat, prin prestigiul său, un îndemn major pentru a se face „imposibilul”. Wilhelm Wundt a înţeles că studiul sufletului înseamnă o ştiinţă a experienţei şi că instrumentul ei principal este experimentul. Obiectul psihologiei este experienţa imediată şi metoda adecvată este observaţia controlată a conţinuturilor în condiţii experimentale. Programul de cercetări al lui W. Wundt avea trei obiective: – analiza procesele conştiente ca elemente; – descoperirea modurilor în care aceste elemente se leagă unele cu altele în formaţiuni complexe; – determinarea mecanismelor fiziologice ale conexiunilor. 104 Deşi în multe pasaje ale scrierilor sale Wilhelm Wundt a vorbit de elementele mentalului ca despre procese sau „desfăşurări”, structu-ralismul a fost acuzat de „elementarism static”, ca şi când elementele conştiinţei ar fi similare unor obiecte fizice. Pentru acest motiv, un timp, mai ales în literatura americană, structuralismul a fost numit şi existenţialism. Dintre colaboratorii europeni ai lui Wundt, cel care a socotit structuralismul wundtian incomplet a fost Oswald Külpe (1862 – 1915). Prieten şi colaborator, un timp, cu americanul Ed.B. Titchener, Külpe a sesizat că în planul mental sunt elemente identificabile drept „obiecte”, dar sunt şi funcţiuni, ce nu se pretează la conştientizare şi analiză. În această viziune, distincţia act–stări–procese, făcută de Brentano, precum şi conceptul de „experienţă” au fost repere concep-tuale pentru „Şcoala de la Würtzburg”, iniţiată de Külpe. Edward Bradford Titchener (1867 – 1927), englez de origine, student la Leipzig şi wundtian ca formaţiune, face o carieră strălucită (şi pedantă, începând cu roba de magister) la Universitatea Cornell. Americanii îl consideră „clasic al structuralismului american”. El a văzut unitatea ştiinţelor pe fundament psihologic: universul expe-rienţei umane. După acest criteriu a văzut diferenţa dintre fizică şi psihologie în felul cum este orientată experienţa: în afară, asupra obiectelor şi a relaţiilor dintre ele, înăuntru, asupra elementelor experienţei, sau a stărilor de conştiinţă. Se consideră că structuralismul în America a fost lansat de lucrarea lui Titchener The Postulates of a Structural Psychology, 1898. Altădată, viaţa sufletească era comparată cu mecanica (Descartes a înţeles organizarea reflexă a comportamentului apelând la acest model). Acum, după instaurarea darwinismului în mentalitatea cauzal-filosofică a lumii, modelul biologic era cel mai atrăgător. „Explicaţia” unui organism înseamnă determinarea aspectelor structurale şi funcţionale. Titchener, de formaţie intelectuală germană, îşi vedea vocaţia în a analiza mecanisme (angrenaje şi funcţiuni). Conştiinţa şi personalitatea – realuri pregnante ale psihologiei, sunt definite de Titchener sobru şi clar: primul concept, ca sumă a experienţelor individului la un moment dat; al doilea, desemnat comod prin termenul mind, ca sumă a experienţelor persoanei, dependente de persoană, totalizate între naştere şi moarte (idei, afecte, impulsuri). Conceptul lui Titchener stimulus error a marcat distincţia dintre stimulul fizic, ca atare, şi cel cunoscut de Subiect ca urmare a expe-rienţei ce a avut-o relativ la acel stimul. Experimentele au arătat că 105 Subiectul nu-şi dă seama de relativitatea cogniţiei unui stimul, astfel că ceea ce ştim despre el este atribuit existenţei obiective şi nu rapor-tului nostru cu el. Experimentul, în accepţiunea lui Titchener este principalul mij-loc prin care psihologia se desprinde de filosofie. Unităţile elementare de analiză a vieţii psihice s-au dovedit a fi (la structuralişti) senzaţiile, imaginile, afectele. Atributele acestor ele-mente sunt intensitatea şi calitatea. Titchener a mai adăugat – attensity (însemnând claritatea) şi protensity (durata imaginii). Contradicţia dintre Titchener şi Külpe a vizat „gândirea fără imagini” sau elemente neimagistice ale gândirii; profesorul american a ţinut la imagine şi a identificat-o chiar în actul volitiv. În aria culturii germane s-au produs două mutaţii hotărâtoare pentru viitorul psihologiei. – Fechner a „smuls” ideaţia psihologică din contextul metafizic şi logic-speculativ, plasând-o pe terenul psiho-fizic, adică al relaţiei dintre lumea fizică şi cea psihică, a simţirii, ideaţiei şi voinţei. – W. Wundt creează o psihofiziologie, deci un domeniu de cunoaştere în care fenomenele de conştiinţă sunt raportate la meca-nisme bine definite ale funcţionării sistemului nervos. Cu studii superioare medicale, la vârsta de 42 de ani, în 1874, W. Wundt publică o lucrare fundamentală de psihologie fiziologică, iar în 1879 înfiinţează primul laborator de psihologie. De acum, variabilele implicate in viaţa psihică, fie ele de tip fiziologic sau obiectual-ontologic, pot fi controlate. Cadru didactic din 1871 la Universitatea din Leipzig, unde profesa şi G.T. Fechner, Wilhelm Wundt este preocupat de fundamentarea unei psihologii ştiinţifice, o ştiinţă a relaţiilor dintre stimulii externi şi cei interni. Legile în psihologie vor putea fi stabilite măsurând efectele proceselor psihice şi cauzele lor. Măreţia gândirii lui W. Wundt poate fi identificată în respin-gerea atât a tezei empiriste, cât şi a celei nativiste cu privire la concep-tele de timp şi spaţiu. „Sinteza creatoare”, „atenţia”, „voinţa” sunt capacităţi de inter-venţie activă a omului în raportul Subiect – lume exterioară. Astfel, apercepţia înseamnă alegerea liberă, porneşte dintr-un impuls, se decantează într-o luptă de motive; unitatea cogniţie, afectivitate şi voinţă – este o viziune care-l plasează pe Wund în actualitate (deşi, încă în timpul vieţii, la bătrâneţe a cunoscut marginalizarea forţată). 106 W. Wundt a fost un promotor al psihologiei ştiinţifice moderne şi primul mentor (dascăl, conducător de doctorate şi iniţiator în pro-movare) al psihologilor veacului al XX-lea. Nici o altă personalitate ştiinţifică n-a contribuit mai mult la definirea identităţii psihologiei ca ştiinţă, ca W.Wundt. „Introspecţia” nu este un minus al gândirii lui Wundt, deoarece el a consolidat-o cu măsurarea. În sistemul psihic el pune la vârf voinţa, capacitatea cea mai prezent activă pentru Subiect, alternativă esenţială la asociaţionismul mecanic şi la intelectualismul herbartian. * Structuralismul ca paradigmă Prima problemă ce se pune când discuţi o paradigmă în psiho-logie este reprezentarea despre obiectul psihologiei. „Platforma” structuraliştilor a fost clar definită sub acest raport: „studiul analitic al psihicului omului adult normal prin metoda introspecţiei”. În această formulare, diferenţele individuale şi disfuncţiile sunt excluse din sfera problematicii psihologice. Postulatele structuralismului n-au avut o formulare controlabilă logic, ci una ce poate fi doar abstrasă: – psihologia se sprijină pe experiment pentru a se elibera de metafizică; – adevărurile sale sunt de ordin empiric; – gândirea şi conştiinţa sunt concepte bazale şi domeniu de stu-diu experimental; – introspecţia este o metodă validă de studiu, dar are grade dife-rite de elaborare şi învăţare; – „spiritul” şi „corpul” sunt sisteme paralele, iar legile psiholo-gice trebuie să remarce această distincţie; totuşi, conceptul de expe-rienţă exprimă un monism, o unitate a celor două roluri. Principiile conexiunii. Conexiunea prin contiguitate a fost consi-derată primordială. Wundt a recunoscut şi un principiu al sintezei, bazat pe „senzaţia” semnificaţiei elementelor ce intră în structură mai complexă. Principiile selecţiei. Conceptul-cheie în explicarea selecţiei date-lor şi experienţelor este atenţia. Titchener distingea trei forme: 1) nativă sau involuntară, în care intensitatea şi calitatea experienţei, în special noutatea sunt factori de selecţie; 2) voluntară sau secundară; 3) aten-ţia ca deprindere, deci parţial involuntară. 107 Critica structuralismului Pe un ton glumeţ, unii istorici spun că cea mai mare contribuţie a structuralismului a fost setul de critici pe care l-a provocat. Atacurile principale au vizat metoda introspecţiei, care, în fapt, este retrospecţie şi, deci, dispusă la deformări prin faptul natural al uitării. Introspecţia este neadecvată mai ales pentru efectul inductiv pe care îl are atunci când se îndreaptă spre o trăire psihică; cazul stărilor afective este cel mai frapant, dar şi experienţele de ordin cognitiv pot fi drastic modificate. Wundt a contracarat această critică, propunând antrenamentul introspecţiei. Totuşi, dificultăţile apăreau chiar la nivelul relatărilor verbale, care, în situaţii identice exprimau „tablouri” semnificativ diferite. Cea mai importantă critică ce s-a adus structuralismului a fost neputinţa sa de a scruta procese subconştiente şi inconştiente, respon-sabile, după cum au arătat alte dezvoltări paradigmatice, de funcţio-narea sistemului psihic. Ignorarea psihicului animal este, la fel, o lacună conexă metodei, prin aceasta obiectul psihologiei fiind restrâns, pe cât de nebenefic, pe atât de nejustificat. Accentul pe comportamentul manifest şi pe elemente au fost alte două puncte critice. În concluzie: pentru psihologia contemporană, structuralismul înseamnă o noutate în materie de atitudine, opţiune, identitate şi „combustie” de date experimentale. Cât va exista psihologia ca ştiinţă experimentală, în „şantierul” ei vor fi elemente, structuri, sinteze, iar introspecţia va fi „controlul nonfinanciar intern”, fără somn, dar şi fără ambiţii enciclopedice. 108 XII. FUNCŢIONALISMUL (primul sistem psihologic autentic american) A început ca o critică a structuralismului şi a căpătat o dezvol-tare rapidă şi semnificativă în opera celui mai mare psiholog american, William James (1842-1910). Alţi pionieri funcţionalişti au fost: G.T. Ladd (1842-1921); G.S. Hall (1844-1924); J. McKeen Cattell (1860-1944); J.M. Baldwin (1861-1934); Ed.W. Scripture (1864-1945). Paradigma funcţionalistă vizeaza trei întrebări relative la com-portamentul uman şi animal: Ce?; Cum?; De ce?; (deci: funcţia com-portamentului organismelor, inclusiv a conştiinţei, în adaptarea lor la mediu; aspectele utilitare şi relaţionale). Funcţionalismul ca sistem a fost fundamentat de către doi remar-cabili profesori universitari din Chicago: John Dewey (1859-1952) şi J.R. Angell (1859-1949). Ca promotori sunt recunoscuţi R.S. Woodworth (1869-1962) şi H. Carr (1873-1954). Interesante sunt izvoarele ştiinţifice ale funcţionalismului. Evident, prima orientare spre această paradigmă o întâlnim, după cum s-a văzut la capitolul respectiv, la Aristotel, primul mare sistematizator şi promotor al gândirii ştiinţifice. El a pus bazele psihologiei, funda-mentând răspunsuri chiar la cele trei întrebări („ce?”, „cum?” şi „de ce?”) referitoare la psihic, nivelurile şi modelele sale. Alte trei linii de influenţă vin din gândirea britanică: opera evoluţionistă a lui Charles Darwin (1809-1882), studiul diferenţelor individuale (Sir Francisc Galton, 1822-1911) şi investigaţiile comportamentului animal între-prinse de G.J. Romanes (1848-1894) şi C. Loyd Morgan (1852-1936). Behaviorismul a fost direct influenţat de conceptele funcţiona-lismului, astfel că, în unele tratate, E.L. Thorndike, de exemplu, este inclus în capitole referitoare la acest curs de idei. De fapt, prima generaţie de psihologi americani, formaţi la şcolile de la Chicago,Yale şi Harvard (unde lucra James), a debutat (prin licenţe şi doctorate) ca funcţionalişti. 109 Ca şcoală, funcţionalismul se consideră stins o dată cu pensio-narea lui H. Carr de la Universitatea din Chicago, la începutul anilor ’50; ca problematică însă (actele adaptative şi relaţiile funcţio-nale), funcţionalismul este un mod de gândire mereu actual; ca meto-dologie, a fost înlocuit de behaviorism, mai puternic şi elaborat. Pentru a conferi relevanţa cuvenită originalităţii şi productivităţii funcţionalismului, prezentăm pe cei mai importanţi autori. William James (1842-1910) Lucrarea sa în două volume The Principles of Psychology (1890), devenită clasică, a „făcut epocă” încă înainte de apariţie, fiind publi-cată pe capitole în diferite periodice. Frate cu cunoscutul romancier Henry James, W. James a avut o contribuţie majoră la dezvoltarea psihologiei americane şi mondiale printr-un stil atractiv de redare a sintezelor cercetărilor făcute de alţii, a principiilor şi extrapolărilor intuitive: un talent în a fi practic, lizibil, interesant, popular şi respectat. Originar dintr-o familie binecunoscută din New England, William James a început studii superioare medicale, pe care le-a întrerupt din motive medicale; în acel timp a fost frământat de unele contradicţii în propria-i mentalitate ştiinţifică şi religioasă; şi-a reluat studiile, luându-şi licenţa în medicină la Harvard, unde a şi rămas ca preparator la anatomie. Primele preocupări pentru psihologie datează din 1875, deci cu 4 ani înainte de înfiinţarea laboratorului lui Wundt, în 1879. Practic, a început elaborarea Principiilor, a lucrării pe care va începe să o publi-ce peste 12 ani. Şi-a schimbat orientarea intelectuală atât de radical, încât a devenit profesor de filosofie, apoi de psihologie. (Căpatase o repulsie pentru colecţii după o expediţie în Brazilia, în 1865). Primele manifestări în câmpul psihologiei au avut o tentă critică la adresa structuralismului wundtian: îl vedea îngust, artificial, punc-tiform, reducţionist („reduce grandoarea psihicului uman la scale numerice”). Critica era doar un instrument conceptual pentru un nou program de cercetare psihologică, în speţă pragmatic, experimental, în care datele să fie validate în termeni de consecinţe, valori, utilităţi. Obiectul de studiu trebuie să rămână comportamentul, dar şi conştiinţa, dife-renţele individuale, principiile abilităţilor intelectuale şi ale dinamicii (emoţiilor şi impulsurilor nonraţionale); deci, orice contribuie la realizarea funcţiilor vitale (biologice) de adaptare şi readaptare la mediu. Comportamentul este determinat de condiţii interne (ce ţin de sistemul nervos) şi de condiţii externe, de mediu fizic şi social. 110 Cea mai provocatoare distanţare de structuralismul wundtian (promovat în America de fostul doctorand la Leipzig, Ed.B.Titchener, profesor la Universitatea Cornell, care şi impusese termenul „structu-ralism”) a fost definirea conştiinţei prin 5-6 caracteristici: – este întotdeauna „personală”, în sensul că aparţine unui anumit individ; – se află în continuă schimbare, fiind un proces neîntrerupt (stream of consciousness); – judicios, continuă: în ciuda hiatusurilor, identitatea individuală se menţine întotdeauna; – selectivă: alege în continuu relevanţe; – decurge atât în forme „tranzitive” cât şi „stabile” (în alţi ter-meni: forme centrale şi forme marginale); – funcţia majoră a conştiinţei este de supravieţuire, de mai bună adaptare, intervenind atunci când problemele sunt noi (în comparaţie cu deprinderile şi obişnuinţele). În urma acestor precizări, James redefineşte obiectul psihologiei: studiul condiţiilor conştientizării. Este, specificăm noi, tocmai direcţia majoră în care au pornit toate şcolile de psihologie din secolul XX: s-au delimitat de meditaţia filosofică şi de celelalte ştiinţe umaniste prin punerea în prim-plan a problematicii orientării (pe bază de imagini, a căror diversitate a fost treptat înţeleasă) în situaţii problematice, cu grade diferite de noutate şi dificultate; procese şi invarianţe, în zone centrale, periferice sau subconştiente, ghidate de informaţii figurale, simbolice, semantice sau comportamentale, în prelucrare raţională sau intuitivă, – toate au devenit obiect de studiu şi aplicaţii ce au dat o măsură progresului în relaţia omului atât cu lumea externă, cât şi cu cea internă. James s-a declarat nemulţumit de contri-buţia sa cristalizată în Principiile Psihologiei, 1890, afirmând că nu se reuşise încă să se edifice o ştiinţă psihologică. Ideile sale s-au dezvoltat însă în secolul următor, ceea ce constituie dovada înălţimii gândirii sale. John Dewey (1859-1952) A fost o personalitate ce a marcat, precum la noi Eliade Rădulescu, Titu Maiorescu sau Nicolae Iorga, o epocă în cultura ame-ricană: a fost eminent filosof, pedagog şi psiholog. A studiat cu Hull la Universitatea Hopkins, apoi la Minnesota şi Michigan. A fost autorul primului tratat american de psihologie (Psychology, în 1886), depăşit, în curând, doar peste patru ani, de Principiile lui W. James. 111 Prin publicarea, în 1896, a studiului The Reflex Arc Concept in Psychology, Dewey devine fondatorul mişcării funcţionaliste: res-pinge analiza comportamentului în unităţi S-R, ce nu surprinde coor-donarea globală a comportamentului în vederea adaptării organismului la o situaţie. Apreciază ideea lui James despre continuitatea conş-tiinţei. Reflexul este o itemizare artificială, bazată pe vechiul dualism suflet-corp; analiza psihologică este utilă dacă surprinde unităţi molare (cum va face şi psihologia gestaltistă, 20 de ani mai târziu). „Stimulul” şi „Răspunsul”, după Dewey, nu sunt entităţi existen-ţiale, ci teleologice, cu considerentul atingerii unui rezultat. (reprodu-cerea speciei, conservarea vieţii, deplasarea într-un anumit loc). În anii următori, la Universitatea din Chicago, Dewey se dedică educaţiei şi filosofiei; după publicarea lucrării-manifest Psychology and Social Practice (1900), Dewey devine, pentru toată viaţa, condu-cătorul mişcării „educaţiei progresive”, o aplicare de succes a pragma-tismului în domeniul învăţământului. Tezele majore ale acesteia sunt: educaţia este viaţă; a învăţa înseamnă a face; instruirea trebuie cen-trată pe elevi, nu pe obiectul de învăţământ. După 1904 funcţionează ca profesor de filosofie la Universitatea Columbia, aducând contribuţii funcţionalismului prin fundamentarea filosofică şi aplicaţia psiholo-gică a fucţionalismului (în 1910 face o analiză a gândirii în termeni funcţionalişti). Funcţionalismul ca sistem a) Definirea psihologiei. Folosind ca generic termenul „activitate mentală”, conceptul-cheie în studiul acesteia este „actul adaptativ”. Psihologia studiază fazele esenţiale ale unui act adaptativ: 1. stimularea motivaţională; 2. situaţia senzorială; 3. răspunsul (sau rezolvarea) ce modifică situaţia, astfel încât să satisfacă condiţiile motivaţionale, determinante, forţele directive. După Harvey Carr (1873-1954), cel care a succedat lui J.R.Angell la şefia departamentului de la Chicago, rezolvările se reduc la trei tipuri: schimbarea stimulului (în sensul deplasării), disruperea lui prin introducerea altuia străin, sau adaptarea senzorială faţă de el. Psihologia studiază procesele direct implicate în adaptarea organismului la mediu, pe când fiziologia se ocupă de activităţile vitale subiacente, ca circulaţia, digestia, metabolismul, procesarea nervoasă, toate necesare în menţinerea integrităţii structurale a organismului. Conceptul-cheie al structuraliştilor, conştiinţa, îi pare lui Carr o abstracţie artificială şi inutilă, precum inteligenţa, puterea voinţei, 112 spiritul mulţimii. (Psihologia se ocupă de procesele ce există în reali-tate şi produc asemenea fenomene, descrise în asemenea termeni.) b) Viziunea asupra relaţiei psihic-corp Majoritatea funcţionaliştilor apreciază ca nereală această proble-mă. Organismul ca unitate psihologică este ceva presupus. Dacă ne gândim la teoria lui James asupra emoţiilor (potrivit căreia situaţia-stimul schimbă starea sistemului nervos), întrevedem că acesta a îm-părtăşit o viziune clar interacţionistă. Carr consideră că psihologia ca ştiinţă naturală şi empirică nu trebuie să-şi propună probleme, cum este aceasta, de ordin metafizic. Conceptul de adaptare a organismului presupune, evident, o interacţiune şi nu un paralelism. c) Postulatele Analiştii acestei paradigme se opresc la patru teze principale, cu rol de postulate: 1) orice activitate este determinată de stimuli; 2) stimulii senzoriali şi cei motivaţionali sunt izofuncţionali; 3) comportamentul este intrinsec, adaptativ şi intenţional; 4) orice răspuns modifică situaţia-stimul, comportamentul fiind un proces continuu. d) Programul experimental şi natura datelor La Întrebarile „Ce?”, „De ce?” şi „Cum?” se caută răspuns, identificând variabile şi condiţii (inclusiv timpul, atât ca interval, cât şi ca moment) pentru ca o rezolvare adaptativă să aibă loc. S-au făcut experimente pe animale (inclusiv cu extirpări cerebrale) şi oameni în situaţii de învăţare, problem solving, stres etc. S-au întreprins analize ale datelor (subiective şi obiective, deci şi cele de introspecţie sunt acceptate) până la analiza factorială. e) Principiile dezvoltării conduitei La întrebarea „Cum se leagă datele experienţei pentru a se integra în conduite complexe?”, răspunsul funcţionaliştilor este uni-voc: prin învăţare, aceasta însemnând conexiuni, memorie, transfer. Sinteza conlucrează cu selecţia. Principiile selecţiei sunt: atenţia, motivaţia şi asimilarea experienţei sub imperativul mediului; în unele cazuri, stimularea are efect vectorial, în altele societatea este cea care realizează un pressing asupra persoanei. Critica funcţionalismului a vizat în special patru aspecte: – caracterul teleologic al teoriei: accent pe utilitate şi ţel; această insistenţă a fost mai atenuată la Woodworth şi Carr; 113 – eclectism: atât la nivelul teoriei, cât şi al metodologiei şi inter-pretării datelor. Unii comentatori iau această latură drept disponibi-litate pentru toleranţă şi cooperare; – definirea obiectului psihologiei pare diminuată, studiată „de dra-gul său”: adaptare, relaţii, condiţii, toate pentru a se vedea „ce” şi „cum”; – lipsa unei distincţii clare între ştiinţa aplicată şi cea fun-damentală. Contribuţiile funcţionalismului – stimularea psihologiei ca ştiinţă experimentală relativă la om şi animale; – promovarea unei metodologii a studiului variabilelor empirice; – instrumentarea conceptuală a etologiei; – formularea unei teorii asupra emoţiilor; – s-a dovedit un sistem deschis la experimentalism, obiectivism, elementarism şi la raportul endogen-exogen. 114 XIII. BEHAVIORISMUL (cea mai influentă şi controversată şcoală psihologică americană, alternativă paradigmatică a psihologiei europene) Metodologic, behaviorismul a intervenit în câmpul psihologiei ştiinţifice ca o forţă a obiectivităţii, insistând pe faptul că, pentru ştiinţa despre psihic, comportamentul manifest reprezintă sursa principală de date. Problema cu care s-au confruntat voit behavioriştii a fost meto-dologia introspectivă şi funcţionalistă, căutarea unei metode obiective, similare celei a ştiinţelor despre natură. Primii paşi spre o psihologie obiectivă au fost făcuţi de către Descartes şi La Mettrie, prin extinderea modelului mecanicist de interpretare asupra corpului şi minţii umane. După ei, Cabanis (1757 – 1808 ) a încercat să interpreteze „evenimentele mentale” ca funcţii ale unui organism integral. Auguste Compte (1798 – 1857), promotorul mişcării pozitiviste, a lansat ideea că, numai dacă sunt social observabile, cunoştinţele pot fi valide. De pe această poziţie a criticat metodologia mentalistă, subiectivă, care a facut din psihologia tradiţională o fază ultimă a teologiei. El a propus pentru psihologie un status de ştiinţă obiectivă, respectând două condiţii: 1) determinarea condiţiilor organice pentru funcţiile psihice; 2) observarea secvenţelor comportamentale. Darwi-nismul a însemnat un impuls hotărâtor pentru ştiinţa comporta-mentului: evoluţia speciilor este produsul generării şi selecţiei de comportamente, plan mental existând şi la animale. Interesul pentru psihologia animală a fost provocat şi susţinut de extraordinara rezonanţă intelectuală a teoriei evoluţioniste, ce afirmă o continuitate între om şi animal în privinţa vieţii de relaţie (contrar tradiţiei carteziene). Cartea lui Darwin Expresion of Emotions in Man and Animals (1872), precum şi primul studiu de psihologie comparată, Animal Intelligence, publicat de prietenul său G.J. Romanes, au stimulat instituirea noii paradigme. C. Lloyd Morgan a fost cel care, studiind animalele inferioare, a atras atenţia asupra antropomorfizării ca demers paraştiinţific, argument solid pentru o concepţie asupra 115 comportamentului. În această direcţie, conceptul de tropism, definit de imigrantul german în S.U.A., J. Loeb (1859-1924) a avut un efect remarcabil: relaţia Stimul-Răspuns este, în unele cazuri, atât de forţată, încât duce la distrugerea organismului (de exemplu, fluturii de noapte şi fototropismul). Studiul sistematic al comportamentului diferitelor specii animale a fost întreprins de către E.L. Thorndike şi R.M. Yerkes (1876-1956): albine, broaşte, porumbei, şoareci au deve-nit obiect de studiu experimental. În primul deceniu al secolului XX apare revista „Journal of Animal Behaviour”, iar în universităţile americane se predau cursuri pe această problematică. Cercetările lui R.M. Yerkes (1876-1956) asupra animalelor (broaşte, crabi, viermi, porumbei, maimuţe), ale lui Fabre asupra insectelor, Jennings asupra protozoarelor, ale lui W.S. Small şi Clark (labirintul situaţie-standard pentru studiul învăţării), dar şi cărtile Psychology: the Study of Behaviour, de W. McDougall (1871-1938), The Fundamental Laws of Human Behaviour, de Max Meyer (1873-1967), Reflex of Brain, de I.M. Secenov, Objective Psychology, de V. Behterev (1913), constituie un tezaur de date pentru noua ştiinţă a comportamentului. Fondatorul behaviorismului Cel care a dat denumirea de „behaviorism” noii paradigme a fost John B. Watson (1878-1958). Originar din Carolina de Sud, şi-a luat licenţa în anul 1900 la Universitatea Furman şi doctoratul în 1903 la Universitatea din Chicago, sub îndrumarea neurologilor H.H. Donaldson şi J. Loeb. Primele cercetări independente au fost efectuate în problematica învăţării în labirint, aplicând tehnicile lui Small, Morgan şi Thorndike. În 1908 devine profesor de psihologie la Universitatea Hopkins, unde colaborează cu Yerkes şi Jennings în studiul percepţiei vizuale la animale. Vizitând mai multe universităţi americane, şi-a încercat vocaţia ştiinţifică în promovarea unei ştiinţe obiective. Succesul n-a apărut însă până în 1913, când în „Psychological Review” i-a apărut lucrarea polemică Psychology as the Behaviorist Views it. Aici defineşte psiho-logia ca o ştiinţă naturală pur experimentală, ce urmăreşte predicţia şi controlul comportamentului. Excluzând introspecţia din aria metodo-logică, nu recunoaşte nici demarcaţia dintre om şi animal; cât de com-plexă este manifestarea comportamentală a omului, ea aparţine totuşi schemei generale de investigare a comportamentului, astfel încât referirea la conştiinţă şi la alte entităţi mentaliste devine inutilă. În lucrări ulterioare, Watson a promovat un reducţionism provocator (de 116 exemplu, afectele reduse la modificări vasculare) şi a făcut referiri pozitive la reflexologia lui I.P. Pavlov. Deşi în 1920 şi-a schimbat statusul familial şi profesional (în urma unei „contingenţe” amoroase), a continuat să cerceteze şi să pu-blice în domeniul psihologiei: şi-a extins cercetările asupra copiilor şi s-a angajat în domeniul aplicativ al reclamei. În Behaviorism (1925) apare preocupat de ambient şi de perfecţionarea fiinţei umane. Analiştii îl considră un om fericit în claritatea promovării ideilor ştiinţifice, dar un nefericit în cariera şi viaţa personală. Behaviorismul ca paradigmă 1) Definirea psihologiei ca ştiinţă Dacă ne referim la un text de maturitate al lui Watson The Battle of Behaviorism, lucrare polemică din 1929, înregistrăm următoarea definiţie: „Acel domeniu al ştiinţelor naturii ce se ocupă cu compor-tamentul uman, cu ce face şi ce ştie, atât învăţat, cât şi neînvăţat” (pag. 4). „Conştiinta” şi „viaţa psihică” sunt considerate „pure presu-puneri”. Limbajul, pentru alţii şi pentru sine, este un gen de compor-tament precum baseball-ul. Obiectivele unei asemenea ştiinţe a com-portamentului se rezuma la două genuri de predicţii: ştiind stimulul să prezici răspunsul şi invers. Evident, într-o asemenea largă viziune, stimulul şi răspunsul au o nelimitată gamă de conotaţii relative la diversitate şi complexitate. 2) Natura datelor Pentru behaviorişti, datele despre psihic se referă la conexiunea stimul-răspuns, în toate ariile de raportare a organismului la mediu: chinestezie, verbalizare, reglaj glandular, toate plasate în spaţiu şi timp, exprimate în măsuri cantitative. 3) Postulate Din ampla literatură behavioristă pot fi relevate patru postulate: a) în sfera comportamentului animal şi uman există un strict determinism; b) comportamentul se reduce la procese psihomecanice, deci musculare şi glandulare; c) orice comportament, oricât de complex, este analizabil în ele-mente de raspuns; d) procesul conştiinţei, dacă există, nu poate fi studiat ştiinţific. 4) Modul de selectare a datelor Consecvent unui determinism naturalist, Watson pune în prim-plan învăţarea şi disponibilitatea ereditară. 117 5) Principiile conexiunii Din orgoliu sau dintr-o fixitate conceptuală, Watson n-a acceptat principiul întăririi descoperit şi formulat de Pavlov şi nici legea efec-tului formulată de Thorndike. Punând în prim-plan legea exerciţiului (frecvenţa şi recenţa), comportamentele, oricât de complexe ar fi, sunt explicate ca înlănţuiri de unităţi Stimul–Răspuns. 6) Raportul psihic-corp În accentele sale extreme, behaviorismul înseamnă un monism fizic, în sensul că mentalul nu este decât o expresie a modului în care funcţionează sistemul nervos; conştiinţa (dacă există) nu are o exis-tenţă independentă. 7) Programul de cercetări experimentale Watson s-a remarcat şi a impus paradigma behavioristă experi-mentând pe animale; sinteza acestor experimente o găsim în lucrarea din 1925, Psychologies of 1925. Ulterior însă, studiul comportamen-tului copiilor în prima lună de viaţă şi condiţionarea emoţională au devenit cercetări curente. Prin observaţii zilnice asupra a peste 100 de copii, a identificat un „repertoriu comportamental la naştere”. O con-cluzie a acestor investigaţii a fost lipsa unei diferenţieri a abilităţilor manuale şi câştigarea acesteia pe măsura condiţionării sociale. Prin studii longitudinale a demonstrat şi condiţionarea fricii, furiei şi dra-gostei la copii, respingând astfel concepţia tradiţională a predeter-minării ereditare. Prin situaţii stimulative speciale a educat frica (de exemplu, asociind un zgomot puternic cu un anumit fapt, obiect sau animal), iar prin altele a înlăturat-o (prin asociere cu stimuli pozitivi). O piatră de încercare a forţei şi originalităţii behaviorismului este problema mecanismelor periferice ale limbajului şi gândirii. Evident, la copilul mic, planul verbal este uşor observabil datorită desfăşurării exterioare, respectiv a dezvoltării treptate prin conexiuni între grupe de sunete şi obiecte sau situaţii; cazul copiilor surdo-muţi este edificator: ei nu-şi dezvoltă capacitatea verbală datorită lipsei de receptare, provocare şi control auditiv în „reacţiile circulare”. Deci, copilul învaţă să zică verde sau roşu datorită condiţionării unor pro-cese cerebrale, deci a asocierii expresiei sonore cu culoarea respectivă. Abordând gândirea ca proces ascuns, mişcări musculare şi se-creţii glandulare neobservate direct, experimentele au vizat iden-tificarea unui flux de încercări şi erori, la nivelul aparatului laringeal şi al întregului corp. Elogiul adus de Watson gândirii nonverbale, necon-trolabile de societate, ne apare astăzi valoros pentru susţinerea forţei individului uman de a-şi cultiva şi păstra identitatea, cu libertatea (şi 118 responsabilitatea) pe cât de împovărătoare, pe atât de benefică, gene-ratoare de progres. Raportul ereditate-mediu este una dintre problemele perene ale ştiinţelor umaniste. Watson a fost deosebit de provocator în acest sens: afirmând, în a doua perioadă a carierei sale de cercetător, că, normali fiind, copiii au potenţialităţi similare, acordă un rol hotărâtor mediului socio-educaţional. Evident, mecanismul condiţionării este baza acestui determinism bidimensional, principalul vector prin care stiinţa despre suflet a influenţat societatea modernă, de la legislaţie, la etică şi prac-tică educaţională. În acest context, se pune problema responsabilităţii personale pentru faptele antisociale comise de o persoană. Watson, care a trăit personal drama excluderii sociale definitive din sistemul universitar pe motive de imoralitate familială (în 1920 s-a recăsătorit cu o tânără colaboratoare), a devenit categoric în a absolvi persoana de respon-sabilitate deplină pentru propriile acţiuni. El afirmă şi argumentează răspunderea societăţii pentru reeducarea contravenientului şi infracto-rului, promovând chiar o tehnică a eticii recuperatorii cu sprijin pe behaviorism. Societatea apare, deci, răspunzătoare pentru dezvoltarea sănătoasă (şi fiabilă, putem zice noi astăzi ) a cetăţenilor. Behaviorismul în dezvoltare Un autentic „set al modernismului metodologic obiectivist” face ca behaviorismul să fie acceptat, apreciat şi promovat în toate ariile societăţii moderne. Claritatea conceptuală şi experimentală a contri-buit mult la aceasta. În plus, dezvoltarea fără precedent a „economiei serviciilor”, axată pe înţelegerea comportamentelor manifeste (recla-ma, managementul, comerţul, administraţia, jurisdicţia, manipularea) a însemnat un larg diapazon de acceptări ale principiilor condiţionării (arbitrare) a comportamentului uman. Se consideră că, între Watson (behaviorist fundamentalist, de mare succes) şi prezent, patru personalităţi ştiinţifice, remarcabili psihologi, au întins o punte rezistentă: E.C. Tolman, E.R. Guthrie, C.L. Hull şi B.F. Skinner. Dar la aceştia se adaugă o întreagă pleiadă de cercetători creativi, cu contribuţii majore în impactul ştiinţei psiho-logice asupra societăţii contemporane. Înţelegerea complexităţii „feno-menului uman” este imposibilă fără considerarea „dimensiunii beha-vioriste” calificată ca emanată de una dintre cele „trei forţe”ale ştiinţei despre suflet, alături de psihanaliză şi psihologia umanistă. 119 Critica behaviorismului A urmărit cu prioritate două direcţii: metodologia şi concepţia generală. Principala critică a vizat pierderea unor importante compo-nente psihologice; astfel, relatarea verbală nu este, de fapt, decât o urmă, un efect întârziat al operării în planul imaginii, ignorate de Watson; deci, raportul verbal este o confesiune, nu o cale spre suflet. Mc. Dougall, care s-a lansat iniţial tot ca behaviorist, a sesizat gre-şeala excluderii din obiectul Psihologiei a stărilor de conştiinţă şi a sem-nificaţiilor personale, inclusiv a emotivităţii estetice, din relatările verbale. O ştiinţă despre psihic, zice autorul citat, nu poate neglija plăce-rea, teama, admiraţia şi gratitudinea, ca „entităţi metafizice”, „stări induse, de exemplu, de o operă muzicală”. La aceste replici (din partea lui Woodworth şi McDougall), Watson răspunde cu un spirit consec-vent partizan, că, dacă conştiinţa este un instrument al omului de ştiinţă, aceasta nu poate fi un obiect de studiu obiectiv; faptul fizic, de exemplu, apare la fel mai multor observatori, în timp ce faptul de conştiinţă apare în autoobservaţie într-un mod cu totul personal, irepetabil. Watson a fost un cercetător de profunzime şi mare produc-tivitate; în timpul carierei, concepţiile sale au cunoscut o dezvoltare de care trebuie ţinut seama. Într-o primă perioadă, când s-a preocupat de controlul condiţiilor fiziologice şi fizice, a promovat o abordare mole-culară a comportamentului. Cu timpul, înţelegând că comportamentul viabil şi fiabil al unui organism activ este mai mult decât suma elementelor constitutive, este un produs emergent al interacţiunii lor, a trecut la o abordare molară. Astfel, ţelul este, contrar determinismului clasic, o influenţă a animalului asupra mediului. Tezele pragmatice de început, cu negarea conştiinţei şi a planului mental în gândire şi emoţii, ca o realitate testabilă, n-au fost acceptate niciodată de toţi behavioriştii, chiar dacă au ţinut la atributul obiectivităţii în cercetarea psihologică. Unele critici au vizat confuzia dintre determinism şi mecanism, cu diminuarea valorii libertăţii şi a aportului constructiv în perfec-ţionarea societăţii. Asemenea atacuri au fost respinse cu o trimitere la „necesitatea înţeleasă”, psihicul omului fiind o parte a naturii, ce se conduce după legi obiective: suntem liberi numai dacă suntem în acord cu determinările cauzale. Conex acestei explicaţii apare şi răs-punsul la critica „ambientalismului”, a preemţiunii factorilor de mediu faţă de condiţiile interne, de ordin ereditar. Tocmai acest apel la condiţionarea ontogenetică a dat behaviorismului aura unei religii a 120 formativităţii sau modelării prin factori de progres controlabili, acceptată cu entuziasm de tinerii americani, chiar cu interese în afara carierei psihologice. Contribuţiile behaviorismului In ciuda neajunsurilor ce ţin de îngustarea domeniului psiho-logiei, promovarea paradigmei behavioriste are meritul incontestabil al obiectivităţii metodologice şi clarităţii terminologice. Impactul său asupra ştiinţei psihologice, dar şi a celorlalte ştiinţe umaniste a fost enorm. Practic, în veacul ce s-a încheiat, nici un psiholog, om de ştiinţă, practician sau empirist, nu-şi putea da seama în ce măsură era behaviorist. Criteriul public knowledge pentru obiectivitatea faptului psihic nu poate fi respins, astfel că piedestalul psihologiei ştiinţifice s-a înălţat semnificativ, spre sfidarea spiritului foiletonismului meta-fizic şi mitologic. Se apreciază că nici un sistem de gândire psiholo-gică n-a atins claritatea definirii obiectului de studiu şi a metodei ca behavio-rismul. Şi în problema conştiinţei, transparenţa principiilor a fost totală: chiar dacă există, această funcţie nu are rol cauzal, deci consi-derarea ei nu este utilă în explicarea comportamentului. Extin-zând discuţia la „interacţiunea minţilor”, aceasta este posibilă, dar prin intermediul unor condiţii ce ţin de ambientul fizic. Istoria behaviorismului începe cu Descartes, triumfă ca sistem cu Watson şi va continua ca o atmosferă saturată de nostalgii ale preciziei metodologice, ale navigării sigure pe un ocean al impreciziilor. În planul mentalităţii profesionale, psihologul cunoscător al paradigmei behavioriste are o acuitate crescută faţă de conceptele şcolilor alternative, mai ales faţă de psihanaliză şi psihologia uma-nistă; în practică, fie ea cercetare sau service, va păşi în mod sigur pe sol behaviorist, fără teama pierderii obiectivităţii atunci când abordează teme ca „modelele cognitive”, „identitatea”, „empatia” etc. 121 XIV. GESTALTISMUL (Expresie a cutezanţei psihologilor germani, admirată chiar şi de fizicieni, de a determina legi ale alcătuirii şi funcţionării sistemelor în psihologie) Este cunoscută precis data când s-a lansat această paradigmă şi de către cine: în 1912, cei trei fondatori, Max Wertheimer (1880 – 1943), Wolfgang Köhler (1887 – 1967) şi Kurt Koffka (1886 –1941) de la Universitatea din Frankfurt au publicat în „Zeitschrift für Psychologie” 61,121-165, un studiu asupra mişcării aparente. Trecu-seră aproape trei decenii de la descoperirea de către von Ehrenfels a acestui fenomen şi, cu o asemenea latenţă, s-a înţeles că, fără a se nega importanţa analizei pe elemente şi a metodelor cantitative, psihologia poate intra în lumea ştiinţelor veritabile, identificând, ca şi acestea, legi ale alcătuirii şi funcţionării sistemelor. De fapt, progresul în plan metodologic reprezentat de analiza factorială, corelând zeci de variabile, vizează tot efecte de emergenţă: piesele componente apar ca elemente ale unor entităţi holistice, ire-ductibile la părţile alcătuitoare. După aproape o jumătate de veac, în 1959, la a 67-a Convenţie a psihologilor americani, preşedintele ales, W. Köhler, simţea nevoia unor precizări în adresarea sa programatică: după ce invoca tulburarea produsă de afirmaţia lui von Ehrenfels că „mii de percepte au caracteristici ce nu pot fi derivate din particularităţile componentelor ultime” (exemplificând cu melodiile muzicale, formele obiectelor, caracteristicile estetice ale peisajelor şi obiectelor etc.), arată că ase-menea „calităţi-Gestalt” se definesc prin aceea că atunci când stimulii fizici implicaţi sunt considerabil schimbaţi, iar relaţiile dintre ei se păstrează constante, calităţile „gestaltiste” rămân aproape aceleaşi; cutezanţa lui Wertheimer (matematician, muzician şi psiholog) a constast în radicalizarea gândirii lui Ehrenfels: el nu s-a oprit la între-barea „Cum este posibil Gestalt-ul când scena perceptuală constă din elemente separate?”, ci a considerat acest fapt ca un dat general pentru situaţiile perceptive; în calitate de participant la declanşarea acestui 122 nou curs de gândire, Köhler îşi mărturiseşte simţămăntul eliberării dintr-o închisoare (a faptelor psihologice ca atomi nelegaţi, ci doar asociaţi prin contingenţă); se întrevedea părăsirea încorsetării vieţii sufleteşti atât de colorate într-un tablou „inspăimântător de plictisitor”; fizicienii de elită ai epocii, în speţă Max Planck si Max Born, au primit cu încântare această descoperire şi au regăsit fenomenul în fizică. Să continuăm referirile la acest discurs al ultimului supravie-ţuitor, atunci, dintre fondatorii şcolii gestaltiste. Era în 1959, când toate marile paradigme ale psihologiei moderne îşi disputaseră întâietatea şi valoarea ştiinţifică, iar psihologia umanistă era în ascen-siune şi respect. „Adevăratul spirit al ştiinţei este spiritul critic” – continuă Köhler, ales acum, la Ohio, Cincinatti, preşedinte al Asociaţiei psiho-logilor americani. În primele decenii ale acelui veac, când psihologia americană era superioară celei europene prin metodă, unele concepte gestaltiste păreau vagi. Cel care studiase intelectul antropoidelor în Tenerife (1913 – 1919) se referă mai întâi la termenul insight (în germană, Einsicht). Genul de rezolvare desemnat de acest termen ţine de situaţiile în care soluţia nu este arbitrar aleasă (şi impusă) de către experimentator, ci „legată mai direct de natura situaţiei date”. După cum se ştie, din 1950 se declanşase, prin manifestul lui J.P. Guilford, mişcarea de idei şi preocupări pentru creativitate (ca potenţial, act, produs, personalitate şi mediu); de aceea, poate, un psiholog atât de proeminent cum era Köhler, nu putea să nu exprime o rezervă în legătură cu valoarea absolută a „iluminării” pentru procesul de gândire productivă. Ca fost student al lui Max Planck, apreciază entuziasmul scrutării realităţii dincolo de ce pot exprima graficele şi tabelele, dând exemplul Fiziologiei, „una dintre disciplinele cele mai fascinante”, care recurge rar la tehnici cantitative; nici con-ceptele „forţă” şi „energie” n-au fost clare la început pentru fizicieni, cum nici „condiţionarea” şi „motivaţia” pentru psihologi. Dar „nu este treaba ştiinţei să distrugă evidenţa”, ci, luând-o ca atare, să lucreze asupra clarificării conceptuale. „Condiţionarea” este aproape principalul proces cu care are de-a face psihologul. Variatele sale forme se regăsesc ca învăţare a trebuinţelor, în gândire, insight, intenţie şi dorinţă. În toate aceste procese, behavioriştii evită conceptul de înţelegere (de exemplu, de ce rezultatul diferenţei de pătrate 6x6 – 5x5 este un număr impar). Condiţionarea este, evident, un gen de experienţă; ea poate fi observată şi măsurată, dar aceasta nu înseamnă că alte genuri de experienţă trebuie respinse. 123 Mai departe, Köhler, sfidând imaginea de „întunecat” sau „mis-terios” a gestaltismului, vorbeşte cu o claritate fizicalistă despre „com-portamentul vectorilor în situaţii motivaţionale”, remarcând specificul „forţelor psihice”: învăţarea, transformarea obiectelor trebuinţelor (obiecte cu „valenţe”) în motive, ceea ce înseamnă apariţia în relaţia Subiect-Obiect a vectorilor cu direcţie şi sens. Nu reprezintă aceasta o mână întinsă behavioriştilor americani şi, deopotrivă, „umaniştilor”? Aceasta este secvenţa finală a mesajului germanului W. Köhler, natu-ralizat în America, cel care a dat conceptului de „intelect” o conotaţie simetrică conceptelor de viaţă, suflet, adaptare şi a dispus pe o linie continuă psihicul animal şi cel uman. Începând cu experimentele lui Köhler, vecinătatea şi chiar rudenia cu lumea animală a încetat a mai fi un atribut al înjosirii; a devenit un argument al robusteţei şi validităţii, un suport al înţelegerii psihismului în general ca problem solving sau „aspect dramatic” al relaţiei subiect-mediu; în cadrul acesteia, subiectul se luptă cu nedeterminarea, în căutare de invarianţă. Precursori ai gestaltismului Două idei în istoria psihologiei surprind diferenţa dintre o sumă şi o sinteză de elemente: „chimia mentală” a lui John Stuart Mill (1806 – 1873) şi „sinteza creativă” a lui Wilhelm Wundt (1832 – 1920). Conex acestei atenţionări este citat şi contemporanul lui Wundt, Franz Brentano (1838 –1917), care admitea analiza psihicului pe elemente chiar atunci când era vorba de formaţiuni complexe, dar în calitate de element lua actul comportamental (de la sensitiv la logic şi social). Surprinzătoare este contribuţia fizicianului Ernst Mach (1838-1916), intrat în filosofie şi psihologie ca epistemolog senzualist. Punând la baza oricărei cunoaşteri (inclusiv ştiinţifice) senzaţia, el a postulat tipuri generice de percepţii ale formelor spaţiale şi ale formelor temporare (cum este melodia muzicală), în care imaginea rămâne constantă atunci când elementele (culoarea, mărimea, cheia muzicală) se schimbă. O asemenea calitate regăsită de mintea umană (de a fi ceva în plus, hotărâtor pentru identificare, faţă de suma elementelor) a fost numită de Christian von Ehrenfels (1859 – 1932), Gestalt. În deceniile următoare, psihologii de limbă engleză au impus termenul de pattern (model, configuraţie), care, totuşi, prin sensul său prea general de cogniţie sau concept, nu poate substitui termenul german Gestalt. Dacă ne întoarcem în 1896, la lucrarea lui John Deway despre arcul reflex, vedem clar că autorul a încercat insistent să se depărteze de 124 elementarismul lui Wundt, folosind sintagmele „unitate indepen-dentă”, „întreg organic”, „unitate organică”, deci diferit de ce înseam-nă „stimul” şi „răspuns” într-o simplă asociere. Fondatorii gestaltismului Fenomenul mişcării aparente, ce a dat de gândit psihologilor şi a condus la paradigma gestaltistă şi-a găsit aplicaţia majoră în cinema-tografie. Cum se face că succesiunea unor stimuli luminoşi la fante distanţate, la un interval de cca 60 msec. dă observatorului impresia că lumina se mişcă de la o fantă la alta? Această întrebare a constituit obiectul unor îndelungate discuţii între M. Wertheimer, venit la Institutul de Psihologie din Frankfurt pe Main în 1910, şi ceilalţi doi colaboratori, la început subiecţi ai experimentării, W. Köhler şi K. Koffka. Lucrarea lui M. Wertheimer din 1912 lansa o nouă paradigmă, deoarece mişcarea aparentă nu putea fi explicată prin analiză şi relevare de componente; ea există datorită unor relaţii dintre com-ponente (o anumită distanţă dintre fante şi un interval de timp între cele două apariţii luminoase); maniera wundtiană de analiză se dovedea inacceptabilă, era respinsă de fenomenul însuşi, deoarece el era un fapt primar, iar nu unul dintre elemente; era o caracteristică a organizării lor în câmpul perceptiv. Printre psihologii germani şi americani se simţea un curent inovator revoluţionar, alternativă promiţătoare la elementarismul obositor, atât reflexologic, cât şi wundtian, dezarmant de „cenuşiu” în explicarea complexităţii şi dezvoltării vieţii psihice. Principiile gestaltismului a) Gestalt-ul–calitate esenţială a câmpului psihologic Se zice că raportarea gestaltiştilor la întreg este dificil de înţeles, deşi aserţiunea „întregul este altceva decât suma părţilor” se găseşte şi la înţeleptul chinez Lao-Tzi, care trăise cu şase secole înaintea erei noastre; simpla afirmaţie a diferenţei dintre suma părţilor şi întreg a fost considerată de B.F. Skinner în deceniul al patrulea o pseudopro-blemă, deşi gestaltiştii delimitaseră pe baza acestui criteriu „gândirea productivă” ca „rezolvare prin surprindere a legii de organizare internă” (prin Einsicht). Din exemplele din date de M. Wertheimer, din istoria unor mari descoperiri în ultima şi cea mai elaborată lucrare a sa, Productive Thinking (1945, New York, Harper & Brothers publishers), o glumă relativă la un inspector şcolar clarifică perfect relaţia dintre „Gestalt” şi „gândirea 125 productivă”. Într-o şcoală sătească din Moravia (în vechiul imperiu Austro-Ungar), inspectorul intră într-un contact didactic cu clasa de elevi prin câteva întrebări de edificare. Văzându-i isteţi, recurge şi la o „întrebare încuietoare” pentru elevii de şcoală primară: „– Cine poate să-mi spună câte fire de păr are un cal?” După o scurtă tăcere firească, provocată de o asemenea întrebare din afara manualelor, un copil zvâcneşte cu mâna în sus: – 3.571.962, domnule inspector. – Curios! De unde ştii? – Încercaţi să număraţi şi dumneavoastră şi o să vă convingeţi! – sună glăsciorul sigur al copilului. Răspunsul şi argumentarea l-au impresionat mult pe inspector; în drum spre cancelarie şi apoi la despărţire şi-a exprimat satisfacţia faţă de activitatea dascălului şi a făgăduit că va relata şi colegilor săi de la Viena amuzanta întâmplare. După un timp, la o întrunire în Capitală, învăţătorul de ţară s-a apropiat smerit de impozantul inspector, i-a adus aminte de isteţimea elevului din clasa sa şi l-a întrebat ce-au zis colegii la aflarea memo-rabilei istorioare. „– Ptiu, la naiba, domnule învăţător, ştii, n-am relatat-o deoa-rece, în ruptul capului, nu mi-am adus aminte de numărul spus de copil.” Bietul dascăl de ţară s-a îndepărtat tăcut, rămânând poate pentru toată viaţa cu veneraţia cuvenită pentru procesul viu, productiv, al gândirii copilului, definit de Wertheimer ca superior obtuzităţii inspectorului imperial. Chipul gestaltismului ar fi fost cu siguranţă altul, mai cristalin şi prietenos, dacă Wertheimer ar fi trăit după 1943, pentru a-şi realiza dorinţa elaborării a două noi cărţi, în completarea Gândirii productive. Acestea urmau să trateze : – „aspectele mai largi ale psihologiei gândirii”; – „problema logicii gestaltiste, în care problemele tradiţionale apar ca un caz special euclidian; tot în acest cadru, aspectele euristi-cilor gestaltiste productive”. Când a dat „bun de tipar”, pe 23 septembrie 1943, considera Productive Thinking un fel de prolegomenă pentru elaborările ulte-rioare. Peste nici trei săptămâni, pe 12 octombrie, părăsea această lume a oamenilor şi a ideilor, lăsând tiparului mirări, întrebări şi îndemnuri de o frumuseţe fără seamăn: „Ce se întâmplă când gândirea lucrează realmente productiv? Ce se întâmplă când avansăm în cursul gândirii?… Ne interesăm de atâtea 126 lucruri – pietre, furtuni, flori, cristale…diferite ştiinţe; ne interesăm noi în serios ce este gândirea productivă?” (op. cit. p. 27). – „Mulţi consideră că oamenilor nu le place să gândească şi tind din răsputeri să evite aceasta, preferând să nu gândească, ci doar să reţină şi să repete. Dar, în ciuda multor factori nefavorabili care înăbuşă gândirea autentică, ea din nou şi din nou renaşte şi înfloreşte. Astfel, adesea se constată că oamenii, chiar copiii, tind spre aceasta… Cum apare descoperirea, iluminarea? Care sunt condiţiile favorabile şi defavorabile ale acestui minunat fenomen? Prin ce se deosebeşte gândirea bună de gândirea rea? Şi, în sfârşit, cum să îmbunătăţim gân-direa?” (op.cit. p. 2-8). Prin natura intrinsecă a experienţei lor cognitive, oamenii recepţionează şi procesează datele într-un mod structurat, potrivit unor legi ale dependenţei părţii de întreg. Realitatea însăşi are organizare structural-emergentă; exemplul apei, cu calităţile ei surprinzător de diferite faţă de elementele componente (oxigenul şi hidrogenul); structura casei, structurile materialelor şi ale ţesuturilor vii, circuitul electric funcţional etc. (W. Köhler tratează sistematic asemenea exem-ple în lucrarea Die physichen Gestalten,1920). Cum ştie observatorul sau gânditorul că analiza sa trebuie să se oprească la o anumită configuratie a relaţiilor şi să nu mai continue avansul spre alte elemente? Răspunsul gestaltiştilor esta de factură pragmatică: dacă se ajunge la identificarea unor regularităţi sau legi utile, demersul este declarat adecvat şi suficient. Acest principiu meto-dologic este considerat inevitabil pentru orice domeniu ştiinţific, cunoştinţele depinzând întotdeauna, în parte, şi de subiectul cunoscător. b) Raportul psihic-fiziologic Dacă în fizică, noţiunea de câmp semnifică un spaţiu definit de mişcarea unor particule (ce poate fi descrisă matematic), în accep-ţiunea psihologică realitatea este alta. Sa luăm exemplul mai frecvent utilizat al câmpului perceptiv: câmpul semnifică un ansamblu de relaţii antecedent-consecvent, cu o descriere verbală sau matematică, relativ la care comportamentul de orice fel nu depinde punctual de caracteristicile locale ale situaţiei-stimul. Ipoteza unor câmpuri fiziologice a fost admisă de psihologi sub semnul izofuncţionalităţii epistemice: dacă un anumit „model” fizio-logic are o înaltă probabilitate de predicţie a comportamentului, atunci el poate fi considerat valabil. Ideea de câmp a captivat pe fiziologi şi i-a făcut să experimenteze interferenţe între forţe electrice, schimbări fiziologice şi percepţie (în special cea vizuală). Dacă în această 127 privinţă datele n-au fost considerate edificatoare, relaţia dintre struc-turile cerebrale şi experienţă a fost definită sigur ca una de izomor-fism. În Gestalt Psychology, 1947, W. Köhler afirmă: „Organizarea experienţială în spaţiu este întotdeauna structural-identică cu organi-zarea funcţională în distribuţia proceselor cerebrale de bază” (p. 61). Aşa cum o hartă şi teritoriul pe care îl reprezintă nu sunt identice ca natură, ci doar ca structură, câmpurile fiziologic şi experienţial permit urmărirea caracteristicilor unuia luând în seamă pe celălalt. De exemplu, în sistemul neuronal optic la broască s-au identificat unităţi care răspund numai când stimulul are unele caracteristici complexe (cum ar fi o curbură de o anumită mărime). Sunt deci reţele neuronale specializate în procesarea informaţiilor relative la aspecte holistice ale stimulului şi situaţiei. c) Atitudinea faţă de experienţa trecută Acest principiu, redat prin sintagma „simultaneitate” (între psi-hic şi fizic) este cu totul specific şcolii gestaltiste. Fără a nega total rolul experienţei trecute în reactivitatea individului într-o situaţie inedită, valoarea acesteia este diminuată în apariţia noii imagini perceptive sau soluţii; confruntarea concretă cu stimulul sau cu situaţia problematică este atât de hotărâtoare pentru comportamentul adecvat, încât modifică experienţa trecută. Precepţia este influenţată de trei tipuri de variabile: genetice, istorice şi situaţionale. Aceasta nu înseamnă că unele legi de organizare a gestalt-ului nu pot fi învăţate (cum ar fi principiul proximităţii: elementele apropiate aparţin ace-luiaşi obiect). Gestaltiştii sunt preocupaţi de „efectul productiv” al impactului cu prezentul, la care pot contribui şi elemente native şi date ale expe-rienţei trecute, fără însă a fi hotărâtoare. W. Köhler explica aceasta prin figura: Deşi figura conţine două litere „H”, cu care suntem familia-rizaţi, ansamblul nu este perceput ca o completare a acestora, deci ca: 128 Atracţia introspecţioniştilor pentru analiză duce la neglijarea momentelor celor mai atractive, omniprezente, ale experienţei coti-diene, ce imprimă adevăratele diferenţe calitative imaginilor percep-tive şi soluţiilor în rezolvarea de probleme. Numai dacă descrierile cantitative urmează celor calitative se pot evita formulările banale sau forţate în psihologie. d) Principiile configuraţiilor Enunţate în 1923 de M.Wertheimer ca rezultate experimen-tale, cu timpul au devenit cunoscute ca „legi de organizare”. Autorii gestaltişti şi-au dat seama de dificultatea înţelegerii formulărilor verbale şi au ilustrat fiecare principiu cu figuri. 1) Proximitatea: elementele dispuse împreună în timp şi spaţiu tind să fie receptate împreună. Figura alăturată este percepută ca trei perechi de linii şi nu altfel: 2) Similaritatea: elementele asemănătoare tind să fie percepute împreună într-o aceeaşi structura de lucruri egale. De exemplu, şirul unor cerculeţe dispuse alternativ, mare-mic: 3) Direcţia: tindem să vedem figurile în modul în care ele-mentele sunt orientate ca o curgere continuă. De exemplu: 129 4) Set-ul obiectiv: dacă se percepe un anumit tip de organizare, se formează o disponibilitate (set) de a vedea la fel şi elementele-sti-muli ce nu au întocmai aceeaşi dispunere. Vedem alăturat trei seturi de elemente: primul este compus din perechi clar delimitate spaţial; în al doilea, delimitarea este mai estompată, iar în al treilea, lipseşte; totuşi, întregul ansamblu tinde să fie perceput cu organizarea primei serii: 5) Soarta comună: când elementele unei serii mai mari sunt dispuse altfel, ele tind să fie percepute grupat. Exemplu: 6) Pregnanţa: figurile tind să fie percepute ca „bune”, complete, stabile, în ciuda unor lipsuri. Alăturat vedem „cerc” şi „triunghi”, deşi sunt figuri incomplete: Problematica învăţării După cum reiese din formularea acestor principii, Wertheimer admite prezenţa experienţei trecute (ca set, ca tendinţă sau ca disponi-bilitate cognitivă); în general însă, gestaltiştii nu pun accentul pe „reproducere”, ci pe „aspectul productiv”, adică pe procesarea cogni-tivă determinată de „vectorii” situaţiei prezente. Modul de cooperare a celor două grupe de factori, putem spune acum, n-a fost dezvăluit de gestaltişti, dar a făcut obiectul urmatoarei jumătăţi de veac de cercetări în creativitate (inclusiv inventică). Încă din cartea Mentality of Apes (1925), W. Köhler demons-trează experimental că formarea imaginii perceptive este determinată de calitatea câmpului ca întreg. Rezolvarea unei probleme devine o restructurare a câmpului perceptiv, în sensul unei completări pentru ca, în raport cu problema pusă, câmpul să devină semnificativ. Cum configuraţiile „bune” sunt stabile, o dată insight-ul (descoperirea, ilu-minarea) produs, experienţa câştigată (deci învăţarea) este stabilă. 130 În Productive Thinking, M.Wertheimer sugerează metode gestal-tiste eficiente în problem solving, abordări în termeni holistici, dimi-nuarea atenţiei pentru detalii, încercări oarbe şi căi înguste de dresaj (în spiritul lui Thorndike). Un moment remarcabil în evoluţia concepţiei gestaltiste îl reprezinta cartea lui K. Duncker On Problem Solving (1945), o dez-voltare a lucrării cu acelaşi titlu publicată în 1935, în germană (Psychological Monographs, 58(270)). Aici, tânărul gestaltist (coleg de doctorat cu cunoscutul psiholog român Gh. Zapan), face o delimi-tare clară între două tipuri de situaţii problematice: tipul Hume şi tipul Gestalt. Primul se pretează la o rezolvare după suma elementelor, al doilea se rezolvă prin Einsicht (engl. insight), adică restructurare, surprinderea principiului de organizare holistică; într-un caz, rezolva-rea este graduală, metoda încercărilor şi erorilor poate fi adecvată; în celălalt, gânditorul învinge obstacole (cum este fixitatea funcţională), trecerea de la neputinţă la reuşită este bruscă, performanţa este rapidă, procedeul este uşor transferat. Dacă raportul dintre rezolvare şi experienţa trecută a rămas un punct foarte controversat, chiar când este vorba de probleme de tipul al doilea, accepţiunea asociaţionistă a învăţării a fost pusă de gestaltişti sub semnul risipei şi insuficientă (vezi şi Koffka, Principles of gestalt psychology, New-York, Harcourt, Brace, 1935). Paradigma gestaltistă Obiectul psihologiei: studiul experienţei imediate a întregului organism. În contrast cu behaviorismul, gestaltiştii s-au ocupat mai mult cu percepţia şi aceasta din perspectiva condiţiilor situaţiei prezente şi a antecedentului. Postulate. Unul singur este formulat clar: întregul domină părţile şi constituie realitatea primară, „unitatea elementară” de analiză, spe-cifică şi profitabilă pentru psihologie. Mai sunt evidente alte patru postulate secundare: 1) izomorfismul; 2) contemporaneitatea; 3) legile organizării; 4) noncontinuitatea învăţării. Relaţia spirit-corp De când psihologia a devenit ştiinţă experimentală, cercetătorii din domeniu au început să evite tratarea specială a acestei probleme, ca nerelevantă. Principiul izomorfismului la gestaltişti lasă însă impresia unui clar dualism: se recunoaşte de fapt existenţa a două serii de evenimente. Accentul pe relaţia parte-întreg înseamnă promovarea în centrul atenţiei a emergenţei impactului dintre două entităţi. Deci, 131 organismul este un real integru, unitar, la a cărui constituire şi func-ţionare contribuie, cu efecte de emergenţă inerente, atât substratul anatomic, cât şi palierele fiziologic şi psihologic. Nu este vorba de primatul unui real sau altul, ci de două aspecte sub care poate fi privită viaţa de relaţie: recepţia, reacţia, problem solving şi „orientare” în situaţiile de viaţă (fie ele de percepere, expectativă, scrutare, decizie, confruntare, autorealizare). Sunt consemnate aprecieri potrivit cărora izomorfismul a fost modul ingenios de a integra psihicul în restul lumii. Datele analizei ştiinţifice În această privinţă se poate observa o apropiere de behaviorişti, care au practicat acceptarea aceluiaşi gen de date privind învăţarea şi rezolvarea de probleme. Dacă behavioriştii au exclus conştiinţa şi introspecţia ca fapt al analizei ştiintifice, au acceptat totuşi compor-tamentul verbal; gestaltiştii au fost mai toleranţi, acceptând relatările subiectului despre ceea ce recepţionează şi gândeşte. Selecţia şi conexiunea. Problema de studiu pentru gestaltişti a fost nu selecţia elementelor realului, ci structurarea lor: unele ele-mente devin fond, altele „figură pe fond”. Legile de structurare formu-late de M.Wertheimer sunt în fapt reguli de selecţie; alţi gestaltişti au definit unele proprietăţi ale stimulilor care-i fac „invarianţi” pentru procesarea cognitivă. În ceea ce priveşte conexiunea (apariţia formaţiilor complete din elemente simple) trebuie remarcat faptul că principiile de organizare (ale gestalturilor) nu vizează conexiuni, ci raporturi dinamice dintre antecedent şi consecvent şi raporturi funcţionale (cu efect emergent) dintre componente; principiul izomorfismului, de asemenea, explică aspectul productiv al procesării cognitive, cum vor zice creatologii – a flexible use of knowledge. Critici la adresa gestaltismului – Caracterul nebulos al teoriei, imprecizia definirii termenilor principali, în special a conceptului de „organizare”. Conex acestei imprecizii este şi slaba predicţie (de exemplu în privinţa transferului), conceptul de insight fiind global, fără enumerarea unor factori: favo-rizanţi sau frenatori. De aceea, paradigma gestaltistă a fost considerată mistică, neelucidând ceea ce stă dincolo de „mai mult decât” (organis-mul, celula, percepţia sunt mai mult decât suma părţilor). Gestaltiştii înşişi au calificat paradigma lor ca speculativă, fără a avea prin aceasta un merit deosebit sau un minus, deoarece orice sistem conceptual are 132 o asemenea parte, ceea ce constituie şi un stimulent sau o sursă de sugestii pentru experimentare. – Baza experimentală a gestaltiştilor a fost criticată pentru absenţa dimensiunii cantitative şi statistice. Ştiind cât de mare a fost interesul pentru fenomene ce nu se supuneau schemei behavioriste sau reflexologice, ne dăm seama de netemeinicia acestui gen de critici. K.Duncker, gestaltist „târziu”, remarcabil tocmai prin experimente de problem solving, a adus importante contribuţii, dar la fel, fără apel la soluţii statistice. După cum s-a văzut mai sus, în 1943 Wertheimer avea proiecte pentru o logică şi o euristică gestaltistă. Credem că, cea din urmă, a fost semnificativ realizată prin creatologia deceniilor următoare, confirmându-se astfel filonul realist şi fiabil-umanist al paradigmei gestaltiste. Contribuţiile gestaltismului Folosirea termenului de „câmp” în psihologie a contrariat mai mult pe fizicieni, pentru care, în domeniul lor, semnificaţia era bine stabilită (Este cunoscută o adresare a lui Robert Oppenheimer către Asociaţia Psihologilor Americani, 1956). Analogia s-a dovedit însă productivă la nivel metateoretic, relevând atât calitatea holistică a interacţiunilor variabilelor unui sistem, cât şi caracterul dinamic al ansamblului (în sensul că interacţiunile se schimbă continuu după „principiul prezenţei actuale a condiţiilor”). O distincţie operată de Koffka la începuturile gestaltismului între ambientul „comportamental” şi cel „geografic” a fost dezvoltată de Kurt Lewin (1890 –1947) într-o teorie a câmpului (Principles of Topological Psychology, 1936; Field Theory in Social Science, 1951). Apelând la o modelare topologică (geometrie nonmetrică) şi la calculul vectorial, Kurt Lewin a întreprins numeroase cercetări asupra aspectelor dinamice ale vieţii de relaţie. O doctorandă a sa la Berlin, B.W. Zeigarnik, colegă în acei ani cu Dunker şi Zapan, a relevat într-un mod memorabil fondul tensional-dinamic, oprindu-se la cazul acţiunii întrerupte, nefinalizate: în asemenea situaţie, condiţile, elementele sarcinii, acţiunii, sunt mult mai bine reţinute şi reproduse. (în literatură a rămas consemnat ca „fenomenul Zeigarnik”, 1927). De exemplu, un chelner redă întocmai o mulţime de detalii privind comenzile date de mesenii localului, dar reţine destul de vag pe cele care au fost deja achitate. Alte studii experimentale au vizat învăţarea unor comportamente sociale, geneza aspiraţiilor, instituirea „spaţiului de viaţă”, rezolvarea conflictelor interpersonale. 133 Psihologia gestaltistă a însemnat o „atmosferă” de fenomene surprinzătoare şi spectaculoase în care „respiră” şi azi o ştiinţă a psihi-cului organizator, făurar, arhitect nativ în toate planurile vieţii de relaţie, sub aspectele cognitiv şi dinamic. În acest cadru s-a înţeles că actul intelectiv (rezolvarea inteligentă) este corelatul psihic al structurii situaţiei (W. Köhler, pe insula Tenerife), că există un gen de învăţare prin iluminare (M. Wertheimer) şi că situaţiile problematice sunt sau apar rezolvitorului în ipostazele de „sumă” sau de „gestalt” (K. Dunker). Nici o altă şcoală de gândire psihologică nu a dat un semnal atât de credibil că, orientându-se spre organizarea molară, evităm sau, în orice caz, diminuăm caracterul artificial al analizei fenomenelor complexe. Titlul unui articol din 1967 de A.P. Weiss este edificator în acest sens: 1+1 ≠ 2. O direcţie productivă în dezvoltarea gestaltismului: Teoria câmpului cognitiv (behaviorismul intenţional, Tolman). Edward C. Tolman (1886-1959) a promovat un behaviorism molar, cu semnificative elemente teoretice şi experimentale de gestaltism. Începând o carieră inginerească după absolvirea Institutului Tehnologic din Massachusetts, îşi ia doctoratul în psihologie în 1915, la Harvard, lucrează ca preparator un timp, iar în 1918, la Univer-sitatea din California, înfiinţează un laborator pentru studiul comporta-mentului şobolanilor. A avut o carieră ştiinţifică respectabilă şi a dus o viaţă nonconformistă (de exemplu, în 1950 şi-a demonstrat patriotismul conducând mişcarea împotriva jurământului de loialitate faţă de stat.). Behaviorismul „intenţional” a fost fundamentat de Tolman în cartea sa Purposive Behavior in Animals and Men (1932). Deşi este considerat mai mult un teoretician programist, principiile formulate de el au apărut clare şi convingătoare pentru înţelegerea comporta-mentului. În 1959 publică o carte de sinteză cu acest titlu: Principles of Purposive Behavior. Comportamentul se defineşte ca o activitate adaptativă, intenţională, prin care organismul îşi organizează elemen-tele ambientului din perspectiva mijloacelor şi scopurilor. Termenul– cheie devine cogniţia sau expectanţa, efect al unui proces fundamental numit învăţarea indiciilor (sign learning, relaţie de tip S – S). „Inginereşte”, Tolman a construit situaţii reprezentative pentru com-portamentul intenţional: accesul la hrană, evitarea simplă a şocului electric, învăţarea punctului preferat şi învăţarea latentă. Un loc central în sistemul lui Tolman îl ocupă constructele cognitive. Afinitatea mijloace–scopuri este o dispoziţie, un set relativ 134 independent de stare motivaţională actuală a organismului (poate şti unde este hrana, chiar dacă este sau nu flămând). Produsul direct al acestei „stări de pregătire” este aşteptarea (expectanţa). Dimensiunea majoră a unui comportament într-un ambient este de a învăţa ce duce la ce, iar pentru aceasta sistemul psihic are şi îşi formează tot mai multe „disponibilităţi mijloace–scopuri”, ca un fel de convingeri sau credinţe consolidate şi interconectate. Chiar în propriul său demers investigativ, încearcă să opera-ţionalizeze acest principiu. Situaţiile de adaptare sunt multiple, deci şi procesele de învăţare trebuie sa fie de mai multe tipuri. Defineşte şase tipuri de conexiuni: cathexe (similar valenţelor lui K. Lewin: calităţile afective ale obiectelor sau funcţiile lor de a satisface trebuinţe); seturi de echivalenţă (reprezentări cognitive despre subţeluri, întăritori secundari sau agenţi perturbatori); expectanţe (numite iniţial sign–gestalt–expectations): condiţii ale ambientului ce fac posibilă învăţa-rea latentă; moduri de cogniţie a câmpului: funcţii de ordin mai înalt ce produc expectanţe în procesele perceptive, mnemice, inferen-ţiale relative la câmpul psihic; discriminări dinamice (la nivelul tre-buinţelor): abilităţi de comportare diferenţiată în condiţii diferite de privaţiune; pattern-uri motrice: deprinderi, adică răspunsuri şi combi-naţii de răspunsuri în sarcini de motricitate. Tolman nu s-a preocupat de formularea unor legi speciale pentru aceste tipuri de învăţare, deşi a tins spre un sistem de variabile în interacţiune, relative la spaţiul comportamental, sistemul de trebuinţe şi matricea de valori-convingeri. A avut mereu în vedere o metodo-logie empirică şi s-a temut de generalizări teoretice netestabile în practică. Design experimental tip Tolman Ca şi acum şapte decenii, metodica experimentală a lui Tolman pare o inovaţie cutezătoare. Pentru a studia învăţarea prin insight la şobolan, a fost conceput un labirint cu trei căi alternative spre un loc unde era dispusă hrana; stuaţiile problematice erau provocate prin două blocaje ce pot închide succesiv căile de acces; unul dintre ele, deşi este dispus pe „calea 1” anihilează simultan şi „calea 2”. Ipoteza cercetătorului viza rezolvarea, respectiv, învăţarea prin insight: poate Subiectul să înţeleagă „gestalt”-ul labirintului, renunţând să mai încerce accesul spre hrană prin „calea 2”? Într-adevăr, după un număr de încercări, animalul se întoarce în faţa blocajului B, dar nu mai apelează la „calea 2”, ca înainte, când era „blocajul A”, ci direct la 135 „calea 3”. Experimentul ilustrează bine abordarea de tip cognitivist a lui Tolman, confirmată de reuşita majorităţii animalelor studiate. Chiar prin analiza acestui experiment, behavioriştii, în spiritul lui Thorndike, pun întrebarea (fundamentală, de altfel) dacă întărirea este un factor de progres esenţial pentru producerea învăţării. Cogni-tiviştii definesc învăţarea cu precădere în termeni ce ţin de percepţie, iar nu de răspuns. Tolman a rămas celebru prin imaginarea unui experiment de învăţare latentă: un animal flămând era lăsat liber într-un labirint fără a căpăta vreo recompensă prin hrană. După mai multe vizite de acest fel, cu numeroase erori în parcurgerea labirintului spre ieşire, animalul găseşte pentru prima dată hrană în cutia-ţel (punctul final). Experimentatorul a observat că performanţa parcurgerii labirintului a crescut semnificativ în decursul vizitelor, deci Subiectul învăţa mereu câte ceva, deşi nu fusese motivat să o apuce pe căile ce duceau spre finish şi să evite pe cele greşite. Când experimentatorul a introdus recompensa (hrana), performanţa lotului experimental a crescut rapid, atingând pe cea a grupului de control, întărit la fiecare succes, dar cu acelaşi număr de încercări. S-au purtat multe discuţii în contradictoriu pe tema acestui experiment, în special cu privire la prezenţa sau absenţa vreunei întăriri. Astăzi putem spune cu uşurinţă că orice fiinţă şi cu atât mai mult un mamifer are şi trebuinţe epistemice, chiar un reflex natural de orientare, cu bine-cunoscute componente nervoase vegetative, motrice şi dinamice. Totuşi, decenii la rând, „legea efectului” (formulată de Thorndike, ca o generalizare a principiului întăririi din reflexologie) a fost zdruncinată, apoi înţeleasă mai extensiv. În ciuda unei coeziuni slabe între elementele concepţiei lui Tolman, care nu-i conferă statutul de sistem teoretic, contribuţiile sale la dezvoltarea psihologiei secolului XX sunt remarcabile. Mai întâi, a împăcat behaviorismul cu ideea de ţel, fără a fi suspectat de un men-talism caduc. Orientarea spre ţel sau, în terminologia „şcolii acţiunilor mintale”, „luarea în seamă a ţelului” a căpătat forţa operaţionalizării în noua ştiinţă a sistemelor, cibernetica. Învăţarea cognitivă a devenit o alternativă demnă de o ştiinţă experimentală, comparativ cu teoria reducţiei trebuinţei, formulată de Hull (o viziune asupra întăririi). Prin studiile lui Tolman, şobolanul a devenit un Subiect de labo-rator respectat. Într-un eseu din 1945, Tolman se întreabă cu umor: „Prin ce am contribuit noi, alergătorii de şobolani, la înţelegerea 136 trebuinţelor şi pseudotrebuinţelor, absurdităţilor şi tragediilor priete-nului şi duşmanului nostru homo sapiens?” Răspunsul este că atât timp cât succesele, stăruinţele şi divagaţiile inacceptate social ale omului, adică gândurile, motivaţiile şi instabilităţile sale – toate sunt în ultimă instanţă modelate şi materializate de culturi specifice, este adevărat că cele mai multe dintre legile formal înţelese ale inteligenţei, motivaţiei şi instabilităţii pot fi totuşi studiate la şobolani, mult mai uşor decât la om. Şi ca un final de peroraţie, trebuie remarcat că şobolanii trăiesc în cuşti; ei nu merg la sindrofii în noaptea dinaintea experimentului planificat; nu se omoară unul pe altul în războaie; ei nu inventează maşinării de distrugere, nu intră în conflicte de clasă sau masă; evită ştiinţele politice, economice şi lucrările de psihologie. Ei sunt minunaţi, puri, încântători. În istoria psihologiei, Tolman este considerat a fi primul care a operat o distincţie între „învăţare” şi „performanţă”: învăţarea singură nu este suficientă pentru a produce un comportament manifest; condiţiile dinamice, motivaţionale, trebuie luate în consideraţie. El a stimulat în acest sens cercetările asupra învăţării latente, deschizând în fapt o problematică nouă şi o mai largă perspectivă pentru cercetările experimentale asupra cogniţiei. Ideea „variabilei intermediare” a fost rapid acceptată de beha-viorişti (mult experimentată de Hull), ca prilej de deschidere şi apro-fundare, de fapt ca o nouă paradigmă. Variabila intermediară sau de intervenţie este o funcţie organică (ca de exemplu foamea), postulată ca răspunzătoare pentru un gen particular de comportament (respectiv, hrănirea) într-o anumită situaţie-stimul (pentru exemplul de mai sus, – prezentarea hranei după o zi de privare de hrană). 137 XV. PSIHANALIZA (paradigma cu cea mai largă şi spectaculară propagare în lumea modernă) „Atacul împotriva conştiinţei”, scoaterea în prim plan a forţelor iraţionale în raport cu care raţiunea rămâne doar un mecanism de mascare, este apreciat de psihologii de orientare marxistă drept un vector al ideologiei burgheze reacţionare. Cunoscutul psiholog-istoric rus M.G. Jaroşevsky* identifică evoluţia acestei tendinţe în operele lui Arthur Schopenhauer (1788-1860), Karl-Eduard von Hartman (1842-1906) (Filosofia inconştientului) şi Friederich Nietzsche (1844-1900): dincolo de limitele conştiinţei acţionează procese psihice, altele decât cele ce apar în autoobservaţie; o asemenea forţă motrice era la Schopenhauer „începutul volitiv”, la Hartman „forţa cosmică psihică”, iar la Nietzsche „motivaţiile primitive”. Se anunţa şi chiar s-a impus o „psihologie abisală” sau a adâncu-rilor, în care motivaţia şi cunoaşterea erau opuse şi contradictorii. Apărea, evident, o depăşire atât a explicaţiei mecaniciste (stimul-reacţie), cât şi a celei subiectiviste (cu apel la efortul volitiv şi la stări ale conştiinţei), vizând orientarea şi încărcătura energetică a acţiunii. Dar psihogeneza se axa acum pe motivaţia definită, cu pretenţie de obiectivitate, în cadrele sociogenezei şi biologicului. Când se inventariază opere şi nume în psihanaliză, se ajunge la liste enorme; practic, lucrările fundamentale, dar şi cele de analiză şi aplicaţii au fost traduse în toate limbile moderne. Numai opera lui S. Freud a apărut în engleză în 24 de volume; la acestea se adaugă zecile de volume ale discipolilor (mai toţi şi oponenţi!), adepţilor şi criticilor. Nici o altă paradigmă nu „a coborât” asupra lumii atât de şocant, ca o bombă; bulversarea mentalităţilor tradiţionale a fost atât de gene-ralizată încât sistemul a fost perceput ca ceva absolut nou. Aceasta şi explică, pe lângă o doză de maliţiozitate, căutarea unor explicaţii în viaţa personală („psiho-socio-geneza”) fondatorului însuşi, Sigmund Freud. * Istorija psyhologhii, Moscova, Mâsli, 1966, p. 479. 138 Totuşi, mai consistentă este tradiţia intelectuală europeană a scrutării determinismului vieţii sufleteşti, respectiv a studiului „deca-lajelor” dintre planurile „profund” şi „de suprafaţă” în viaţa persona-lităţii. Contribuţia cea mai însemnată în acest sens revine următo-rilor autori: G.W. Leibniz (1646 – 1716), J.W. Goethe (1749 – 1832), G.Th. Fechner (1801 – 1887) şi Ch. Darwin (1809 – 1882). Primul a formulat o ipoteză deosebit de atrăgătoare: de la postularea că activitatea este condiţia de bază a existenţei, a trecut la argumentarea unor componente elementare înzestrate cu energie (motivaţie) şi automişcare; numite monade, aceste entităţi nu sunt simpli atomi constitutivi (în accepţiunea lui Democrit), ci centre energetice autonome. J.Fr. Herbart a preluat ipoteza „combustiei” inconştiente şi a tratat (chiar matematic) în aceeaşi perspectivă o dinamică a conflictului de idei în „ascensiunea” lor spre planul conştient. Darwinismul a însemnat descoperirea unui gen de determinism: organismele şi instanţele lor sufleteşti sunt moştenitoare ale func-ţionalităţii comportamentale (adaptative) de la generaţiile anterioare; aceste mecanisme ale selecţiei şi evoluţiei naturale, ca şi dinamica memoriei (Ebbinghaus), asociaţiile S-R (Pavlov), tehnica hipnotică a lui Charcot, comportamentul „superstiţios” (Skinner), pragurile senzoriale (Fechner) – toate au avut o rezonanţă benefică pentru medicul Freud; mintea sa fusese alertată de tabloul schimbărilor stărilor psihice în isterie atunci când terapeutul „sondează” verbal trecutul pacientului (tema asupra căreia scrisese cu J. Breuer (1842-1925) lucrarea Studii asupra isteriei, 1895). Date biografice Sigmund Freud s-a născut pe 6 mai 1856 în localitatea Pribor din Cehoslovacia, în familia unui mic comerciant. După o scurtă şedere în acel orăşel de 4.600 de locuitori ce pe atunci se numea Freiberg, când Sigmund avea patru ani, familia s-a stabilit la Viena; dintre cei opt fraţi, el a fost primul copil al lui Jacob Freud cu cea de a doua soţie. Remarcat devreme ca elev performant, s-a îndreptat spre cariera medicală, nu însă, cum s-a zis, la insistenţa părinţilor, ci după ce audiase o conferinţă despre „frumosul studiu al lui Goethe, Natura” (Autobiografie, 1925). Terminând facultatea, s-a simţit atras mai mult spre investigaţie ştiinţifică, pe care a început s-o exerseze în anatomia sistemului nervos şi psihiatrie, cu concursul binevoitor al unor medici remarcabili. În 1885, Freud a obţinut o bursă la Paris, având astfel ocazia să studieze cu celebrul specialist în hipnoză şi isterie, Jean Martin Charcot (1825-1893); au stabilit chiar unele planuri de colaborare. În anul următor s-a stabilit ca medic la Viena şi s-a căsătorit „cu fata 139 care mai bine de patru ani m-a aşteptat într-un oraş îndepărtat” (Autobiografie). Ca logodnic, îi expediase Marthei Bernays, rudă cu poetul H. Heine, 900 de scrisori înflăcărate de viaţă, de iubire şi umor. În 1889 a făcut o vizită de studii de câteva săptămâni la Nancy, pentru a cunoaşte sugestia nonhipnotică, practicată de Bernheim. În următorii zece ani a pierdut interesul pentru anatomie, iar în 1895 a publicat, împreună cu Joseph Breuer (1842-1925) Studii asupra isteriei, ce a marcat începutul psihanalizei. În anii următori s-a manifestat ca o fire independentă şi dificilă în colaborări, publicând în 1900 Interpretarea viselor, carte ce l-a consacrat ca psihanalist. Renumele său a început să se extindă în lume, în 1909 fiind invitat la Clark University, SUA, împreună cu discipolii săi Jung, Ferenczi, Jones şi Bill; la Viena au venit studenţi din Anglia şi America să înveţe teoria şi practica psihanalizei. Din scrieri şi conferinţe, Freud apare un fin observator, surprin-zător prin inducţii şi extrapolări, realist, „mărturisitor” sarcastic al unui tărâm abisal ameninţător. Confruntat cu discipoli centrifugali care i-au clătinat edificiul conceptual, fumător înveterat pe fondul unei nervozităţi sarcastice, din 1923 devine un pacient dificil al serviciilor medicale oncologice, suportând 20 de intervenţii chirurgicale în cavitatea bucală. În urma ocupaţiei naziste a Austriei, pe 4 iunie 1938, Freud evită condiţia de deţinut (fatală pentru surorile sale), emigrând la Paris şi apoi în Anglia, cu ajutorul lui Ernest Jones, a ambasadorului american în Franţa şi a altor prieteni; în schimbul unei taxe speciale de emigrare echivalentă cu un milion de lire, debarcă la Londra, cu o primire triumfală. Libertatea îi întăreşte spiritul, lucrând în ultimul an de viaţă la două lucrări capitale: Omul Moise şi moartea religiei monoteiste şi o sinteză asupra psihanalizei, rămasă neterminată. Edificiul faptic şi teoretic al psihanalizei („Fluctuat nec mergitur”)* Apropierea de medicul psihiatru Joseph Breuer la sfîrşitul anilor ’70 s-a datorat interesului pentru hipnotism, ca metodă terapeutică. O * „Se clatină, dar nu se scufundă”, moto la cel dintâi studiu asupra istoriei psihanalizei, Zur Geschichte der psychoanalitischen Bewegung, 1924; este de fapt epigraful de pe stema Parisului, înscris sub imaginea grafică a unei bărci, reluat de Freud ca aluzie la dizidenţa foştilor săi discipoli, – Alder, Jung ş.a. 140 pacientă, Anna O., tratată în 1882, manifesta mai multe tulburări: contracturi, paralizii funcţionale, tendinţe spre dedublarea persona-lităţii. Breuer a experimentat de mai multe ori o „cură a dialogului”: crizele erau atenuate dacă se intervenea cu întrebări despre istoria pacientei. Prin repetare, în combinaţie cu şedinţe de hipnoză, cazul a evoluat pozitiv. Mai târziu acest procedeu s-a numit chatarsis. Lui Freud, fenomenul i s-a părut deosebit de interesant şi a insistat să fie prezentat lumii medicale, (ceea ce s-a realizat doar peste 13 ani). După ce a cunoscut tehnica psihoterapeutică a lui Charcot prin hipnoză, reîntors la Viena, Freud a renunţat la electroterapie, dar atenţia i-a fost atrasă de două fenomene: dificultatea de a hipnotiza pe unii pacienţi şi amnezia posthipnotică. Pentru a se edifica, a vizitat pentru câteva săptămâni un alt centru francez, alternativă a lui Charcot, pe Bernheim, la Nancy, care practica şi sugestia non-hipnotică. Freud era atras de „cura dialogului” ce realiza o „descărcare” a istoriei pulsional-nevrotice a pacientului. Se înainta spre ideea importanţei proceselor inconştiente în etiologia nevrozelor: simptomele erau expresii ale unor evenimente pe care pacientul nu şi le amintea. Procedeul sugestiilor prin care se învingea amnezia posthipnotică apărea promiţătoare pentru Freud. Referitor la conţinutul „bagajului” de pulsiuni ce tulburau perso-nalitatea pacientului, Freud s-a convins treptat că sexul are un rol dominant (majoritatea pacienţilor relatau experienţe sexuale trau-matice în copilărie, mai ales în cadrul propriei familii). Impulsul interzis, se manifestă mai târziu într-o formă simbolică, dar substanţial perturbatoare. Breuer nu s-a putut decide dacă sexualitatea este atât de importantă încât să impună o demarcaţie între normal şi patologic şi nu s-a angrenat în promovarea psihanalizei freudiene. Psihanaliza ca paradigmă Freud a abordat inconştientul ca un teritoriu neexplorat al psihi-cului, iar nu ca un construct logic necesar în explicarea fenomenelor. Pe măsură ce l-a scrutat, gândirea sa a progresat spre pattern-uri mai precise, validate în terapie şi prin acumulare de date empirice. După cum era de aşteptat, încrezător în insight-urile sale, a sfidat pe cei care au adus critici fără să se sprijine pe asemenea platforme. Este cunoscut, spre exemplu, că la replica lui P. Janet că inconştientul este „o manieră de a vorbi”, a făcut trimitere la „nivelul coborât de înţelegere”. Inconştientul şi conştientul sunt deci două sfere în care se derulează, respectiv, procese primare şi procese secundare. De 141 exemplu, ilogismul viselor este caracteristic pentru procesele primare, ca ansamblu. Orientat spre dinamica vieţii psihice, Freud identifică energia şi izvorul acesteia (pentru funcţionarea aparatului mental): libido-ul, respectiv, id-ul. Diferitele instincte (din id) presează să se descarce de energia libidinală. Pentru aceasta îi trebuie un ţel (în cadrul unei activităţi specifice) şi un obiect ce facilitează descărcarea. Id-ul acţio-nează conform principiului plăcerii, eliminând energie, dar păstrând încă un nivel satisfăcător. Un alt modul al sistemului psihic este Ego-ul; el funcţionează după legile procesului secundar, adică după principiul realităţii (este un service de evaluare ce selectează acţiunile în mod raţional pentru a minimaliza teama şi a maximiza plăcerea). Dar omul se formează şi acţionează într-o anvelopă socio-culturală, cu reguli, imagini, valori, aşteptări, ce-l privesc direct; „stratul” cel mai apropiat al acesteia este constituit de părinţi. Sistemul psihic îşi formează un al treilea modul, superego, la rândul lui compus din: – conştiinţă: o instanţă ce sancţionează comportamentul după criteriul simţului vinovăţiei; – ego ideal: o instanţă ce recompensează comportamentele, pri-lejuind trăirea mândriei. Superego funcţionează după legile procesului primar, deci într-un plan necontrolat de conştiinţă. Doi vectori pulsionali polarizează comportamentul unei persoane: 1) al vieţii, integrării, continuităţii; 2) al morţii sau dezintegrării. Dacă pentru cel din urmă nu i-a rezervat un nume, libido-ul este energia vieţii; ea „se fixează” pe reprezentări ale obiectelor externe ca un proces de descărcare, numit cathexis, cu adresă dictată de speci-ficitatea instinctelor, dar şi de stadiul dezvoltării individului. Relativ la fenomenul fixării (metafora lui Stendhal, apreciată şi de C. Rădulescu-Motru, era mai fericită: emoţiile se cristalizează în obiect, generând sentimentul iubirii) dezvoltă o teorie a „complexelor”, a descărcării libidoului în obiecte nepermise. Complexul sau conflictul Oedip este cel mai frapant: iubirea timpurie a băiatului faţă de mamă. Dacă din preconştient informaţiile pot fi actualizate cu un efort mai mic, inconştientul necesită o abordare prin mijloace speciale, cum sunt hipnoza, asociaţia liberă, visele, erorile involuntare. „Descăr-carea” pulsiunilor, a dorinţelor de satisfacere, este blocată de reglajele 142 şi barajele conştiente, dar se poate regăsi în diferite produse, printre care simbolistica viselor. Printre experienţele timpurii refulate datorită pedepselor şi represaliilor, primul loc îl ocupă cele ce ţin de motivaţia sexuală. Cele trei sisteme ale personalităţii; tablou comparativ* Natura Originea Contribuţii Orientare spre Nivelul Principiul Scopul Raţionalitatea Realitatea ID biologică Ereditate instincte trecut inconştient plăcerii plăcerea iraţional subiectivă EGO psihologică experienţă sine prezent conştient şi inconştient realităţii adaptarea raţional obiectivă SUPEREGO socială cultură conştiinţă trecut inconştient moralităţii reprezentarea binelui şi răului nelogic subiectivă Viziunea psihanalitică asupra obiectului psihologiei Fără a formula definiţii în acest sens, Freud a intenţionat să elaboreze un cadru conceptual sistemic în jurul ideilor de inconştient, rezistenţă, transfer, energie instinctuală, catharsis, nevroză. O analiză a cunoscutelor variante în psihanaliză relevă patru postulate: a)viaţa psihică se supune unui determinism cert; b)inconştientul joacă un rol esenţial în determinarea comporta-mentului uman; c)factorii hotărâtori în explicarea psihicului sunt cei motivaţio-nali (sau „dinamici”); un gen de motivaţie poate instrumenta mai multe comportamente; acţiunea intenţionată este mai potrivită expli-cării omului decât conexiunea S – R; d)istoria organismului este de extremă importanţă în determi-narea comportamentului actual. Evident, într-un sistem de gândire şi explicaţii atât de amplu cum este psihanaliza, analiştii au identificat şi alte postulate de ordin secundar: trebuinţa sexuală este bazală, fiind prioritară pentru biologia * După Ch. Potkay, Bem P. Allen, Personality: Theory, Research, and Applications, Brooks/Cole, Publ Co, Monterey, 1986, p. 73. 143 organismului; există un conflict bazal între instinctele vieţii şi morţii; comportamentul este manifestarea interacţiunii a trei module: id, ego şi superego; raportul părinţi–copii este hotărâtor pentru nevroze; visele, erorile în vorbire şi alte produse ale gândirii au o valoare sim-bolică relativă la experienţa sexuală. Aceste postulate sunt identificate de analişti, dar Freud a fost un inductivist, el a pornit de la fapte, pe care le-a extrapolat şi generalizat. Se consideră că, în cele mai multe cazuri, predicţiile bazate pe postulatele formulate mai sus nu pot fi testate din cauza lipsei unei expresii cantitative: cele mai multe ipoteze în psihanaliză vizează relaţiile dintre evenimentele din istoria pacientului şi comportamentul prezent; datele pe care le ia în consideraţie terapeutul sunt producţiile verbale ale pacientului. Câte din acestea sunt fanteziste? Deci, dilema este: analistul ia ca reper trecutul, pe care-l consideră important, dar el se informează despre acesta prin relatările unui subiect tulburat, deşi binevoitor şi cooperant. Raportul psihic – corp Freud nu a tratat această problemă în mod special, convins fiind că psihismul este o realitate în sine, cu mecanisme, istorie, disfuncţii şi întruchipări proprii. A recunoscut un paralelism: procesele psihice nu se pot desfăşura în absenţa proceselor fiziologice, acestea precedând pe primele şi având prioritate. Se ştie că în anii ’20, psihologii sovietici au acceptat şi practicat psihanaliza pentru nuanţa ei determinist–materialistă; brusc, începând cu deceniul III, ideologia comunistă a sesizat şi a respins nucleul tare, specific, al psihanalizei: determinismul intrapsihic şi paralelismul psihism-fiziologie. Astfel, în Rusia sovietică psihanaliza a intrat sub interdicţie. Raportul simplu–complex sau principiul conexiunii Freud considera „asociaţia liberă de idei” provocată de psiha-nalist „o cale regală spre inconştient”. Evident, contiguitatea, similari-tatea şi contrastul, genurile clasice de asociaţii au fost recunoscute. Cauza acestora a fost problema psihanalizei: factorii motivaţionali. Tocmai acest determinism este în avantajul analistului. Personalitatea fiind un sistem hipercomplex, cu organisme mo-dulare, intervin: a) mecanisme de procesare simbolică: condensare, distorsio-nare, permutare etc.; b) mecanisme de apărare: raţionalizare, proiecţie etc. 144 Factorii selecţiei O idee, un fapt, o imagine se selectează din memorie în funcţie de echilibrul sau pressing-ul dinamic al forţelor pulsionale şi represive; psihoterapeutul are misiunea redistribuirii energiei libidinale disponibile, pentru a diminua forţele represive ale Ego-ului şi Superego-ului. Critici la adresa psihanalizei a) Teoria Deşi enunţurile majore ale psihanalizei sunt în general derivate din observaţii, deseori s-a încercat o explicaţie comună pentru toate genurile de comportamente; defectul ţine de generalizare, care, când este prea forţată, sub spectrul unei idei se poate întâmpla orice. Psihanaliza a fost combătută în principal pentru această exagerare. Propunându-şi să releve relaţii cauzale neobişnuite între experienţa din prima copilărie şi comportamentul actual, Freud a acordat o impor-tanţă atât de mare unor date de observaţie privind pulsiunile şi comportamentul sexual infantil, încât a creat mitul unui rău incredibil. Discipolii proeminenţi ai lui Freud au combătut primordialitatea inconştientului în psihodinamica personalităţii şi natura exclusiv sexuală a libidoului. Astfel, austriacul Alfred Adler (1870 – 1937) în Caracterul nevrotic (1912) şi Practica şi teoria psihologiei individuale (1920) a definit ca dominant în comportamentul uman motivul ascen-denţei asupra altora. Este o compensaţie a complexului neputinţei, specific copilului. Personalitatea este organizată unitar, fiind definită ca „stil de viaţă”, cu manifestări bine determinate. Atât Freud, cât şi Adler au înţeles personalitatea ca produs al creaţiei individuale, proprii, pentru care condiţiile sociale reprezintă doar materia primă. Elveţianul Carl Jung (1875 – 1961) în Psihologia inconştientului, a depăşit limitele istoriei individuale, subliniind im-portanţa unor set-uri arhetipe ce se transmit din generaţie în gene-raţie pe calea eredităţii cerebrale. Astfel, în vise el a văzut actualizarea urmelor modului de gândire vechi, mitologic, iar nu pulsiunile libidinale. H. Wallon (Psychologie patologique, Paris, 1926) a respins chiar punctul de plecare al freudismului, teoria psihozelor funcţionale, fără afecţiuni anatomofiziologice (teză emisă de fapt de Charcot, unul dintre mentorii de început ai lui Freud). Făcând trimitere la insuficienţa tehnică, microscopică, de a depista substratul nevrozelor şi psihozelor, Wallon introduce o nouă clarificare a formelor psiho-patologice: afecţiuni cu leziuni reversibile şi cu leziuni ireversibile, respingând pe cele aşa-zise psihogene (chiar dacă acestea ar exista, ele 145 ar provoca modificări în substratul fiziologic, aşa cum, de exemplu, emoţia determină o creştere a adrenalinei, a tensiunii arteriale, a conductibilităţii electrice etc.). Această viziune critică a lui Wallon a fost larg împărtăşită de psihologii sovietici, considerând determinismul intrapsihic o formă de idealism (vezi B.M. Teplov, Ştiinţa psihologiei în U.R.S.S., Cartea rusă, 1948; A.Smirnov, Starea psihologiei şi reorganizarea ei pe baza învăţăturii pavloviste, în „Sovetskaja pedagoghika”, nr. 8/1952). Teoria transfigurării şi a simbolismului impulsurilor inhibate, elaborată de Freud pentru explicarea viselor, este respinsă de pavlo-vişti şi, în general de fiziologi, ca o ipoteză speculativă, asupra unor fenomene ce se explică plauzibil prin dezinhibarea parţială a unor zone corticale; în acelaşi plan, situaţiile conflictuale dintre excitaţie şi inhibiţie explică apariţia nevrozelor. Drept „ipoteze gratuite” sunt considerate şi conceptele de „com-plex Oedip”, „libido”, „sexualitate infantilă”. Psihologi ca W. Stern, K. Bühler, J. Piaget nu au identificat asemenea tendinţe în etapa onto-genetică a primei copilării. Ed. Claparède respinge direct pansexua-lismul în raportul copilului cu lumea exterioară, în exerciţiul şi produ-sele de tip intelectiv (artă, literatură, religie) (vezi Prefaţă la ediţia în limba franceză a lucrării lui Freud Cinci lecţii de psihanaliză). Alfred Adler s-a detaşat de Freud (1911) tocmai pe această temă, identificând un „instinct al eului”, o „voinţă de putere” pentru a atinge scopuri, un vector al dezvoltării (ceea ce în psihologia umanistă de mai târziu se va numi „actualizare” sau „autoîmplinire”). Întreaga istorie a psiholo-giei, începând cu funcţionalismul lui Aristotel, a adus argumente pen-tru înţelegerea psihicului ca instrument şi instrumentare a procesului general de adaptare a organismului (a personalităţii, în cazul omului) la realitate. În cadrul raportului Subiect–Realitate, „sentimentul infe-riorităţii”este trăirea sufletească a contradicţiei dintre trebuinţe (ele însele în creştere) şi posibilităţile de satisfacere. Plăcerea este conexă satisfacerii oricărei trebuinţe sau disfuncţii, fără a se limita la instinc-tul sexual. Carl Jung s-a detaşat de Freud şi i s-a opus înţelegând natura acestui potenţial de conservare şi reproducere, întâlnit ca sentimente sociale, morale şi religioase. Energia vitală are oscilaţii, în funcţie de posibilităţile de utilizare (şi împlinire); Subiectul poate fi obligat la regresii, retrageri în conduite inferioare. Inconştientul nu se constituie numai din tendinţe refulate, ci şi din altele, ce n-au fost niciodată în planul conştiinţei sau au fost, dar s-au automatizat (vezi C. Jung 146 despre inconştientul personal şi cel colectiv: La structure de l’incons-cient, în „Archives de psychologie”, 1916). Mihai Ralea şi C.I. Botez (Istoria psihologiei, Ed. Academiei, 1958) etichetează psihanaliza ca făcând parte din „curentele iraţionale şi mistice care au bântuit în Europa şi apoi în S.U.A., începând din a doua decadă a secolului”, pentru „înlăturarea procesului supărător al conştiinţei” (p. 527). Autorii reproduc un pasaj din Prefaţa lui M.G. Jaroşevski la Psihologia experimentală de W. Woodworth: „Întreaga viaţă a oamenilor, atât socială, cât şi individuală, a fost redusă la lupta dintre conştiinţa neputincioasă şi instinctul sexual invincibil, proclamat atotstăpânitor al tuturor acţiunilor umane, aproa-pe din clipa naşterii…freudismul a ridicat amoralismul patologic la rangul de lege universală a istoriei” (p. 29). Un alt punct al teoriei freudiene ce a atras critici este şi bipo-laritatea vieţii psihice, balansul dintre forţele contrarii ale libidoului şi ale principiului morţii. În ultimele lucrări ale lui Freud se simte influenţa filosofiei existenţialiste (Heideger, Kirkegaard), ridicarea neliniştii şi fricii la rangul de principiu al vieţii, tendinţa iraţională spre nefiinţă. Criticile au venit mai ales din partea sociologilor care n-au acceptat reducerea complexei dinamici sociale, a fenomenelor de competiţie economică, frustrare şi beligeranţă, la instincte presupuse. b) Imoralitate Extinderea sexualităţii în copilărie a fost pentru cler o desacra-lizare a vârstei inocente. Este, evident, o replică ce ţine de valoare, şi nu de adevăr, astfel că rămâne la latitudinea fiecăruia să accepte sau nu teoria lui Freud. Aspectul etic este raportat de unii critici la personalitatea autorului, la mediul familial şi mistica iudaică în care s-a format. Prin aceasta este vizată acceptarea ca atare, iar nu validitatea explicaţiilor psihanaliste. c) Îndoiala asupra eficienţei terapiei Poate fi luată în seamă numai dacă a fost corect adresată şi dacă terapeutul a ţinut sub control toate variabilele intervenţiei terapeutice. Faţă de terapia medicamentoasă, terapia de tip psihanalitic nu poate fi judecată după criterii riguroase. Totuşi, a fost îndelung aplicată şi s-a format opinia că presupune o mare risipă de experienţă şi de timp, este deci costisitoare şi nesigură. d) Dogmă şi cult Psihanaliza a fost numită de critici mai mult o religie decât o ştiinţă. A practicat un exces de generalizare şi acceptare, lansând 147 constructe conceptuale pe baza unui singur fapt. „Deviaţioniştii” sau rebelii n-au fost decât „cazuri de eliberare” din tirania dogmei, tratate dur de către „maestrul” frustrat. Contribuţiile psihanalizei la dezvoltarea psihologiei Pentru a sublinia propria cutezanţă în scrutarea unor tărâmuri necunoscute, Freud s-a autointitulat conchistador. Imaginea lui a fost şi a rămas contradictorie: când este tratat ca pionier şi preştientist, când ca novator surprinzător, cu operă vastă şi sistematică, fără de care psihologia actuală nu poate fi concepută. Practic, psihicul ne pare astăzi multinivelar structural şi funcţional, în care operează forţe nebănuite înainte, răspunzătoare pentru dezvoltarea normală, patolo-gică şi de excepţie a vieţii de relaţie. Obiectul psihologiei s-a extins, problematica a devenit provocativă într-un înalt grad. Metodologic, asociaţia liberă de idei, analiza viselor şi erorilor, în ciuda criticilor, înseamnă un progres comparabil, după unii comentatori, cu inventarea microscopului în istoria ştiinţelor naturii. Psihologia a căpătat, pentru publicul larg, prestigiul pătrunderii inegalabile în mecanismele intime ale sufletului şi condiţiei umane. Deşi Freud însuşi n-a studiat decât un număr redus de cazuri (a publicat doar patru studii de caz ale pacienţilor săi), metoda s-a impus mai ales prin accentul pus pe consistenţa internă (formarea unei ipoteze particulare pe baza unei mari varietăţi de indicatori diferiţi şi confirmarea ei prin omogenitatea rezultatelor). Această metodă se dovedeşte productivă atunci când există un mare număr de date referitoare la un singur caz. Dintre toate şcolile psihologice, psihanaliza a dat cel mai mult de gândit oamenilor de cele mai diverse profesii şi grade de cultură. A mizat pe abisal, dar în fapt a contribuit la înţelegerea măreţiei omului, a condiţiei sale de normalitate şi autodepăşire. Psihicul a sporit în identitate, omul a crescut în responsabilitate. În autobiografia din 1925, scrisă chiar de Freud („Autobio-grafie”), aprecierea psihanalizei este clară şi sigură: „Iniţial denumire pentru o metodă terapeutică determinată, termenul a devenit azi nu-mele unei ştiinţe, aceea a psihicului inconştient. Numai rareori este în stare această ştiinţă să rezolve singură, în întregimea ei, o problemă; ea pare însă chemată să aducă importante contribuţii în cele mai diverse domenii ale cunoaşterii. Domeniul de aplicaţie al psihanalizei are aceeaşi anvergură ca şi acela al psihologiei, căreia îi adaugă o completare de o imensă importanţă” (p. 99). 148 Patru psihanalişti care şi-au afirmat „dreptul la diferenţă” faţă de Freud 1) Alfred Adler (1870 – 1937), medic vienez, încă de la înce-putul „întâlnirilor de miercuri” organizate de Freud, din 1902, a deve-nit un discipol al acestuia. După prima conferinţă a Asociaţiei Interna-ţionale de Psihanaliză ce a avut loc în 1910, Adler a trecut în dizidenţă pe motiv că maestrul a dat întâietate la preşedinţie lui Jung. La finele anului 1911, el a constituit şcoala rivală, cunoscută sub numele de psihologie individuală. Ideea originală (tolerată un timp de către Freud) a fost aceea că teoria şi practica analitică trebuie să aibă drept obiect mecanismele compensatorii; stilul de viaţă al individului este determinat de acestea. Forţa motivaţională cea mai importantă pentru Adler este voinţa de putere a omului, sexul fiind doar un simptom. Copilul nu este un mic animal sexual ale cărui dorinţe incestuoase trebuie reprimate, ci un organism mic şi neputincios, ale cărui trebuinţe sunt satisfăcute şi gestionate de către adulţii puternici. Copilul îşi dezvoltă treptat un simţământ al inferiorităţii faţă de aceştia şi tinde spre un statut de independenţă. Astfel, accentul în explicarea psihismului se mută, de la instinc-tele şi energiile biologice, la relaţiile sociale instituite în familia în care creşte copilul. Conflictele esenţiale sunt mai curând între individ şi mediu, decât în interiorul individului. Stilul de viaţă este o cons-trucţie psihică determinată de acest raport. Creativ, racordat mereu la un viitor imaginar, omul tinde spre integritate, concentrare, autocon-trol conştient. Este o imagine luminoasă, un chip optimist al omului, constructor al stilului propriu de viaţă, preocupat de mediu şi de progres. Faţă de spectrul întunecos al forţelor abisale freudiene, Adler reprezintă deci o diferenţă semnificativă! 2) Carl Jung (1875 – 1961), un psihiatru elveţian, captivat de Interpretarea viselor (lucrarea lui Freud apărută în 1900), l-a contactat pe Freud în 1907 la şedinţele „Societăţii de miercuri”, la Viena. Relaţiile s-au stabilit rapid, într-o compatibilitate deplină. Peste doi ani au călătorit împreună în America, fiind oaspeţi ai Universităţii Clark. Freud l-a propus pe Jung ca prim preşedinte al Asociaţiei Interna-ţionale de Psihanaliză (nu era evreu, putea astfel să confere un impact pozitiv noii mişcări ştiinţifice ce cutremura mentalitatea oamenilor de pretutindeni). În ciuda unei opoziţii evreieşti puternice din partea discipolilor vienezi, Jung a fost investit potrivit dorinţei lui Freud. Relaţiile însă au cunoscut mai curând o deteriorare, datorită slabelor 149 performanţe ale preşedintelui Jung, dar mai ales din cauza creării unui hiatus conceptual între cei doi: discipolul a abandonat conceptul de libido, în favoarea unei „determinări actuale”, fondând noua şcoală de psihanaliză intitulată psihologie analitică. Respingând cauzalitatea exclusiv în termenii trecutului, Jung pune accent pe prezent (conjunc-tură şi simultaneitate, – principiul sincronicităţii), pe anticiparea viitorului şi creativitate; impulsurile primitive vizează la Jung autorea-lizarea şi împăcarea cu divinitatea. Dacă Freud a dat prioritate energiei sexuale (conexe diferitelor zone şi stadii – oral, anal, falic, latent, genital), Jung a văzut că este vorba de o energie vitală ce se manifestă în forme ce ţin de momentele importante pentru supravieţuire: hrănire, sex, autorealizare, comporta-mente arhetipale etc. Astfel, complexul Oedip poate fi întâlnit la copii, dar el nu are o bază exclusiv sexuală, ci emoţional–reflexă, datorată asistenţei funcţional–organice şi afective, prioritar materne. Asimilând concepte şi pattern-uri cauzale din fizică, Jung a înţeles posibilitatea schimbărilor şi transferurilor de energie între diferite sisteme psihice. Sub puterea unificatoare a self-ului, inconştientul personal şi comple-xele sale, cel colectiv şi arhetipurile sale (persona, anima, animus, umbra), acumulează şi fac schimb de energie pentru a realiza gândi-rea, simţirea, afectivitatea şi intuiţia. Eu-l este mentalul conştient în contact cu realitatea, centrul identităţii şi personalităţii (total diferit de ego-ul palid al lui Freud). Între psihologia academică şi psihanaliză se simţea nevoia unei punţi, în sensul ca cea din urmă să devină mai ştiinţifică. Înţelegând omul ca un sistem activ, creativ şi operativ în câmpul evenimentelor actuale, deci nu ca un recipient presat de trecut, a lăsat inconştientul pe seama miturilor şi artei, conferind vieţii reale a persoanei lumina anticipării viitorului şi a constructivismului deliberat. Este, evident, o viziune optimistă şi istoria psihologiei o consemnează ca atare, replică majoră într-un veac răvăşit de revoluţii, războaie mondiale, mutilări, frustrări, dar şi „reparat” de progrese tehnice şi lecţii de vârf ale democraţiei şi păcii. Confruntarea cu suferinţa organică şi socială de care a avut parte Freud rămâne tipică pentru veacul în care ştiinţa psihologică a creat un pol al atenţiei şi aşteptărilor. Teoria lui Jung, cu implicaţiile sale în plan personal, metodo-logic şi terapeutic s-a dovedit repede în consonanţă cu noul spirit sistemic al ştiinţelor. Caracteristicile temperamentale, pregnante în gândirea psihologică cea mai veche, capătă o fundamentare în concep-tul de transfer al energiilor de la un sistem la altul, în ansamblul 150 compus din self, trecut, prezent, viitor şi mediu. Tipurile „introvertit” şi „extravertit” sunt astăzi înţelese şi acceptate de psihologi şi nepsihologi, ca un spectacol uşor de urmărit, dar revelator al unui real hipercomplex, în care un Eu activ stăpâneşte, controlează şi foloseşte datele experienţei individuale şi colective. Astfel, termenul „psiho-logie analitică”, ce desemnează viziunea lui C. Jung, este înscris pe traiectul evoluţiilor gândirii lui W. Wundt, dar vizează sistemul de conţinuturi şi energii, cu efect net diferenţiator între psihicul uman şi cel animal. Jung l-a descoperit pe om ca moştenitor responsabil: „averea” sa este experienţa umană păstrată şi purtată de ceea ce Aristotel, cu evidentă timiditate, a denumit „spirit”, ca atributul esen-ţial al transcendenţei. Deşi Jung n-a fost un naturalist ca Aristotel, el a înţeles continuitatea „lumii sufletelor”: umbra sa este cel mai vechi arhetip, parte a inconştientului moştenită din arsenalul instinctiv al animalelor, primitiv şi amoral, prin aceasta provocator, puternic, comod, dar hărţuitor, al persoanei care trebuie să răspundă unui spirit al timpului, încorsetat sau acompaniat de norme morale. Cât de diferite ar fi pattern-urile culturale, Jung vede în ele persistenţa unui filon comun: un cerc magic al tensiunilor, mandala sau self-ul, un pressing spontan asupra elementelor experienţiale pentru integrarea lor într-o personalitate ce-şi păstrează identitatea în orice situaţie. Crede că această entitate s-a putut realiza numai într-o anumită perioadă istorică, în evul mediu, când pulsiunile surprinse de modelul freudian au început să se manifeste doar ca subsidiare în ansamblul personalităţii. În contactul său permanent cu lumea, self-ul poate avea două tendinţe: o atenţie mai mare pentru ambient (extroversia) sau pentru propria lume interioară (introversia). Tipologia individuală se ampli-fică, dacă se consideră că, asociat celor două tendinţe, patru funcţii pot fi dominante în măsuri diferite: gândirea, afectivitatea, sensitivitatea şi intuiţia. Deci, tipologia umană se prezintă în termeni de atitudini şi funcţii; persoana, ca identitate, presupune acţiunea acestor factori în armonie. C. Jung a supravieţuit lui Freud douăzeci şi doi de ani, timp în care a finalizat o operă de 18 volume, devenită din ce în ce mai populară. Speculative, nestatistice, dar entuziaste şi compatibile cu religia, lucrările sale au scos psihicul din umbra psihanalizei freu-diene, radiind lumina speranţei asupra abisurilor crispate şi amenin-ţătoare. 151 3 – 4) Otto Rank (1884 – 1939), psihanalist remarcabil prin ideea şi cartea sa Trauma naşterii (1921), s-a detaşat în fapt de Freud în 1925, când a publicat împreună cu Sandor Ferenczi (1873 – 1933) Dezvoltarea psihanalizei. Disensiunile au pornit iniţial pe pista terapiei. O.Rank este un caz interesant pentru „universul” ideaţiei psiha-nalitice: s-a ataşat „Societăţii de Miercuri” pe când urma o şcoală tehnică, fiind încurajat să urmeze Universitatea tocmai de noua companie (fără însă a fi obligat de Freud să facă medicina pentru a practica psihanaliza). Originalitatea lui O. Rank vizează cauza nevrozelor: aceasta rezidă în trauma naşterii, a expulzării fiinţei umane dintr-o „lume” a confortului, într-una a restricţiilor („a stresului”, am zice astăzi). „Anxietatea separării” este efectul remanenţei trăirii acelei traume, a acelui conflict dintre două lumi sau două traiectorii. Lui Freud i s-a părut interesantă această ipoteză, dar pentru a-i da credit a cerut date statistice de confirmare a diferenţei de anxietate la primul născut, referitoare la cel cu dificultăţi la naştere şi cel născut prin cezariană; pentru prima dată apela la acest argument, evident, în plan teoretic, deoarece el însuşi nu l-a practicat niciodată. S.Ferenczi a conlucrat şi publicat cu O. Rank pe fondul concep-tual comun al renunţării la „exhumarea originilor istorice ale simpto-melor nevrotice” şi recurgând la o terapie de scurtă durată. Cauza nevrozelor ar fi deficitul de caldură afectivă maternă, iar terapia eficientă ar consta în compensarea acestei vitregiri prin gesturi simple de afecţiune şi conlucrare prietenoasă cu pacientul. Este tot o acţiune asupra inconştientului, dar sfidătoare faţă de tehnica lui Freud şi acesta a înţeles-o şi a respins-o vehement. Psihanaliza s-a implantat puternic în fondul conceptual umanist, găsind receptivitate şi lăsând simpatii, mituri, frustrări, demitizări, tehnici terapeutice, elanuri. Ca şi darwinismul, a creat „poli de gân-dire” sau axe de coordonate după care gândirea umană se va orienta în construcţiile şi rătăcirile sale nesfârşite. 152 XVI. PSIHOLOGIA UMANISTĂ (paradigma celei de-a treia forţe) Toate paradigmele psihologice au vizat omul, folosind modele ale sufletului său ca „telescop” spre formele cele mai depărtate de viaţă sufletească; a fost comod, apropiat, s-a putut şi sta de vorbă (ce altă ştiinţă mai are acest privilegiu să întrebe şi să primească răspunsuri de la propriul obiect de studiu?). Multiplele viziuni, unele sistematizate ca paradigme, nu s-au ciocnit atât de dur între ele încât să formeze un cleşte nimicitor (culmea imprudenţei: punctul „zero” al fixării celor două pârghii fiind chiar sufletul!). Fiecare şi-a urmat traictoria de modelator, fără să-l întrebe pe Subiect dacă-i convine „imaginea”. În veacul de care ne-am despărţit, s-a petrecut însă o asemenea ciocnire între Skinner şi Freud: în primul caz, sufletul uman s-a ecologizat în aşa măsură încât s-a estompat diferenţa faţă de cel animal, iar realitatea exterioară devine fapt psihic chiar prin apăsarea întâmplătoare pe o bară sau prin expresia unui suspin; în al doilea caz, sufletul este presat dinăuntrul său de forţe instinctuale gata să-l desfiinţeze, ca o bombă de kamikadze. Iată „cleştele”, invenţie oarecum comică ce-şi câştigă forţa datorită punctului central în care sunt fixate cele două perechi de braţe, una care apucă, cealaltă care este apucată. Cel care a salvat sufletul de la acest chin epistemologic a fost Carl R. Rogers, copil al acelui secol XX, suprasaturat de confruntări, ev tehnicizat care s-a născut în automobil, s-a urcat în avion, a dat bombe de tot felul peste oraşele luminate cu becurile veacului precedent şi, încântat de naivitatea oamenilor, le-a şoptit că întregul secol se va numi în istorie „al copilului” (pentru că va face totul pentru copii). Poate că lecţiile dure ale primei jumătăţi de veac XX au făcut ca flamura psihologiei umaniste să aibă culoarea albastră a idealurilor mângâietoare: omul este mai mult decât o masă plastică formată (sau deformată) de meteoriţii întăririlor şi ai necesităţii. 153 Carl R.Rogers (1902 – 1987) S-a născut în Oak Park, o suburbie a oraşului Chicago, într-o familie „aşezată”, practică, unită şi credincioasă; tatăl – inginer, antre-prenor de lucrări civile; au fost şase fraţi, între care cinci băieţi. Când Rogers avea 12 ani, părinţii au cumpărat o fermă la aproape 50 km de oraş, loc plăcut şi productiv pentru familie. În 1919 devine student la Universitatea de stat Georgia şi are prilejul participării la multe activităţi, inclusiv ca delegat la o Conferinţă mondială a Federaţiei studenţilor creştini, în China. Cu oarecare întârziere, datorită unui ulcer duodenal, în 1924 îşi ia licenţa în istorie (audiase un singur curs de psihologie). În acelaşi an se căsătoreşte şi va avea un băiat şi o fată. Mai departe, a intrat la Seminarul Uniunii Teologice, din New York, dar curând şi-a dat seama că nu are vocaţia ataşamentului la o anumită doctrină religioasă şi s-a transferat la Colegiul pentru profesori al Universităţii Columbia, pentru a se forma în domeniul psihologiei clinice şi educaţionale. Aici şi-a luat doctoratul în 1931. Cu un an în urmă începuse să lucreze la Centrul de îndrumare Rochester, din New York, cu prioritate pentru copii delincvenţi şi defavorizaţi. În anii 1939 – 1940 Rogers a fost directorul acestei instituţii, apoi, pentru cinci ani, profesor la Universitatea de stat Ohio; între 1945 şi 1957 – asociat al Centrului de consiliere de la Universitatea din Chicago. Până în 1964 a fost profesor la Universitatea din Wisconsin, în continuare, patru ani la Institutul de Vest de ştiinţe comportamentale şi, ultimul post, după 1968, la Centrul pentru studiul persoanei, în La Yolla, California. Principalele cărţi ale lui Carl Rogers: – Counseling and Psychotheraphy, 1942; – Client Centered Theraphy, 1951; – On Becoming a Person, 1961; – Carl Rogers on Encounter Groups, 1970; – Becoming Partners: Marriage and its Alternatives, 1972; – Carl Rogers on Personal Power, 1977; – A Way of Being, 1980; – Freedom to Learn for the 80’s, 1983. Ideaţia lui Rogers a fost întotdeauna enunţată simplu, cu cuvinte înţelese cu mintea şi inima chiar la prima rostire. Prin toate aceste cărţi enunţate mai sus răzbate o briză răcoritoare ce purifică şi împros-pătează viaţa, gândirea, relaţiile cu alţii şi cu sine, raportul cu trecutul şi cu viitorul. Dacă Skinner s-a centrat pe comportament (ca o 154 tranzacţie în monedă de recompensă şi pedeapsă), iar Freud a dat atenţie prioritară forţelor oarbe ale întunericului interior, Rogers se ocupă, scoate în prim plan, persoana: cu sufletul ei anticipativ, refle-xiv, decentrat, empatic. Cum de a văzut atâta bine în chipul omului, a convins atâta lume să privească ca el şi să cultive această „plantă perenă”, chiar dacă receptorul nu are pregătire psihologică? Rogers a descoperit în sufletul omului o forţă mai tare decât „instinctul vieţii”, „al morţii” sau „regimul de întăriri”: „aspiraţia per-soanei de a creşte”. Atracţia sa pentru grădinărit era o continuă mirare în faţa simili-tudinilor dintre plante şi persoane: toate cresc bine şi „înfloresc” când condiţiile sunt favorabile. Cât de numeroase şi variate ar fi acestea, două forţe le organizează: nevoia bazală de împlinire personală şi raporturile interpersonale apropiate, intime. În veacul al XIX-lea a fost descoperită asimilaţia clorofilială, ca mecanism al vieţii şi creşterii plantelor. Ce a descoperit Rogers similar acesteia? Un fenomenalism umanistic, aproximăm noi expresia originală a lui Rogers: pentru înţelegerea comportamentului uman este necesară cunoaşterea percepţiilor individuale relative la propriile experienţe conştiente imediate; fiecare dintre noi se comportă în acord cu cât îşi dă seama de sine şi de lumea din jur; nu realitatea obiectivă este determinantul hotărâtor al actelor noastre, ci modul în care privim acest ambient. Unii sunt mai „raţionalişti”, căutând informaţii din mai multe surse pentru a se autoverifica şi corecta, iar alţii sunt mulţumiţi cu o perspectivă particulară, neconfruntată cu alţii sau cu alte elemente; prima categorie practică deschiderea, ceea ce înseamnă o condiţie sigură pentru dezvoltare şi autorealizare (deschidere spre simţămintele proprii şi deschidere spre mediul extern), stare ce poate fi numită „a fi şi a deveni”; fără obstacole şi bariere impuse, omul „se extinde” personal şi social. Atât în terapie, cât şi în consiliere, Rogers a pus accent pe efor-turile oamenilor de a se înţelege pe sine şi relaţiile cu ceilalţi oameni. Un exemplu poate fi edificator. La vederea unui câine ce se apropie, două persoane pot avea comportamente foarte diferite: cea care-l percepe ca ameninţător, va manifesta teamă şi fugă; cealaltă, care-l vede prietenos, se va purta cu dragoste şi mângâiere. Similar se pot explica şi comportamente diferite a trei salariaţi faţă de o schim-bare survenită la locul lor de muncă. 155 Prin urmare, conceptul de „fenomenologie umanistă”, pe care se axează teoria lui Rogers asupra personalităţii relevă o unitate între două procese: tendinţa nativă spre creştere şi împlinire şi concep-tualizarea realităţii într-o manieră personală. Cum se explică funcţia productivă a acestei unităţi, ştiut fiind că orice acţiune umană se orientează după condiţiile relevante existente la un moment dat în mediile intern şi extern? Libertatea se dovedeşte o dimensiune a sufletului uman: tinde spre valori mari când persoana este sănătoasă, fiabilă, autorealizată; dimpotrivă se diminuează în cazuri de disfuncţii – boală, frustrare, neîmplinire, inhibare. În cazul al doilea, avem o distorsionare atât a experienţei interne, cât şi a circumstanţelor externe. A fi liber înseamnă a-ţi exercita capacitatea de a hotărî şi a alege eficient; acest enunţ este în acelaşi timp recunoaşterea determinis-mului. Între libertate şi determinism nu există opoziţie de neîmpăcat, deoarece primul termen desemnează factorul hotărâtor al „funcţio-nării” efective a persoanei şi a relaţiilor interpersonale, iar al doilea are un rol hotărâtor în analiza ştiinţifică a comportamentului. Cum am procedat şi în studiul celorlalte şase paradigme precedente, ne întrebăm şi în acest caz de sursa de date a sistemului de idei al lui Rogers. Similar unui design experimental, terapia centrată pe client a fost inventată de Carl Rogers pentru verificarea ipotezelor şi validarea teoriei. Termenul „client” folosit la început a fost potrivit concepţiei, de aceea a fost acceptat rapid şi este folosit şi astăzi de practicieni, deşi autorul a preferat după un timp cuvântul „persoană”: în terapia concepută de Rogers, cine apelează la ajutor nu apare ca individ bolnav sau Subiect de experiment, ci ca o persoană-participant activ, voluntar şi responsabil la un exerciţiu de stăpânire a propriei expe-rienţe şi dezvoltare a unor moduri de viaţă mai pline de semnificaţii şi satisfacţii. Cu ce „material” operează psihoterapeutul? – Cu ceea ce are mai valoros „clientul”: dubla capacitate de a descoperi ce-l nelinişteşte şi-l face nefericit şi cea de a favoriza schimbări în viaţa proprie. Terapeutul intervine când acest potenţial a fost blocat sau inhibat de către forţe familiale sau sociale, misiunea sa fiind aceea de a repune „potenţa în act” (cum spunea Aristotel). Mijloacele îndeplinirii acestei misiuni: realizarea în relaţiile (dialogurile) cu clientul a unei atmosfere calde, de acceptare pentru ca acesta să se exprime deschis referitor la trăirile interne proprii şi la influenţele de mediu care-l afectează; deci nu e vorba de a da un sfat sau de „a-l pune pe client pe linie”. 156 Pentru identificarea unui pattern al fenomenului, s-au urmărit schimbările în timp ale unor variabile semnificative, prelucrându-se inregistrarea şedinţelor succesive de terapie de-a lungul unei perioade, la un număr determinat de clienţi. S-au dovedit ca invariante două fenomene: 1) pe măsură ce numărul şedinţelor de psihoterapie creşte, scade frecvenţa preocupării clientului pentru problemele personale; 2) enunţurile de tip insight (iluminare) şi de autoacceptare (inclusiv acceptarea celorlalţi), cât şi discuţiile asupra unor planuri, scopuri, decizii personale cresc numeric cu fiecare nouă şedinţă. La nivelul unui eşantion se observă o clară tendinţă spre acest pattern (deci nu o absolută conformare). Acest fapt de observaţie i-a sugerat lui Rogers elaborarea unui instrument pentru evaluarea schimbărilor: Q-sort (Q-triere) înregis-trează diferenţa dintre self-ul actual şi self-ul ideal, aşa cum el repre-zintă clientul la începutul şi la finele terapiei; clientul este solicitat să trieze cca.100 de enunţuri, fiecare înscris pe câte o fişă separată („Sunt trândav”, „Adesea mă simt vinovat”, „De obicei sunt fericit”, „Îmi exprim simţămintele în mod deschis” etc.); sarcina lui este de a aşeza acele cartonaşe cu atribute în 9–10 grupuri, ordonate pe ranguri de intensitate, de la ceea ce recunoaşte că îi este foarte caracteristic, la ceea ce, dimpotrivă, îi este total nepotrivit, la mijloc fiind enunţurile neutre, indiferente. Persoanei i se poate spune, pentru a-şi forma un „set” discriminativ, că în fiecare grupă (grămadă) poate fi plasat un anumit număr de enunţuri. Procedura se aplică la începutul, în cursul şi la sfârşitul ciclului de şedinţe de psihoterapie pentru ca, printr-o analiză corelaţională a ordonării pe scală a atributelor în cele trei momente să se identifice schimbările relaţiei dintre self-ul actual şi cel ideal. Este ştiut că Rogers nu s-a preocupat de o teorie a personalităţii, ci de procesul schimbării personalităţii. Practica psihologică i-a oferit date asupra condiţiilor externe şi interne ale schimbărilor esenţiale, iar din aceasta a inferat şi o serie de enunţuri asupra naturii personalităţii. Dintre acestea, cea mai mare rezonanţă în psihologia contem-porană au următoarele idei: – Tendinţa de „actualizare” este singurul motiv bazal în psihi-cul uman (am pus termenul în ghilimele, deoarece nu a pătruns în toate dicţionarele de psihologie contemporană; se mai numeşte „auto-împlinire” sau „împlinirea de sine”). De la naştere suntem dispuşi de „a ne dezvolta productiv” spre împlinire, adică spre dezvoltarea la maximum a potenţialităţilor. Pentru aceasta, mediul trebuie să ofere 157 condiţii; ce face şi cât se dezvoltă fiecare poartă o amprentă strict personală. Astfel, unii aleg şi excelează în domeniul familial, alţii în cel personal. Componentele specifice nu înseamnă motive specifice; tendinţa de „actualizare” este motivul primar, care se realizează în funcţie de condiţii. Când procesul de actualizare are loc, câteva atribute generale definesc personalitatea în ansamblu: flexibilitatea, deschiderea şi autonomia. Menţinerea şi dezvoltarea organismului ca întreg, cu tot ansam-blul său de condiţii de ordin metabolic, relaţional, instrumental, sunt asigurate de energia acestei tendinţe. – Self-ul şi self-actualizarea. Tendinţa spre actualizare impulsio-nează copilul (care la început era o totalitate nediferenţiată de senzaţii şi percepţii) spre menţinerea şi îmbogăţirea potenţialităţilor experien-ţiale, prin înmulţirea interacţiunilor cu persoane importante pentru el. În acest cadru se produce o discriminare a senzaţiilor şi percepţiilor ca „eu”, „mie”, „eu însumi”; astfel apar experienţele sinelui (în engl., self-experiences). Deşi procesul este continuu şi fluent, la un moment dat anumite proprietăţi pot fi cel puţin parţial măsurate (una din metode fiind „Q-sort”, care rezerva un loc special self-ului în cadrul general experienţial). Experienţa concretă de socializare îl conduce pe copil la conştiinţa de sine, că el este cineva în raport cu ceilalţi. Astfel începe să facă enunţuri de felul: „Vreau…”, „Mă simt…”, „Acesta este al meu”, „Lasă-mă să fac…”. Unele self-uri sunt mai expansive, altele mai stoice, unele mai sărace, altele mai bogate, după cum persoanele cele mai importante din anturajul copilului îi permit. Tendinţa de self-actualizare se prezintă ca un subsistem al tendinţei fundamentale de actualizare, fiind pentru aceasta o formă de expresie sau o investiţie, unul din rezultatele sale majore. – Procesul autoevaluării suplimentează tendinţa de actualizare, „asistând” direcţia pozitivă a dezvoltării organismului. În copilărie procesul este foarte eficient, substanţial şi clar: preferinţele şi disgra-ţiile sunt evidente, corespunzând experienţelor favorizante, respectiv, celor dezavantajante actualizării. Căldura, securitatea, mângâierea, noutatea – sunt valori pozitive; frica, zgomotele stridente, produsele amare – sunt evaluate negativ. Intrăm în viaţă ştiind ce ne place şi ce nu, ce este, în general, bun sau rău; procesul evaluativ este operativ, firesc, flexibil, dar mai ales spontan, fără judecăţi şi precepte. Este un ghid intern ce funcţionează în copilărie fără blocaje, într-o unitate organică cu sinele; la vârsta adultă, acest contact natural se pierde, evaluarea devine inflexibilă, 158 nesigură, nonconfortabilă, bulversată de grija de apărare şi, în general, de anxietate. Practic, evaluarea nu mai deserveşte pe deplin auto-realizarea; Rogers explică acest fenomen prin conceptul următor. – Consideraţia pozitivă necondiţionată. Dezvoltarea self-ului presupune acceptare şi dragoste; Rogers este convins că această nevoie de afecţiune din partea celorlalţi este înnăscută. De aici derivă importanţa hotărâtoare a persoanelor care se ocupă de viaţa copilului, în special rolul părinţilor. Acest „înalt edificiu” al protecţiei lasă însă o umbră cu efecte profunde: cum adulţii încep să determine ce este „corect” şi ce este „greşit”, ce este „bine” şi ce este „rău”, potenţialul evaluativ al copilului devine din ce în ce mai frânat, rolul său de decizie în materie de experienţă internă este diminuat. Internalizarea valorilor din cadrul familiei, şcolii, bisericii, statului imprimă o rigiditate şi, evident, un gen de alienare a asistării evaluative a comportamentului. Ele sunt totuşi asimilate pentru că sunt privite pozitiv de către persoanele importante. Exemple de precepte: „supune-rea necondiţionată faţă de autoritate este un lucru bun”, „a câştiga bani este foarte important”, „a învăţa la şcoală este bine”, „a învăţa neor-ganizat, fără scop, este o pierdere de timp”, „erotismul este un lucru rău”, „este nepotrivit pentru un bărbat să plângă” etc. Ca urmare a acestor asimilări, se schimbă şi procesul realizării imaginii de sine; se folosesc repere de împrumut; disociaţiile între ceea ce Subiectul crede despre sine şi ceea ce cred alţii pot duce la tensiune şi nelinişte. Consideraţia pozitivă necondiţionată este un remediu al alienării: persoana vede că propriile-i gânduri şi simţăminte sunt pozitiv privite de către ceilalţi, care-l înconjoară, şi mai ales de cei care-i sunt deosebit de apropiaţi. Sinonimele „consideraţiei pozitive necondiţio-nate” sunt „acceptarea” şi „lauda”. Conceptul ca atare nu se referă la o realitate cu două stări, – „da” sau „nu”; are grade de intensitate şi de extindere, un diapazon de dezvoltare. Copilul se bucură de acceptarea unor fapte ale sale, dar nu a altora. În practica psihoterapeutică, în momentul în care clienţii simt că sunt acceptaţi aşa cum sunt, încep să renunţe la „dispozitivele interne” de apărare şi negare, generate de „aprecierile condiţionate” la care au fost supuşi în experienţa anterioară. – Congruenţă şi incongruenţă – termeni folosiţi de C. Rogers pentru a desemna relaţiile de concordanţă, armonie şi, respectiv, discrepanţă sau dizarmonie dintre imaginea de sine şi trăirile intime (organismic experiencing). Starea-ţel în procesul de terapie este 159 atingerea „stării de congruenţă”, însemnând integrare, autenticitate, neînstrăinare, deci o armonie între tendinţa generală de actualizare şi autorealizarea sinelui. – Persoană cu funcţionalitate completă – individ ipotetic ce reprezintă actualizarea maximă a unei fiinţe umane. În viaţa reală, funcţionalitatea poate fi descrisă doar în termeni relativi. De aceea „funcţionalitatea totală” trebuie privită ca proces, iar nu ca o condiţie statică: un organism ce funcţionează bine, adaptativ, atât de mobil şi flexibil încât să întâlnească situaţiile noi în modul cel mai eficient şi să aspire spre niveluri mai înalte de actualizare; este vorba deci de o mişcare constructivă în direcţia dezvoltării şi împlinirii continue. Evident, o asemenea persoană se caracterizează prin congruenţă, armonie între sine şi trăirea experienţială: de aceasta este conştient, o acceptă fără s-o nege sau distorsioneze; testează efectiv realitatea pentru a-şi maximiza satisfacţiile; practică relaţii interpersonale armonioase. Umanismul lui Rogers nu este unul raţionalist, axat pe efectul optimizator al conceptului în raporturile cu sinele şi cu ambientul; dimpotrivă, el priveşte omul ca o unitate funcţională emergentă compusă din intelect şi trăire afectivă; în mai multe rânduri a subliniat că omul este mai cuminte decât intelectul său şi că funcţionarea optimă este atunci când organismul unitar operează atât deschis, prin iniţiative şi alegeri, cât şi respondent, reacţionând consistent la stimuli şi situaţii provocatoare. Factorul favorizant al acestei coalescenţe este raportarea (consideraţia) pozitivă a altor persoane semnificative, mai ales în primii ani de viaţă, când suntem cel mai vulnerabili. Terapia centrată pe client Reţinem de la C. Rogers o definiţie a psihoterapiei, formulata în 1959, deci la două decenii de la prima sa carte (Counseling and Psychotherapy, 1942): – „psihoterapia este punerea în funcţiune a unei capacităţi deja existente într-un individ potenţial competent” (p. 221). Eficienţa terapiei este determinată de trei „condiţii atitudinale”: – Terapeutul să fie în starea de congruenţă, de armonie între ceea ce simte şi ceea ce-i transmite clientului; – Terapeutul practică în raport cu clientul o apreciere pozitivă: acesta este „premiat” pentru tot ceea ce este şi ceea ce poate deveni; – Înţelegerea empatică a clientului: terapeutul simte experienţa internă a clientului, intrând şi rămânând în lumea lui subiectivă, fără a 160 se împotmoli în temerile, confuziile şi alte emoţii pe care acesta le trăieşte. Este o intuire şi împărtăşire a experienţei clientului, în scopul sprijinirii lui să-şi găsească perspective clare (diminuarea temerilor de a se exprima, intrarea într-un contact mai apropiat cu propria experienţă intimă – „organismică”). Prin faptul că terapeutul se simte confortabil şi atras de ceea ce face, este o persoană cu „funcţionalitate completă”, într-un raport real, autentic, firesc. Nu numai verbal, dar şi prin mimică, ton, pauze, acţionează „nondirectiv” asupra clientului pentru ca acesta să-şi accepte trăirile profunde, să devină mobil, fluent şi cu o bogăţie de diferenţieri în reacţii, ceea ce înseamnă o recentrare a potenţialităţilor lui pe „aici şi acum”. Tehnica de relaxare rogersiană este foarte cunoscută şi aplicată, dar el a imaginat şi experimentat şi alte procedee de „schimbare a personalităţii”. Grupurile de întâlnire Este vorba de un grup mic de 8–15 persoane, în care interac-ţiunile sunt intense, ceea ce permite fiecărui participant „să se regăsească” şi să se raporteze consistent la ceilalţi, să se apropie astfel de ceea ce se numeşte „funcţionare completă”. Este, deci, un grup pentru intensificarea dezvoltării, iar nu pentru cei care au disfuncţii majore şi necesită intervenţie imediată. Întâlnirile se desfăşoară în sesiuni mai lungi sau mai scurte, însumând 20–60 de ore de „contact intensiv”, fără o agendă prealabilă şi o structurare impusă, pentru a se da libertate membrilor grupului de a-şi scruta trăirile şi posibilităţile de interacţiune. În ciuda aspectelor de moment, cu ostilităţi şi disconfort, evoluţia procesului este spre acceptare mutuală şi sprijin. În acest proces, un rol însemnat îl are „facilitatorul” (se evită termenul „lider”): crează o atmosferă pentru exprimare deschisă şi totodată pentru focalizare pe propria trăire şi interacţiuni, imprimă sesiunii un caracter ludic, fără scopuri fixate de la început. Într-un mod practic, privit de membrii grupului ca firesc, fiecare învaţă să fie el însuşi şi să se poarte onest cu ceilalţi. În acest scop, facilitatorul procedează astfel: a) ascultă cu atenţie şi sensibilitate fiecare persoană, considerând semnificativă orice relatare. Prin aceasta persoana se simte într-un climat de siguranţă; b) acceptă atât grupul, cât şi persoanele; c) încearcă să aibă o înţelegere empatică pentru fiecare; d) operează în termenii propriilor simţăminte, fără a se teme 161 chiar de expunerea în faţa grupului a propriilor probleme, cerând şi sugestii. Tehnica are şi o serie de elemente contraindicate, dintre care mai interesante sunt interpretarea frecventă a motivelor persoanelor, manipularea, obligarea acestora să execute anumite exerciţii. Lucrul în grup are o evoluţie cu tendinţe spre un model comun; începe cu un gen de nelinişte şi termină cu o fază de compatibilitate. Practica a relevat şi posibile fenomene negative şi riscuri. Facilitatorul însă, nu este singur: treptat, grupul îşi amplifică potenţialul de acţiune benefică asupra membrilor săi. (vezi cartea Way of Being). Relaţiile intime Analizând materialele multor interviuri şi scrisori relative la viaţa cuplurilor, Rogers a identificat tendinţe generale şi aspecte cri-tice ale relaţiilor intime de succes. Cartea Becoming Partners: Mar-riage and its Alternatives (1972) este dedicată acestei problematici. Şi în această arie, viziunea autorului este luminoasă, umanistă, operând cu conceptele: experienţă interioară, dezvoltare, disoluţia rolurilor în favoarea unei individualităţi mai pregnante, comunicare în sferele semnificaţiilor şi afectelor, realismul reacţiilor (pentru „aici şi acum”), exprimarea trăirilor personale, empatia, stilul liber de viaţă, origi-nalitatea sinelui. Problematica umanistă a educaţiei şi păcii Predilecţia târzie, în opera lui Rogers, pentru termenul „persoa-nă” poate fi explicată prin înţelegerea acelui atribut specific al omului de a fi capabil să-şi dirijeze propria-i viaţă dacă are condiţii adecvate. În această accepţiune, el pledează pentru a se recunoaşte dască-lului funcţia de „facilitator” al învăţării: crează o atmosferă de liber-tate şi suport pentru iniţiativele individuale, este permisiv şi empatic. Axul central în organizarea sau provocarea învăţării este unitatea intelect-afect, apelul la „cadrele interne de referinţă”, tratarea „obiec-tivităţii şi subiectivităţii ca aspecte complementare ale cunoaşterii ştiinţifice”. Reducerea conflictelor şi consolidarea păcii în lume este pentru Rogers o temă similară celei a grupurilor de întâlnire. Partenerii de tratative trebuie să stea faţă în faţă perioade lungi de timp, să discute deschis, informal şi empatic diferenţele de vederi. Pattern-ul „Eu am dreptate, tu nu!” poate fi depăşit prin procedee analoage psihoterapiei. Rogers invocă multe exemple de reale izbânzi diplomatice toc-mai datorită apropierii de modelul „centrării pe persoană”, însemnând 162 responsabilitate individuală, dar şi recunoaşterea dimensiunii „native” a omului de a fi motivat pentru dezvoltare, progres, armonie, conside-raţie pozitivă, dreptul la decizie liberă. În lupta spontană pentru „a fi şi a deveni”, ţelul este nu blocarea, respingerea, diminuarea celuilalt, ci autorealizarea fiecăruia. Alţi promotori ai psihologiei umaniste Abraham Maslow (1908 – 1970) s-a născut la New York, în Brooklyn, fiu de emigrant evreu. A avut o copilărie nefericită, fără prieteni, dar şi-a găsit chemarea în lecturi; făcând studenţia la Universitatea din Wisconsin, a fost atras de marile curente psihologice ale vremii: behaviorismul, apoi psihanaliza. A fost profesor de psihologie la mai multe universităţi, începând cu Brooklyn College. A devenit o personalitate marcantă a psihologiei americane, fiind onorat cu înalte funcţii în asociaţiile profesionale. Cele mai cunoscute lucrări ale sale sunt: – Motivation and Personality (1954 şi 1970); – A Theory of Motivation (1967); – The Farther Searches of Human Nature (1971). Opera lui A.Maslow este o dezvoltare a ideii de „creştere psiho-logică” şi „afirmare a sinelui”. Astăzi, chiar şi la cursurile de management şi în practica ingine-rilor se fac trimiteri la „piramida motivelor”, a lui Maslow. Având şapte niveluri, baza (dimensiunea cea mai întinsă pe care se sprijină celelalte), o constituie „nevoile fiziologice” (foame, sete, sex etc.); urmează nevoia de securitate (adăpost, apărare de pericole etc.); apoi, palierele trebuinţelor psihologice: - nevoia de proprietate, dragoste, acceptare; de stimă şi apreciere; cognitive; estetice; autorealizarea sau actualizarea. Vârful piramidei a dat mai mult de gândit lui Maslow, elaborând o concepţie a multimotivaţiei: motivaţia pentru valori mai înalte, - frumuseţe, ordine, justiţie, perfecţiune, dorinţa de a crea, transcendenţa. Coalescenţa acestora este favorizată de nevoia de autoîmplinire sau autorealizare. Corespunzător trebuinţelor de acest ordin, superior, este compor-tamentul de vârf (peak experience), definit prin intensitate, efecte emergente asupra personalităţii şi destinului, caracter sacru, deschi-dere spre infinit, extaz, uimire şi veneraţie. Fără a fi interpretate mis-tic, acest gen de experienţe au momente de revelaţie şi inspiraţie. De aici până la conştiinţa cosmică, un fel de fuziune dintre Sine şi Univers, este o transcendere, de care este în stare orice fiinţă umană, dar numai în anumite condiţii şi momente. 163 Erich Fromm (1900 – 1980), psihanalist american de origine germană, profesor de psihiatrie la Universitatea din New York, a promovat o completare a marxismului cu conceptele freudiene relative la funcţia represivă a socius-ului. Depăşindu-l pe Freud de pe poziţii marxiste, Fromm argumentează şi funcţia creativ-formativă a socie-tăţii în raport cu personalitatea. Societatea supertehnicizată şi de consum excesiv are drept efect asupra omului alienarea: decentrarea de la ideea de existenţă la cea de posesie; omul se rupe de sine, dar şi de alţii, se percepe ca un străin, se reduce la un „caz” în documentele birocraţiei, un „obiect” în aparatul de producţie, fără nici o identitate. Sufletul uman devine divizat funcţional în compartimentele intelectiv şi afectiv, raţiune şi pasiune. Văzând în „criza de identitate” (indiferenţa omului faţă de el însuşi) expresia dezumanizării, propune totuşi remedii: substituirea eticii „autoritare” cu una „raţională” şi trecerea de la speranţa iluzorie şi pasivă la speranţa activă (ca factor creator al vieţii, punerea în act a potenţelor proprii, imprimarea unui sens vieţii). E. Fromm este un promotor al psihologiei umaniste prin apelul la capacităţile umane ca izvor al sensului vieţii, cât şi prin încărcarea tendinţelor inconştiente cu un conţinut raţional, creativ şi pozitiv-afectiv (iubire, altruism, armonie). Lucrările mai importante ale lui Fromm: – Escape of Freedom (1941); – Man for Himself (1947); – The Sane Society (1955); – The Art of Loving (1956); – The Revolution of Hope Toward a Humanized Technology (1968). O culegere de studii a fost publicată şi în imba română, Texte alese, Editura politică, Bucureşti, 1983. Printre promotorii psihologiei umaniste sunt şi alte nume cunoscute: R.W. Coan (care a publicat în 1974, în Anglia, o carte despre „personalitatea optimală” (de succes şi confort, flexibilă, inte-gră, cu identitate puternică); Charlotte Bühler (probleme de învăţare şi dezvoltare). * Reprezentanţii psihologiei umaniste au dat o replică îndelung elaborată reducţionismului fiziologic şi comportamental, în „apărarea” omului concret, real, cu mobilurile sale raţionale şi aspirative; au scos în prim plan conceptul de Sine, de experienţă interioară şi imagine de sine, au tratat problemele interpersonale ca factori de creştere şi 164 corectare a organizării interne a personalităţii; au relevat evoluţia continuă a Sine-lui şi factorii favorizanţi ai acestui proces. Psihologia umanistă are deja o istorie. Cărţile apărute şi ecourile în societatea contemporană înseamnă repere în timp, alături de care mai consemnăm: – 1962, ia fiinţă Asociaţia americană de psihologie umanistă; ca semn al „decentrării” şi „dialogului”; primele două congrese le ţine la Amsterdam (1970) şi Würtzburg (1972); – 1971, începe să apară „Journal of Humanistic Psychology”. Replici critice la adresa psihologiei umaniste În mod special, concepţiei lui Carl Rogers i se aduc următoarele critici: – Practică o fenomenologie naivă, acceptând ceea ce spun clien-ţii, când de fapt, este recunoscut, verbalizarea este dificilă şi produce distorsiuni ale realităţii, mai ales când vizează lumea interioară; sub acest aspect şi valoarea testului „Q-sort” este îndoielnică; – La postulatul despre originea naturală a bunătăţii sufleteşti, se aduce în discuţie viaţa contradictorie a adultului, disfuncţionalităţile, manipulările, eşecurile educaţiei etc. – Cum poate fi concepută şi evaluată starea Self-ului fără considerarea valorilor culturale? Care-i demarcaţia între înnăscut şi învăţat? – Proceselor inconştiente li se atribuie o prea redusă atenţie, când, se ştie, ponderea lor în conduita umană este însemnată şi fondul lor se alimentează continuu, se automatizează activităţile şi se formează set-urile. – Behavioriştii critică faptul metodologic al culegerii datelor în condiţii necontrolate. – Multe concepte ale lui Rogers sunt vagi, slab definite. Exem-plu: „experienţa organismică” (intimă), „self-conceptul”, „funcţionali-tate completă”, „adevăr”, „frumuseţe”, „persoană”. Unii comentatori încheie pe un ton „umanist”: „Ca să-l înţelegi pe Rogers, trebuie mai întâi să-l crezi”. Alte critici la adresa viziunii „umaniste” în psihologie pot fi for-mulate din perspectiva psihologiei vârstelor şi activităţilor fundamentale: – „congruenţa”, „curiozitatea” şi „flexibilitatea” copilului sunt termeni de comparaţie interesanţi, dar nu pot fi luaţi în valoare absolută; aceleaşi calităţi le poate avea şi adultul după ce a asimilat valori sociale, cunoştinţe, capacităţi intelectuale complexe. 165 – În lucrările de psihologie umanistă nu se găseşte o tratare a problemei structurii activităţii şi nici o taxonomie a activităţilor funda-mentale; din această cauză lipseşte o reprezentare asupra relaţiei dintre acţiunea concretă (desemnată prin sintagma „prezentismul conştiinţei umane”) şi câmpurile de semnificaţii şi probleme la care să se poată raporta efortul punctual, trăirea şi perspectiva într-un anumit moment. – Înţelegem că psihologia umanistă şi-a delimitat obiectul la sfera umanului, dar este greu de acceptat eliminarea fără comentarii a psihicului animal din aria meditaţiei despre suflet; în istoria psihologiei, referirile la psihicul animal au oferit multe sugestii pentru înţelegerea funcţiilor senzoriale, afectivităţii, expresivităţii emoţionale şi intelectului (se ştie că natura problem-solving-ului inteligent a fost definită de W.Köhler în studiul comportamentului antropoidelor). – Referitor la unele concepte, întâlnim în literatura de profil incoerenţe derutante. De exemplu, referitor la „curiozitate” întâlnim astfel de definiri: a) „una dintre cele trei trebuinţe fundamentale” (C. Alderfer); b) „accentul pe mediu, obstacol, confruntare, dorinţa de a exercita o putere” (H. Murray); c) „resortul principal al motivaţiei” (D. McClelland); d) „nivelul cel mai înalt al ierarhiei trebuinţelor” (A. Maslow); e) „singura motivaţie bazală” (C. Rogers). Din aceste oscilaţii se înţelege cât de necesară este operarea distincţiei dintre „trebuinţe”, „motive”, „acţiuni”, „activităţi”, „ţeluri”, „motive”. – Opoziţia Rogers–Skinner nu poate fi absolutizată, aşa cum nu este cazul (demonstrat, de altfel, chiar de Rogers) raportului Libertate– Determinism. Dacă, de exemplu, obiectul de învăţământ este structurat din perspectiva activităţilor productiv-creative, nu mai putem vorbi de un „dresaj” skinnerian şi nici de o manifestare liberă a „experienţei interne”. – Referitor la mijloacele inventate de Rogers pentru restabilirea congruenţei (psihoterapia şi grupul de întâlnire), acestea se dovedesc utile, în ciuda caracterului evident artificial, dar izofuncţional lor, în evoluţia vieţii sociale s-au „inventat” cluburile, artele, serviciile de caritate, petrecerile de tot felul (inclusiv simpozioanele ştiinţifice!). 166 XVII. TRECUT ŞI ISTORIE ÎN PSIHOLOGIA ROMÂNEASCĂ În Geneza psihologiei ca ştiinţă experimentală în România, Marian Bejat identifică două faze în devenirea psihologiei ca activitate ştiinţifică în ţara noastră: I. Emanciparea psihologiei de sub influenţa metafizicii spiritualiste; II. Constituirea psihologiei ca ştiinţă experimentală în România. În prima fază sunt delimitate două perioade: – până în anul 1860: problemele de psihologie prezente în opere filosofice, antropologice şi fiziologice; – a doua jumătate a sec. al XIX-lea, perioada 1860 – 1890, de rezonanţă cu mişcarea de idei psihologice din Occident. În a doua fază, se impun analizei istorice: – perioada 1890 – 1920, cu primele laboratoare şi cercetări expe-rimentale, cursuri universitare şi personalităţi cu operă recunoscută (şi valorificată) în Occident; – perioada de după primul război mondial, 1920 – 1930. Marian Bejat a trăit 62 de ani, dar la „discreţia” vicisitudinilor socio-opresive repetate, sfârşind într-o marginalizare tragică, impusă tocmai de socius-ul căruia i s-a dedicat. Psihologia în opera lui Dimitrie Cantemir Elementele de gândire psihologică au fost identificate în toate producţiile spirituale din istoria meleagurilor noastre; limba şi litera-tura română, din cele mai vechi timpuri au referiri semnificative la lumea interioară a omului şi la relaţiile sociale. Dar, prima operă de rezonanţă europeană la care ne putem referi este cea a lui Dimitrie Cantemir (1673 – 1723), savant enciclopedist al vremii sale. În lite-ratura filosofică românească ideaţia sa este pusă în evidenţă în lucrările lui I. Verdeş, P.P. Panaitescu şi D. Bădărău. Gândirea lui Dimitrie Cantemir, revendicată şi de istoria filoso-fiei ruse (deoarece după „ruperea de turci”, din 1711, a trăit la Harkov), a apărut şi s-a manifestat în cadrul ideologiei teologice. Dezvoltările 167 remarcabile în opera lui D. Cantemir vizează sfera gnoseologiei şi apare ca remarcabilă în veacul al XVIII-lea (Voltaire s-a referit adesea laudativ la aceasta). În Istoria hieroglifică, Cantemir se exprimă ca empirist: „Toată cunoştinţa şi toată ştiinţa din înainte mergătoare simţire purcede” (Istoria hieroglifică, vol. I, p. 66). Abordând problema corectitudinii cunoaşterii (numită astăzi validitate), în prim plan Cantemir pune criteriul experienţei: „…Expe-rienţa şi ispita (cercetarea) lucrului mai adevărată poate fi decât toată socoteala minţii, şi argumenturile arătării de faţă mai tari sunt decât toate chitelile (raţionamentele)” (op. cit., p. 64). În „palatul cunoaşterii lucrurilor”, spune plastic autorul, putem intra pe trei porţi: receptarea prezentului (percepţia), „pildele cele trecute” (memoria) şi „buna socoteală a celor viitoare” (gândirea). Într-un limbaj aforistic şi elevat, Cantemir se exprimă ca raţio-nalist, punând mai presus gândirea şi buna deprindere, decât instinctul în dirijarea comportamentului uman. Evident, o asemenea viziune se dezvoltă cu o concepţie pozitivă asupra rolului învăţării şi dezvoltării funcţiilor psihice prin instruire şi educaţie. Aceste probleme de psihologie genetică şi de morală sunt abordate în Divanul sau gâlceava înţeleptului cu lumea sau giudeţul sufletului cu trupul (sub red. lui V. Cândea, Editura pentru literatură, Bucureşti, 1969). * Dintr-un document publicat de istoricul Nicolae Iorga în 1901, aflăm că în secolul al XVIII-lea, universităţile din Occident aveau cursuri distincte de psihologie. Astfel, în carnetul de studii al stol-nicului Constantin Cantacuzino, întors de la Universitatea din Padova în 1668, figura o notă la cursul de psihologie ţinut de profesorul Albino Albanese. Elemente de psihologie în învăţământul superior (1860 – 1890) Cele două şcoli superioare din Ţările Române, Şcoala cea mare domnească de la Mânăstirea Trei Ierarhi (fondată de Vasile Lupu) şi Academia grecească de la Sf. Sava, din Bucureşti, funcţionau încă din secolul al XVII-lea. Cursurile predate aici, cu precădere de profesori greci, reflectau ştiinţa antică, dar şi pe cea occidentală, ideile empiris-mului englez, iluminismului francez şi german. Se fac traduceri după Voltaire, Montesquieu, Condillac, Rousseau, Baumeister (tradus de Samuil Micu), Kant (tradus şi interpretat de Gh. Lazăr). 168 Psihologia apărea în capitole din tratatele de filosofie, antropo-logie şi medicină. În 1830, la Buda, Tipografia Universităţii, apare cartea medicu-lui Paul Vasici Antropologhia sau scurtă cunoştinţă despre om şi despre însuşirile sale; deşi are un „Apendice” de 10 pagini, intitulat Despre suflet (elaborat scolastic-idealist), întreaga parte a II-a a cărţii are organizarea şi conţinutul unui tratat de psihologie, cu o consistentă argumentare a rolului sistemului nervos. Mai târziu, în 1843, în Tipografia Colegiului Sf. Sava, alt medic, Şt.V. Episcupescul tipăreşte Oglinda înţelepciunii, cunoaşterea sinelui, cu capitole de anatomie, fiziologie şi psihologie (aceasta într-o viziune metafizică). A doua jumătate a veacului al XIX- lea este marcată de crearea statului naţional, înfiinţarea Universităţilor din Iaşi (1860) şi Bucureşti (1864) şi a Academiei Române (1866). Dezvoltarea generală a ţării se exprimă într-un avânt fără precedent al ştiinţei şi tehnicii: cu prioritate mondială se pun bazele unor noi domenii ştiinţifice: bacteriologia (V. Babeş şi I. Cantacuzino), neurologia (Gh. Marinescu), biospeolo-gia (E. Racoviţă) etc. La Universitatea din Iaşi, un curs românesc de psihologie fusese ţinut de Simion Bărnuţiu (ardelean de origine, cu doctorat în drept la Paris), intitulat Psihologia empirică şi logica (publicat postum, în 1871); un alt manual de psihologie este publicat în 1898, de Ion Găvănescu, profesor la Iaşi; între timp, mai ţinuseră prelegeri de psihologie Titu Maiorescu, Ion Pop Florentin, C.C. Dumitrescu-Iaşi şi C. Leonardescu. Prima catedră de psihologie (separată de filosofie) se înfiinţează abia în 1925 (condusă de Mihai Ralea). Psihologia experimentală în România După cum s-a arătat în capitolul despre Wundt, primul laborator de psihologie s-a înfiinţat la Leipzig, în 1879. Experimentul apărea drept un atribut al maturizării ştiinţei şi numărul laboratoarelor a crescut rapid în toată lumea: în 1883, în S.U.A., de către Stanley Hall, la Universitatea John Hopkins; în 1889, Sorbona, H. Beaunis; Roma, G. Sergi; în 1891, Universitatea Columbia, New York, John Mc.Cattell; Cambridge, Anglia, alţi discipoli ai lui Wundt În ţara noastră, primul laborator de psihologie a fost înfiinţat în 1893 la Iaşi, de către Eduard Gruber, doctor al Universităţii din Leipzig (cu o teză asupra luminozităţii culorilor, coordonată de W. Wundt). 169 În cartea deja amintită a lui M. Bejat, lui Gruber i se rezervă 45 de pagini, scrise cu deosebit respect, simpatie şi compasiune. Stu-diile şi manifestările sale în străinătate, pe parcursul a 7 ani (cu mare succes la primele două Congrese mondiale de psihologie), îl anunţau ca un om de ştiinţă de înaltă inovaţie şi mare operă. Ca un semn al destinelor rare, a murit la 35 de ani într-un ospiciu, în 1896, anul în care s-au născut trei psihologi de referinţă ai veacului următor: L.S. Vâgotski, J. Piaget şi Mihai Ralea. Se născuse la Iaşi, în 1861, într-o familie mixtă: tatăl – arhitect german, mama – o româncă din neamul domnitorului Cuza. După licenţa în litere şi filosofie la Iaşi, îndrăgit de cercul „Contemporanul”-ui ca „figură pitorescă” şi informată, Gruber beneficiază de mentoratul lui Titu Maiorescu şi face, cu intermitenţă, studii la Sorbona şi Leipzig. Publică prima lucrare de psihoestetică, Stil şi gândire, studiază sinesteziile; lucrările lui sunt apreciate de psihologi consacraţi şi publicate în reviste occidentale de prestigiu. Este atât de preocupat de un laborator de psihologie la Universitatea din Iaşi , încât, în 1893, chiar în drumul de la Leipzig spre casă, se opreşte la Bucureşti, are o audienţă la ministrul instruc-ţiunii, Take Ionescu. Într-un timp scurt este elaborat devizul pentru aparatură şi regulamentul, asigurate spaţiul şi fondul bibliotecii. Eduard Gruber deschide, pe 21 octombrie 1893, primul curs de Psihologie experimentală din România (anunţat şi comentat pozitiv de presa locală). În 1894 participă, la invitaţia profesorului Lombroso, la Congresul (medical) de Antropologie de la Roma, comunicând despre cercetările sale asupra audiţiei colorate, lucrare ce i-a fost ulterior publicată (ministrul Take Ionescu a primit o scrisoare de la Lombroso, în care România este felicitată că are un asemenea psiholog eminent). După ce începuse şi un curs de Pedagogie modernă, în 1895, Gruber apare cu intermitenţe, boala îl preocupă. Diagnosticul stabilit de dr. Richard von Krafft, profesor la Universitatea din Viena, la care se tratează, este de nevroză astenică, determinată de surmenaj intelectual. Revine în ţară, boala se agravează, obligând familia să-l interneze la spitalul doctorului Şutzu din Bucureşti (cel care-l asistase şi pe Eminescu). Încetează din viaţă pe data de 28 martie 1896, spre consternarea generală a intelectualităţii ieşene şi a organelor de presă, care îi remarcaseră cu entuziasm ascensiunea în ultimii şapte ani. Prima stea pe cerul românesc al noii ştiinţe despre om, psiho-logia experimentală, s-a dovedit nenorocoasă, căzând precum Eminescu, Bolintineanu, Bălcescu, Tudor Vladimirescu. 170 Depărtarea ei de „obişnuitul” cotidian face ca lumina ce a pur-tat-o să dăinuie încă. * În ultimul deceniu al sec. al XIX-lea, au apărut cărţi relevante pentru noul spirit experimental din psihologia europeană: Introducere în psihofizică (1812), de Şt.Michăilescu; Principii de psihologie (1892), de C. Leonardescu; Problemele psihologiei (1898), de C. Rădulescu-Motru; în 1895, Alfred Binet, invitat de ministrul Instrucţiunii publice Take Ionescu, ţine la Universitatea din Bucureşti 12 prelegeri de psihologie experimentală (aprilie – iunie). Evenimentul a fost de excepţie, rectorul Universităţii, Titu Maiorescu, propunându-i ulterior, lui Binet să revină ca profesor. Revista culturală „Contemporanul” a marcat epoca printr-o largă acţiune de propagare a mişcării de idei ştiinţifice în domeniu. * Nicolae Vaschide (1873 – 1907), ca şi Gruber, a fost „prea înalt pentru o umbră atât de scurtă”. Născut la Buzău, unde a urmat clasele primare şi gimnaziul; după absolvirea liceului „Sf. Sava” din Bucu-reşti, urmează cursurile Facultăţii de litere şi filosofie, având ca profe-sori pe Titu Maiorescu şi C. Dumitrescu-Iaşi. Susţine licenţa în iunie 1895, cu teza Senzaţiile vizuale, apreciată ca excelentă şi premiată. Cu ocazia prelegerilor lui A. Binet, Vaschide, în preajma susţinerii licenţei a fost apropiat savantului francez, alcătuind succesiv „rapoarte” despre fiecare curs şi prezentându-le în presă; Binet l-a apreciat şi l-a invitat la Sorbona, în laboratorul său de psihologie experimentală. Din toamna anului vizitei lui Binet, 1895, până la sfârşitul vieţii sale tragic de scurte, în 1907 (datorită unei pneumonii), Vaschide lucrează ca „ataşat” în laboratorul lui Binet (până în 1899), apoi în alte laboratoare; din 1901 este director adjunct al laboratorului de psihologie patologică, de pe lângă Sorbona, condus de Ed.Touluse. Publică împreună cu Binet date de cercetare privind efectul muncii intelectuale asupra presiunii sanguine şi psihologia şcolarului; cu Touluse publică lucrări de metodologie (în 1904, o carte la care colaborează şi H. Piéron: Technique de psychologie experimentale). În cei aproape 12 ani petrecuţi în Franţa, pe lângă teza de doctorat, fişa sa bibliografică specifică 170 de titluri, printre care 12 cărţi. Se ocupă de psihologie cu patosul metodologic al timpului că aceasta ar releva 171 mecanisme subtile ale vieţii mentale (în 1903, în colaborare cu Vurpas, publică La logique morbide, 1. L’analyse mentale, primul volum dintr-o serie de patru proiectate; prefaţa, elogioasă, este scrisă de Th. Ribot). Două cărţi sunt publicate postum: Essai sur la psycho-logie de la main, 1909, 504 p., Le sommeil et les rêves (1911). Iată un citat din prima: „Mâna defineşte fiinţa umană mai mult decât ochiul, …şi fazele vieţii noastre lasă în aceasta mai multe trăsături decât în alte părţi” (p. 25); „mişcarea este elementul cel mai intim al gândirii” (p. 24). Cartea despre somn şi vise a devenit lucrare de referinţă în domeniu. Dorinţa de a reveni în ţară, ca cercetător şi profesor, concretizată într-o susţinută corespondenţă cu Titu Maiorescu şi Gheorghe Marinescu, nu s-a mai putut realiza. Un alt vis, tot de intelectual patriot, era să scrie pentru Occident o carte despre România. Constantin Rădulescu-Motru (1868 – 1957), filosof şi psiholog, din neam de panduri şi intelectuali olteni. După liceul făcut la Craiova şi Facultatea de litere şi filosofie de la Bucureşti, şi-a continuat studiile la Paris şi apoi la Leipzig; în laboratorul lui Wundt a asimilat tehnica psihologiei experimentale, dar şi-a susţinut teza de filosofie pe problema cauzalităţii la Kant; şi-a extins activităţile în laboratoarele de psihologie, învăţând ulterior de la Charcot, Ribot, Beaunis şi Binet. Titu Maiorescu, profesorul, rectorul şi mentorul atâtor cariere de cărturari proeminenţi, îl remarcase pe tânărul licenţiat şi îi acceptă compania până la Paris în călătoria sa estivală în Occident. Interesantă este o contingenţă astrală: susţinerea licenţei a avut loc pe data de 18 iunie 1889, ziua petrecerii pe ultimul drum a marelui Eminescu; astfel că Maiorescu şi studenţii care asistaseră la examenul de licenţă al lui C. Rădulescu-Motru au coborât direct în Piaţa Universităţii pentru a participa la cortegiul funerar al geniului poeziei româneşti. La Paris, C. Rădulescu-Motru îşi abandonează planurile de carieră juridică şi se interesează de psihologie (Ribot), psihofiziologie (Beaunis) şi psihopatologie (Charcot). În anul următor, la început de semestru universitar, părăseşte Parisul pentru München (un semestru, unde a audiat cursurile lui C. Stumpf, în spiritul lui Brentano), apoi Leipzig (doi ani şi jumătate). Îl preocupa problema psihologică a timpului şi vedea că bibliografia pe problemă este precumpănitor germană. Preocuparea pentru studiul funcţiilor psihice superioare, cum ar fi inteligenţa instrumentată de mişcare, nu intra însă în topics-ul lui Wundt. 172 Interesante în bibliografia lui Rădulescu-Motru sunt cele două aspecte: faptul că psihologia experimentală, la răspântia de veacuri era atrăgătoare pentru filosofi, jurişti, medici; al doilea aspect ce se impune atenţiei este relaţia mentor-discipol pe care o practica Titu Maiorescu în formarea carierelor marilor personalităţi româneşti: nu numai că „poseda” cunoştinţe, dar şi ghida şi promova aceşti tineri care promiteau, studiau, căutau, trudeau preocupaţi de creşterea poten-ţialului naţional. Lucrarea de doctorat la Wundt este terminată în iunie 1893, cu titlul Despre dezvoltarea teoriei lui Kant asupra cauzalităţii în natură; la susţinere obţine calificativul Magna cum laude, după care este publicată în revista lui Wundt „Philosophische Studien”, devenind lucrare de referinţă. Întors în ţară, C. Rădulescu-Motru funcţionează până în 1897 ca bibliotecar la Fundaţia Universitară, după care obţine postul de conferenţiar la Facultatea de Filosofie şi Litere şi ajunge astfel să ţină primul curs de Psihologie experimentală la Bucureşti, intitulat Elemente de psihologie experimentală. În anul următor editează prima sa carte Problemele psihologiei. Definind în spirit naturalist ştiinţific obiectul psihologiei, – condiţiile producerii fenomenelor psihice şi înlănţuirea lor cauzală – Rădulescu-Motru formulează replici argumentate la toate opiniile ce puneau la îndoială obiectivitatea ştiinţei despre psihic; tratează relaţia psihic-fiziologic, specificitatea determinismului în psihologie, rapor-turile individual–social, individualitate–personalitate, comportament reflex şi intenţionat, suflet–spirit, psihologie–filosofie. În 1906, Rădulescu-Motru obţine fonduri pentru înfiinţarea primu-lui laborator de psihologie experimentală la Universitatea din Bucureşti. Fundamentarea ştiinţific-experimentală a psihologiei a creat un pol de interes academic, atracţie pentru o nouă carieră. După audierea cursului de psihologie al lui Rădulescu-Motru, Dimitrie C. Nădejde îşi ia o licenţă strălucită cu teza Valoarea vieţii ca problemă psihologică (1898). Peste câţiva ani va fi profesor alături de C. Rădulescu-Motru şi M. Dragomirescu, dar îşi întrerupe activitatea pentru studii în Germania; la Universitatea din München studiază cu Th. Lipps (psiho-logie, logică, etică, istoria filosofiei), cu I. Ranke (antropologie) şi cu Güttler (filosofia modernă). Teza de doctorat condusă de Th. Lipps a avut titlul Eseu asupra teoriei biologice a plăcerii şi durerii şi a fost deosebit de apreciată, publicată în germană şi franceză. Lucrarea este dezvoltată şi publicată la Leipzig în 1908 cu noul titlu Teoria 173 biologică a plăcerii şi durerii, iar la Bucureşti a fost tipărită doar o parte , cu titlul Raportul între sentiment şi forţa vitală. În „The American Journal of Psychology” nr. 3/1908 lucrarea este atent şi elogios recenzată, calificată drept „prima încercare serioasă de a învinge în mod critic teoria finalistă a plăcerii şi durerii, un serviciu real adus psihologiei ştiinţifice” (p. 408). Psihologul român respinge schema „plăcut = normal, util; neplăcut = anormal, dăună-tor”, argumentând inconsistenţa acesteia (de exemplu, alcoolul şi tutunul sunt consumate din plăcere, dar sunt dăunătoare). De asemenea, tratează într-un mod nou raportul organic–stare sufletească în materie de afectivitate; starea organică apare doar ca un factor, iar acţiunea sa este mediată de stările şi cerinţele sufleteşti. Problema are o valoare ştiinţifică majoră, date fiind controversele din epocă relative la teoria periferică a emoţiilor, formulată în paralel de W. James şi de profesorul olandez de anatomie patologică Carl-Georg Lange (1834 – 1900). Reîntors în ţară, Dimitrie C. Nădejde este un om de ştiinţă format; studiile sale experimentale au concursul profesorului C. Dumitrescu-Iaşi şi a doctorului Obregia şi fac obiectul unei cărţi publicate în 1910, sub titlul Munca psihică şi încercările determinării ei cantitative (Bucureşti, Editura F. Göbl şi fiii). Cartea este publicată peste doi ani în germană, la Leipzig. Începea o perioadă de preocupări ergonomice; datele sale sunt comparate cu cele relevate de E. Kraepelin (1856 – 1926), psihiatrul german care a elaborat teste psihologice pentru fiabilitatea umană. Dominanta preocupărilor sale ştiinţifice a rămas relaţia fizic-psihic în diferite arii, ajungând la principiul că legile în psihologie trebuie să exprime raporturi schimbătoare dintre mărimi schimbătoare. Avântul investigativ al lui Dimitrie Nădejde este treptat stins de frustrarea repetată de a nu mai putea reintra în corpul cadrelor didac-tice universitare după concediul de studii (psihologia nu era o catedră universitară distinctă de filosofie–logică–etică). Despre acest destin al întristării, M. Bejat scrie cu simpatie, deoarece l-a cunoscut în propria sa activitate. Cunoscător profund al literaturii ştiinţifice franceze, Marian Bejat reţine şi reactualizează numele Otiliei Vlaicu, ale cărei cercetări despre memoria imediată au apărut în „L’Anneé psychologique” (1920, XXI, p.171-189), precum şi în tratatul lui G. Dumas, Nouveau traité de psychologie (vol. 4, Paris, Alcan, 1934). În tratatul amintit, cunoscutul psiholog francez H. Piéron se referă pe larg la studiul experimental publicat de autoarea româncă, valorificându-l în fapt prin comparare cu propriile investigaţii. 174 Trei domenii conexe în sprijinul dezvoltării psihologiei româ-neşti: fiziologia, neurologia şi endocrinologia România a intrat în secolul al XX-lea cu mari aspiraţii în toate domeniile: socio-naţional, economic, ştiinţific. În favoarea dezvoltării ştiinţelor, în ţară apar „şcoli ştiinţifice” de prestigiu european: bacteriologie, chimie, fizică, medicină, construcţii, sociologie. Thoma Ionescu era un „chirurg al lumii” (a introdus tehnica anesteziei centrale); pe biroul lui Victor Babeş erau buletine de analiză ce soseau cu serviciile aviatice; Ioan Cantacuzino şi Gheorghe Marinescu erau solicitaţi frecvent de centrele universitare celebre ale lumii. a) Institutul internaţional de fiziologie experimentală de la Boulogne sur Seine, lângă Paris, fusese frecventat de C. Rădulescu-Motru şi N. Vaschide; în 1902 îl are ca director adjunct pe Ion Atanasiu (1896 – 1926), absolvent al Facultăţii de medicină veterinară din Bucureşti, cu studii de fiziologie la Paris şi Bonn. Alături de J. Marey, este considerat părinte al electrofiziologiei nervoase. După moartea acestuia, în 1904, institutul îi poartă numele şi i se propune lui I. Atanasiu să-i fie director. În 1905 însă Atanasiu preferă să revină în Bucureşti ca şef de catedră de fiziologie generală şi comparată a Facultăţii de Ştiinţe şi ca director al Institutului de fiziologie, Universitatea Bucureşti. Concepţia sa ştiinţifică este axată pe înţelegerea sistemului nervos, ca sistem ce realizează interacţiunea organismului cu mediul, funcţie realizată la toate nivelurile, de la instinctiv la intelectiv, prin reflexe; principiul asociaţiei stă la baza dezvoltării şi funcţionării întregii vieţi psihice (în „Convorbiri literare”, 4/1902). Reţinem că în acei ani Pavlov se ocupa încă de fiziologia digestiei şi nu făcuse nici o comunicare despre reflexele condiţionate (prima va fi făcută în 1903, la Congresul internaţional de medicină, de la Madrid). Ideaţia lui Atanasiu avea la bază Reflexele creierului, a lui I.M. Secenov, carte tradusă în franceză în deceniul 9 al secolului al XIX-lea, precum şi concepţia lui Ch. Richet (profesorul său de la Paris) despre ideea ca „reflex cu partea efectorie inhibată” (Pavlov i-a recunoscut lui Richet prioritatea introducerii termenului de „reflex psihic”, în care contează urmele cerebrale ale excitanţilor anteriori). Interesul lui Atanasiu pentru psihologie a fost constant, profund, înalt apreciativ. Înainte de toate, el vedea unitatea fizic-psihic ca un principiu al determinismului şi o condiţie a progresului psihologiei. El aduce argumente că în funcţionarea organelor de simţ este vorba de „excitanţi specifici” şi organe adaptate, iar nu de „energii specifice” 175 care „filtrează” şi contorsionează realitatea. Despre lumea externă avem „imagini reprezentative”, ce răspund direct cauzelor din mediu ce le-au provocat şi „imaginile simbolice”, purtate de cuvinte, fără prezenţa imediată a obiectelor de referinţă. Gândirea, memoria, afectivitatea sunt tratate în diferite lucrări din perspectivă sistemică, psihofiziologică şi genetică (cu deschidere spre educaţie). Toate manifestările ştiinţifice ale dr. I. Atanasiu au contribuit la atmosfera favorabilă unei psihologii ştiinţifice, dotate conceptual şi metodologic pentru a deservi omul deceniilor şi vea-curilor următoare. Ca o mică mănăstire, sub un pinten de deal, unde se fac rugă-ciuni pentru comuniunea omului cu divinitatea, ştiinţa psihologică, ea însăşi suferindă în ţara noastră în deceniile ce au urmat, a încercat să proiecteze o lumină asupra omului, – fie el agricultor, petrolist, om politic, metalurgist, dascăl, scientist, militar. Ion Atanasiu a fost un „paznic de far” (în expresia lui Geo Bogza) care a ajutat dirijarea navigaţiei spre ţărmuri (aşteptate ca) sigure. b) Gheorghe Marinescu (1863 – 1938), om de ştiinţă format „la bază” în ţară (student la medicină în Bucureşti şi cercetător în laboratorul lui V. Babeş de anatomie patologică şi bacteriologică); în iunie 1881 pleacă la Paris pentru a lucra cu J. Charcot, apoi în Germania, Belgia, Anglia, Olanda şi Italia. În 1897 îşi susţine teza de doctorat la Facultatea de medicină din Paris şi se întoarce în ţară, unde devine şef de serviciu la secţia de boli nervoase a Spitalului Pantelimon din Bucureşti şi profesor la Facultatea de medicină din Bucureşti (clinica de boli nervoase şi electroterapie). În 1910 apare la Paris Traité international de psychologie patologique (sub redacţia lui A. Marie); capitolul „leziuni cerebrale” este redactat de Gheorghe Marinescu. Devine membru al Academiei Române în 1906, apoi al multor foruri academice din alte ţări – Paris (1912), Halle (1932), Buenos Aires (1936), Madrid, Maryland, Praga, Viena, Berlin, New York, Varşovia, Rio de Janeiro, Londra etc. Lucrarea sa, devenită clasică, La cellule nerveuse, este prefaţată elogios de Ramon y Cajal. Ideaţia psihologică era la mare respect la răspântia de veacuri. Din 1900, Gh.Marinescu începe să se ocupe în mod special (nu doar ocazional ca mai înainte) de problemele limbajului, scrisului, sensi-bilităţii, sugestiei, nevrozelor. Psihoterapia capătă un caracter concret, operabil în baza principiului integrării corticale a tuturor funcţiilor neuronale. 176 Materialul experimental lăsat de Ed. Gruber, după moartea sa neaşteptată, este valorificat de Gh. Marinescu în 1911, în lucrarea Studii asupra audiţiunii colorate. Este deosebit de interesant pentru o istorie a psihologiei de a consemna un gen de tropism al medicilor şi fiziologilor spre proble-matica psihologică. În 1916, Marinescu publică Despre metodele psihologiei, demonstrând o mare afinitate pentru studiul psihologiei: al conştiinţei („cea mai de seamă manifestare sufletească”, „ultimul teritoriu al evoluţiei psihice”). În articolul în limba franceză La vie scientifique à Petrograd, 1917, se arată entuziasmat de cercetările lui Bechterev şi Pavlov, conturând perspectivele unei psihologii obiective, eliberate de iluziile introspecţiei şi speculaţiile metafizicii. În autoobservaţie apar produ-sele finale ale gândirii, nu şi „procesele pregătitoare”, din sfera inconş-tientului. Între cele două sfere însă există o conlucrare, anumite entităţi încep a fi conştiente şi prin automatizare trec în inconştient şi invers. Ataşamentul lui Gh. Marinescu pentru o psihologie desprinsă de metafizic este exprimată în numeroasele sale lucrări asupra psihana-lizei (de regulă, critice), somnului, sugestiei, vârstelor, localizărilor cerebrale, amneziilor, nevrozelor. Metoda reflexelor condiţionate este apreciată ca alternativă naturalist-ştiinţifică de abordare a unei exis-tenţe obiective, care, când se pretează şi la autoobservaţie este distor-sionată sau iluzorie. c) C.I. Parhon (1874 – 1970), personalitate de vârf a ştiinţei endocrinologice mondiale, cu o vocaţie profesională formată exclusiv în ţară, dar cu o operă ştiinţifică masivă şi inovatoare. Deşi nu-şi recunoaşte mentorii, primul său îndrumător a fost Gh. Marinescu, în domeniul neurologiei, la Spitalul Pantelimon din Bucureşti. Pe fondul problematicii neurologice, descoperă factorii endocrini şi în decursul unui deceniu, în colaborare cu M. Goldstein elaborează şi publică primul Tratat de endocrinologie din lume (1908). În 1910 elaborează un studiu (de 452 de pagini) asupra rolului glandelor endocrine în patologia mentală. Rezultatele studiilor sale sunt comunicate la congrese internaţionale; în 1943, în „Analele de psihologie” publică sinteza Rolul hormonilor în viaţa psihică. Interesantă este viziunea marelui cercetător fiziolog asupra psihologiei: o consideră un capitol al biologiei, deoarece are la bază funcţionarea creierului şi a glandelor endocrine. De exemplu, emoti-vitatea este activată de excesul de secreţie tiroidiană şi slăbită, până la apatie, de deficitul acesteia; în ultimul caz slăbeşte şi memoria şi 177 învăţarea (constituirea asociaţiilor), efortul voluntar şi, în general, tonusul psihic. Începuturile psihologiei sociale Reţinem observaţia pertinentă a lui Marian Bejat că, la răspântie de veacuri XIX şi XX, conceptul de ştiinţă psihologică se identifică cu cel de psihologie experimentală (op.cit., p. 259). Set-ul permisiv al acceptării metodelor ştiinţelor naturii era însă întâmpinat aversiv de factorii genezei şi funcţionării psihicului uman, social prin excelenţă. În cartea noastră psihologică de căpătâi Problemele psihologiei (C. Rădulescu-Motru, 1898), similară poate cărţii americane a lui James Principles of Psychology (1890), se afirmă explicit importanţa factorilor sociali, complementari celor biologici în explicarea psihi-cului uman. Dacă în atmosfera intelectuală românească (promovată, de exemplu, de „Contemporanul” şi „Convorbiri literare”) noţiunile de psihologie socială începuseră deja să fie definite şi valorificate, cel care a instituit un sistem conceptual în acest domeniu a fost Dimitrie Drăghicescu (1875 – 1945). În societatea românească, Drăghicescu a fost un „obelisc” al binelui, atât de înalt încât, în vreme de furtună, a fost lovit de fulgerul întunecat al nefericirii, decepţiei şi morţii. Licean craiovean, Dimitrie Drăghicescu devine student la Filo-sofie şi Litere în Bucureşti, îşi dă licenţa în 1901 şi pleacă la studii umaniste la Paris. Foarte repede, în 1903, publică o carte de socio-logie: Le problème du déterminisme social. Déterminisme biologique et déterminisme social (Paris, Ed. de la Grande France, 99 p.). Se deplasează la Berlin pentru un semestru şi în anul următor îşi susţine la Paris teza de doctorat Du rôle de l’individu dans le déterminisme social, pe care o şi publică la F. Alcan, într-un volum de 366 de pagini. Reîntors în ţară, este suplinitor la cursul de „Morală ştiinţifică”, apoi, peste un an, conferenţiar de psihologie socială şi sociologie la Universitatea Bucureşti. În 1910, cariera didactic-universitară a lui Drăghicescu se încheie frustrant, postul său fiind ocupat de o altă persoană. Drăghicescu nu preferă dezangajarea, ca D. Nădejde şi elaborează, în franceză, zeci de studii şi tratate (sociologie, morală, alcoolism, liberalism, etnografie, religie, biografii psihosociale etc.). Scrisă şi editată în limba franceză, opera lui Drăghicescu a fost asimilată şi apreciată de mentalitatea europeană. Calificativele sunt: 178 forţă, originalitate, precauţie. Este apreciată îndeosebi teza sa că psihologia umană este înainte de toate socială. Cartea La problème de la conscience. Étude psycho-socio-logique, publicată în 1904-1906, s-a bucurat de un enorm succes, cei mai mari oameni de ştiinţă ai vremii au comentat-o şi apreciat-o ca ingenioasă, interesantă, aventuroasă şi profundă. Iată o idee memorabilă a lui Drăghicescu: „În creier socialul se materializează şi materialul, biologicul, se socializează”. Vede psihologia ca o ştiinţă despre realitatea inter-individuală sau socială; este vorba de psihologia umană, care trebuie să aibă ca traiect fundamental dimensiunea socială. Psihologia românească după anii ’20 Ţara reîntregită îşi vindecă rănile războiului, intelectualitatea trece cu un patos nou la organizarea şi dezvoltarea instituţiilor productive şi de învăţământ. Clujul devine centru universitar, iar potenţialul ştiinţific şi patriotic îi conferă în câţiva ani o talie europeană. C. Rădulescu-Motru reluase din 1919, la Universitatea din Bucureşti, Cursul de psihologie (ce va fi tipărit în 1923) şi se preocupă de laboratorul de psihologie, aproape distrus de război; în acest scop, în 1921 vizitează Institutul de psihologie din Leipzig, unde acum era director fostul său coleg (la Wundt) Felix Krueger. Stabilind o colaborare cu acesta, revine în ţară şi cere fonduri guvernamentale pentru dotarea şi dezvoltarea laboratorului, proces ce continuă aproape un deceniu. Trecuseră 25 de ani de la publicarea cărţii Problemele psiho-logiei (1898). Acum Rădulescu-Motru este mai didactic, ştie ce este o carieră ştiinţifică, este mai empatic cu studentul-începător. Operează o distincţie clară între metafizică şi psihologie, între explicaţia ştiinţifică fondată pe cercetarea experimentală şi discursul: „în sprijinul unui sistem filosofic sau al vreunei concepţii sociale”. Obiectul psihologiei este fenomenul psihic real: aşa cum se prezintă în experienţă; studiul din punctul de vedere al opoziţiei şi intercondiţionării cu altele; expresie a bogatei confruntări cu mediul biofizic şi social şi a unităţii dintre trăirea sufletească şi substratul ei material. Formaţia filosofică, flexibilitatea abordării şi forţa generalizării nu-l distanţează pe autor de specificul biosocial al psihicului; atrage atenţia asupra complexităţii; psihologia nu poate practica izolarea experimentală a fenomenelor pentru a studia, de exemplu, conştiinţa, sentimentul şi personalitatea; această tehnică este productivă în 179 ştiinţele naturii, dar nu la om, care are un „mediu” extins la scară social-istorică: „Actul conştient este o manifestare a vieţii de relaţiune între indivizi…izolat n-are înţeles” (p. 304); omul este o fiinţă „credi-tată” cu experienţă socială, a altora; comportamentul conştient nu poate fi înţeles decât într-o „comunitate de conştiinţe” (conştiinţa este o „fiică a societăţii”). Crezul ştiinţific al profesorului C.Rădulescu-Motru a fost deter-minismul şi monismul. Piatra de încercare a vocaţiei sale a fost expli-carea personalităţii şi a abordat-o chiar cu riscul finalismului. El însuşi a comentat deseori tentaţia psihologului de a face metafizică, astfel că psihologii pot aprecia mai mult frumuseţea decât robusteţea teoriei personalismului energetic (cartea cu acest titlu a apărut în 1927). Ca evoluţionist, nu s-a ferit de a defini o continuitate a energiei fizice cu energia spirituală („puterea sufletească”). Vede personalitatea ca o direcţie în care au evoluat formele de energie naturală: „…natura pro-duce personalitatea sufletească aşa cum produce cristalizarea mineralelor şi cum se produce ereditatea formelor organice” (p. 115). „Cristalizarea” este un fenomen-model pentru explicarea trans-ferului de energie de la forme simple la cele complexe; este sensibil la expresia lui Stendhal „cristalizarea emoţiilor în obiect” (din Le senti-ment de l’amour) şi o preia în explicarea genezei sentimentelor: în salinele de lângă Salzburg, sătenii pun crenguţe uscate pentru a se împodobi în câteva săptămâni cu cristalele de sare rezultate din atmos-fera umedă şi saturată. Aşa se întâmplă şi în raporturile afective inter-personale: dintr-o atmosferă de afecte primare, o persoană cu totul indiferentă anterior, devine după un timp aureolată de „cristalele lumi-nate de dragoste”; pentru „a se depune” ele au nevoie de un suport. Merită consemnată valoarea acestui model de interpretare psiho-logică. K.Duncker, gestaltist remarcabil şi novator în psihologia gândirii, coleg de doctorat la Berlin cu profesorul Gh. Zapan, l-a folosit în explicarea principalei celule a gândirii (descoperite de Socrate): „Conceptul este o cristalizare în obiect a ideilor şi a modu-rilor de operare cu el”; Rădulescu-Motru numeşte metafora lui Stendhal „o foarte frumoasă teorie asupra afectivităţii”, iar A.N. Leontiev, la cursul de psihologie, o considera „singura teorie ce explică mirajul formei celei mai înalte a afectivităţii umane”. Opera lui Rădulescu-Motru s-a bucurat de înalt prestigiu ştiinţific în perioada interbelică, autorul a fost Preşedinte al Academiei Române; purtând în paginile şi cursurile sale un dialog viu cu cele mai marcante personalităţi din ştiinţele umaniste, elaborările sale în 180 problemele metodologice (relevând minusurile introspecţiei, dar şi ale reflexologiei şi behaviorismului), ale psihogenezei (rolul muncii şi limbajului în antropogeneză, funcţia instruirii în dezvoltarea funcţiilor psihice superioare), ale subiectivităţii, personalităţii şi psihotehnicii – reprezintă un fond al identităţii ştiinţei şi culturii româneşti; în valori-ficarea sa a fost o discontinuitate impusă, de cinci decenii; privirea tristă a cărturarului marginalizat ne-a privit continuu de după cortina tăcerii ce s-a lăsat definitiv în 1957. Primul institut de cercetări psihologice în România În 1919 ia fiinţă Universitatea din Cluj, un simbol al întregii ţări, al speranţei în propăşirea spiritului cultural românesc. Printre cadrele universitare detaşate la Cluj pentru a realiza această operă a fost şi Florian Ştefănescu-Goangă, numit şeful cate-drei de psihologie. Imediat profesorul a înaintat un memoriu ministru-lui Instrucţiunii publice în care solicita alocarea unui fond extraordinar pentru înfiinţarea Institutului de psihologie al Universităţii din Cluj. Acest fond a fost ordonanţat pe 26 martie 1921. Profesorul a pornit într-o călătorie de de edificare asupra noilor tehnici experimentale în institutele germane de profil. A comandat aparate de la două firme germane. La 1 noiembrie 1921 institutul obţine local, iar din toamna anului următor funcţionează cu aparatură modernă şi bibliotecă pe măsură. În programul catedrei de psihologie pe care o conduce se prevăd lucrări ştiinţifice de laborator; din anul universitar următor se ţine cursul Introducere în psihologia experimentală, precum şi cel de Introducere în tehnica experimentală statistică. În primul an labora-torul este frecventat zilnic de 27 de studenţi, iar cele două cursuri sunt ţinute chiar de şeful de catedră. Profesorul conduce acum un „institut cu adevărat european” (apreciere dată în 1937, în discursul de prezentare la Academia Română ţinut de către Ion Petrovici); începe demersul pentru înfiinţarea unei secţii de psihologie aplicată, pentru a pregăti baza ştiinţifică (metode, teste etalonate, personal) a viitoarelor oficii de orientare şi selecţie profesională. Dotarea s-a făcut într-un an–doi. Personalul ştiinţific trebuia format aici, aceasta cerea timp şi iniţiativă de un tip nou, mentoral: instruire, îndrumare, promovare şi sprijin. Spre sfârşitul deceniului se derulau deja proiecte ample de cercetare şi apăreau primele volume cu rezultate. Numai cu această experienţă, discipolii sunt trimişi în călătorii de studii în institute din Occident. 181 S-ar crede că perseverenţa profesorului Fl. Ştefănescu-Goangă este tipic ardelenească. În realitate, s-a născut la Curtea de Argeş, pe 5 aprilie 1881, a făcut liceul „Matei Basarab” şi Facultatea de filosofie şi litere din Bucureşti (profesori – Titu Maiorescu şi C. Rădulescu-Motru). După licenţă (1904) lucrează ca profesor la Bucureşti şi Galaţi. În 1908 pleacă la studii în Germania, fiind primit la doctorat de către Wundt la institutul din Leipzig. În 1911 susţine teza (psihologie experimentală în problematică estetică) pe care „mentorul lumii”, W. Wundt i-o publică în acelaşi an în „Psychologische Studien”. Probabil, compatibilitatea cu maestrul este condiţia favorabilă pentru a şi lucra, în continuare, doi ani în institutul lui Wundt. Într-un spirit experimental evident analog celui practicat de Ebbinghaus, teza de doctorat operează o disociere a culorilor princi-pale (din spectrul cromatic) de figurile, formele şi semnificaţiile cor-purilor (cum se prezintă ele de obicei în percepţie) pentru a studia efectul specific al culorilor asupra stării afective a persoanei; odată înlăturată componenta asociativă perturbatoare (din punctul de vedere al ipotezei cercetării), prin urmărirea modificărilor respiraţiei, a circu-laţiei sanguine etc. s-a reuşit determinarea obiectivă a tonalităţii afective proprii celor şapte culori şi celei purpurii. O altă ipoteză ce a ghidat cercetarea a vizat polaritatea stărilor afective. Wundt presupunea că sunt stări emoţionale ca excitarea şi liniştirea, încordarea şi destinderea, care pot avea atât tonalitatea plă-cerii, cât şi a neplăcerii, în funcţie de împrejurări. Doctorandul român constată că diferitele culori provoacă stări de excitare şi linişte, iar plăcerea şi neplăcerea rezultă din acordul şi dezacordul stărilor spe-cifice culorii şi trăirea sufletească a situaţiei („contextul sufletesc”). Sinteza datelor, reflectată în tabele, o redăm mai jos într-o formă matriceală, mai uşor de „lecturat” şi reţinut. Facem doar specificarea că termenul „sentiment” folosit de autor avea atunci sensul generic de stare afectivă elementară sau emoţie primară. Stări afective Indicatori fiziologici Sentiment de plăcere Sentiment de neplăcere Respiraţie Circulaţia sângelui 182 ritm amplitudine viteză presiune rapid încet mică mare mică mare puternică slabă După ce observăm indicatorii fiziologici ai plăcerii şi neplăcerii, vedem că indicatorii înscrişi în matrice cu litere groase corespund „sentimentului de excitare (iritare)”, iar cei înscrişi cu litere obişnuite („mică”, „încet” etc.) dau „sentimentul de liniştire”. Concluzia cercetătorului doctorand era că expresivitatea artistică se obţine nu numai pe seama tonalităţii lor afective constante pentru fiecare culoare, ci şi prin asamblarea lor şi modificarea saturaţiei şi luminozităţii; numărul variaţiilor este practic infinit. Lucrarea lui Ştefănescu-Goangă s-a bucurat de o recunoaştere generală în lume, oferind fapte de referinţă indiscutabile. (De exem-plu: S.L.Rubinştein o citează în tratatul Osnovî obşcei psihologii, 1940, carte onorată cu premiul de stat; G. Dumas, în vol. II din „Nouveau traité de psychologie”, 1932). Important de remarcat este şi aspectul metodologic: cazul stu-diului rezumat mai sus este edificator pentru stadiul depăşirii metodei introspecţiei chiar în laboratorul lui Wundt: sunt delimitate variabile, înregistraţi parametri, definite constante etc. În 1920 Wundt îşi părăsea definitiv marea lucrare: lumea experi-mentului psihologic din laboratoarele înfiinţate pe toate continentele; discipolii săi, printre care Rădulescu-Motru la Bucureşti, Ştefănescu-Goangă la Cluj, dar şi S. Hall, Külpe, Bourdon, îi duceau opera în viitor ca o tinereţe fără bătrâneţe. La noi în ţară, profesorul clujean a iniţiat serviciile de psihologie aplicată de la calea ferată, armată, poştă, instituţiile juridice şi de reeducare, sănătate, muncă, educaţie specială şi educaţie diferenţiată, orientată spre excelenţă. (Relativ la acest ultim aspect, în 1929 şi 1933 a publicat Selecţiunea capacităţilor şi orientarea profesională). Raportul ereditate–învăţare–dezvoltare este o tratare deosebit de valo-roasă, instructivă şi astăzi. Dezvoltarea creativităţii reprezintă o anti-cipare magistrală a mişcării creatologice care se va declanşa în lume peste un deceniu. Pentru asimilarea celei mai relevante problematici, a tehnicii de experimentare şi de prelucrare a datelor, îşi trimite discipolii în marile centre ale lumii: N. Mărgineanu, în Austria, Germania, S.U.A. şi Anglia; D. Tudoran, în Austria şi Elveţia; Al. Roşca, în Germania, Franţa, Belgia şi Elveţia, M. Beniuc, la Hamburg pentru psihologie animală. Etalonarea probelor de psihodiagnoză este o lucrare vastă şi continuă, Clujul colaborează şi cu profesorii-psihologi din Bucureşti: Gh. Zapan, G. Bontilă, I. Nestor. 183 Fl. Ştefănescu-Goangă se sfârşeşte din viaţă la un an după C. Rădulescu-Motru, în 1958. Cei mai mulţi dintre discipolii şi colaboratorii săi, formaţi cu atâta trudă, vor intra în conul margi-nalizării sociale. Institutul de Psihologie al Academei Române a fost înfiinţat la 1 octombrie 1956. În perioada postbelică, cercetare în domeniu se făcuse de către un colectiv în cadrul Institutului de istorie şi filosofie, colectiv care, din 1953, trecuse ca o Secţie de psihologie la Institutul de fiziologie normală şi patologică al Academiei. Primul director al noului institut a fost Mihai Ralea, şeful catedrei de psihologie a Universităţii din Bucureşti, care din 1938 venise de la Iaşi; de altfel, cele două unităţi au funcţionat în acelaşi spaţiu şi aproape cu acelaşi personal. Din 1959 institutului i-a fost alocată o clădire din str. Frumoasă nr. 26. Prestigiul şi titlurile publice ale profesorului Ralea, fervent critic al „curentelor occidentale”, au favorizat dezvoltarea continuă a insti-tutului sub raport numeric (s-a pornit cu 25 de cercetători şi în 15 ani numărul lor s-a dublat), al potenţialului de cercetare (tematică, înzes-trare, specializări prin doctorat), al relaţiilor ştiinţifice şi contractuale în ţară şi străinătate; volumul bibliotecii a ajuns la 25.600 de volume în 1975. Activitatea a început cu şase secţii, apoi, în următorii zece ani s-au redus la patru, dar cu un număr de zece sectoare (printre secţii a apărut şi una de psihologie socială). Din 1955, apare „Revista de psihologie” (patru numere pe an); redacţia ei a trecut la Institut, iar din 1964 a început să fie editată „Revue roumaine de sciences sociales – série de psychologie” (două numere pe an). Aceasta din urmă a prilejuit schimbul internaţional de idei, cărţi şi reviste cu peste 35 de ţări. Din 1958 până în 1968, director adjunct al Institutului a fost Alexandru Roşca, profesor universitar la Cluj. Deşi planurile de cercetare şi rezultatele aveau o clară orientare spre practica socială şi economică, din iulie 1970, Institutul de psihologie este trecut sub egida Academiei de Ştiinţe Sociale şi Politice, înfiinţată în acelaşi an; după cinci ani, Institutul este unificat cu Institutul de Ştiinţe Pedagogice (formând Institutul de Cercetări Pedagogice şi Psihologice), devenind institut departamental, pe lângă Ministerul Educaţiei şi Învăţământului. Cele două schimbări au avut resorturi ideologice şi au „prilejuit” scoaterea din cercetare a unor specialişti remarcabili, ca Traian Herseni, C.I. Botez, Marian Bejat, Maria Mamali, Ileana Bărbat. 184 Conţinutul activităţii de cercetare s-a reflectat, de-a lungul anilor, în studiile publicate la cele două reviste, comunicări ştiinţifice, protocoale către instituţiile interesate de cercetări şi aplicaţii, mono-grafii pe o largă arie tematică: istoria psihologiei, psihologie experi-mentală, gândire şi limbaj în ontogeneză, psihologie socială, concepte figurale, psihogeneză, psihologia muncii industriale, psihofiziologia atenţiei, psihologia jocului, psihodiagnoză, talent–inteligenţă–creati-vitate, psihologia artei, empatie, selecţie şi orientare profesională, comportament simulat. Pentru lucrari deosebite, 19 cercetători ai Institutului au fost laureaţi ai Premiului Academiei. În luna aprilie 1982, Institutul de cercetări pedagogice şi psiho-logice a fost desfiinţat printr-o hotărâre politică, axată pe o înscenare cu elemente inventate şi motivaţii ideologice: regimul dictatorial, care stăpânea totul, dar se temea de orice, a vrut să facă din clasica „ştiinţă despre suflet” o modernă sperietoare pentru suflete; cercetători înde-lung formaţi, cu operă recunoscută, cu vârste între 40 şi 60 de ani, au fost repartizaţi ca muncitori necalificaţi în turnătorii, tăbăcării, curăţă-torii chimice şi filaturi. Din 1990, Institutul de Psihologie funcţionează din nou sub egida Academiei Române. 185 ANEXE Anexa A CRIZA PSIHOLOGIEI Istoricii declară laconic: pe fondul unor polemici epistemolo-gice, în pragul secolului XX a apărut criza psihologiei. Structuralismul îşi probase deja disponibilităţile de a aborda psihicul din punctul de vedere al conştiinţei (urmărirea fenomenelor subiective). Asupra acestei viziuni presa deja, de câteva decenii, darwinismul, axarea discuţiei şi cercetării pe comportamentul ca mod de adaptare la mediu (obiectul psihologiei devenea accesibil urmăririi de către alt observator). Tăria acestei abordări consta în determinismul de factură adaptativ-evoluţionistă. Trecuse un secol de la concepţia kantiană a „cunoştinţelor apriorice” şi unul şi jumătate de la agnosti-cismul lui David Hume. Pentru psihologie era un salt de la determinismul mecanicist la cel biologic, însă apărea posibilă sumbra promovare a imaginii omului ca „unealtă oarbă” a forţelor iraţionale. Producţia tot mai tehnicizată impunea folosirea avantajoasă a potenţialului uman în situaţiile reale de viaţă. Aşa s-a remarcat şi ideo-logia burgheză: prin relevarea valorii intrinseci a personalităţii. Criticii capitalismului au sesizat că se urmărea controlul şi manipularea com-portamentului. Metafizica rămânea un opozant incomod; a apărut machismul, cu pretenţii de rezolvare pozitivă a problemelor ştiinţelor naturii şi psihologiei. În 1898, R. Willy a publicat o broşură Criza psihologiei, împotriva lui Wundt şi Brentano. Am putea zice astăzi că starea critică a psihologiei în pragul veacului al XX-lea a apărut doar în planul dezbaterilor filosofice. De fapt, în deceniile care au urmat, avântul cercetărilor experimentale şi al aplicaţiilor a făcut pe un autor să exclame: „A fost, n-a fost criză, bine că a trecut!” Ernest Mach (1838 – 1916), profesor de matematică şi fizică la Hradec şi Praga, dar experimentalist în psihologie; lucrările sale au avut mare răsunet: Despre senzaţiile de mişcare (1875) şi Analiza 186 senzaţiilor (1886). Marea promisiune a machiştilor era „o psihologie fără metafizică”, deci o ştiinţă a naturii, întrutotul „pozitivă”. Mach a fost influenţat de formulele lui Fechner în psihofizică şi, probabil, cu precădere de relaţia logaritmică dintre stimulii fizici şi senzaţii. De asemenea, Mach a fost preocupat de dihotomia operată de Wundt în privinţa experienţei: – „asupra obiectelor lumii fizice”, „experienţa fizică”, obiect al ştiinţelor naturii; – „nemijlocită”, „asupra faptelor de conştiinţă”, obiect al psihologiei. Criza psihologiei a însemnat „pierderea obiectului muncii” şi aceasta datorită disoluţiei celor două forme de experienţă într-o „subs-tanţă neutră”, din care se „ţese” atât psihicul, cât şi fizicul. Aceasta a fost teza centrală a lui Mach; consecinţa ei era o idee „empiriocri-ticistă”: „avem doar senzaţii, conştiinţa nu are date despre ceea ce se află dincolo de ele”. Iată deci că şi fizica a rămas fără obiect! Richard Avenarius (1843 – 1896), filosof, profesor la Zürich, se lansează masiv în dezbaterea problemelor psihologiei cu două cărţi: Despre obiectul psihologiei, Critica experienţei pure (2 vol., 1888 – 1890). Mesajul său era susţinerea caracterului obiectiv al cunoaşterii psihologice, folosind în acest scop modelul funcţiei matematice: în cadrul „experienţei unice” delimita două serii de evenimente, – inde-pendente şi dependente. Astfel, relaţia dintre psihic şi creier este de tip funcţional, nu „introectiv” (nu căutăm gândurile în cutia craniană, dar ele sunt o funcţie (în expresie matematică) de structura şi funcţia creierului). Istoricii apreciază că această reducere a dublului raport „psihic– creier”, „psihic–lume subiectivă” la relaţia (reversibilă, în fond) dintre funcţie şi argument a transformat psihologia într-o fantomă. Criza a declanşat însă un lanţ de iniţiative şi perspective: prin W. James, spre behaviorism, prin von Ehrenfels spre gestaltism, prin W. James şi J. Dewey spre pragmatism şi funcţionalism, dar şi spre introspecţio-nismul lui Wundt, Külpe şi Titchener. Filosoful austriac Fr. Brentano (1839 – 1917) atacă machismul cu o soluţie surprinzătoare prin caracterul ei tranşant şi o nouă deschidere: în cartea Psihologia din punct de vedere empiric (1874) delimitează obiectul psihologiei de al fizicii prin aceea că prima studiază acte (intenţionale, vizând obiecte), iar a doua, fenomene. De acum, prin punerea accentului pe conţinutul obiectual-reflec-toriu, investigaţia psihologică se recentrează: de la conştiinţă şi feno-menele sale, la raportul dintre „organismul ce acţionează” şi „mediu” (natural şi social). Forma esenţială de realizare a acestui raport o 187 constituie actele motrice. Iată deci o problemă precis formulată: cum „faptul de conştiinţă” sau „ideea” determină „actul motric”? Şi totuşi, cu o asemenea claritate în atacul machismului, declan-şarea mişcării experimentaliste, începând cu psihofizica, Ebbinghaus şi laboratoarele de psihologie, la răspântie de veacuri XIX – XX, psihologia era în „tulburare de paradigmă”. Resursele de depăşire au fost conturate mai sus. În 1912, la cea de-a 21-a Conferinţă a Asocia-ţiei Americane de Psihologie, preşedintele ales, Edward L. Thorndike, îşi intitulează discursul–adresă prezidenţială Ideo-motor action. Prezintă tema ca fiind fundamentală pentru psihologia tradiţională, cu ample efecte explicative pentru fenomenele de sugestie, hipnotism, obsesii şi aplicaţii majore în practica educaţiei, psihiatriei, religiei, marketingului. („Psychological review” 20/1913). În 1927, L.S. Vâgotski a scris un amplu studiu (145 de pagini) intitulat Sensul istoric al crizei psihologice. Studiu metodologic, pe care însă nu l-a publicat. A apărut doar în 1982, în vol. I din Opere alese (în şase volume), Moscova, ed. Pedagoghika. Cauza nepublicării studiului ar putea fi atât apariţia, în anul următor, a cărţii Criza psihologiei, de cunoscutul psiholog austriac Karl Bühler (1879–1963), cât şi pătrunderea lui Vâgotski în câmpul cercetărilor experimentale, ceea ce l-a făcut mai circumspect în critica ştiinţifică. Analiza lui Vâgotski era, evident, de orientare marxistă (deşi Caiete filosofice, manifestul filosofic leninist nu se tipărise încă), cu preocupare insistentă de combatere a idealismului în psihologie. Dis-cută în special posibilitatea unei „ştiinţe generale”, în legătură cu care apăruseră deja formule de unificare după criterii de „necesitate logi-că”. După Vâgotski „psihologia generală” nu este identică cu „psiho-logia teoretică”. Criza înseamnă nevoia unui aparat conceptual-meto-dologic adecvat determinismului la nivelul conştiinţei umane (cu natura ei social-istorică). În căutare de soluţii, au fost lansate concepţii teleologice şi idealiste, limitate la anumite aspecte. Unitatea ştiinţei psihologice va fi asigurată de principii ce racordează psihicul atât la baza sa naturală, cât şi la procesul social-istoric în care este angrenat omul; nu sinteza teoretică, ci dinamica internă a ştiinţei în impactul ei cu practica va impune o nouă bază metodologică (în anii următori el va dezvolta minuţioase cercetări pentru fundamentarea concepţiei cultural-istorice sau instrumentale). 188 Anexa B UN EXERCIŢIU DE „PERSPECTIVĂ ISTORICĂ” La 100 de ani de la înfiinţarea primului laborator de psihologie, Asociaţia psihologilor americani a dispus şi sponsorizat editarea unei cărţi cu un mesaj istoric excepţional: „adresele-prezidenţiale” sau discursurile de investitură în perioada 1892 – 1977. Cartea cu titlul „American Psychology in Historical Perspective” a fost încredinţată spre editare-coordonare lui Ernest R. Hilgard, cunoscut psiholog american ce a făcut operă din respectul pentru alternative în psihologia învăţării. Într-un volum de 560 de pagini, organizat în patru părţi, corespunzător perioadelor (primii 25 de ani, interbelică, postbelică şi recentă) se prezintă zeci de „crochiuri” ale problematicii şi ideaţiei psihologice din „anii aceia”. În prefaţă, Hilgard explică de ce şi cum a făcut o selecţie a „discursurilor-prezidenţiale”. Cu titlul de „eşantion” de istorie a psihologiei, redăm mai jos autorii şi temele lor atât de preţios abordate: – 1894, William James: Cunoaşterea lucrurilor asociate – 1859, J. McKeen Cattell: Progresul psihologiei ca ştiinţă expe-rimentală – 1899, John Dewey: Psihologia şi practica socială – 1906, J.R. Angell: Domeniul psihologiei funcţionale – 1912, Ed.L. Thorndike: Actul ideo-motric – 1914, R.S. Woodworth: Reconsiderarea gândirii fără imagini – 1915, J.B. Watson: Locul reflexului condiţionat în psihologie – 1917, R.M. Yerkes: Psihologia şi războiul – 1923, L.M. Terman: Testul mental ca metodă psihologică – 1928, Ed.G. Boring: Psihologia controversei – 1929, K.S. Lashley: Mecanismele neuronale de bază în com-portament – 1933, L.L. Thurstone: Vectorii gândirii – 1936, C.L. Hull: Mentalul, mecanismul şi comportamentul de alegere – 1937, Ed. C. Tolman: Determinantele comportamentului în punctul de ramificaţie – 1939, G.W. Allport: Cadrul de referinţă al psihologului 189 – 1947, C.R. Rogers: Câteva remarci privind organizarea perso-nalităţii – 1957, L.J. Cronbach: Cele două discipline ale psihologiei ştiinţifice – 1958, A. H. Maslow: Natura iubirii – 1959, W. Köhler: Psihologia gestaltistă azi – 1961, N.E. Miller: Studii analitice asupra trebuinţei şi recompensei – 1965, J.S. Bruner: Dezvoltarea gândirii Printre preşedinţii din anii 1968 – 1977 sunt nume binecunoscute, ca A.H. Maslow, G.A. Miller, K.B. Clark, Anne Anastasi, A. Bandura, D.T. Campbell. Tot un moment al istoriei poate fi şi faptul că acest minunat document ne-a fost oferit de prof. E. Paul Torrance de la Universitatea Georgia, cel mai prolific autor american în creatologie; s-a născut în 1915 la Milledgeville, fosta capitală a Confederaţiei Statelor de Sud şi a avut revelaţia potenţialului creativ ca dimensiune a umanului pe când lucra cu tinerii stresaţi de război. Este un mare admirator al poporului român şi al operelor lui Enescu şi Brâncuşi; în ultimele două decenii a coordonat editarea unor monografii despre mentorat în culturile indiană, egipteană, spaniolă, americană, română. Anexa C TEMATICA UNEI CONFERINŢE INTERNAŢIONALE DE ISTORIA PSIHOLOGIEI Tot cu titlu de eşantion, prezentăm tematica unei Conferinţe internaţionale de istoria psihologiei: Moscova, 1995. Sub egida Institutului de psihologie al Academiei Ruse de Ştiinţe, care are un „Centru de iniţiative psihologice”, şi a Secţiei de istorie a psihologiei a avut loc a II-a Conferinţă internaţională de Istoria psiho-logiei (I-a fiind în 1992). Psihologi din Belgia, Bulgaria, Ungaria, Gruzia, Kazahstan, S.U.A., Ucraina au prezentat date despre bazele teoretico-metodologice ale psihologiei şi istoriei psihologiei, pe dife-rite ramuri. 190 Cele cinci secţiuni ale conferinţei au fost: I. Bazele teoretico-metodologice ale psihologiei şi istoriei psihologiei; II. Istoria dezvoltării şi starea actuală a psihologiei în diferite centre, regiuni şi ţări; III. Moştenirea ştiinţifică şi viaţa creatorilor ştiinţei psiho-logice; IV. Istoria domeniilor, direcţiilor şi problemelor psihologiei; V. Rolul şi perspectivele psihologiei în rezolvarea proble- melor actuale: experienţă şi rezultate concrete. Pentru tânărul student-gânditor ajuns la „porţile” ştiinţei despre esenţa sufletească a omului ar putea fi interesantă enumerarea unor comunicări prezentate la Conferinţă: – Despre diferenţa dintre suflet şi spirit (D.D. Vasiliev, Bulgaria); – „Revoluţia din Octombrie” în psihologie (M.I. Volovikova, Rusia); – Este psihologia o ştiinţă a naturii? (L. Garai, Ungaria); – Discuţiile ideologice şi ştiinţifice în istoria psihologiei (V.A. Kolţova, Rusia); – Psihologia americană în cel de-al II-lea război mondial (A.R. Hilhen şi K.K. Hilhen, S.U.A.); – Psihologia U.R.S.S. în anii celui de-al II-lea război mondial (V.A. Kolţova şi J.N. Oleinik, Rusia); – Psihologia în Rusia şi în Occident: confruntare sau dialog (M.G. Jaroşevski, Rusia); – Bazele psihologiei economice (L. Garai, Ungaria); – Istoria psihanalizei în Rusia (B.N. Tubaibaeva, Rusia). Din lectura titlurilor de mai sus se poate sesiza că istoria unei ştiinţe este element important al „conştiinţei de sine” pentru domeniul respectiv. În 1992, Institutul de psihologie al Academiei Ruse de Ştiinţe a tipărit volumul Historical Way of Psychology. Past, Present, Future. Cunoscutul istoric M.G. Jaroşevski, a elaborat capitolul „Marxismul în psihologia sovietică: mituri şi realităţi” (p. 43-47). Încă din titlu se vede că „istoria” este un proces, un fapt de viaţă. 191 192 ELEMENTE DE CRONOLOGIE UNIVERSALĂ Preistorie 3 milioane de ani î.e.n. Australopitaecus africanus – Africa orientalǎ şi meridionalǎ 2,2 milioane î.e.n. Homo habilis – în Africa de est: primii oameni. 1,9 milioane î.e.n. Homo erectus, coexistǎ cu Homo habilis în Africa, dar se rǎspân-deşte în Asia (sinantropul – în China; pitecantropul – în Java), dar şi în Europa. 1 milion î.e.n. Unelte cu douǎ feţe în Africa şi Orientul Apropiat. 650.000 î.e.n. Utilizarea focului (peşterǎ în Buches-du-Rhône). În China – 500.000 î.e.n. 40.000 î.e.n. Homo sapiens sapiens, (Cro-Magnon) – „omul modern” – în toate continentele. 25.000 î.e.n. Cele mai vechi picturi (peştera Cosquer). Epoci şi civilizaţie Începutul paleoliticului: apariţia uneltelor de piatrǎ, nomadism, cules, vânǎtoare. Primele urme de amenajare a habitatului. Începuturile Paleoliticului în Europa. Cele mai strǎvechi urme de acti-vitǎţi omeneşti în Europa centralǎ şi meridionalǎ. Începutul glaciaţiei Günz în Europa. 900.000 î.e.n. Primele habitate din Europa. 700.000 î.e.n. Primele unelte cu douǎ feţe din Europa. 193 20.000 î.e.n. Acul din os cu ureche. 12.000 î.e.n. Case rotunde semiîngropate (Orientul Apropiat). 9.000 î.e.n. Apariţia agriculturii (cultiva-rea grâului şi orzului) – în Orientul Apropiat; primele sate agricole. 7.000 î.e.n. Se extinde cultura grâului, orzului, leguminoaselor; se domesticesc câinii, bovinele, ovinele caprinele. Cele mai vechi ţesǎturi. 5.500 î.e.n. Rǎspândirea neoliticului în Europa. În Anzi – domesticirea lamei. 5.000 î.e.n. Începuturile culturii porumbului (Mexic). Primele sate în Europa mediteraneanǎ. Primele canale de irigaţie (Mesopotamia). 3.700 î.e.n. Viaţa urbanǎ (Mesopotamia de Jos, oraşul Uruk este posibil sǎ fi avut 10.000 locuitori). Primele vestigii de artǎ preistoricǎ. Primele urme de activitate uma-nǎ în Australia. Dispariţia marii faune pleisto-nice (mamuţi, rinoceri etc.). Sfârşitul paleoliticului, începutul mezoliticului (tranziţia de la economia de vânǎtoare şi cules la cea de producţie). Începutul neoliticului: agricul-turǎ, creşterea animalelor, inven-tarea ceramicii (primele oale de pǎmânt), metalurgia cuprului. Figurine feminine şi alte repre-zentǎri în ceramicǎ. Epoca cuprului. Primele unelte din metal şi primele oraşe (Mesopotamia, Egipt, valea Indusului). Sfârşitul mileniului V î.e.n. Adoptarea anului de 365 de zile. În Sahara, prima artǎ rupestrǎ. 194 3.300 î.e.n. Inventarea scrierii pictografice şi a semnelor cuneiforme. Istorie Inventarea roţii, a roţii olarului şi a plugului simplu. Orientul mijlociu trece de la preistorie la istorie. Civilizaţie 3.200 î.e.n. Formarea statului faraonic prin unificarea regatelor Egiptului de Sus şi Egiptului de Jos. Scrierea hieroglificǎ egipteanǎ (pe papirus) 3.000 î.e.n. Domesticirea calului (în Europa centralǎ). 2.778 î.e.n. Djeser (sau Zoser) înfiinţeazǎ Vechiul Regat a Egiptului, ce va dǎinui peste 500 de ani. 2.500 î.e.n. Începutul producerii bronzului (Mesopotamia, Iran); obiecte de cupru şi aur (Europa); Sahara începe sǎ devinǎ deşert, populaţia de pǎstori migrând spre sud; cultura bumbacului (Ecuador). 2.400 î.e.n. Civilizaţia urbanǎ de pe valea Indusului (India şi Pachistan) Aritmetica sumerianǎ (numera-ţia sexagesimalǎ şi zecimalǎ). Geometria planǎ (Egipt). Prima piramidǎ în Egipt (mor-mântul lui Djeser). Prima expre-sie a literaturii morale („Învǎţǎturile lui Imhotep”, sfetnicul lui Djeser). Primele balanţe cu talere. Urmeazǎ piramidele lui Kheops, Khefren, şi Mykerinos. 195 2.000 î.e.n. Migraţiile popoarelor de limbǎ indo-europeanǎ: strǎmoşii greci-lor ocupǎ zona egeanǎ; hitiţii şi luvienii intrǎ în Anatolia; proto-iranienii în N-V Iranului; amo-riţii în Mesopotamia; vechii evrei în Ţara Canaanului În Europa începe epoca bronzului. Construirea primelor mari pa-late (în Creta, ce vor fi distruse peste 400 de ani, de un seism). Acupunctura (China); fântâna cu cumpǎnǎ şi gǎleatǎ (Egipt). Literatura didacticǎ în Egipt („Învǎţǎturile lui Şurupak”). 1600 – 1100 î.e.n. Navigatorii cretani Mediterana. stǎpânesc Literatura (roman) de facturǎ istoricǎ („Aventurile lui Sinuhe”). Tradiţia poeticǎ oralǎ pe tema regelui legendar Ghilgameş, ce ar fi trǎit cu 700 de ani în urmǎ. 1500 î.e.n. Faraonul Thutmosis III cucereşte Palestina, Siria, Fenicia. 1400 î.e.n. Apogeul civilizaţiei miceniene în Grecia, Creta, Cipru, Italia de Sud. Se introduce calul şi carul de rǎzboi. 1300 î.e.n. Domnia lui Ramses al II-lea (1301-1285), expansionismul predecesorilor şi mutarea capita-lei în Delta Nilului. 1250 î.e.n. Exodul evreilor din Egipt sub conducerea lui Moise. Elemente de artǎ veterinarǎ şi ginecologie (Papirusul din Kahun). Se reclǎdesc palatele din Creta: fresce ornamentale. În Europa – sculpturi din bronz. În India – primele texte în sanscritǎ vedicǎ, cǎrţile sacre ale hinduismului; civilizaţia maya (America Centralǎ) şi olmecǎ (Mexic). Cadranul solar, însemnǎri de ana-tomie şi chirurgie. Se disecǎ dife-rite cadavre (în Babilon, inima este consideratǎ sediul inteligenţei). 196 1127 î.e.n. Nabucodonosor I (1127-1105) ridicǎ Babilonul la rang de mare putere. 1010 – 970 î.e.n. David unificǎ regatul Israelului, cu capitala la Ierusalim. 969 – 931 î.e.n. Domnia lui Solomon, înalţǎ primul Templu din Ierusalim. La moartea sa se desprind Regatul Israel (capitala Samaria) şi Regatul Iudeea (capitala Ierusalim). Primele vase din sticlǎ şi clepsi-drele (Egipt, Mesopotamia). Bogat mobilier funerar; smalţul pentru ceramicǎ. Scrierea cre-tanǎ. Textele literar-mitologice din zona cananeeană descriu contextul elaborǎrii textului biblic. Templele rupestre de la Abu-Simbel şi obeliscurile de la Luxor. Apogeul tehnicilor de îmbǎlsǎmare a mumiilor. Sec. IX î.e.n. Expansiunea fenicienilor Mediteranǎ. în Începuturile culturii mǎslinului şi a viţei de vie în Peloponez. Sec. VIII î.e.n. Lumea greacǎ începe sǎ fie orga-nizatǎ în cetǎţi. În India, forma-rea regatului Maghada, ce va fi două secole mai târziu leagǎnul budhismului şi jainismului. 776 î.e.n. Jocurile Olimpice în Grecia, în onoarea lui Zeus. 753 î.e.n. Întemeierea Romei. 750 î.e.n. Încep colonizǎrile greceşti în Occident, în sudul Italiei şi Sicilia (Grecia Mare). Redactarea „Poemului creaţiei”; apariţia alfabetului fenician, bazǎ a celui ebraic şi grecesc. Psalmii lui David. Inventare jocului cu mingea. Începutul redactǎrii cǎrţilor bi-blice, prezentate drept cuvântul 197 Sec. VI î.e.n. În timpul exilului evreilor în Egipt şi Babilon, proorocirile lui Ieremia (600-580) şi Iezechiel (598-591); în estul Iranului, reforma religioasǎ a lui Zarathustra, propagatǎ de clasa sacerdotalǎ mezicǎ a Magilor. Nabucodonosor II cucereşte Ierusalimul, supunând Regatul Iudeii (captivitatea evreilor în Babilon – 587). 539 – 538 î.e.n. Cirus II supune Babilonul şi eliberează poporul evreu (întoarcerea la Ierusalim, epoca revenirii la Sion, reconstruirea Templului). 525 î.e.n. Cucerirea Egiptului de către perşi (regele Cambise II). Peste 3 ani, Darius I extinde imperiul persan de la Dunăre până la Indus, organizând districte şi tribut, dezvoltând reţele de drumuri, inclusiv canalul Nil -Marea Roşie. 490 î.e.n. Grecii se înfruntă cu imperiul persan: Miltiade învinge armata lui Darius la Marathon. 198 lui Dumnezeu adresat lui Moise pe muntele Sinai. În Asiria, primele roţi cu scri-pete. La evrei, profeţiile lui Ilie. Poemele epice greceşti, atribuite lui Homer: Iliada, Odiseea. 700 – 300 î.e.n. Ultimele texte religioase în sanscrita vedicǎ: Upanişadele. Thales din Milet, matematician şi filosof, formulează ipoteze cosmogonice, o teorie psiholo-gică şi elaborează geometria triunghiului. Poeme chineze adunate în opera clasică Che-King. Eclipsa de soare prevăzută de Thales se adevereşte. 550 î.e.n. Pitagora elaborează teorema triunghiului dreptunghic. Heraclit din Efes formulează principiul creator al contradic-ţiei: mişcarea. Iluminarea lui Siddhartha Gautama, în India; devine Buddha şi începe să propovăduiască doctrina ce-i poartă numele. 443 – 429 î.e.n. Pericle conduce viaţa politicǎ din Atena, ca mare strateg, reales de 15 ori. 405 î.e.n. Sparta se aliazǎ cu Persia şi în-frânge Atena la Aigos Potamos. Anaxagoras (500-428); Parmenide scrie „Despre natură” (474) (afir-mă sfericitatea Terrei); Democrit (470-370). 479 î.e.n. Moartea lui Confucius. 450 î.e.n. „Cântarea cântărilor” – carte biblică. 446 î.e.n. Herodot se stabileşte la Atena. 430 î.e.n. Moare Zenon din Eleea, autorul paradoxurilor. Platon (427-348). 425 î.e.n. „Oedip rege” – tragedie de Sofocle. 423 î.e.n. „Norii” – comedie de Aristofan. „Viespile” – în 422 î.e.n. 420 î.e.n. Democrit elaboreazǎ concepţia atomistǎ despre materie, fiind considerat primul filosof mate-rialist. 199 404 î.e.n. În Egipt, restaurarea dinastiilor indigene. 400 î.e.n. În Mexic se întemeiazǎ Teoti-huacan, centrul unei civilizaţii care va dura pânǎ în 800 d.Hr. 356 î.e.n. Rege al Macedoniei devine Filip al II-lea, care intervine în Grecia, folosindu-se de dez-binarea dintre cetǎţile greceşti. 336 î.e.n. Filip al Macedoniei moare asasinat; îi succede fiul sǎu Alexandru. 333 î.e.n. Victoria lui Alexandru asupra regelui perşilor, Darius al III-lea. Se joacǎ comedia „Broaştele” de Aristofan şi „Bacantele”, trage-die de Euripide. 399 î.e.n. Socrate, marele filosof şi mentor, cel care a dat omului demnitatea vieţii („Virtutea se învaţǎ”) şi a descoperit con-ceptul ca „celulǎ a gândirii”, este condamnat la moarte pentru neonorarea zeilor statului şi „pervertirea tineretului” (de fapt, le-a dat lecţii de demnitate). 377 î.e.n. Se stinge din viaţǎ Hipocrat, cel mai mare medic al Antichitǎţii. 367 î.e.n. Aristotel, la vârsta de 17 ani, intrǎ în Academia lui Platon. 351 î.e.n. Demostene, în primul sǎu discurs, se pronunţǎ împotriva regelui Filip. 343 î.e.n. Aristotel devine dascǎl al lui Alexandru Macedon, fiul lui Filip. Literatura epicǎ indianǎ culmi-nează cu „Ramayana”, de Valmiki. 200 332 î.e.n. Se întemeiazǎ oraşul Alexandria, în Egipt, din porunca lui Alexandru. 327 – 325 î.e.n. Alexandru Macedon ajunge în bazinul Indusului. 323 î.e.n. Alexandru Macedon moare la Babilon; imperiul se împarte între generali. 321 î.e.n. „Furcile caudine” – armata romanǎ înfrântǎ de cǎtre samniţi trece dezarmatǎ, împreunǎ cu cei doi consuli, prin culoarul de lǎnci ale învingǎtorilor. 320 î.e.n. Întemeierea primului mare Imperiu Indian, Maurya (sub Ciandra Gupta). 280 î.e.n. Primul far: în Alexandria, Ptolemeu al II-lea porunceşte lui Sostratos din Cridos sǎ înalţe pe insula Pharos un turn de peste 130m cu focuri şi oglinzi care semnalizeazǎ pânǎ la 55km. Începutul epocii eleniste (dupǎ împǎrţirea imperiului lui Alexandru Macedon: cultura greacǎ se menţine în lumea egee, dar se rǎspândeşte şi în Orient). 312 î.e.n. Zenon din Citium se stabileşte la Atena, fondând Şcoala stoicǎ. 306 î.e.n. Epicur deschide o şcoalǎ (Grǎdi-na) la Atena. 300 î.e.n. O sintezǎ remarcabilǎ a geome-triei greceşti: Elemente, de Euclid. În China se produce prima hârtie (din fibre de mǎtase). 201 221 î.e.n. În China, sub domnia lui Chin Shi Huang Di care unificase regatele chineze într-un imperiu, se începe construirea Marelui Zid Chinezesc (protecţie împo-triva nǎvǎlitorilor din Asia Centralǎ). 165 î.e.n. Prima testare oficialǎ pentru desemnarea funcţionarilor, în China. 148 î.e.n. Macedonia devine provincie romanǎ (alǎturi de Epir şi Tesalia). 73-71 î.e.n. Rǎscoala sclavilor sub condu-cerea lui Spartacus; ei sunt biruiţi de Crassus. 277 î.e.n. Medicul grec Erasistrat, din Alexandria, remarcǎ dependenţa inteligenţei de circumvoluţiunile creierului (la om fiind mult mai dezvoltate decât la animale). 212 î.e.n. Arhimede, genialul fizician, conducǎtorul apǎrǎrii Siracuzei, este ucis de un soldat roman. 200 î.e.n. Cele mai vechi manuscrise de la Marea Moartǎ, scrise în ebraicǎ şi arameeanǎ, atribuite sectei esenienilor. 196 î.e.n. Piatra din Rosette, cu inscripţia unui decret al lui Ptolemeu al V-lea, în trei versiuni: hieroglificǎ, greacǎ şi demoticǎ. Aceasta îi va permite lui Champollion sǎ descifreze hieroglifele. 140 î.e.n. Afrodita sau Venus din Milo, statuie elenistică din marmurǎ, redând un model divin din sec. IV î.Hr. 202 63 î.e.n. Pompei pune stǎpânire pe Ierusalim, impunând stǎpânirea romanǎ în Palestina. 60 î.e.n. Acordul secret între Cezar, Crassus şi Pompei; în anul urmǎtor consulatul lui Iulius Cezar, pornit împotriva Galiei, Germaniei şi Britaniei. 48 î.e.n. Pompei, refugiat în Egipt, este asasinat de un centurion. 44 î.e.n., 15 martie Este asasinat Iulius Cezar de cǎtre Brutus şi Cassius. 37 î.e.n. Cu sprijinul romanilor, Irod de-vine rege al Iudeei. 27 î.e.n. Octavian ia numele de Augustus. Roma devine monarhie şi imperiu. 2 e.n. Imperiul chinez, dupǎ un recensǎmânt, are 57 milioane de locuitori. 6 e.n. Iudeea devine provincie romanǎ. 26 e.n. Pilat din Pont – numit prefectul Iudeii. 27 e.n. Tiberius lasǎ puterea la Roma 55 î.e.n. Lucreţiu, epicurean, autor al cǎrţii „De rerum natura”, trece în lumea umbrelor. Biblioteca din Alexandria, arde. 43 î.e.n. „Arta iubirii” de Ovidiu. 18 e.n. Ovidiu, exilat de cǎtre Augustus, moare pe ţǎrmul Pontului Euxin (lasǎ poemele „Tristele” şi „Ponticele”). 203 prefectului Seian, retrǎgându-se definitiv la Capri (peste 4 ani este asasinat în conspiraţia împotriva lui Tiberius). Tiberius moare în 37, împǎrat devenind Caligula. (În 41, după asasinarea lui, urmează Claudiu; otrǎvit în 54, îi urmeazǎ Nero). 64 e.n. Începutul persecutǎrii creştini-lor, de cǎtre Nero. 70 e.n. Cucerirea Ierusalimului de cǎtre Titus, distrugerea oraşului şi a celui de-al doilea Templu. 79 e.n. Oraşele Pompei şi Herculaneum sunt acoperite de lavǎ vulcanicǎ, emanatǎ de Vezuviu. Ioan Botezǎtorul predicǎ şi boteazǎ în apa Iordanului; îl boteazǎ şi pe Iisus. 28 e.n. Ioan Botezǎtorul este încarcerat de cǎtre Irod şi decapitat. 30 sau 33 e.n. Iisus este rǎstignit. În Israel, rǎscoala evreilor, dis-trugerea Templului şi prǎbuşirea puterii sacerdotale. Redactarea Evangheliilor (buna vestire) dupǎ Luca, Marcu, Matei şi Ioan, care evocǎ viaţa lui Iisus şi formuleazǎ mesajul creştin. Mare tratat de farmacologie (cinci cǎrţi) elaborat de Dioscoride, medic grec al armatei romane; plantele medicinale ocupǎ un loc special. Titus Livius începe redactarea „Istoriei Romei” (142 de cǎrţi). 98 e.n. Traian devine împărat, urmân-du-i lui Nero. În timpul domniei sale de 19 ani, cucereşte Dacia, Asiria, Armenia şi Mesopotamia. 80 – 90 e.n. Apare cartea „Faptele Apos-tolilor”, atribuită lui Luca; redactarea Evangheliei după Ioan (90-100). 113 e.n. La Roma se înalţă Columna lui Traian, înfăţişând războaiele îm-potriva dacilor. 204 202 e.n. Ordonanţă imperială la Roma de interzicere a prozelitismului evreiesc şi creştin. 270 – 275 e.n. Împăratul Aurelian restabileşte unitatea Imperiului, este nevoit să evacueze Dacia (271) şi să construiască zidul de la Roma împotriva năvălirilor barbare. 303 e.n. Începutul marilor persecuţii: Edictul de la Nicomedia (Diocleţian) interzice adunările creştinilor. 312 e.n. Convertirea la creştinism a împăratului Constantin: înaintea biruinţei asupra lui Maxenţiu i s-a arătat crucea lui Hristos. În anul următor, prin Edictul de la Milano, creştinii dobândesc dreptul să-şi predice religia. 325 e.n. Primul sinod de la Niceea, convocat de Constantin, con-damnă învăţăturile lui Arie, care negau divinitatea lui Hristos. 330 e.n. Împăratul Constantin inaugurea-ză oficial Constantinopolul; prin aceasta începe declinul Romei, întâietate căpătând imperiul nu-mit mai târziu bizantin. 201 e.n. Medicul grec Galen, care a pro-fesat la Pergam şi Roma, făcând importante descoperiri (sistemul nervos şi inimă) a încetat din viaţă. Începutul monahismului creştin în Orient: sfântul Anton se re-trage în deşertul Tebaida, în Egipt şi întemeiază primele două mănăstiri creştine din lume. Începe redactarea în sanscrită a tratatului despre arta iubirii, Kama-Sutra (va dura până în sec. VIII). 315 e.n. Cel mai mare monument cu boltă în arhitectura romană: basi-lica lui Maxenţiu şi Constantin. Constantin începe şi basilica Sfântul Petru (ce va fi terminată în 344). Basilica Naşterea Domnului şi alte biserici clădite la iniţiativa Elenei, mama lui Constantin. Până spre sfârşitul sec. V, apo-geul civilizaţiei indiene sub dinastia Gupta: sculptură, litera-tură, religie, ştiinţă (matematică – sisteme de ecuaţii, geometrie, astronomie, medicină). 205 476. Căderea Imperiului Roman de Apus (Roma este cucerită de heruli – neam germanic). Europa intră în Evul Mediu. 517. Slavii trec Dunărea. În China începe fondarea budis-mului (Zen) de către Badidharma (Da Mo, în chineză). 527. Începe domnia strălucită a împăratului Justinian (527-565). Imperiul Bizantin atinge cea mai mare întindere. 520. India; Aryabhata introduce numeraţia zecimală şi zero-ul; calculul funcţiei trigonometrice sinus şi a lui pi. 525. Se elaborează Calendarul erei creştine. Sub Justinian (527-565) începe epoca artei creştine: bazilici, mozaicuri, fresce, icoane. Începutul învăţământului creştin. 529. Din ordinul lui Justinian se închid şcolile filosofice din Atena, simboluri ale gândirii păgâne. 532-537. La Constantinopol, cons-truirea bisericii Sfânta Sofia (în 558 marea cupolă se prăbuşeşte). 610. În Arabia, Mohamed pri-meşte primele revelaţii divine (în 632 moare; 644 – redactarea finală a Coranului). 726. În Imperiul Bizantin se proclamă distrugerea cultului idolatru al imaginilor religioase (în 787, prin sinodul de la Niceea, se aprobă restaurarea cultului imaginilor). 587. Triumful religiei budiste în Japonia, ridicarea templului Aşoka. 618. Primele produse de porţe-lan în China. 628. Prima utilizare a numerelor negative: India, tratatul de astro-nomie al lui Brahma Gupta. 751. Tehnica fabricării hârtiei la arabi (în 794 – prima manu-factură de hârtie la Bagdad). 206 773. Folosirea cifrelor „arabe”, importate, de fapt, din India. 860. Al-Morezni, matematician arab, introduce conceptul de algoritm; rezolvarea ecuaţiilor algebrice de gradul unu şi doi. 832. Califul Bagdadului creează „Casa înţelepciunii” pentru traducerea literaturii greceşti. 863. Traducerea Evangheliilor şi a liturghiei greceşti în slavonă (de către Chiril şi Metodiu). 1050. Folosirea busolei în China. 207 208 BIBLIOGRAFIE Adler, A. (1995), Sensul vieţii, Editura IRI, Bucureşti. Adler, A. (1996), Cunoaşterea omului, Editura IRI, Bucureşti. Aristotel (1996), Despre suflet, Editura ştiinţificǎ; Editura Aion, Oradea. Aristotel (2001), Metafizica, Editura Humanitas, Bucureşti. Augustin Sf. (1998), Confesiuni, Editura Humanitas, Bucureşti. Augustin Sf. (1995), De magistro: despre învǎţǎtor, Institutul European pentru cooperare ştiinţificǎ, Iaşi. Bacon, Fr. (1957), Noul Organon, Editura Academiei, Bucureşti. Banu, I. (1996), Aristotel, Editura ştiinţificǎ, Bucureşti. Bǎdǎrǎu, D. (1964), Ideile filosofice ale lui Dimitrie Cantemir, în Istoria gândirii sociale şi filosofice în România, Editura Academiei, Bucureşti. Bechtel, W. & Co. (Eds), (1990), Connections and the Mind, Blackwell, Oxford. Bejat, M. (1972), Geneza psihologiei ca ştiinţǎ experimentalǎ în România, Editura didacticǎ şi pedagogicǎ, Bucureşti. Berkeley, G. (1995), Principiile cunoaşterii omeneşti, Editura Agora, Iaşi. Boring, E.G. (1929), History of the Experimental Psychology. Bruno, F.J. (1972), The Story of Psychology, Molt, Rinehart and Winston, New York. Cantemir, D. (1965), Istoria ieroglificǎ, vol. I, II, Editura pentru literaturǎ, Bucureşti. Cantemir, D. (1974), Opere complete, Editura Academiei, Bucureşti. Coan, R.W. (1974), The Optimal Personality: an Empirical and Theoretical Analysis, Columbia University Press, New York. Democritus, A. (1940), Gânduri despre viaţǎ, Institutul de arte grafice Brawo, Iaşi. Democrit şi Leucip (1941), Fragmente, Facultatea de litere, Iaşi. Descartes, R. (1957), Discurs asupra metodei de a ne conduce bine raţiunea şi a căuta adevărul în ştiinţe, Editura ştiinţifică, Bucureşti. Descartes, R. (1964), Reguli utile şi clare pentru îndrumarea minţii în cerce-tarea adevărului, Editura ştiinţifică, Bucureşti. Dewey, J. (1992), Fundamente pentru o ştiinţǎ a educaţiei, Editura didacticǎ şi pedagogicǎ, Bucureşti. Diogene, Laertios (1963), Despre vieţile şi doctrinele filosofilor, Editura Academiei, Bucureşti. 209 Drǎghicescu, D. (1996), Din psihologia poporului român, Editura Albatros, Bucureşti. Eliade, M. (1999), Istoria credinţelor şi ideilor religioase, Editura ştiinţificǎ şi enciclopedicǎ, Bucureşti. Eliade, M. (2001), Întâlnirea cu sacrul, Editura Echinox, Cluj-Napoca. Freud, S. (1980), Introducere în psihanalizǎ, Editura didacticǎ şi pedagogicǎ, Bucureşti. Freud, S. (1993), Viaţa mea şi psihanaliza, Editura Moldova, Iaşi. Freud, S. (1993), Autobiografie, Editura ştiinţificǎ, Bucureşti. Fromm, E. (1983), Texte alese, Editura politicǎ, Bucureşti. Heraclit din Efes (1950), Despre natură, în Diogene Laertios, op. cit. Herbart, J.Fr. (1925), Prelegeri pedagogice, Casa Şcoalelor, Bucureşti. Herseni, T. (1928), Sociologie. Teoria generalǎ a vieţii sociale, Editura ştiinţificǎ şi enciclopedicǎ, Bucureşti. Herseni, T. (1937), Thomas Hobbes, Tiparul Universitar, Bucureşti. Herseni, T. (1973), Psihologia lui Vaschide, Editura ştiinţificǎ, Bucureşti. Herseni, T. (1980), Cultura psihologicǎ româneascǎ, Editura ştiinţificǎ şi enciclopedicǎ, Bucureşti. Hilgard, E.R. (Ed.), (1978), American Psychology in Historical Perspective, American Psychological Association, New York. James, W. (1929), Précis de psychologie, Marcel Rivière, Paris (traducere a lucrării The Principles of Psychology, 1890) James, W. (2001), Introducere în filosofie, Editura Dacia, Cluj-Napoca. Janet, P. (1889), L’automatisme psychologique, Alcan, Paris. Jarosevski, M.G. (1966), Istorija psihologhii, Mâsli, Moscova. Jung, C.G. (1987), Syncronicity, Rontledge & Kegal Paul Ltd., London. Jung, C.G. (1994), Puterea sufletului. Antologie, partea I-IV, Editura Anima, Bucureşti. Jung, C.G. (1987), Tipuri psihologice, Editura Humanitas, Bucureşti. Köhler, W. (1929), Gestalt Psychology, Liveright, New York. Konorzki, J.A., Miller, S. (1937), On two Types of Conditioned Reflex, în „Journal of General Psychology”, no. 16, pp. 264 – 272. Locke, J. (1962), Texte pedagogice alese, Editura didacticǎ şi pedagogicǎ, Bucureşti. Maslow, A.H. (1954), Motivation and Personality, Harper and Row, New York. Marx, M.H., Hillix, W.A. (1979), Systems and Theory in Psychology, ed. a III-a, McGraw-Hill, Inc., New York. Mânzat, I. (1994), Istoria universală a psihologiei. Istoria modernă şi con-temporană 1860 - 1994, Univ. „Titu Maiorescu”, Bucureşti. Munteanu, Şt. (1997), Dimensiuni ale spiritualitǎţii indiene, Editura didacticǎ şi pedagogicǎ, Bucureşti. Nicola, Gr. (1972), Cu privire la conceptul de acţiune în psihologia modernǎ, „Revista de psihologie”, nr. 2. 210 Nye, Robert D. (1986), Three Psychologies. Perspectives from Freud, Skinner and Rogers (IIIrd ed.), Cole publishing Company, Monterey, California. Odobleja, Şt. (1984), Psihologia consonantistǎ, Editura Academiei, Bucureşti. Panaitescu, P.P. (1958), Dimitrie Cantemir, viaţa şi opera, Editura Acade- miei, Bucureşti. Pavelcu, V. (1972), Drama psihologiei, Editura didacticǎşi pedagogicǎ, Bucureşti. Pavlov, I.P. (1952), Opere alese, Editura Academiei, Bucureşti. Pitagora (1991), Legile morale şi politice, Editura „Antet 2000, Bucureşti. Platon (1996), Socrate omul: antologie platonicianǎ: chipul lui Platon în dialogurile lui Platon, Editura Humanitas, Bucureşti. Platon (2001), Opere complete, vol. I, Editura Humanitas, Bucureşti. Ralea, M. (1926), Ipoteze şi precizǎri în ştiinţa sufletului, Casa Şcoalelor, Bucureşti. Ralea, M. (1957), Scrieri din trecut, problema inconştientului, E.S.P.L.A., Bucureşti. Ralea, M., Botez, C. (1958), Istoria psihologiei, Editura Academiei, Bucureşti. Ralea, M. (1964), Schiţa unui sistem de psihologie, „Revista de psihologie”,nr. 4. Ralea, M. (1997), Fenomenul românesc, Editura Albatros, Bucureşti. Rank, O. (1997), Dublul Don Juan, Institutul European pentru cooperare cul-tural-ştiinţificǎ, Iaşi. Rǎdulescu-Motru, C. (1923), Curs de psihologie (ed. a II-a), Cultura Naţio-nalǎ, Bucureşti. Rǎdulescu-Motru, C. (1927), Personalismul energetic, Casa Şcoalelor, Bucureşti. Rogers, C.R. (1942), Counseling and Psychotheraphy, Houghton Miffin, Boston. Rogers, C.R. (1951), Client Centered Theraphy, Houghton Miffin, Boston. Rogers, C.R. (1959), A Theory of Therapy, Personality and Interpersonal Relationships, as Developed in the Client-Centered Framework, in S.Koch (Ed.), Psychology: A Study of a Science, vol. 3, McGraw-Hill, New York. Rogers, C.R. (1961), On Becoming a Person, Houghton Miffin, Boston. Rogers, C.R. (1972), Becoming Partners: Marriage and Its alternatives, Delacorte, New York. Rogers, C.R. (1980), A Way of Being, Houghton Miffin, Boston. Rogers, C.R. (1983), Freedom to Learn for the 80’s, Merrill, Columbus, Ohio. Roşca, Al., Voicu, C. (1982), A Concise History of Psychology in Romania, Editura ştiinţificǎ şi pedagogicǎ, Bucureşti. Roşca, Al., Bejat, M. (1976), Istoria ştiinţelor în România. Psihologia, Editura Academiei, Bucureşti. Skinner, B.F. (1971), Revoluţia ştiinţificǎ a învǎţǎmântului, Editura didacticǎ şi pedagogicǎ, Bucureşti. Spinoza, B. (1952), Texte filosofice, Editura Academiei, Bucureşti. 211 Spinoza, B. (1993), Etica: demonstratǎ dupǎ metoda geometricǎ, Antet XX Press, Bucureşti. Thomas, Aquinos (1997), Despre unitatea intelectului, Editura Decalog, Satu-Mare. Thorndike, Ed. (1969), Selected Writings from a Connectionist’s Psychology, Greenwood Press, New York. Thorndike, Ed. (1983), Învǎţǎrea umanǎ, Editura didacticǎ şi pedagogicǎ, Bucureşti. Wertheimer, M. (1959), Productive Thinking, Harper & Row, New York. Verdeş, I. (1957), Dimitrie Cantemir, patriot, gânditor şi om de ştiinţǎ, în Din istoria filosofiei în România, vol. II, Editura Academiei, Bucureşti. Zapan, Gh. (1984), Cunoaşterea şi aprecierea obiectivǎ a personalitǎţii, Editura ştiinţificǎ şi enciclopedicǎ, Bucureşti. 212 BIBLIOGRAFIE Adler, A. (1995), Sensul vieţii, Editura IRI, Bucureşti. Adler, A. (1996), Cunoaşterea omului, Editura IRI, Bucureşti. Aristotel (1996), Despre suflet, Editura ştiinţificǎ; Editura Aion, Oradea. Aristotel (2001), Metafizica, Editura Humanitas, Bucureşti. Augustin Sf. (1998), Confesiuni, Editura Humanitas, Bucureşti. Augustin Sf. (1995), De magistro: despre învǎţǎtor, Institutul European pentru cooperare ştiinţificǎ, Iaşi. Bacon, Fr. (1957), Noul Organon, Editura Academiei, Bucureşti. Banu, I. (1996), Aristotel, Editura ştiinţificǎ, Bucureşti. Bǎdǎrǎu, D. (1964), Ideile filosofice ale lui Dimitrie Cantemir, în Istoria gândirii sociale şi filosofice în România, Editura Academiei, Bucureşti. Bechtel, W. & Co. (Eds), (1990), Connections and the Mind, Blackwell, Oxford. Bejat, M. (1972), Geneza psihologiei ca ştiinţǎ experimentalǎ în România, Editura didacticǎ şi pedagogicǎ, Bucureşti. Berkeley, G. (1995), Principiile cunoaşterii omeneşti, Editura Agora, Iaşi. Boring, E.G. (1929), History of the Experimental Psychology. Bruno, F.J. (1972), The Story of Psychology, Molt, Rinehart and Winston, New York. Cantemir, D. (1965), Istoria ieroglificǎ, vol. I, II, Editura pentru literaturǎ, Bucureşti. Cantemir, D. (1974), Opere complete, Editura Academiei, Bucureşti. Coan, R.W. (1974), The Optimal Personality: an Empirical and Theoretical Analysis, Columbia University Press, New York. Democritus, A. (1940), Gânduri despre viaţǎ, Institutul de arte grafice Brawo, Iaşi. Democrit şi Leucip (1941), Fragmente, Facultatea de litere, Iaşi. Descartes, R. (1957), Discurs asupra metodei de a ne conduce bine raţiunea şi a căuta adevărul în ştiinţe, Editura ştiinţifică, Bucureşti. Descartes, R. (1964), Reguli utile şi clare pentru îndrumarea minţii în cerce-tarea adevărului, Editura ştiinţifică, Bucureşti. Dewey, J. (1992), Fundamente pentru o ştiinţǎ a educaţiei, Editura didacticǎ şi pedagogicǎ, Bucureşti. Diogene, Laertios (1963), Despre vieţile şi doctrinele filosofilor, Editura Academiei, Bucureşti. Drǎghicescu, D. (1996), Din psihologia poporului român, Editura Albatros, Bucureşti. 207 Eliade, M. (1999), Istoria credinţelor şi ideilor religioase, Editura ştiinţificǎ şi enciclopedicǎ, Bucureşti. Eliade, M. (2001), Întâlnirea cu sacrul, Editura Echinox, Cluj-Napoca. Freud, S. (1980), Introducere în psihanalizǎ, Editura didacticǎ şi pedagogicǎ, Bucureşti. Freud, S. (1993), Viaţa mea şi psihanaliza, Editura Moldova, Iaşi. Freud, S. (1993), Autobiografie, Editura ştiinţificǎ, Bucureşti. Fromm, E. (1983), Texte alese, Editura politicǎ, Bucureşti. Heraclit din Efes (1950), Despre natură, în Diogene Laertios, op. cit. Herbart, J.Fr. (1925), Prelegeri pedagogice, Casa Şcoalelor, Bucureşti. Herseni, T. (1928), Sociologie. Teoria generalǎ a vieţii sociale, Editura ştiinţificǎ şi enciclopedicǎ, Bucureşti. Herseni, T. (1937), Thomas Hobbes, Tiparul Universitar, Bucureşti. Herseni, T. (1973), Psihologia lui Vaschide, Editura ştiinţificǎ, Bucureşti. Herseni, T. (1980), Cultura psihologicǎ româneascǎ, Editura ştiinţificǎ şi enciclopedicǎ, Bucureşti. Hume, D. (1936), …, Societatea românǎ de filosofie, Bucureşti. Hilgard, E.R. (Ed.), (1978), American Psychology in Historical Perspective, American Psychological Association, New York. James, W. (1929), Précis de psychologie, Marcel Rivière, Paris (traducere a lucrării The Principles of Psychology, 1890) James, W. (2001), Introducere în filosofie, Editura Dacia, Cluj-Napoca. Janet, P. (1889), L’automatisme psychologique, Alcan, Paris. Jarosevski, M.G. (1966), Istorija psihologhii, Mâsli, Moscova. Jung, C.G. (1987), Syncronicity, Rontledge & Kegal Paul Ltd., London. Jung, C.G. (1994), Puterea sufletului. Antologie, partea I-IV, Editura Anima, Bucureşti. Jung, C.G. (1987), Tipuri psihologice, Editura Humanitas, Bucureşti. Köhler, W. (1929), Gestalt Psychology, Liveright, New York. Konorzki, J.A., Miller, S. (1937), On two Types of Conditioned Reflex, în „Journal of General Psychology”, no.16, pp.264 – 272. Locke, J. (1962), Texte pedagogice alese, Editura didacticǎ şi pedagogicǎ, Bucureşti. Maslow, A.H. (1954), Motivation and Personality, Harper and Row, New York. Marx, M.H., Hillix, W.A. (1979), Systems and Theory in Psychology, ed. a III-a, McGraw-Hill, Inc., New York. Mânzat, I. (1994), Istoria universală a psihologiei. Istoria modernă şi con-temporană 1860 - 1994, Univ. „Titu Maiorescu”, Bucureşti. Munteanu, Şt. (1997), Dimensiuni ale spiritualitǎţii indiene, Editura didacticǎ şi pedagogicǎ, Bucureşti. Nicola, Gr. (1972), Cu privire la conceptul de acţiune în psihologia modernǎ, „Revista de psihologie”, nr.2. 208 Nye, Robert D. (1986), Three Psychologies. Perspectives from Freud, Skinner and Rogers (IIIrd ed.), Cole publishinng Company, Monterey, California. Odobleja, Şt. (1984), Psihologia consonantistǎ, Editura Academiei, Bucureşti. Panaitescu, P.P. (1958), Dimitrie Cantemir, viaţa şi opera, Editura Acade- miei, Bucureşti. Pavelcu, V. (1972), Drama psihologiei, Editura didacticǎşi pedagogicǎ, Bucureşti. Pavlov, I.P. (1952), Opere alese, Editura Academiei, Bucureşti. Pitagora (1991), Legile morale şi politice, Editura „Antet 2000, Bucureşti. Platon (1996), Socrate omul: antologie platonicianǎ: chipul lui Platon în dialogurile lui Platon, Editura Humanitas, Bucureşti. Platon (2001), Opere complete, vol.I, Editura Humanitas, Bucureşti. Ralea, M. (1926), Ipoteze şi precizǎri în ştiinţa sufletului, Casa Şcoalelor, Bucureşti. Ralea, M. (1957), Scrieri din trecut, problema inconştientului, E.S.P.L.A., Bucureşti. Ralea, M., Botez, C. (1958), Istoria psihologiei, Editura Academiei, Bucureşti. Ralea, M. (1964), Schiţa unui sistem de psihologie, „Revista de psihologie”,nr. 4. Ralea, M. (1997), Fenomenul românesc, Editura Albatros, Bucureşti. Rank, O. (1997), Dublul Don Juan, Institutul European pentru cooperare cul-tural-ştiinţificǎ, Iaşi. Rǎdulescu-Motru, C. (1923), Curs de psihologie (ed. a II-a), Cultura Naţio-nalǎ, Bucureşti. Rǎdulescu-Motru, C. (1927), Personalismul energetic, Casa Şcoalelor, Bucureşti. Rogers, C.R. (1942), Counseling and Psychotheraphy, Houghton Miffin, Boston. Rogers, C.R. (1951), Client Centered Theraphy, Houghton Miffin, Boston. Rogers, C.R. (1959), A Theory of Therapy, Personality and Interpersonal Relationships, as Developed in the Client-Centered Framework, in S.Koch (Ed.), Psychology: A Study of a Science, vol. 3, McGraw-Hill, New York. Rogers, C.R. (1961), On Becoming a Person, Houghton Miffin, Boston. Rogers, C.R. (1972), Becoming Partners: Marriage and Its alternatives, Delacorte, New York. Rogers, C.R. (1980), A Way of Being, Houghton Miffin, Boston. Rogers, C.R. (1983), Freedom to Learn for the 80’s, Merrill, Columbus, Ohio. Roşca, Al., Voicu, C. (1982), A Concise History of Psychology in Romania, Editura ştiinţificǎ şi pedagogicǎ, Bucureşti. Roşca, Al., Bejat, M. (1976), Istoria ştiinţelor în România. Psihologia, Editura Academiei, Bucureşti. Skinner, B.F. (1971), Revoluţia ştiinţificǎ a învǎţǎmântului, Editura didacticǎ şi pedagogicǎ, Bucureşti. Spinoza, B. (1952), Texte filosofice, Editura Academiei, Bucureşti. 209 Spinoza, B. (1993), Etica: demonstratǎ dupǎ metoda geometricǎ, Antet XX Press, Bucureşti. Thomas, Aquinos (1997), Despre unitatea intelectului, Editura Decalog, Satu-Mare. Thorndike, Ed. (1969), Selected Writings from a Connectionist’s Psychology, Greenwood Press, New York. Thorndike, Ed. (1983), Învǎţǎrea umanǎ, Editura didacticǎ şi pedagogicǎ, Bucureşti. Wertheimer, M. (1959), Productive Thinking, Harper & Row, New York. Verdeş, I. (1957), Dimitrie Cantemir, patriot, gânditor şi om de ştiinţǎ, în Din istoria filosofiei în România, vol. II, Editura Academiei, Bucureşti. Zapan, Gh. (1984), Cunoaşterea şi aprecierea obiectivǎ a personalitǎţii, Editura ştiinţificǎ şi enciclopedicǎ, Bucureşti. 210 